
Hennie  Aucamp 
'n  Verhaal  met  'n  verslag* 


A.  Die  gelykenis 

In  'n  sin  móét  'n  portretskilder  sy  model  aanrand  as  hy  wil  deurdring  tot  'n 
raaisel,  want  geen  model  gee  vanself  volledig  nie.  lets  moet  met  geweld 
afgeneem  word;  gebuit  word;  geroof.  Konvensionele  moraliteit  wil  hê  dat 
rowers  uiteindelik  beroof  word,  jagter  gejag;  maar  dit  gebeur  selde  só  in  die 
praktyk,  en  ook  nie  in  die  volgende  storie  nie: 

Die  terras  by  Enrico  het  anders  geword.  Die  ystertafeltjies  van  toe  is  nog 
daar,  en  word  dieselfde  groen  van  toe  geverf,  en  somers  is  daar  sambrele, 
en  die  pers  blomme  en  fyn  blaartjies  van  die  jakaranda  val  nog  in  jou  tee, 
maar  die  beautiful  people  van  toe  is  weg,  op  my  en  nog  een  of  twee  na,  en 
ons  kwalifiseer  nie  meer  nie,  want  ons  het  ouer  en  vet  geword.  Ons  hand- 
haaf,  uit  selfspot  en  beskerming,  die  dekadensie  van  vroeër:  'n  roomwit 
Death-in-Venice-pak  en,  in  die  geval  van  Zizi,  fyn  organza  uit  die  neo- 
Gatsby-era.  My  pak  is  al  twee  keer  verstel  en  "uitgesit",  maar  steeds  moet 
ek  die  boonste  gulpknoop  losmaak  wanneer  ek  gaan  sit,  of  die  rits  laat  skiet 
(o  diskreet,  so  diskreet);  en  terwyl  ons  tee  koud  word  in  ons  koppies,  bedel 
ons  van  die  jongmense  wat  rondom  ons  sit:  ons  jeug,  asseblief,  ons 
skoonheid,  ons  tóé.  Maar  die  jongmense  kyk  ons  verleentheid  moedswillig- 
lik  mis.  Hulle  stel  prys  op  hul  toiings  en  lyk  na  terroriste  of  dié  se  teëparty; 
en  ook  die  meisies,  met  kakiebloese  wat  span  oor  hul  vroulikheid,  praat 
politiek  en  oorlewing,  en  rook  en  vloek  soos  mans. 

Maar  toe:  o toe. 

Hulle  het  na  'n  tweeling  gelyk,  na  broer  en  suster;  en  hul  skoonheid  het  ons 
gevoed,  en  soms  met  wanhoop  vervul:  om  soveel  tyd  te  hê  en  mens  te  bly. 
Zizi  het  teenstrydighede  tot  'n  tergende  sintese  gebring.  Haar  naam  byvoor- 
beeld,  Frans  en  guitig,  maar  sy,  agter  haar  duur  kostuums  of  deurskynende 
rokke,  "'n  skemering  van  ..."  nee,  belis  nie  "blank  en  blou"  nie  ...  'n 
skemering  van  melk-en-bloed  miskien,  á la  Renoir?  . . . maar  nee,  dis  reeds 
te  aards  . . . van  perlemoen,  van  opaal?  Sien,  sy  kon  nie  met  woorde  uitgelê 


Die  Letterkundige  Laboratoríum  verbonde  aan  díe  Departement  Afrikaans-Nederlands 
aan  die  Universiteit  van  Stellenbosch  bied,  waar  dit  vroeër  veral  Oft  die  maak  van  poësie 
gerig  was,  nou  ook  voorsiening  vir  prosabeoefenaars.  Dr  Hennie  Aucamp  behartig  hier 
die  "prosa-werkwinkel",  en  het  'n  verslag  oor  sy  eie  verhaal,  "Die  gelykenis",  uitge- 
bring:  oor  die  ontstaan  daarvan  en  die  wyse  waarop  dit  vorm  aangeneem  het,  as  deel 
van  die  projek,  om  studente  (en  skrywers-in-wording)  te  help  om  krities  na  hul  eie  werk 
te  kyk.  Die  Redaksie  wil  graag  deur  die  plasing  van  die  "tweeling-teks"  ons  lesers  en 
medewerkers  in  die  onderneming  laat  deel. 

word  nie,  dié  Koue  Vlam,  dié  Sneeukoningin:  sy  het,  kon  jy  sê,  op  haar 
skilder  gewag. 

Johann  weer  had  die  koel  askese  van  'n  atleet  en  ook  die  soepel  gang;  maar 
hy  kon  droom  soos  'n  digter;  hom  en  Zizi  verdroom  tot  'n  Nuwe  Estetiek. 
Nee,  hy  het  nie  letterlik  geskep  nie,  behalwe  'n  lewenstyl  vir  hom  en  Zizi,  en 
hiertoe  het  hy  die  geld  gehad,  want  hy  het  ryk  geërf. 

Hul  klere  en  kleure  het  ingespeel  op  mekaar;  hul  gebare.  Dit  was  of  huHe 
deur  middel  van  mekaar  gedink  en  gevoel  het.  Soos  broer  en  suster,  het  ek 
gesê,  en  dis  wat  so  verruklik  dekadent  was,  dat  man  en  vrou  soos  broer  en 
suster  kon  lyk  en  optree.  Die  vreemdeling  uit  die  Noorde,  die  jong  kunste- 
naar,  het  ook  so  gedink  want: 

"Nee,  dit  kan  nie  waar  wees  nie!  Dis  onbehoorlik!"  het  die  jong  skilder  met 
die  gevestigde  reputasie  gesê,  en  rondgekyk  of  hy  die  steun  van  die  mense 
om  hom  soek;  en  die  jong  mense  om  hom  het  gelag  oor  sy  verwarring,  byna 
goedkeurend,  asof  sy  verwarring  die  paspoort  was  tot  hul  binnekring.  Die 
sentrum  van  die  kring,  Zizi  en  Johann,  was  versigtiger,  en  het  na  mekaar 
gekyk:  is  die  vreemdeling  onskuldig,  of  speel  hy  die  onskuld?  Die  skilder, 
Anton  was  sy  naam,  en  soms  Tonie,  en  soms  Ton,  het  oor  ander  dinge 
begin  praat.  Die  teekoppie  het  belaglik  klein  en  broos  in  sy  hande  gelyk; 
groot,  ruwe,  sterk  hande,  soos  dié  van  'n  boer  of  'n  beeldhouer.  Skielik  het, 
hy  sy  koppie  weggestoot:  "Ek  kan  dit  nie  drink  nie",  het  hy  dramaties  gesê. 
"Hoekom  nie?"  het  Zizi  effens  te  skerp  gevra,  want  die  terras  se  naam  was 
in  die  spel.  "Die  lug  het  in  my  tee  geval,"  het  hy  uitbundig  gelag,  en  verdui- 
delik:  "'n  Gedig:  Le  ciel dans  mon  thé.  " En  Zizi  en  Johann  het  verlig  geglim- 
lag,  en  hul  bevinding  na  mekaar  oorgesein:  Hy  speel  die  onskuld. 

Daarna  het  hulle  Anton  dikwels  na  hul  huis  uitgenooi.  Hulle  het  delikaat  na 
sy  kuns  uitgevra:  of  dit  waar  is  dat  hy  'n  uitstalling  beplan,  en  waar  en  wan- 
neer?  "My  agent  'plant'  dié  stories,"  het  Anton  ergerlik  gesê.  "Op  die 
oomblik  skilder  ek  nie.  Ek  het  niks  om  te  verduidelik  nie." 

'n  Paar  weke  later,  toe  die  herfs  te  lank  na  hul  sin  bly  draal,  het  Zizi  en 
Johann  hul  eerste  wintervuur  aangelê:  "Om  die  herfs  tot  sy  sinne  te  bring." 
Hulle  het  sederhoutstompe  gebruik,  en  handevol  dor,  sproeterige  blare  in 
die  vlamme  gegooi,  as  offer  aan  'n  nuwe  seisoen.  Skielik  het  Anton,  wat 
nou  dikwels  saam  met  hulle  was,  en  soms  by  hulle  oorgeslaap  het,  ná  feeste 
wat  tot  diep  in  die  nag  toe  aangehou  het,  met  bitter  heftigheid  gesê:  "Ek 
móét  begin  skilder."  Ná  'n  pouse  het  Johann  gesê:  "Wat  van  Zizi?"  En  toe 
Anton  stilbly,  het  Zizi  opgestaan  en  by  die  venster  gaan  staan.  Uiteindelik 
het  daar  'n  stem  uit  Anton  se  stilte  gekom: 

"Maar  naak." 

Zizi  het  die  die  glasdeur  oopgeskuif  en  op  die  terras  uitgestap. 

Johann  het  geaarsel:  "As  Zizi  wil." 

Waarop  Anton  gesê  het:  "Dis  my  voorwaarde.  Die  mens  sonder  dop." 

Johann  het  in  die  vuur  gekarring  met  'n  pookyster,  wat  Anton  geïrriteer  het: 
"Kom  ons  gaan  ook  buitontoe,  dit  raak  te  warm." 

"En  ek  dan?"  het  Zizi  gevra  toe  hulle  na  'n  uur  of  wat  op  'n  swoel  terras  na 
'n  uitgebrande  vuur  teruggekeer  het.  "Het  ék  dan  geen  sê  in  die  saak  nie? 
Dis  immers  ek  wat  moet  ontbloot." 

"En  blootstel",  het  Anton  gesê.  "Want  naak  kan  jy  nie  lieg  nie.  Oë  kan,  en 
die  mond,  en  neusvleuels  en  'n  ken.  Maar  nie  die  lyf  nie."  En  Tonie  word 
Anton  wat  waarsku  sonder  liefde:  "Dit  kan  ook  vir  jóú  iets  beteken.  Ook  vir 
jóú:  'n  verduideliking." 

Anton  het  by  hulle  in  die  huis  ingetrek.  Eindelose  sittings  het  gevolg:  voor- 
studies,  sketse.  Sketse  wat  volledige  tekeninge  geword,  en  skielik  opge- 
frommel  raak,  en  so  roekeloos  vernietig  word  dat  Zizi  van  vernedering  wou 
huil,  maar  betyds  deur  haar  trots  gered  is:  hý  sal  haar  nie  seermaak  nie;  nie 
Anton  nie.  (Want  nou  het  hy  pal  vir  hul  Anton  geword.) 

Johann  het  hoflik  geweier  om  by  te  wees  by  hul  sittings.  "Dit  kan  'n 
kommunikasiebreuk  veroorsaak",  het  hy  geglimlag.  "Die  skilder  kan  sy 
houvas  verloor." 

Maar  op  'n  keer  sluip  daar  meer  as  net  'n  tikkie  ironie  in  sy  stem  in  wanneer 
hy  vra:  "En  was  dit  vandag  'n  goeie  ligging?" 

Anton  het  hom  vererg,  en  'n  boek  opgetel  waarin  hy  onsiende  begin  lees 
het,  en  Zizi  het  haar  beteuel  tot  hulle  die  aand  in  die  slaapkamer  was.  "Dit 
was  so  burgerlik  van  jou,  Johann.  So  goedkoop.  Jy  wou  dit  tog  gehad  het, 
onthou  jy?" 

"Wat  wou  ek  gehad  het?" 

Maar  Zizi  het  begin  huil  en  in  'n  ander  kamer  gaan  slaap  wat  sy  teen  Johann 
gesluit  het;  die  eerste  keer  in  hul  saamlewe,  ses  jaar  lank,  dat  dit  gebeur  het. 
Hierna  sou  dit  meermale  gebeur,  selfs  sonder  rusies  vooraf. 

Een  oggend  vra  Johann  aan  ontbyttafel,  terwyl  hy  almal  se  glase  met 
pomelosap  vul:  "En  hoe  was  julle  nag?  Geseënd,  soos  die  Skrif  sê?  En  met 
'n  boodskap  vir  die  nuwe  dag?" 

Skaars  'n  week  later  het  Anton  vertrek,  soos  'n  dief  in  die  nag;  maar  tog  het 
hy  'n  boodskap  gelaat.  Johann,  'n  ligte  slaper,  het  wakker  geword  van  'n 
motor  wat  driftig  tru.  Toe  hy  by  die  trap  afkom,  merk  hy  dat  daar  'n  lig  in  die 
voorportaal  brand;  een  van  talle  ligte  op  'n  spoor  teen  die  plafon  wat,  na  die 
behoefte  van  hom  en  Zizi,  op  'n  skildery  gestel  kan  word.  Die  kollig  het  op 
'n  esel  geval;  op  die  byna  voltooide  naakstudie  van  Zizi. 

"Die  heerlikheid  van  vlees  en  bloed",  dink  hy  verskrik,  by  gebrek  aan  'n 
oorspronklike  emosie;  maar  dan  verstar  hy:  vlees  en  bloed  is  daar  wel,  maar 
heerlikheid  nie.  Zizi  lê  op  'n  tafel,  soos  op  'n  katafalk;  sy  word  van  die  bene 
af  boontoe  gegee,  in  verkorte  perspektief,  wat  dye,  bekken  en  heupe  wreed 
beklemtoon;  ver  agtertoe,  skemerig  en  klein  in  verhouding  tot  die  res  van 
die  liggaam,  die  kop.  Die  verpotte,  insektariese,  gees-ontkennende  koppie. 
Opgewerp  teen  dié  kop,  soos  'n  totale  aanslag  op  gees,  'n  massa  vlees,  met 
perlemoentinte,  en  pers  vlekke  wat  skaduwees  kan  wees,  maar  dalk  ook 

kneusings;  en  sentraal,  fokuspunt  vir  skilder  en  kyker,  sinistêr,  die  roesrooi 
driehoek  klapperhaar. 

By  daardie  skildery,  wat  met  'n  mes  geskend  en  vermink  is,  en  met  bloed  op 
die  doek,  het  Zizi  Johann  die  volgende  dag  gekry.  Sy  wou  nie  dat  hulle  hom 
wegneem  nie,  maar  die  dokters  het  gesê:  hy  is  gevaarlik;  wat  gebeur  het 
kan  weer  gebeur. 

Met  skoonheid,  neem  ek  aan,  wou  Zizi  hom  tot  sy  sinne  bring;  met  haar  eie 
skoonheid,  gemonteer  in  die  klere  waarvan  hy  so  gehou  het,  jonk,  een- 
voudig,  en  van  natuurstowwe,  van  wol,  sy,  katoen  en  leer;  en  in  haar  hande 
was  papawers  en  madeliefies,  of  'n  mandjie  vrugte  met  geel  pere  en  pers 
druiwe,  en  tussenin,  in  sy  taai  dop  van  Marokkaanse  leer,  die  lakrooi  van  'n 
ryp  granaat.  Johann  het  van  haar  en  haar  gawes  weggevlug,  gillende,  en 
moes  soms  in  'n  dwangbuis  gestop  word. 

Ná  so  'n  ervaring,  op  pad  huis  toe,  straks  verblind  deur  trane,  het  Zizi  in  'n 
ongeluk  betrokke  geraak.  Haar  gesig  is  geskend,  en  selfs  die  duurste 
operasies  kon  haar  nie  herstel  nie.  Haar  man  het  haar  nie  herken  nie,  maar 
hy  het  ook  nie  meer  gegil  of  van  haar  weggehardloop  nie. 

B.  Die  skrywer  as  apologeet 

I 

In  "Life  isn't  a short  story"  van  Conrad  Aiken  gee  die  skrywerkarakter  'n  in- 
sae  in  sy  "laboratorium".  Maar  dié  skrywer  is  fiktief;  sy  verhaal  is  deur 
Aiken  "opgemaak"  of  "uitgedink"  om  'n  bepaalde  teorie  oor  die  verhou- 
ding  tussen  kuns  en  lewe  te  demonstreer.  Hierdie  verhaal  binne  die  verhaal 
is  so  ná  aan  'n  goeie  tweederangse  verhaal  dat  'n  mens  wonder  of  Aiken  nie 
met  'n  eie  mislukte  verhaal  gewerk  het  nie;  maar  'n  regstreekse  verslag  van 
'n  werklike  skrywer  oor  die  ontstaan  van  een  van  sy  eie  verhale  is  dit  nog 
nie. 

Sulke  verslae  bestaan  wel.  In  Understanding  Fiction  vertel  Robert  Penn 
Warren,  Katherine  Anne  Porter  en  John  Cheever  elk  hoe  'n  bepaalde  ver- 
haal  in  hul  oeuvre  ontstaan  het;  meer  uitgebreid,  en  byna  'n  móét  vir  die 
voornemende  kortverhaalskrywer,  is  William  Sansom  se  boek,  Birth  of 
a Story,  waarin  hy  rustig  en  onselfbewus  die  ontwikkeling  van  sy  verhaal, 
"No  smoking  on  the  apron",  van  gekorrigeerde  tikskrif  tot  voltooide  produk 
bespreek.  En  in  die  beroemde  Paris  /?ewew-onderhoude' met  skrywers,  in 
boekvorm  beskikbaar  as  Writers  at  work,  1,  2,  3 en  so  meer,  verklap 
skrywers  byna  argeloos  hul  "fabrieksgeheime".  Minder  argeloos,  want 
meesal  "akademies"  ingeklee,  is  die  Afrikaanse  reeks,  Gesprekke  met 
skrywers,  met  Uys  Krige  as  'n  uitsondering.  Hy  bly  die  verteller,  die  uithaler- 
raconteur,  ook  wanneer  hy  oor  sy  eie  werk  praat;  en  paradoksaal  soos  dit 
mag  klink,  is  hy  deurentyd  die  waaksame  stilis. 

'n  Volledige  verslag  oor  die  ontstaan  van  'n  verhaal  het  ons  in  Afrikaans  nog 
nie.  (Wens  dat  Abraham  H de  Vries  die  sluier  wou  lig  oor  "Terug  na  die 

natuur".)  Vir  my  is  dit  al  hoe  mee.r  'n  beproewing  om  oor  my  eie  werk  te 
praat,  want  uit  ervaring  weet  ek  dat  dit  op  'n  soort  ontkleedans  neerkom 
wat  skade  en  skande  mag  beteken.  George  P Elliott  sê  van  outobiografie: 
"It  is  harder  than  one  would  think  verbally  to  undress,  even  in  private, 
harder  yet  to  do  it  in  public,  hardest  of  all  to  do  it  in  public  without  obsce- 
nity."  ("A  defense  of  Fiction",  The  Hudson  Review,  vol  XVI,  no  1,  Spring 
1963.)  Elliott  se  aanhaling  is  van  belang  vir  alle  skrywers,  digters  inbegrepe, 
of  hulle  nou  óór  hul  ambag  skryf  of  dié  ambag  bedryf,  want  die  beveiliging 
van  afstand  is  relatief.  Jy  kan  jou  selfs  in  die  derdepersoonsvorm  aan 
"persoonlike  obseniteite"  skuldig  maak,  al  is  dit  net  by  wyse  van  'n  "private 
giggle",  om  Sansom  in  The  Birth  of  a Story  aan 'te  haal. 

Tog  gaan  ek  geen  skrywer  afraai  om  oor  sy  eie  werk  te  praat  nie;  allermins 
die  beginnerskrywer  wat  nog  vir  hom  'n  plek  moet  oopveg  binne  die  literêre 
bestel.  Ambisie  is  sy  goeie  reg,  en  ambisie  is  o.a.  gelyk  aan  opportunisme 
en  selfpublisiteit.  Ook  vir  hom  sal  eendag  die  bevryding  kom  dat  hy,  in  Nij- 
hoff  se  woorde,  uit  sy  eie  lewe  gaan  wegwandel.  John  Updike  sê  dieselfde 
ding,  maar  hy  stel  dit  meer  in  die  prosa-idioom:  "...  more  and  more  the 
writer  thinks  of  himself  as  an  instrument,  a means  whereby  a time  and  a 
place  make  their  mark.  To  become  less  and  transmit  more,  to  replenish 
energy  from  that  possibly  mythical  ore  called  wisdom  — some  such  hope, 
at  this  more  than  midpoint  of  my  life,  is  the  reason  why  I write."  (Sien 
"Why  write?",  Southern  Review,  vol  VII,  no  2,  1974.) 

II 

My  lang  inleiding  is  'n  deursigtige  selfregverdiging.  Ek  gaan  wel  oor  myself 
praat;  oor  die  ontstaan  van  een  van  my  verhale  wat,  tydens  die  skryf  daar- 
van,  met  alle  drade  aan  my  verbind  was,  maar  nou  bloot  'n  produk  is 
waaroor  ek  as  kritikus  kan  oordeel.  Ek  gaan  egter  nie  as  kritikus  praat  nie, 
want  dan  rys  die  moontlikheid  van  obseniteit  lewensgroot;  ek  gaan  my,  met 
selfondervraging,  probeer  terugdink  in  die  periode,  of  liewers  periodes,  toe 
"Die  gelykenis"  ontstaan  het,  en  op  dié  manier  werkwinkel-materiaal  pro- 
beer  skep. 

Elke  beroepskritikus  sal  "Die  gelykenis"  onmiddellik  na  Volmink  herlei  — 
die  volmaaktheidsmotief  én  die  verminkingsmotief  staan  uitgespel  in  hierdie 
verhaal,  soos  talle  ander  dinge  ook  uitgespel  word,  en  doelbewus  uitgespel 
word  om  getrou  te  bly  aan  die  gelykenis-aard  van  die  verhaal. 

Die  eerste  vyftien  of  twintig  reëls  van  "Die  gelykenis"  het  byna  vanself 
gebeur,  en  toe  "stol"  die  verhaal.  'n  Ruk  later  het  die  slot  van  die  verhaal 
hom  aangemeld,  byna  woordeliks  soos  dit  nou  staan,  maar  die  res,  die 
middelmoot,  het  my  ontwyk.  Dwing  wou  ek  dié  storie  nie;  as  hy  lewens- 
vatbaar  is,  sal  hy  weer  van  hom  laat  hoor,  het  ek  besluit.  Volmink  is  pers 
toe;  het  verskyn;  en  intussen  het  ek  totaal  vergeet  van  "Die  gelykenis".  Of) 
'n  dag  laat  mej  Dorathea  Olivier  van  die  RGN  weet  dat  sy  Stellenbosch  toe 

kom,  en  of  ek  foto-  en  ander  materiaal  vir  die  RGN  het.  Terwyl  ek  'n  stapel 
manuskripte  en  foto's  uitsoek,  kom  ek  op  die  slot  van  "Die  gelykenis"  af, 
haastig  neergeskryf,  asof  ek  bang  was  dat  dié  slot  sou  "verdwyn".  Een  reël, 
een  enkele  sin,  het  my  laat  besluit  om  dié  verhaal  nog  'n  kans  te  gun; 

"Met  skoonheid,  neem  ek  aan,  wou  Zizi  hom  tot  sy  sinne  bring;  met 
haar  eie  skoonheid,  gemonteer  in  die  klere  waarvan  hy  so  gehou  het, 
jonk,  eenvoudig,  en  van  natuurstowwe,  van  wol,  sy,  katoen  en  leer; 
en  in  haar  hande  was  papawers  en  madeliefies,  of  'n  mandjie  vrugte 
met  geel  pere  en  pers  druiwe,  en  tussenin,  in  sy  taai  dop  van  Marok- 
kaanse  leer,  die  lakrooi  van  'n  ryp  granaat." 

In  die  vroeë  stadium  het  die  verhaal  "'n  Raamvertelling"  geheet  — 'n  bietjie 
ironies,  want  "raam"  was  daar  wel,  maar  geen  vertelling  nie.  Dié  titel  wou 
'n  dubbele  funksie  vervul.  Dit  moes  na  'n  erkende  vertelwyse  verwys  — 'n 
storie  binne  'n  storie  — maar  terselfdertyd  moes  dit  iets  van  die  kunswêreld 
opvang:  van  skilderye  en  hul  rame.  Die  "raam"  moes  ornaat  wees;  'n 
uitbouing  van  die  rococo-atmosfeer  van  die  skildery. 

Wat  die  "skildery"  moes  wees,  het  ek  wel  geweet.  Dit  was  immers  die 
aanleiding  tot  die  storie.  'n  Vriend  het  dié  gruwelike  verhaal  aan  my  vertel  — 
'n  ware  geskiedenis  wat  hy  van  naby  ervaar  het.  Ek  dink  altyd,  tot  vandag 
toe,  aan  dié  geskiedenis  as  'n  moordverhaal.  Jy  kán  'n  skildery  vermoor;  en 
jy  kán  iemand  se  emosies  vermoor  (Is  dit  nie  dalk  die  ergste  sonde  nie:  om 
willens  en  wetens  iemand  se  emosies  te  verknoei  en  te  verwoes?) 

Met  die  herlees  van  die  fragmente  het  iets  "Bybels"  my  getref.  Die 
"granaat"  (sien  aanhaling),  wat  vir  my  dié  Bybelse  vrug  is,  was  op  'n  manier 
verbind  met  die  moraal  waarmee  die  verhaal  begin.  Hoekom  het  ek  iets 
"Bybels"  in  die  "raam"  ingebou?  Ek  het  probeer,  so  lyk  dit  vir  my,  om 
diepte  aan  die  skildery  te  gee;  om  afstand  tussen  kyker  en  skildery  te 
bewerkstellig.  Want  ek  wou  - maar  dit  het  ek  nie  tóé  so  duidelik  besef  nie 
— die  gruwelelement,  die  Sondagperssensasie  van  die  "skildery",  temper. 
Was  ek  nie  bang  om  die  verhaal  met  sy  boodskap  te  laat  begin  nie?  Ek  dink 
nie  so  nie,  want  ek  het  toe  al  geweet  dat  daar  meer  gevolgtrekkings  uit  die 
verhaal  te  haal  is  as  die  een  wat  ek  aangebied  het.  Myne  was  net  'n  hup- 
stootjie  — en  nie  noodwendig  in  die  regte  rigting  nie. 

Deel  van  die  tempering  van  die  sensasie  sou  die  taak  van  die  e/c-verteller 
wees.  Eenmaal  was  hy  deel  van  'n  "beautiful  people"-stel.  0,  ja,  ek  het 
hulle  geken  van  sien,  hierdie  jongmense  wat  so  bestudeerd  mooi  en 
verveeld  was,  en  Saterdagoggende  hof  gehou  het  op  'n  kafeeterras  in 
Stellenbosch.  Hulle  het  op  die  buiterand  van  die  kunste  geleef,  want  nie  een 
van  hulle  het  werklik  geskep  nie,  tensy  hul  voorkoms,  hul  Gatsby-  en 
Death  in  t/ewce-rekreasies,  as  kuns  gereken  kon  word.  Die  e/c-verteller  is  'n 
oorblyfsel  van  daardie  "beautiful  people"  wat  nou  almal  deur  die  tyd  in- 
gehaal  is;  'n  oorblyfsel,  maar  terselfdertyd  'n  oorlewingsfiguur,  want  hy 

beskik  oor  genoeg  ironie  om  homsetf  en  sy  periode  te  satiriseer.  Hy  weet 
dat  hy  die  ewige  adolessent  en  romantikus  is;  hy  weet  ook  dat  sy  romantiek 
en  dié  van  sy  eertydse  vriende  vir  altyd  verby  is.  Maar  iets  daarvan  probeer 
hy  behou,  nie  net  deur  herinnering  nie,  maar  ook  deur  'n  interpretasie  van 
dié  herinnering(s).  En  dis  sy  bittersoet  interpretasie  wat  hom  uiteindelik 
uitlig  bo  sy  adolessensie  en  presieusheid  — iets  waarna  hy  nie  bewustelik 
gestreef  het  nie. 

Skielik  het  my  probleme  hulself  begin  formuleer.  Hulle  het  nie  in  die  eerste 
plek  met  tegniek  te  maak  gehad  nie,  maar  met  ontoereikende  mensekennis. 
Die  e/r-verteller  kan  net  as  katalisator  optree  as  hy  wys  genoeg  is;  en  sý 
wysheid  was  van  my  afhanklik.  lets  moes  eers  in  mý  voltooi  raak  voor  my 
eA^-verteller  die  middelmoot  van  die  verhaal  sou  kon  behartig. 

Probleem  nommer  twee;  die  skilderkarakter.  Want  hy  moes  'n  karakter 
word,  as  kontras  vir  Johann  en  Zizi.  Húlle  was  openbare  persoonlikhede 
wat  so  hard  aan  hul  beeld  van  gesofistikeerdheid  gewerk  het  dat  daar  nie  vir 
hulle  bra  kans  was  om  "karakter"te  ontwikkel  nie,  maar  die  skilder,  wat  hul 
beperktheid  moes  peil  en  hulle  aan  hulself  moes  blootstel,  moes  meer 
substansie  hê  as  liulle. 

Ek  het  die  verhaal  weggepak,  en  weer  het  ek  daarvan  vergeet. 

Toe  sien  ek  Dieter  Reible  se  aanpassing  van  Playing  with  fire  van  Strind- 
berg,  en  my  stygende  opwinding  het  al  minder  met  die  opvoering  te  maak 
gehad,  en  al  hoe  meer  met  my  oplossing  vir  die  skilderkarakter  in  my 
verhaal.  Nee,  mý  skilder  is  juis  nie  die  skilderfiguur  in  Playing  with  fire  nie, 
maar  die  ander  man:  die  minnaar.  Hy  is  'n  soort  lago-figuur  wat  daarvan 
hou  om  speletjies  te  speel,  wrede  speletjies;  dwase  speletjies,  soos  die 
"truth  game"  van  'n  klompie  jare  gelede.  ("Human  kind",  het  T S Eliot  ons 
geleer,  "cannot  bear  very  much  reality.")  In  die  begin  speel  die  skilder  Zizi 
en  Johann  se  speletjies,  tot  hy  toegang  tot  hul  huis  verkry;  en  dan  begin  hy 
hulle  "speel",  soos  jy  marionette  hanteer. 

Een  probleem  was  dus  opgelos:  dié  van  die  karakter  van  die  kunstenaar. 
Maar  my  ander  probleem  was  nog  daar:  om  meer  wysheid  by  my  ek- 
verteller  te  vestig. 

En  toe  gebeur  daar  iets  wat  my  as't  ware  aan  die  lyf  bewus  gemaak  het  van 
die  gevare  van  die  verestetiseerde  bestaan.  Die  intense  liefdesverhouding 
tussen  twee  vriende  het  na  skaars  'n  jaar  op  'n  traumatiese  bankrotskap 
uitgeloop.  Terwyl  ek  hul  hipergestileerde  bestaan  oor  maande  waargeneem 
het,  het  'n  vreesgevoel  by  my  ontstaan.  Dit  kan  nie  duur  nie,  het  ek  gedink, 
en  onthou  hoe  dr  Con  de  Villiers  my  gewaarsku  het:  "My  liewe  mens,  die 
lewe  steur  hom  nie  aan  vorm  nie  — moenie  probeer  om  literatuur  van  jou 
lewe  te  maak  nie.  Maak  liewers  literatuur  uit  jou  lewe."  My  vriende  het  die 
lewe  self  uit  hul  ivore  toring  verban  — en  sonder  lewe  kwyn  die  liefde. 
"Kwyn"  is  kwalik  die  woord;  die  liefde  het  soos  met  'n  bliksemslag  uit  hul 
verhouding  verdwyn.  Daarna:  ontreddering;  sielkundige  hulp;  en  een  van 
die  partye  "ri  wrak.  (Lewer  'n  liefdesontgogeling  ooit  twee  wrakke  op?) 

Ek  het  gaan  sít  en  ''Die  gelykenis"  in  een  asem  klaar  geskryf. 


III 

My  grootste  probleem  met  "Die  Gelykenis"  was  dus  nie  tegnies  van  aard 
nie.  Ek  moes  meer  van  mense  weet,  van  bepaalde  mense  onder  sterk  emo- 
sionele  druk,  voor  die  verhaal  voltooi  kon  word. 

Maar  tegniese  probleme  was  daar  wel,  of  sal  ek  sê:  risiko's. 

Daar  is  die  taal  van  "Die  gelykenis"  — verliteratuurd,  presieus,  geaffek- 
teerd.  Dis  die  taal  wat  leser-,  maar  veral  kritikusweerstand,  kan  wek.  Maar 
hoe  op  aarde  kan  jy  'n  verhaal  vanuit  die  salon  laat  vertel  sonder  om  salon- 
taal  te  gebruik?  Al  wat  ek  kon  doen,  was  om  dié  taal  effens  af  te  stem.  Maar 
die  hipergestileerdheid  moes  bly,  want  dis  deel  van  die  geïmpliseerde  kritiek 
in  die  verhaal:  dat  verestetisering  tot  kunsmatigheid  en  nie-lewe  ly. 

Een  van  die  voorbeelde  van  "afstemming"  geld  die  tweede  titel  van  die 
verhaal:  "La  vie  esthétique".  Ek  het  'n  kollega  by  die  Fransdepartement 
gebel  wat  my  met  ontwyking  eerder  as  regstreekse  vermaning  laat  verstaan 
het  dat  jy  wel  die  presieuse  teen  homself  kan  gebruik,  maar  dat  selfs  die 
presieuse  'n  versadigingspunt  het.  "'n  Kun.^ïtenaar  se  foute  is  vir  hom 
mooi,"  het  dr  Con  altyd  gesê,  en  dit  móét  waar  wees,  want  waarom  vind 
skrywers  dit  so  moeilik  om  Quiller-Couch  se  raad  op  te  volg:  "Murder  your 
darlings"?  Dae  lank  het  ek  "La  vie  esthétique"  behou,  met  'n  ondertitel:  "'n 
gelykenis".  Toe  gryp  ek  die  Tippex  en  verf  die  pretensieuse  Franse  titel 
dood,  en  promoveer  die  ondertitel  tot  titel. 

Ook  die  perspektiefverskuiwing  in  die  tweede  episode  van  die  verhaal  het 
wik  en  weeg  geverg.  Die  ek  vertel  die  verhaal  terugskouend,  maar  omdat  hy 
nie  altyd  by  kon  gewees  het  by  Johann  en  Zizi  en  die  skilder  nie,  moet  hy  in 
'n  stadium  begin  fantaseer  en  dramatiseer.  Die  dubbelpunt  na  die  "want" 
waarmee  die  eerste  episode  eindig,  wil  suggereer  dat  die  ek  sy  vertelling 
nou  uit  hoorsê  (veral  van  Zizi  se  kant  af)  en  uit  eie  verbeelding  gaan 
konstrueer.  Uiteindelik  keer  hy  terug  na  sy  oorspronklike  instelling,  dié  van 
kommentator,  "sadder  but  wiser",  maar  waarskynlik  volledig  onboet- 
vaardig.  Want  hy  is  die  oorspronklike  "dandy". 

IV 

Met  die  vorige  sin  kon  ek  waardig  die  aftog  geblaas  het,  want  hy  klink 
helder,  al  sou  hy  ook  nie  waar  wees  nie.  Maar  sedert  "Die  gelykenis" 
geskryf  en  "geprosesseer"  en  weggestuur  is  na  'n  literêre  tydskrif,  het  ek  'n 
artikel  van  Richard  Eastman  raakgeloop.  "The  Open  Parable:  Demons- 
tration  and  Definition",  CoHege  English  (22  October  1960),  wat  sinvolle 
informasie  bevat  omtrent  die  "gelykenis"  as  literêre  subgenre. 

Die  titel  sê  dit  al:  die  moderne  gelykenis  is  oop.  Sedert  Kafka  en  ander.  Dit 
het  nie  meer  één  definitiewe  boodskap  nie.  Die  gelykenis  het  meerduidig 
geword. 

En  wie  kan  sê  dat  die  verskillende  "boodskappe"  mekaar  nie  durf 
weerspreek  nie? 

Corné  Pienaar 

Mitologie  en  didaktiek  in  twee  Aucamp-verhale 

M.H.  Abrains  gee  in  sy  Glossary  of  literary  terms  'n  mooi  definisie  van  die 
term  "elegie".  Dit  word  soms  gebruik,  sê  hy,  vir  "meditative  poems  ... 
which  generally  deal  with  the  passing  of  men  and  the  things  they  value" 
(1971,  p.  45).  Dit  is  in  die  spektrum  van  so  'n  definisie  dat  "Wolf,  Wolf,  hoe 
laat  is  dit?"  inpas  onder  die  subtitel  "Vyf  elegieë"  van  Aucamp  se  bundel 
Hongerblom . 

"The  passing  of  men  and  the  things  they  value"  is  dan  ook  die  tema  van  dié 
kortverhaal  in  die  klassieke  styl,  met  sy  begin,  middel,  klimaks  en  einde,  wat 
eenheid  van  tyd,  plek  en  handeling  handhaaf,  en  waar  die  verhaalsituasie 
deur  suggestie  en  artistieke  vorm  simbolies  word  van  'n  groter  waarheid. 
Die  inwoners  van  die  ouetehuis  "Soete  Inval"  word  onverwags  een  middag 
alleen  gelaat.  Die  Oues  gedra  hulle  soos  uitgelate  kinders  en  vermaak 
hulself  met  konserthou,  iets  sterkers  as  middagtee  en  die  kinderspeletjie 
"Wolf,  Wolf,  hoe  laat  is  dit?".  Een  van  hulle  sterf  aan  'n  hartaanval  as  die 
wolf  van  die  speletjie  hulle  skrikmaak  inet  'n  masker  met  'n  doodshoof 
daarop. 

Die  verhaal  steek  netjies  inmekaar.  Die  eerste  paragraaf,  net  een  sin  lank,  is 
'n  ou  staatmaker  vir  die  storieverteller:  "Dit  was  die  middag  toe  hulle  alleen 
was"  (ek  kursiveer).  Tog  is  dit  betekenisgelade.  Nie  alleen  skep  dit  ver- 
wagting  by  die  leser  en  is  dit  die  beginpunt  van  die  spanningslyn  nie;  dit 
loop  ook  die  slot  van  die  verhaal  vooruit.  Die  "dit"  wat  gebeur,  was  die  mid- 
dag  "toe  hulle  alleen  was",  nie  as  groep  nie,  maar  as  enkelinge  — toe  elk- 
een  alleen  moes  besef  en  vir  homself  moes  uitmaak  dat  die  dood  naby  is,  en 
dat  aardse  waardes  verbygaan. 

Die  tweede  paragraaf  skets  die  agtergrond  wat  vir  die  plot  nodig  is,  en 
plaas,  met  die  rede  vir  Matrone  se  skielike  weggaan  — dat  haar  broer  op 
sterwe  lê  — die  saak  waarom  dit  hier  gaan  voorop  in  die  bewussyn  van  die 
Oues  en  van  die  leser.  Nou  volg  die  eksposisie  van  die  karakters.  Die  voeg  is 
eenvoudig  maar  perfek:  Matrone  kyk  "van  die  een  gesig  na  die  ander"  ter- 
wyl  sy  oordeel  of  sy  hulle  alleen  kan  laat,  en  die  hoofkarakters  word  een  vir 
een  opgenoem.  Heel  eerste  word  die  Kwartel  genoem,  wat  'n  ereplek  in  die 
verhaal  beklee.  Dit  is  sy  wat  sterf;  hoewel  haar  skielike  dood  vir  die  Oues  en 
die  leser  as  'n  skok  kom,  is  dit  inderdaad  te  verwagte;  sy  is  "baie  oud"  en  ly 
aan  haar  hart. 

Die  werklike  hoofkarakter,  Lady,  word  tweede  genoem.  Die  tipografie  is 
hier  ongewoon;  een  sin  loop  deur  ses  paragrawe;  elke  paragraaf  gewy  aan 
'n  belangrike  karakter  of  groep  karakters.  Lady  deel  'n  paragraaf  met  Ter- 
blaans  "wat  nie  in  'n  Ouetehuis  hoort  nie  omdat  sy  nog  jare  van  werk  in 
haar  het".  So  word  sy  gekoppel  aan  iemand  wat  relatief  jonk  is  en  midde-in 
die  lewe  staan.  Dit  is  belangrik  omdat  die  verhaal  wil  illustreer  dat  cns 
midde-in  die  lewe  ook  in  die  dood  is,  maar  ook  dat  almal  moet  aanvaar  dat 

verval  en  dood  séker  is.  Lady  se  bynaam  suggereer  dat  sy  'n  Elckerlyc  is,  of 
effe  minder  katoliek,  'n  "Allevrou".  Haar  groot  sonde  is  ydelheid,  tradisio- 
neel  'n  vroulike  swakheid.  'n  Mens  moet  soek  om  Aucamp  se  preek  te  kry, 
en  selfs  dan  is  dit  satiries,  understated:  almal  is  sterflik  — die  Kwartel  se 
naam  is  geslagloos  — maar  Lady  (en  die  ander  dames)  moet  hulle  gereed 
maak  vir  die  dood. 

Kosta  en  Alfons  "wat  soos  'n  hondjie  agter  Kosta  aanloop"  het  elkeen  'n 
paragraaf  vir  hulleself,  maar  die  herhaling  van  Kosta  se  naam  suggereer  dat 
hy  ook  'n  hoofrol  gaan  speel. 

Die  volgende  twee  bladsye  word  gewy  aan  die  karakterisering  van  die  Oues. 
Kosta  word  as  leier  voorgestel.  Dit  is  hy  wat  opstaan  en  implisiet  die  ver- 
antwoordelikheid  van  die  middag  op  hom  necm.  Dit  is  dan  ook  hy  wat  direk 
verantwoordelik  sal  wees  vir  die  Kwartel  se  dood  en  die  inwoners  sal  dwing 
tot  'n  konfrontasie  met  die  nabyheid  van  hul  eie  dood.  Wiesie,  Mathilda, 
Truia  en  Terblaans  verteenwoordig  in  hul  egoïsme  "die  veles". 

Lady  word  gekenskets  as  iemand  wat  nie  haar  eertydse  roemryke  sangloop- 
baan  aan  die  verlede  kan  bemaak  nie  — sy  sug  wanneer  sy  aan  juwele  dink 
en  herlei  dit  oombliklik  na  "die  applous;  ag,  liewe  hemel,  die  applous". 
Later  sal  sy,  na  nóg  'n  herlewing  van  die  verlede,  in  die  koinbuis  staan  en 
huil.  Sy  kan  haar  nie  versoen  met  haar  huidige  vervalle  toestand  nie. 
Hoewel  sy  "twintig  jaar  laas  gesing  het",  stem  sy  in  om  in  die  "konsert"  op 
te  tree,  maar  haar  uitvoering  is  "grieselige  mimiek".  Net  die  dowe  Kwartel 
waardeer  haar  "sang"  omdat  sy  volgens  Lady  "baie  gevoelig"  is  vir 
"musiek  van  die  sfere".  "'Ek  kry  julle  jammer,'  sê  sy  vir  die  ander,  'julle  is  op 
die  drumpel,  en  nóg  praat  die  sfere  nie  met  julle  nie.'"  Haar  woorde  is 
natuurlik  absurd;  die  Kwartel  is  doof.  Maar  onwetend  profeteer  sy:  voor  die 
middag  om  is,  sal  die  Kwartel  wél  "oor  die  drumpel"  wees. 

Ná  die  drankies  kondig  Kosta  die  volgende  item  op  die  middag  se  program 
aan:  'n  kinderspeletjie,  "Wolf,  Wolf,  hoe  laat  is  dit?"  Van  nou  af  word  be- 
langrike  verwysings  gemaak  na  lig  en  donker,  veral  met  betrekking  tot  die 
tydsaspekdaarvan,  naamlik  die  naderkom  van  die  nag.  Vroeër  is  al  gesê  dat 
dit  'n  grys  Kaapse  wintermiddag  is.  Nou  "het  dit  ...  begin  donker  word. 
Kosta  staan  in  die  lig  wat  by  een  van  die  vensters  inval".  En  later,  net  voor 
die  klimaks  van  die  verhaal,  die  mooi  reël:  "Die  winterskemer  vul  die  kamer 
soos  mis".  Die  direkte  implikasie,  dat  die  vertrek  donker  word,  is  nodig  vir 
die  plot;  die  fosfor  op  Kosta  se  masker  moet  kan  gloei  om  die  oumense  skrik 
te  maak.  Die  aanbreek  van  die  nag  is  egter  ook  simbolies  van  'n  naderende 
dood. 

Die  dood-motief  loop  sterk  deur  die  verhaal.  Daar  is  eerstens  Matrone  se 
broer  wat  op  sterwe  lê,  dan  Mathilda  se  raaisel  wat  deur  Kytie  onderskep 
word:  ""n  Doodkis,'  sê  sy,  "n  doodkis  is  die  antwoord'".  Sonder  dat  sy  dit 
so  bedoel,  is  haar  woorde  filosofies:  die  raaisel  van  die  lewe,  ongeag  die  in- 
houd  daarvan,  se  antwoord  is  'n  doodkis.  Die  hoogtepunt  van  hierdie  leit- 
motif,  die  verwysings-as  waarom  die  verhaal  draai,  word  bereik  in  Lady  se 

"sang''-uitvoering.  Sy  sing  "Der  Erlkónig",  die  getoonsette  gedig  van 
Goethe.  Die  gedig  vertel  van  'n  vader  wat  inet  sy  kind  ry  "durch  Nacht  und 
Wind".-Waaroin  is  jy  so  bang,  vra  die  vader,  en  die  seun  antwoord,  -sien  jy 
nie,  Vader,  die  Elwekoning  nie?  Die  vader  sien  net  misnewels  en  hoor  net 
die  wind  in  die  blare.  Die  Elwekoning  lok  die  seun  inet  beloftes  van  'n 
heerlike  arkadia  om  saam  met  hom  te  gaan.  Die  vader  ry  vinnig  om  sy  siek 
kind  by  die  "Hof"  te  kry,  maar  die  Elwekoning  wen  die  seun;  "in  seinen 
Armen  das  Kind  war  tot". 

Met  sulke  uitdruklike  verwysings  na  hierdie  gedig  soos  die  titel  en  die  slot- 
reël:  "...  das  Kind  war  tot",  word  die  hele  verhaal  in  'n  spesifieke  konteks 
geplaas.  Parallelle  kan  getrek  word  tussen  verskeie  gegewens  en  karakters 
in  die  verhaal  en  die  gedig.  Die  mees  opvallende  is  dié  tussen  die  Elweko- 
ning  en  Kosta.  "Elf"  is  "a  (tiny)  supernatural  being,  neither  good  or  bad  in 
itself,  but  commonly  responsible  for  mischief"  (Gillie,  1972,  p.  496).  Lady  sê 
dat  Kosta  'n  "demoon"  is.  Die  elf  is  mities  verwant  aan  die  Griekse  daimon, 
wat  in  die  Concise  Oxford  Dictionary  onder  meer  as  'n  "attendant  spirit, 
genius,  evil  spirit  ...  cruel,  malignant,  destructive  or  fierce  person"  beskryf 
word.  Kosta  is  soos  die  elf,  "responsible  for  mischief":  hý  verseker  Matrone 
dat  die  Oues  sonder  toesig  kan  bly,  hý  begelei  vir  Lady  en  speel  "besete" 
(deur  'n  demoon?),  hý  stel  voor  dat  almal  hul  drank  in  hul  kamers  gaan  haal. 
Soos  die  Elwekoning  in  die  gedig  nooi  hy  die  oumense  uit  om  'n  speletjie  te 
speel,  "iets  heel  onskuldig":  "Gar  schóne  Spiele  spiel  ich  mit  dir".  "Und 
bist  du  nicht  wiHig,  so  brauch  ich  Gewalt",  sê  die  Elwekoning  — en  ook 
Kosta  gebruik  'n  soort  geweld  om  sy  "mischief"  te  verrig.  In  die 
"Erklarungen"  van  "der  Erlkónig"  in  Vom  Blutenbaum  der  Deutschen 
Dichtung  skryf  die  redakteur  oor  die  elwe  of  "Dámonen":  "Dem,  der  sich 
ihren  Lockungen  widersetzt,  bringen  sie  durch  Hauch  und  Berúhrung, 
Krankheit  und  oft  auch  plótzlichen  Tod"  (Trúmpelmann,  1968,  p.  192). 

Die  Kwartel  kan  duidelik,  deurdat  dit  sy  is  wat  sterf  voordat  sy  "HOME"  of 
"den  Hof"  bereik,  met  die  kind  geïdentifiseer  word;  selfs  vroeër  herken  ons 
die  kind  in  haar  as  sy  neul  om  lekkers  en  'n  speletjie  — 'n  bietjie  ironie  hier. 
Daar  is  ook  ander  ooreenkomste:  wanneer  Lady  "sing",  hoor  slegs  die 
Kwartel  haar,  niemand  anders  nie.  In  die  gedig  word  die  Elwekoning  nie 
deur  die  (lewende)  vader  gehoor  nie,  net  deur  die  sterwende  kind.  Die  vader 
paai  sy  verskrikte  kind:  "sei  ruhig,  bleibe  ruhig,  mein  Kind";  Terblaans  wil 
die  Kwartel  laat  bedaar  omdat  die  spanning  te  veel  vir  haar  is:  "'Oumatjie,' 
skree  sy,  'jy  moet  rus'".  Weer  eens  is  daar  ironie,  of  onbewuste  profesie,  in 
die  dubbele  betekenis  van  die  woord  "rus". 

Die  tweede  belangrike  verwysingsveld  word  betrek  met  die  prent  wat  Kosta 
van  die  muur  afhaal  en  teen  die  rug  van  die  stoel  neersit,  om  aan  te  dui  waar 
"HOME"  is  in  die  speletjie.  Dit  is  'n  afbeelding  van  'n  vrou  in  'n  yl  rok  wat 
haar  aan  'n  rots  vasklamp.  Branders  breek  aan  die  voet  van  die  rots.  Dié 
prent  stam  uit  die  tyd  toe  allegoriese  afbeeldings  van  hierdie  aard,  soos  "Die 
Smal  en  die  Breë  Weg",  mode  was.  Die  branders  simboliseer  die  sonde;  die 

rots,  God,  of  geloof  in  God,  of  die  Kerk. 

Kosta  "sit  die  prent  teen  die  rug  van  die  stoel.  'As  julle  agter  dié  stoel  is,' 
verduidelik  hy,  'is  julle  tuis,  is  julle  in  HOME,  inaar  as  ek  julle  vang  voor  julle 
tuis  is  — o wee!  ' " 

As  die  onnoembare  gaan  gebeur  met  die  een  wat  betrap  word  voor  hy  tuis 
is,  en  as  dit  die  dood  is  wat  die  Kwartel  betrap  voor  sy  die  "Rots  der 
Eeuwen"  bereik,  simboliseer  die  rots  in  hierdie  konteks  ook  die  lewe.  Die 
verhaal  suggereer  dat  sterflinge  krampagtig  aan  die  lewe  vasklou.  Maar  die 
verhaal  illustreer  ook  dat  ons  van  net  een  ding  seker  kan  wees,  soos  van  'n 
ewige  rots,  en  dit  is  nie  ons  lewe  nie,  maar  ons  dood.  In  die  verhaalkonteks 
staan  die  skildery  dus  vir  sowel  dood  as  lewe.  Maar  Kosta  gee  daaraan  'n 
"hemelse"  konnotasie,  nader  aan  die  prent  se  inherente  simboliek,  wanneer 
hy  dit  as  "HOME"  verklaar.  En  waar  daar  'n  demoon/duiwel  en  'n 
"Home"/hemel  is,  word  die  opposisie  van  goed  en  kwaad  noodwendig 
geaktiveer.  Maar  dié  paar  bly  teenspelers  in  die  vermaak  van  die  middag  — 
die  morele  erns  is  verplaas  na  die  afloop  van  die  spel  (die  titel  van  die  verhaal 
is  'n  kinderspeletjie),  die  antwoord  van  die  ongevraagde  raaisel:  'n  doodkis. 
Ek  het  gesê  dat  die  Kwartel  'n  ereplek  in  die  verhaal  beklee,  maar  dat  die 
werklike  hoofkarakter  Lady  is.  Sy  is  die  enigste  karakter  wat  ware  groei  in 
die  verhaal  toon,  waar  hierdie  groei  'n  ommeswaai  in  geestesgesteldheid  is. 
Al  die  inwoners  kom  tot  die  besef:  hul  leef  in  die  uur  van  hul  dood;  net  Lady 
groei  pynlikerwys  tot  so  'n  insig.  Dit  gebeur  in  die  laaste  paragraaf  van  die 
verhaal.  Lady  kan  haar  nie  versoen  met  die  feite  van  die  ouderdom  nie:  haar 
stein  behoort  tot  die  onherroeplike  verlede.  Sy  dra  'n  rooi  pruik,  "selfs  op 
Sondag",  sy  probeer  die  blinkkant  bo  hou  met  'n  Spaanse  kam  in  haar  pruik 
en  'n  pers  tjalie  met  fraiings.  Maar  sy  is  bestem  om  hierdie  middag  haar 
werklikheid  te  aanvaar.  Daar  word  'n  baie  sterk  verband  tussen  haar  en  die 
Kwartel  gelê  wanneer  die  ou  vrou  die  enigste  is  wat  haar  sang  hoor  en 
waardeer.  Die  leser  word  aan  hierdie  verband  herinner  kort  voor  die  klimaks 
van  die  verhaal:  "Lady  is  baie  geduldig  met  die  Kwartel",  en  direk  daarná 
weer:  "Het  die  Kwartel  gegil?  ...  miskien  het  sy  maar  net  haar  mond  geluid- 
loos,  soos  Lady  oopgesper."  Die  laaste  twee  paragrawe  kan  twee  interpre- 
tasies  steun,  dat  Lady  soos  die  Kwartel  'n  letterlike  óf  figuurlike  dood  sterf: 
sy  trek  die  klimakse  van  'n  lang  leeftyd  saain  "tot  'n  sublieme  swanesang", 
"sy't  haar  ewigheid  verplaas",  sy  "kruisig  haar".  M.i.  verarm  dit  egter  die 
interpretasiemoontlikhede  van  die  verhaal  as  Lady  se  swanesang  gesien 
word  as  voorafgaande  aan  'n  letterlike  dood.  Waar  die  Kwartel  letterlik 
sterwe,  moet  Lady  'n  figuurlike  dood  sterf.  Sy  moet  haar  verlede,  haar  self- 
bedrog,  die  dinge  waaraan  sy  waarde  geheg  het  — die  woord  "kruisig"  in 
die  laaste  sin  suggereer:  haar  "ou  natuur"  — afsterf. 

John  Miles  sê  van  "Wolf,  Wolf,  hoe  laat  is  dit?":  "Ek  wil  hierdie  verhaal 
groepeer  by  die  beste  wat  Aucamp  na  my  mening  geskryf  het"  (Rapport,  22 
Oktober  1972).  'n  Mens  kan  volmondig  met  hom  saamstem. 

"Swart-ys"  is  op  die  oog  af  een  van  die  "ligter”  tekste  in  die  bundel 
Enkelvlug  (1978);  satire  en  daardie  rariteit,  humor,  wat  so  skynbaar  maklik 
en  fyn  uit  Aucamp  se  pen  vloei,  is  egter  die  front  vir  'n  tipiese  Aucamps- 
tema:  eensaamheid  en  vervreemding.  Die  kortverhaal  is  merkwaardig  vir  die 
interessante  wyse  waarop  daar  met  mitiese  gegewens  omgegaan  word,  en 
wel  op  'n  manier  wat  ek  nog  nie  voor  óf  na  Enkelvlug  by  Aucamp  raakgelees 
het  nie. 

In  "Swart-ys"  gaan  dit  oin  die  keuse  tussen  liefde  en  selfliefde  as  twee  ver- 
skillende  lewenswyses.  Dat  die  hoofkarakter  kies  wat  hy  kies,  hoe  en  hoe- 
kom,  is  die  hoofbestanddele  van  hierdie  suggestieryke  kortverhaal.  Die  straf 
inherent  aan  die  keuse  van  selfliefde  word  didakties  dog  uiters  subtiel 
gesuggereer. 

Met  die  geboorte  van  Narcissus  het  Teiresias  voorspel  dat  die  seun  lank  sou 
leef,  mits  hy  homself  nooit  ken  nie.  Op  sestien,  so  lui  die  mite,  was  sy  pad 
besaai  met  bewonderaars  van  beide  geslagte  met  gebroke  harte,  want  hy 
was  hoogmoedig  trots  op  sy  eie  skoonheid.  Een  van  dié  was  Echo,  wat  deur 
'n  straf  van  Hera  haar  spraak  verloor  het  en  haar  stem  net  kon  gebruik  in 
verspotte  herhaling  van  ander  se  woorde.  Op  'n  dag  toe  Narcissus  op  jag 
was,  het  sy  hom  agtervolg  en  weggekruip  tot  hy  dié  woorde  sou  uitspreek 
wat  sy  kon  herhaal  oin  haar  liefde  te  verklaar.  Toe  hy  agterkom  dat  hy  van 
sy  maats  weggedwaal  het,  roep  hy:  "Is  iemand  hier?”  waarop  sy  herhaal 
"Hier!  Hier!”  Narcissus  is  verbaas  en  sê  "Kom!",  en  so  hou  die  speletjie 
aan,  met  sinsnedes  waarvan  die  betekenis  seksuele  innuendo's  dra,  totdat 
Echo  verheug  uit  haar  skuilplek  hardloop  om  hom  te  omhels.  Hy  het  haar 
egter  minagtend  afgeskud  en  van  haar  gevlug.  Sy  het  van  vernedering  en 
verdriet  weggekwyn,  tot  net  haar  stem  oorgebly  het. 

Narcissus  het  eendag  aan  'n  opdringerige  bewonderaar  'n  swaard  gestuur, 
wat  daarmee  selfmoord  gepleeg  het.  In  sy  sterwenswoorde  het  hy  die  gode 
gesmeek  om  sy  dood  te  wreek.  Artemis  het  hom  verhoor,  en  Narcissus  laat 
verlief  raak,  maar  die  konsummasie  van  die  liefde  van  hom  weerhou.  Hy  het 
sy  eie  beeld  in  'n  helder  poel  gesien  en  dadelik  die  beeldskone  jongeling 
bemin.  Toe  hy  sy  arms  uitsteek  om  hom  te  omhels,  het  hy  homself  herken. 
Dít  was  sy  straf:  hy  het  besii,  maar  ook  nie  — net  daar  langs  die  poel  het  hy 
bly  sit  en  verlangend  na  sy  beeld  gestaar.  Volgens  een  variant  van  die 
verhaal  het  hy  wel  die  waterbeeld  omhels  en  so  verdrink.  Toe  treurende 
nimfe  kom  om  sy  lyk  te  haal,  het  hulle  net  'n  narsingblom  daar  gekry.  Die 
ander  variant  het  dit  dat  hy  homself  met  'n  dolk  om  die  lewe  gebring  het,  en 
waar  sy  bloed  in  die  grond  gesypel  het,  het  die  blom  opgekom.  Terwyl  hy 
sterwend  was,  het  Echo  nader  gekom  en  simpatiek  ge-eggo:  "Helaas! 
Helaas!"  Ovidius  voeg  in  sy  weergawe  by  dat  toe  Narcissus  se  gees  oor  die 
Styx  geneem  word,  hy  oor  die  rand  van  die  bootjie  geleun  het  om  vir  oulaas 
nog  die  mooi  gesig  in  die  water  te  sien.  Die  narsingplant  word  as  verdoof- 
middel  gebruik;  die  naam  self  is  verwant  aan  die  Griekse  woord  vir  narkoti- 
kum,  en  is  ook  'n  middel  teen  kouevuur,  "frost-bite" . (Graves,  R.,  1973,  p. 

286-288  en  Guirand,  F.,  1981,  p.  163.) 

Sonder  dat  daar  maar  een  maal  direk  na  hierdie  Griekse  mite  verwys  word, 
vorm  die  ou  verhaal  van  onbeantwoorde  liefde  en  boontjie  kry  sy  loontjie  die 
beendere  van  'n  gesofistikeerde  kortverhaal  met  gesofistikeerde  stof- 
gegewe. 

Jean-Jacques  swerf  alleen  in  Europa  rond  en  begin  een  oggend  skielik  een- 
saam  voel.  Daar  word  gesuggereer  dat  hy  om  ten  minste  een  rede  so  'n  reis 
aangepak  het:  om  hom  uit  'n  ongewenste  verhouding  met  ene  Annebelle  te 
wikkel.  Hy  word  voorgestel  as  egosentries,  ydel,  koud,  selfsugtig, 
gekultiveerd  (onder  meer  'n  kunsversamelaar),  wêreldwys  en  narcisties.  Om 
die  onwelkome  eensaamheid  te  verdryf  laat  hy  sy  hare  by  'n  luukse  kapper 
"was,  sny  en  stileer"  en  gaan  soek  dan  ou,  bekende  dinge  en  plekke  "waar 
hy  eenmaal  twintig  was",  maar  dié  nostalgiese  reis  misluk.  'n  Winkelpop 
wat  net  soos  Annebelle  lyk  en  'n  vensterversierder  met  onthutsende  metaal- 
tande  jaag  hom  die  skrik  op  die  lyf . Hy  sien  twee  voorwerpe  waarvan  hy  een 
kan  bekostig  om  vir  homself  te  koop:  hy  moet  kies  tussen  'n  beeldhouwerk 
en  'n  pelsjas  wat  elk  siinbolies  is  van  'n  lewenswyse  of  ingesteldheid.  Hy 
kies  die  jas,  verwerp  finaal  vir  Annebelle,  en  sit  sy  "winterreis"  voort. 

Dit  lyk  nie,  as  'n  mens  die  twee  stories  vergelyk,  of  daar  veel  ooreenkomste 
tussen  die  verhale  is  nie.  Maar  hou  nou  mooi  dop:  in  die  eerste  sin  word  ons 
reeds  vertel  dat  Jean-Jacques  'n  óú  verhouding  met  sy  spieël  het.  Hy  "ver- 
moed"  dat  hy  eensaam  is,  en  die  spieël  moet  dit  "bevestig".  Die  tradisio- 
nele  beeld  van  die  narcissis  as  'n  verwaande  skepsel  word  binne  die  eerste 
twee  paragrawe  geskep;  eerstens,  ironies,  met  'n  beeld  van  onaantreklik- 
heid:  sy  oë  dra,  daar  is  'n  puisie  op  sy  ongeskeerde  ken.  Ook  in  die  eerste 
paragraaf  word  die  spieël  nie  minder  nie  as  drie  keer  genoem:  "spieël",  "eie 
beeld",  en  "glas"  — en  die  spieël  is  die  argetipiese  embleem  van  die  narcis- 
sus  — waarna  ons  hom  na  die  kapper  volg,  waar  elke  klant  voor  sy  eie  spieël 
plek  inneem.  Tot  dusver  sien  die  leser  nog  net  'n  "mooi"  — nie  bloot  aan- 
treklik  nie  — man  wat  hipergesteld  is  op  sy  voorkoms.  Maar  "Jean-Jacques 
was  nie  nét  ydel  nie";  ons  het  hier  waarlik  te  doen  met  die  Narcissus-mite. 
Die  slot  van  die  verhaal  lig  die  sluier  effens  oor  die  andersins  goedversteekte 
klassieke  verwysing.  Jean-Jacques  "neem  homself"  deur  pille,  narkotikum, 
te  drink.  In  die  mite  is  Narcissus  met  hierdie  handeling,  of  dit  seksueel  of  as 
selfmoord  bedoel  word,  sterwend.  Echo  verskyn  om  hom  te  groet.  Fabel- 
agtig  in  die  mite,  so  natuurlik  soos  die  telefoon  in  die  twintigste  eeu,  is 
Echo/ Annebelle  nie  self  teenwoordig  nie,  net  haar  stem.  En  om  te  toon  dat 
Annebelle  werklik  in  die  moderne  verhaal  vir  Echo  staan,  word  die  eerste, 
mees  beduidende  toneel  tussen  haar  en  Narcissus  nou  gesuggereer:  "... 
Ons  kan  nie  wegkruipertjie  speel  ...."  (Ek  kursiveer)  Die  woord  fieur  woró 
herhaal  en  dus  beklemtoon,  wat  ons  aan  die  einde  van  Narcissus  se  verhaal 
en  byna  aan  die  einde  van  Jean-Jacques  s'n  bring.  "Ons  gaan  nie  dieselfde 
ou  gesprek  voer  nie",  roep  sy  woorde  Echo  se  naam  op.  Die  slaappille, 
narkotikum,  kom  weer  ter  sprake  en  Jean-Jacques  lui  af.  En  as  hy  haar  só. 

wreed  en  minagtend  "afgesê"  het,  "sypel  hy  terug  na  sy  ondergrond"  soos 
wat  Narcissus  se  bloed  in  die  grond  sypel  terwyl  sy  siel  na  die  onderwêreld 
vaar. 

Die  "les"  van  Narcissus  is  dat  sy  eieliefde  juis  met  eieliefde  gestraf  word  ~ 
misdaad  en  straf  wat  aan  mekaar  gelyk  is,  is  'n  pre-Dostojevskiaanse  kon- 
sep.  Want  uitsluitlike  selfliefde  impliseer  dat  liefde  as  'n  intermenslike  ver- 
houding  afwesig  is,  en  wat  kan  erger  wees  as  liefdeloosheid? 
Jean-Jacques  word  aan  die  leser  voorgestel  wanneer  hy  'n  impasse  bereik 
het.  Onverwags  en  ongewens  voel  hy  eensaam.  Die  geleentheid  word 
hom  gebied,  met  dié  emosie,  om  sy  weë  te  wysig,  die  liefde  aan  te  gryp 
voor  dit  te  laat  is,  en  sy  koue  alleenreis  in  'n  warme  tog  vir  twee  te  verander. 
Op  sy  reis  "na  waar  hy  eenmaal  twintig  was"  kom  hy  verskillende  dinge  teë 
wat  hom  telkens  weer  voor  die  keuse  plaas.  Eerstens,  die  liefde  van  'n 
meisie:  'n  winkelpop  wat  soos  sy  lyk,  suggereer  met  haar  "winterse 
kaalheid"  dat  sy  'n  meisie  in  haar  liefde  verlaat  is,  deur  Jean-Jacques  na- 
tuurlik.  Maar  hy  "ril"  en  "vlug"  van  die  beeltnis  van  Annebelle  af  (oën- 
skynlik  vir  die  meisie  met  die  metaaltande,  maar  die  leser  is  nie  gefop  nie). 
Hy  word  weer  'n  kans  gegun:  daar  word  'n  pragtige  beeld  te  koop  aange- 
bied.  ("lemand  anders  is  ook  geVnteresseerd",  Jean-Jacques,  die  aanbod 
staan  nie  vir  ewig  nie.)  In  sy  reaksie  op  die  plastiek  winkelpop  wat  'n  "be- 
roep  op  sy  menslikheid"  gedoen  het,  en  wat  'n  ironiese  voorafskaduing  van 
die  marmerbeeld  is,  kan  'n  mens  reeds  raai  wat  Jean-Jacques  se  uiteinde- 
like  besluit  oor  die  kunswerk  gaan  wees.  Want  dié  beeld  staan  nie  vir  kuns 
of  abstrakte  skoonheid  nie,  maar  vir  warmte  en  "menslikheid".  Dit  is  "sin- 
nelik",  dit  is  'n  beeld  van  'n  mens,  dit  is  'n  "energiebron",  en  dit  roep  by  die 
emosie-trae  Jean-Jacques  emosies  op  wat  so  intens  is  dat  dit  pynlik  is. 
"Alles  wat  hy  weet  of  vermoed  omtrent  God,  liefde,  seks  en  dood  trek  saam 
in  dié  oomblik,  en  lewer  homself  uit  aan  sy  eie  ontoereikendheid."  En  dan, 
net  soos  hy  nie  'n  vlees-en-bloed  mens  kan  of  wil  omhels  nie:  "Hy  druk  sy 
wang  teen  die  marmer,  klamp  sy  hande  om  die  boude."  Die  intens- 
emosionele  paragraaf  dui  daarop  dat  Jean-Jacques  nie  inherent  'n  kille 
emosielose  wese  is  nie  — as  hy  dan  gaan  kies  om  sonder  die  liefde  te  lewe, 
sal  hy  skuldig  staan  — omdat  hy  kón  kies. 

Maar  nou  kan  hy  nog  nie  besluit  nie:  "Ek  sal  u móre  bel."  In  'n  kroeg 
oorweeg  hy.  Hy  praat  met  homself,  'n  ou  laai,  asof  die  mooi  man  in  die 
spieël  moet  antwoord.  "Moet  ek  my  aan  'n  beeld  verwarm?"  Dis  'n  veelseg- 
gende  vraag.  Dit  sê  dat  die  ek  behoefte  aan  warmte  het,  en  die  retoriese 
vorm  suggereer  nee,  hy  kan  homself  nie  aan  'n  beeld  verwarm  nie.  Die 
ironie  van  die  beeld  is  dat  hoewel  dit  menslike  warmte  simboliseer,  dit 
steeds  'n  koue  marmerbeeld  bly  en  daarby  'n  afbeelding  van  die  werklik- 
heid,  soos  die  spieëlbeeld  dit  ook  is.  Jean-Jacques  het  'n  intieme  verhou- 
ding  met  sy  spieëlbeeld;  die  rede  waarom  hy  enigsins  die  marmerbeeld  kan 
omhels,  is  juis  omdat  dit  nie  'n  werklike  mens  is  nie,  maar  'n  beeld.  Terwyl 
hy  die  vraag  aan  homself  vra,  vou  hy  'n  bootjie  uit  'n  servet.  Hierdie  nar- 

cissus  se  lot  is  verseël;  hy  het  self  daaroor  besluit.  Hy  bou  sy  eie  boot  vir  die 
tog  oor  die  Styx. 

Noudat  die  boot  gereed  is,  is  die  pad  oop  — afdraand  rivier  toe:  "'n  blok 
laer  af  is  daar  'n  elegante  boetiek,  en  hierop  stuur  hy  nou  af."  By  Aucamp, 
en  in  hierdie  verhaal,  is  niks  toevallig  nie,  ook  nie  die  laer  ligging  van  die 
boetiek  en  die  dooie  skeepsinetafoor  nie.  Die  wonderlike  jas  wat  die  deur- 
slag  vir  Jean-Jacques  se  keuse  gaan  gee,  is  van  geskeerde  bewer.  Hierdie 
inligting  staan  in  'n  afsonderlike  paragraaf  inet  al  die  iinpak  wat  'n  kort  een- 
sinparagraaf  het.  Wanneer  Jean-Jacques  in  die  waterdier  se  pels  inklim, 
laat  hy  homself  daarmee  "te  water".  Terwyl  hy  nog  na  die  verkoopspraat- 
jies  luister,  streel  hy  oor  die  "watermerke"  op  die  voering  en  "stryk  aanhou- 
dend  oor  die  pels".  Narcissus  het  homself  in  die  water  gewaar  en  steek  sy 
hande  uit  om  die  jongeling  te  omhels.  "Eenmaal  binne  die  omhelsing  van 
die  jas,  kan  of  wil  hy  nie  daaruit  nie  ...  Op  hierdie  oomblik,  wat  soos  'n 
durende  orgasme  is,  wéét  hy  wat  die  bose  is,  en  selfverheerliking."  Nar- 
cissus  smaak  die  smart  van  ongekonsumeerde  liefde;  sy  straf  is  om  te  "voel 
hoe  voel  dit".  Jean-Jacques  se  meer  gesofistikeerde  straf  is  om  te  kry  wat 
die  narcissis  so  graag  wil  hê  — konsummasie  van  sy  (self)liefde. 
"Swart-ys"  is  egter  meer  as  'n  slim  moderne  weergawe  van  die  klassieke 
mite.  Daar  is  'n  Christelike  tema  in  die  verhaal:  die  idee  van  straf  wat  op 
sonde  volg,  op  aarde  of  in  die  hiernamaals,  word  met  behulp  van  religieuse 
beelde  en  begrippe  ingevoer.  Verskeie  kere  in  die  Nuwe  Testament  gebeur 
dit  dat  'n  skag  lig  uit  die  hemel  val  — by  die  engelkoor  se  verskyning  aan  die 
herders  in  die  veld,  die  Betlehemster,  by  die  doop  van  Jesus  — en  sulke 
gebeurtenisse  is  herhaalde  male  in  die  skilderkuns  vasgelê.  Die  beeld  in  die 
kelderverdieping  het  "'n  skag  lig  op  hom;  en  dis  of  dié  lig  nie  uit  die  lae 
plafon  val  nie,  maar  van  baie  ver  en  baie  hoog  kom",  maar  Aucamp  is  nooit 
ooglopend  nie  en  voeg  by  "soos  op  'n  Rembrandt-skildery".  (Wat  bekend  is 
vir  sy  religieuse  onderwerpe.)  Die  aanslag  is  lig  en  die  satiriese  grinnik  bly 
nie  uit  nie  by  die  klemgewende  herhaling  van  die  lig:  " 'Dit  kos  £1  500,'  kom 
'n  stem  vanuit  die  ligbalk,  'maar  ons  kan  terme  reël.'  " 

Soos  die  beeld  op  die  kunstentoonstelling,  is  die  jas  ook  pragtig  uitgestal  en 
verlig  — maar  soos  dit  wêreldsgoed  betaam  is  hier  geen  mistiek  nie;  dit 
word  "vasgepen  deur  verskeie  skynwerpers".  Dit  is  die  bestelling  van  ie- 
mand  wat  reeds  die  Styx  inoes  oorsteek  — omdat  hý  die  jas  gekies  het?  Die 
klant  was  ook  'n  reisiger,  en  water  — ys  op  die  pad  — het  ook  sý  dood 
beteken.  "Toe  die  eerste  mense  by  die  wrak  kom,  speel  die  radio  nog.  In 
daardie  yslug  — Baoh.'  'Handel,'  verbeter  die  bestuurder."  Hoe  dan  ook, 
katedraalmusiek  het  dié  man  op  sy  laaste  reis  vergesel.  Hoewel  Jean- 
Jacques  nie  deur  die  leser  as  'n  "goeie"  mens  gesien  word  nie  — en  weens 
die  religieuse  element  in  die  teks  in  daardie  lig  bekyk  mág  word  — het  hy 
nog  niks  gepleeg  wat  hom  'n  ewigdurende  straf  op  die  hals  kan  haal  nie. 
Daar  staan  selfs  tot  dusver  nie  genoeg  in  die  teks  om  die  idee  van  sonde-lei- 
tot-verderf  te  staaf  nie;  'n  lig  uit  die  hemel  en  kerkmusiek  maak  nie  die 

Christelike  leer  uit  nie.  Maar:  hy  ervaar  die  jas  as  ''sonde''  en  "nou,  op  hier- 
die  oomblik,  ...  wéét  hy  wat  die  bose  is  ..."  Nou  is  al  die  elemente  van  die 
som  teenwoordig:  God  + sonde  + dood  = ewigdurende  straf.  Hierdie 
straf  is  totale  liefdeloosheid,  dit  is  Dante  se  diepste  kring  van  die  hel.  Koud, 
donker,  "a  lake  so  bound  bound  with  ice,  / It  did  not  look  like  water  but  like 
glass"  (Divine  Comedy,  Hell,  XXXII  23  — 4),  die  swart-ys  van  die  titel. 

Louis  Stander 
oogfantasie 

(vir  jou  Alta) 

gedigloos  swewe  ek  jou  oë  in 

binne  raak  ek  aan't  drome 

oor  jou  magiese  kaleidoskooppatrone: 

iewers  onder  wilgerbome 
sit  ons  langs  sonstrome 
ons  skrywe  liefdesdrome 
met  goue  hartklopwoorde 

dan  skuif  skadu's  voor  jou  oë  in. 
en  teen  jou  donker  mure  staar  ek  stil 
en  wag  die  ure  van  jou  dagbreek  af 


17 


Avriane  Maritz 

Die  klein  bestaan  van  die  inens: 
"Rust-mijn-ziel:  'n  aandgesang” 


Hennie  Aucamp  se  aandeel  in  die  uitbou  van  die  Afrikaanse  streekliteratuur 
is  van  groot  belang.  Soos  ander  voor  hom  beskryf  Aucamp  die  streek  waar 
hy  opgegroei  het,  maar  hy  openbaar  in  dié  vertellings  'n  unieke  styl.  Sy  be- 
skrywings  van  die  Stormbergse  landskap  verskil  totaal  van  dié  van  bv.  Dot 
Serfontein  wat  haar  in  vertellings  van  die  Oos-Vrystaters  veral  besighou  met 
sterk  karakteruitbeelding,  of  van  C.G.S.  de  Villiers  se  filosofies-besinnende 
siening  van  die  Overbergse  landstreek.  Hennie  Aucamp  betrek  sy  leser  op 
so  'n  wyse  dat  dit  feitlik  onmoontlik  is  om  ná  die  lees  van  'n  vertelling  soos 
"Rust-mijn-ziel;  'n  aandgesang"  ooit  weer  argeloos  en  onbetrokke  na  die 
Suid-Afrikaanse  landskap  te  kyk. 

"In  die  somers  van  vergange  jare  het  ek  na  middagete  gaan  stap;  nou,  in  die 
strawwe  droogte,  met  een  skroeiwarin  dag  na  die  ander,  gaan  stap  ek  voor 
ontbyt  en  na  aandete,  omdat  dit  dan  koel  is,  maar  ook  uit  erbarming 
teenoor  die  veld,  want  in  die  sagte  lig  van  die  móre  en  in  die  skemering  van 
die  aand  val  die  droogte  nie  so  skerp  op  nie;  sien  jy  weidsheid,  en  nie 
dorheid  nie;  voel  jy  vrede,  nie  verlatenheid  nie"  (p.  111). 

Aan  die  woord  is  'n  ongeïdentifiseerde  ek-verteller  uit  wie  se  woorde  die  af- 
leiding  gemaak  kan  word  dat  hy  dikwels  gaan  stap.  Die  persoon  het  klaar- 
blyklik  'n  band  van  baie  jare  met  die  plaas  ("vergange  jare").  Daar  is  'n 
sekere  ingesteldheid  teenoor  die  grond  by  hom  sigbaar:  hy  ervaar  diepe  me- 
delye  met  die  veld  asof  dit  iets  lewend  en  geliefd  is  wat  nou  weens  die 
droogte  in  lyding  verkeer.  Om  nie  die  veld  in  sy  ellende  te  aanskou  nie,  kies 
die  verteller  die  "sagte  lig"  van  die  vroeë  oggend  en  die  aandskemering  om 
sy  wandelings  te  onderneem.  Dan  word  daar  vir  hom  'n  illusie  opgebou  oor 
wat  hy  waarneem:  die  dorheid  maak  plek  vir  weidsheid,  die  verlatenheid  vir 
'n  gevoel  van  vrede. 

Dit  kom  dus  voor  asof  die  verteller  hom  nóu  by  die  plaas  betrokke  voel.  En 
hoewel  hy  gevoelens  van  weidsheid  en  vrede  beleef  wanneer  hy  om  hom 
heen  kyk,  is  hy  realisties  genoeg  om  te  besef  dat  die  plaas  geteister  word 
deur  'n  hewige  droogte.  Die  leser  word  op  hierdie  wyse  voorberei  dat  die 
verteller  nie  'n  enkelvoudige  perspektief  op  sake  weergee  nie,  maar  reeds  in 
die  inleidende  paragraaf  iets  van  'n  komplekse  ingesteldheid  openbaar. 
Gaandeweg  (soos  weldra  geïllustreer  sal  word)  beweeg  die  verteller  rond  op 
die  plaas  en  gee  weer  wat  hy  waarneem  langs  die  pad. 

"Nou  die  oggend: 

Ek  staan  op  'n  rantjie  en  kyk  oor  die  plaas  en  raak  bedroef,  want  dis  nie  of  ek 
na  die  plaas  kyk  nie,  maar  na  'n  herinnering,  'n  towerlandskap  wat  enige 
oomblik  in  die  mis  kan  verdwyn"-(p.  111). 

Dié  emosionele  reaksie  word  spoedig  verklaar:  die  verteller  voorsien  die  feit 
dat  Rust-mijn-ziel  (hier  besef  'n  mens  vir  die  eerste  inaal  dat  dit  die  plaas  se 
naam  is)  binne  die  volgende  dekade  ongetwyfeld  gaan  verdwyn  en  werklik 
'n  herinnering  gaan  word,  "'n  Boplaas,  'a  landscape  of  the  mind',  'n  sprokie 
bevolk  deur  dodes"  (p.  111).  "Boplaas"  verwys  na  die  ou  familieplaas  van 
die  skrywer  Boerneef,  maar  dan  in  die  getransponeerde  betekenis  waarin  D 
J Opperman  dit  gebruik  in  die  kwatryn  in  Blom  en  Baaierd.  In  dié  gedeelte 
klink  daar  klanke  op  van  die  dood,  van  die  verganklikheid  van  aardse  dinge. 

Hierdie  besef  beklem  die  verteller  in  so  'n  mate  dat  hy  soos  volg  reageer; 
"Wanhopig  probeer  ek  red  wat  te  red  val:  ek  koester  name  en  reuke; 
geluide,  kleure,  teksture.  Ek  kyk  na  die  stukkie  aarde  onmiddellik  om  my" 
(p.  111).  Hy  begin  verskillende  plante  en  gewasse  identifiseer  en  dink  'n 
oomblik  na  oor  elk:  "'Dis  bokhorinkies  dié,'  sê  ek  hardop  ...  Dis  blinkblaar 
daardie  ...  hy  hou  van  skeure  ...  Dis  beseinbos  dié,  en  dis  kanferbos  wat  so 
sterk  ruik,  en  voorts  en  verder  en  rondom:  thkombossie,  bakbossie,  kat- 
doring,  waaibesem,  haasgras  en  kanniedood;  en  al  dié  name  begin  sing,  tot 
hul  sang  'n  gesuis  word  ...:  die  stem  van  die  stilte"  (p.  111).  Die  plante 
waarvan  hy  die  name  opnoem,  is  die  plante  van  dié  streek  en  in  elk  van  hulle 
is  daar  in  die  naam  van  die  plant  iets  beskrywends  omtrent  die  plant  in- 
gebou;  bakbossie,  waaibesem,  kanniedood.  Let  op  die  alliterasie  in  sing, 
sang,  gesuis,  stem,  stilte  — die  klanke  is  saam-gekomponeer  in  'n  elegiese 
verband. 

Maar  dan  word  die  tydlose  oomblik  onderbreek:  "Vir  één  oomblik  het  die 
stilte  jou  in  sy  ban;  dan  sny  geluide,  ver  en  naby,  op  die  stilte  in:  korhane 
wat  met  dor  geluide  uittrek  na  die  vleie  toe;  kraanvoëls  by  die  dam;  hadidas 
in  die  Ou  Tuin,  lammers  aan  die  voet  van  die  berg,  melkemmers  wat  teen 
mekaar  aankap  ...,  'n  sweep  se  klap,  'n  haan  se  kraai"  (p.  111). 

Die  dinge  wat  deur  die  verteller  opgenoem  word,  is  steeds  'n  voortvloeisel 
van  "wanhopig  probeer  ek  red  wat  te  red  val:  ek  koester  name  en  reuke;  ge- 
luide,  kleure,  teksture"  (p.  111).  Hierdie  verklaring  is  die  sleutel  tot  die  ver- 
kenning  van  die  plaas.  Met  sy  sintuie  neem  die  verteller  die  dinge  om  hom 
heen  waar  en  rapporteer  dit  aan  die  leser.  Meer  nog:  in  die  opnoem  van  die 
groep  geluide  leer  'n  mens  ook  iets  van  die  geografie  van  die  plaas:  daar  is 
vleie  en  'n  dam,  'n  "Ou  Tuin",  'n  berg,  'n  beeskraal,  hoenders  iewers.  Dit  is 
die  geluide,  maar  ook  'n  topografie,  van  Rust-mijn-ziel. 

Sy  aandag  begin  afdwaal  wanneer  hy  meteens  rook  ruik;  'n  ander  sintuig 
neem  oor.  Hy  identifiseer  die  oorsprong  van  die  rook  en  selfs  die  geur  daar- 
van:  dit  is  die  stroois  se  rook:  "bakbos,  iniskoek  en  dalk  poplier"  (p.  111). 
Daarmee  bewerkstellig  die  verteller  'n  oorgang  na  die  mense  van  die  plaas. 
Swartbooi  en  Elsie  staan  op  die  punt  om  te  trek  na  hul  tuisland.  "Hul  groot 
trek  is  al  Queenstown  toe"  (p.  111).  Dat  daar  nie  sentimenteel  oor  hierdie 
feit  besin  word  nie,  maar  nugter,  blyk  uit  die  verteller  se  opmerking  dat  daar 
tussen  die  twee  arbeiders  se  besittings  talle  sal  wees  afkomstig  van  die  eie- 

naars  van  die  plaas:  "...  grawe,  pikke,  skroewedraaiers,  allerlei  wat  inet  die 
jare  geheimsinnig  weggeraak  het  op  die  werf.  En  ook  huisgoed;  skêre,  kop- 
pies,  linne"  (p.  111).  Dié  feit  evalueer  hy  ook:  "Hulle  ...  weet  dat  ons  weet, 
maar  hulle  weet  ook  dat  ons  niks  daaromtrent  gaan  doen  nie,  want  as  van 
ons  gesteel  is,  het  ons  ook  van  hulle  gesteel:  diens,  die  krag  van  baie  jare. 
En  wat  ons  besit,  en  wat  ons  presteer  het,  kan  nie  van  dié  diens  losgedink 
word  nie"  (p.  111  — 112). 

Daar  straal  nugtere  denke  uit  hierdie  beskouing,  'n  besef  van  die  interaf- 
hanklikheid  van  werkgewer  en  werknemer.  Maar  tog  staan  die  verteller  nie 
totaal  onbetrokke  teenoor  die  weggaan  van  die  twee  mense  nie: 

"Elsie,  Swartbooi,  ek  seën  julle  vanuit  iny  hoogte  — 'n  hoogte  wat  betreklik 
is,  want  my  rantjie  is  laag  — en  ek  brei  my  hande  uit  oor  jul  trek:  neem  mee 
ook  dit  wat  nie  vrywillig  aan  julle  gegee  is  nie,  en  mag  julle  gelukkig  wees  in 
die  stamland;  en  dankie,  en  vergeef  as  jul  kan"  (p.  112).  Die  kwasi- 
religieuse  toon  wat  ingeslaan  word  met  "ek  seën  julle  ...  en  ek  brei  my 
hande  uit  oor  jul  trek",  word  op  humoristiese  wyse  deur  die  woordspeling 
"hoog"  en  "laag"  gebalanseer:  nugterheid  as  middel  teen  moontlike  senti- 
mentaliteit.  En  tog  is  die  wens  waarmee  hy  hulle  groet,  ernstig  en  opreg  en 
getuig  die  "vergeef  as  julle  kan"  van  'n  insig  in  'n  hele  stuk  geskiedenis  van 
verhoudings  tussen  mense  van  die  plaas.  'n  Ander  feit  wat  nie  uit  die  oog 
verloor  moet  word  nie,  is  dat  daar  in  die  afskeid  van  Elsie  en  Swartbooi  weer 
die  noot  opklink  van  iets  wat  tot  'n  einde  kom,  'n  bedeling  wat  verby  is.  Dit 
sluit  aan  by  'n  vroeëre  opmerking  dat  die  plaas  binne  'n  paar  jaar  sou  ver- 
dwyn. 

In  hierdie  stadium  begin  die  leser  behoorlik  agter  die  werkswyse  van  die 
outeur  kom:  na  laasgenoemde  paragraaf  in  die  teks  volg  daar  'n  reeks  oën- 
skynlik  losstaande  indrukke,  in  ooreenstemming  met  die  wandelaar-verteller 
se  waarnemings  tydens  sy  oggendwandeling.  Dit  word  byvoorbeeld 
duidelik  geïllustreer  in  die  feit  dat  die  volgende  paragrawe  nie  die  een  met 
die  ander  verband  hou  nie. 

Na  die  plegtige  groet  wat  hy  tot  Elsie  en  Swartbooi  gerig  het,  begin  die  ver- 
teller  se  volgende  mededeling  so: 

"Stel  jou  voor:  'n  reënboog  in  die  vroemóremis.  Hy's  wit,  met  'n  effense 
groen  skynsel;  sy  een  poot  rus  op  die  oupad,  naby  die  Holspruit-bruggie, 
die  ander  een  iewers  agter  die  rooiysterkliprantjie"  (p.  112).  Hierdie 
paragraaf  volg  dan  ook  na  'n  tipografiese  onderbreking  in  die  teks  waardeur 
daar  aangedui  word  dat  daar  'n  breuk  in  die  aanbod  gaan  wees. 

Terwyl  die  verteller  hom  aan  die  reënboog  verwonder,  bemerk  hy  skielik  'n 
ram  wat  daar  naby  gelê  het.  Die  dier  stap  in  die  rigting  van  die  een  poot  van 
die  reënboog.  "Ek  wil  hom  waarsku,  maar  my  stem  raak  weg  van  ont- 
steltenis,  en  met  groot  oë  kyk  ek  hoe  hy  dwarsdeur  die  wit  pilaar  stap.  Arme 
ram;  vir  sewe  jaar  gaan  jy  gemesmeraais  wees,  jou  saad  bedorwe"  (p.  112). 
Hier  is  iets  byna  komieklik  in  die  inhoud  van  die  paragraaf:  die  bygeloof  oor 
die  ram  wat  deur  die  reënboog  loop  en  vir  die  volgende  sewe  jaar  gehip- 

notiseerd  en  onvrugbaar  gaan  wees,  is  afkoinstig  van  ou  oorlewerings.  Die 
verteller  word  so  ontsteld  by  die  blote  gedagte  aan  die  iinplikasies  van  die 
rain  se  daad,  dat  hy  hoin  as't  ware  wil  roep  en  waarsku.  Hierdie  gebeurtenis 
bevestig  weer  eens  die  verteller  se  kennis  van  en  betrokkenheid  by  die  plaas 
en  sy  geskiedenis  van  bygelowe.  Die  woord  "geinesineraais"  is  'n  tipies 
volksaardige  verafrikaansing  van  die  oorspronklike  Engels  "inesinerize". 
Deur  die  gebruik  van  die  woord  vereenselwig  die  verteller  hoin  inet  die  by- 
geloof  en  ook  iinplisiet  inet  sy  voorgeslagte  wat  ook  die  bygeloof 
aangehang  het. 

'n  Verdere  tipografiese  pouse  volg,  en  dan  begin  die  volgende  paragraaf: 
"...  toe  eindelik  by  Die  Krans  uitgekoin.  Dis  op  ooin  Abe  se  plaas;  die 
inense  wat  daar  woon,  is  nasate  van  die  bruininense  wat  inet  ooin  Abe  se 
oupa  van  die  Boland  af  gekoin  het"  (p.  112). 

Daar  word  uiteindelik  een  en  'n  halwe  bladsy  aan  die  beskrywing  van 
elemente  op  Die  Krans  afgestaan.  Hier  vind  'n  inens  weer  die  nou  bekende 
opset:  sover  die  verteller  stap,  neein  hy  indrukke  waar  en  deel  dit  aan  die 
leser  inee.  Die  toevallige,  terloopse  van  hierdie  waarneinings  gee  die  vertel- 
ling  sy  eleinent  van  spontaneïteit. 

Die  eerste  groepie  inense  van  Die  Krans  wat  in  die  gesigsveld  koin,  sit  op 
die  werf  by  die  plaashuis.  Weer  is  dit  die  weergawe  van  sprekende  detail 
wat  opval:  "By  die  huis  sit  'n  paar  vrouens  oin  'n  buitevuur.  'n  Kind  inet  'n 
lawwe  hoed  van  vere  en  strooi  sit  eenkant  en  speel.  Daar  is  iets  ouds,  iets 
rustigs  en  iets  droefs  ointrent  dié  werf.  Die  kliphuis  staan  inet  sy  rug  na  die 
kranse;  hy  kyk  inet  nou  oë  uit  na  die  vlakte.  'n  Stokou  bloinwilger  inaak 
koelte  oor  sy  dak"  (p.  112). 

Die  verteller,  fyn  van  aanvoeling  vir  steinininge,  soos  reeds  vroeër  geblyk 
het  (byvoorbeeld  uit  die  wyse  waarop  hy  hoin  laat  ineevoer  deur  die  klank 
van  die  plantname),  slaan  die  brug,  deur  sy  intuïsie,  tussen  werf  en  mense. 
Daarom  is  dit  ook  nie  vreemd  dat  die  huis  verpersoonlik  word  nie  — hy  het 
'n  rug,  kyk  met  nou  oë  (klein  vensters)  na  die  vlakte.  Die  wilgerboom  wat 
koelte  verskaf,  is  "stokou[dl". 

Hoewel  dit  nie  eksplisiet  vermeld  word  nie,  word  dié  plaas  klaarblyklik  net 
deur  bruinmense,  "plaasvolk",  bewoon:  daar  is  geen  blanke  eienaarbe- 
woners  meer  nie.  Dié  feit  versterk  opnuut  die  idee  van  verganklikheid,  ver- 
latenheid,  van  'n  era  wat  besig  is  om  verby  te  gaan. 

Die  verteller  kies  koers  na  die  halwe  boog  en  word  vergesel  deur  een  van  die 
bruinmense,  Soois,  "'n  maer,  sieklike  man  met  hol  wange  en  'n  plankbors. 
Met  fluitende  asemstote  en  doemprofeetstem  praat  hy  ...  'Meneer,  wát, 
wát  moet  van  ons  bruinmense  worre?  Die  swartes  kry  alles,  en  so  maklik;  ek 
sukkel  al  oor  die  twee  jaar  om  'n  spensjoen  te  kry;  kry  niks  nie.  Ek  sê  vir 
meneer,  die  tweede  Bloedrivier  is  hier  ...'"  (p.  112). 

Soois  se  woorde  dra  die  klank  van  doem  — so  ook  sy  fisiese  toestand:  hy  is 
kennelik  nie  gesond  nie  en  daarbenewens  is  sy  toekoms  so  onseker  soos  dié 
van  Rust-mijn-ziel. 

Die  twee  honde  wat  die  verteller  en  Soois  vergesel,  is  al  ouerig,  ''effens 
skimmel”  — soos  die  huis  en  wilger  oud  is,  so  is  die  diere.  Alles  dra  'n 
stempel  van  verganklikheid,  tydelikheid. 

Die  halwe  boog  bied  die  verteller  'n  goeie  uitsig.  Hy  sien  daarvandaan  'n 
klofie  met  trilpopuliere  daarin,  groen  strepe  teen  die  berg  waar  daar  onder- 
grondse  waterbronne  is,  "fonteine  in  die  sy  van  die  berg”.  En  hy  gewaar 
nog  bekende  dinge:  "Ek  maak  'n  ruiker  bloinme  bymekaar  van  blomme  wat 
ek  in  die  groen  Stormbergse  somers  van  lank  gelede  geken  het: 
hondepisbossie,  rooiplatblaar  in  die  saad,  blouklokkies,  krismisblommetjies, 
grasangeliere,  sewejaartjies”  (p.  113). 

Hy  beweeg  nader  aan  die  amfiteater  en  bemerk  'n  bekende  kloof  vol  in- 
heemse  hout:  ” — die  bylmerke  teen  die  hout  laat  my  koud  word  — ” (p. 
113).  Die  verteller  bevind  hom  duidelik  in  bekende  gebied,  al  is  dit  op  'n 
buurplaas.  Hy  ken  die  plaas  en  weet  waarna  om  op  te  let:  dit  sien  'n  mens 
byvoorbeeld  uit  sy  kennis  van  die  plantegroei  daar. 

Terwyl  hy  by  die  amfiteater  vertoef,  hoor  hy  die  weerklank  van  'n  transistor- 
radio  waarvan  die  geluid  "teen  die  bruin  verhemelte  van  die  rots  vas[slaan]; 
die  klank  word  vergroot,  word  versterk,  sodat  die  doodgewoonste  aankon- 
diging  oor  die  handelsender  kosmiese  betekenis  kry.  Die  muur  het  gepraat 
en  Pro-nutro  sal  dit  wees  — sela”  (p.  113).  Hier  begin  daar  'n  sprankie 
humor  deurskemer  wat  in  die  volgende  paragrawe  sterker  uitgebou  word. 
Dit  het  te  doen  met  die  terugkeer  van  die  verlore  varkie. 

"Maar  skielik  is  daar  'n  lawaai  op  die  werf  wat  die  transistor  oorstem.  So 
dringend  is  die  lawaai  dat  ek  draf  om  te  kom  by  die  groot  termult. 
Aandoenlike  blydskap:  'n  verlore  varkie  is  terug  ...”  (p.  113). 

'n  Mens  dink  onwillekeurig  aan  'n  ander  verlorene  wat  eenmaal  teruggekom 
het  huis  toe  — die  verlore  seun  van  die  Bybel  (Lukas  15).  Dié  passasie  is  een 
van  die  weiniges  met  'n  ligte  toon  in  die  vertelling. 

Daarom  is  die  teenstelling  in  die  volgende  gedeelte  soveel  opvallender.  Die 
verteller  dink  na  oor  die  droogte  wat  hy  in  die  veld  raaksien.  Hy  wys  daarop 
dat  droogte  vir  verskillende  tipes  mense  verskillende  betekenisse  het: 

1)  Die  stadsmens  vir  wie  dit  hoogstens  "'n  persoonlike  ongerief:  water- 
beperking,  'n  tuin  in  sy  maai”  (p.  113)  is.  Die  stedeling  se  bestaan  en 
voortbestaan  is  nie  ten  diepste  afhanklik  van  'n  goeie  reënseisoen  nie. 

2)  Die  boer  ervaar  droogte  anders:  ”..  nie  net  'n  fisieke  toestand  nie:  dis 
'n  emosie. 

Om  soggens  wakker  te  word,  beteken  'n  vraag:  is  vandag  dalk  die 
dag? 

Die  spanning  volg  die  boer  tot  in  sy  slaap:  Nagmerries:  'n  hemel  wat 
vuil  en  wollerig  is  van  die  roofvoëls,  aasvoëls  en  kraaie.  En  'n  vlakte  lê 
vol  karkasse  en  haelwit  kopbene,  en  diere  — net  vel  en  been  — wat 
geluidloos  protesteer”  (p.  114). 


22 


3)  Maar  droogte  beteken  nog  meer:  “Vir  die  kunstenaar  kan  droogte  op 
'n  bitter  inanier  mooi  wees"  (p.  114).  Die  verteller  dink  aan  'n  skildery 
wat  hy  ken:  "beklemmend  en  onherbergsaam,  maar  met  'n  skoonheid 
waaraan  jy  nie  kan  ontsnap  nie,  'n  droogtetoneel,  'n  vlakte  met 
dongas  soos  wonde,  die  kopbeen  van  'n  bees,  en  leegheid,  en  'n  stre- 
pie  rantjies  op  die  einder"  (p.  114). 

Met  die  beskrywing  van  die  verskillende  perspektiewe  op  die  droogte,  streef 
die  verteller  na  objektiwiteit,  na  nugterheid.  In  'n  kort,  maar  presiese  be- 
skrywing  van  gesigte  van  die  droogte,  deel  hy  iets  mee  van  die  lyding  van 
die  natuur  en  sy  dierebewoners.  Die  verteller  raak  nie  sentimenteel  daaroor 
nie;  die  nugter  detail  van  die  beskrywing  bring  egter  'n  duidelike  besef  by 
die  leser  dat  die  verteller  nie  blind  is  vir  die  ellende  nie,  dat  hy  meegevoel  het 
met  die  boer:  "...  die  boer  ...  ken  net  die  verskrikking  van  droogte. 
Beenkaal  is  nie  vir  hom  'n  literêre  of  filosofiese  gedagte  nie:  dit  beteken: 
káál  bene"  (p.  114). 

Hiervandaan  dwaal  die  verteller  se  aandag  verder:  by  die  rolverdeling  binne 
'n  tweetal  strooiskatte  verby,  na  die  "spookdorp"  wat  sy  tuisdorp  geword 
het  (p.  1 14):  "'As  jy  die  ontvolking  van  die  platteland  grafies  geïllustreer  wil 
sien,  loop  rond  op  jou  dorp'. 

Toe  doen  ek  dit." 

So  word  'n  motivering  verskaf  vir  die  besoek  van  die  verteller  aan  sy  tuis- 
dorp  en  die  wegbeweeg  van  Rust-mijn-ziel  af.  Eers  loop  hy  rond  in  die 
buitenste  gedeelte  van  die  dorp,  kom  af  op  die  waterval  en  poel  waar  hy  as 
kind  gespeel  en  geswein  het.  Die  jare  bring  nuwe,  verskerpte  perspektief  op 
dié  dinge:  "('Waterval',  want  hoe  ver  val  die  water  oor  die  klipbank  — drie 
meter?)"  (p.  1 14).  Hy  stap  verder  en  kyk  na  die  huisies  op  die  buiterand,  be- 
merk  die  ooreenstemmende  faktore  tussen  hulle:  "rooibaksteen- 
kleinhuisies,  met  'n  verweerde  houtluik  en  -grendel  agter;  windpompe; 
windlaaiers  op  buitegeboue;  groentetuine  waar  mielies  en  sonneblomme 
langs  mekaar  staan;  watertenks,  van  sement  en  sink;  turksvyheinings;  'n 
bakoond,  sipresse  en  bloekoms"  (p.  114—115).  Ook  hieruit  spreek  daar 
agteruitgang  en  verwaarlosing,  verlatenheid.  Wanneer  daar  na  die  dorp  self 
beweeg  word,  word  dié  indruk  versterk. 

Daar  is  darem  een  ligpunt:  'n  ou  bekende  inwoner  van  die  dorp  leef  nog: 
"Haar  gesig  is  nog  rond,  haar  oë  blink. 

'Maar  looks  deceive,  dearie,  jou  ou  tante  was  baie  siek  ...  'n  Pyn,  my  kind, 
wat  soos  seepsoda  brand.'"  (p.  115).  Dit  is  byna  asof  die  ontmoeting  met 
tant  Muller  die  beklemming  net  tydelik  besweer,  want  ook  in  haar  woorde  lê 
die  tydelikheid  en  broosheid  van  die  mens. 

Teenstellend  is  die  inhoud  van  die  volgende  gedeelte  wat  handel  oor  "Dog- 
ter  van  die  Aardmoeder":  die  woorde  waarmee  die  verteller  die  swartvrou 
wat  in  die  tuin  werk,  beskryf.  Alles  aan  haar  dra  'n  stempel  van  lewe,  fer- 
tiliteit,  vitaliteit:  "'n  Jong  vrou,  geil,  brutaal.  Sy  dra  'n  minirok  wat  die  diep 

versadigde  pienk  het  van  die  kroon  van  'n  ryp  waatlemoen  ...  sy  (gaan)  voor 
in  die  dans;  op  inaat  van  die  trom  warrel  sy  om  die  inqame  waarop  kospotte 
staan  ... 

Gister  sit  sy  haar  toonnaels  met  'n  snoeiskêr  en  knip.  Knip  sy  per  ongeluk  'n 
toon  af,  gaan  sy  hom  eenkant  toe  skop,  want  die  toon  sal  weer  groei,  só 
vrugbaar  is  sy"  (p.  115). 

Soos  'n  mens  in  die  beskrywing  van  die  ram  wat  deur  die  reënboog  beweeg 
het  iets  van  die  verteller  se  verbeeldingskrag  bemerk  het,  is  dit  ook  sigbaar 
in  dié  paragraaf,  veral  in  die  laaste  sin.  So  wen  die  vertelling  weer  aan 
ligtheid  en  ongedwonge  spontaneïteit,  word  die  doemgedagtes  'n  wyle  ver- 
dryf. 

Die  verbeeldingryke,  speelse  toon  duur  voort  tot  in  die  volgende  passasie, 
waar  die  verteller  op  kostelike  wyse  beskryf  hoe  die  skape  hom  in  die  kamp 
bestorm  en  besnuffel  het  en  hy  op  sy  beurt  hulle  ernstig  bepreek  het. 
Daar  is  egter  onmiddellik  'n  swaai  in  die  stemming  wanneer  die  volgende 
paragraaf  begin:  "Lees  Pa  ooit  uit  'n  ander  Bybelboek  as  Spreuke  of 
Prediker?  Ek  luister  met  'n  halwe  oor,  want  boekevat  is  vir  my  'n  stemming, 
en  nie  woorde  nie;  poësie,  eti  nie  stigting  nie.  Maar  op  'n  aand  is  daar  'n 
reël,  sekuur  soos  'n  messteek,  wat  my  gekweld  laat  regop  sit.  Soos  nou  die 
aand: 

Wat  bestaan,  is  ver  en  baie  diep;  wie  kan  dit  begryp?”  (p.  1 16)  (Spr.  7:24). 
Van  hierdie  paragraaf  tot  aan  die  einde  van  die  teks  is  daar  myns  insiens  een 
deurlopende  stemm-ing  wat  geleidelik  opbou  tot  'n  hoogtepunt.  Waar  die 
vertelling  tot  nou  soms  onderbreek  is  deur  ligter  oomblikke,  is  dit  nie  langer 
die  geval  nie. 

Die  paragraaf  oor  die  boekevat  is  betekenisvol  in  twee  opsigte: 

1)  dit  sê  iets  oor  die  verteller  se  ingesteldheid  — dit  is  vir  hom  stem- 
mingvol  en  poëties,  nie  soseer  stigtelik  nie; 

2)  tog  word  hy  uit  sy  stemming  wakker  geskok  deur  'n  frase  tydens  een 
boekevatgeleentheid.  Moontlik  moet  'n  mens  dit  so  verklaar  (dit  is 
veelseggend  dat  hy  nie  hierop  uitbrei  nie):  die  verteller  is  besig  met  'n 
bestekopname  van  die  plaas  en  ander  bekende  plekke  en  dinge.  Hy 
poog  terselfdertyd  om  dit  te  onthou  soos  dit  vroeër  was  en  oin  dit  nou 
objektief  aan  te  sien.  Dan  verneem  hy  dat  ook  dié  dinge  'n  diepte  en 
onverklaarbaarheid  van  hul  eie  het  en  ontoeganklik  is  vir  die  verstand 
("wie  kan  dit  begryp?"). 

By  'n  ander  geleentheid  vergesel  hy  sy  moeder  in  die  tuin,  beskryf  met  sorg- 
vuldige  noukeurigheid  'n  stokroos:  "Die  blom  van  die  stokroos  is  'n 
volmaakte  roset;  die  wit  stokroos  die  naaste  aan  'n  japonika  wat  ons  wêreld 
kan  bied.  Die  buiterand  van  die  roset  is  yl;  die  binnedeel  van  die  blom  is  wit 
moeselien  wat  op  'n  plooi  getrek  is"  (p.  116).  Die  verteller  sien  nie  slegs  nie. 

hy  kyk.  Hy  gewaar  ook  'n  ander  plant  wat  sy  moeder  as  kankerbos 
bestempel.  Hieroor  laat  die  verteller  hom  soos  volg  uit:  "Die  Bolanders 
praat  van  gansies;  ons  noem  dieselfde  plant  kankerbos.  Sê  dit  nie  iets  om- 
trent  'n  Bolandse  en  'n  Stormbergse  lewensinstelling  nie?"  (p.  116).  Sê  dit 
nie  iets  van  die  toonaard  van  die  vertelling  nie? 

Nou  word  daar  weer  weg  van  die  plaas  beweeg.  Die  verteller  is  op  weg  na 
Grootzeekoegat,  die  plaas  van  die  skrywer-skilder  Johannes  Meintjes.  "Die 
pad  na  Grootzeekoegat  ...  is  nie  ondramaties  nie;  bergpassies,  bergtonele. 
Die  landskap  is  oer-Stormbergs  — besembosse  langs  die  pad;  rantjies  met 
bakkranse;  'n  leë  hemel,  'n  wye  veld  aan  die  voet  van  die  berge. 

Dis  droog.  Terwyl  jy  ry,  prewel  jy  met  liefde  en  met  wanhoop:  'My  land,  my 
dor,  verlate  land  ..."  (p.  116). 

"My  land,  my  dor,  verlate  land"  (p.  116)  en  'n  latere  aanhaling:  "klein, 
latyns"  (p.  117)  verwys  na  die  gedig  "H.  Petrus"  van  N.P.  van  Wyk  Louw 
(opgeneem  in  Tristia,  1975:  p.  14).  Die  tweede  strofe  van  die  gedig  lui  soos 
volg: 


My  land,  my  dor,  verlate  land: 
iets  wens  olywe  groei  in  jou: 
dat  alles  klein,  Latyns,  gaan  word 
en  kalk-wit  kerkies  bou.  " 

— waarin  iets  klink  van  die  "vreemdelingskap"  van  die  Westerling  aan  hier- 
die  onherbergsame  suidpunt  van  Afrika:  dieselfde  vreemdelingskap  waar- 
van  die  verteller  gaandeweg  op  sy  wandeling  bewus  word. 

Dit  is  veral  in  dié  paragraaf  dat  daar  twee  sake  onderstreep  word: 

1)  die  wesentlike  aard  van  die  Stormbergse  landskap; 

2)  die  ingesteldheid  van  die  verteller  teenoor  hierdie  landskap:  een  van 
"liefde  en  wanhoop". 

Nie  alleen  is  daar  die  teisterende  droogte  nie,  inaar  ook  die  verlatenheid  van 
die  landskap  — moontlik  moet  'n  mens  hieronder  ook  die  verlatenheid  van 
die  tuisdorp  van  die  verteller  asook  dié  van  Die  Krans  verstaan  — dat  hier 
werklik  sprake  is  van  ontvolking; 

Die  verteller  vervolg  dan:  "En  skielik  is  dit  daar:  die  nederigheid  waarom  die 
landskap  vra"  (p.  116).  Dit  is  naamlik  die  opstal  van  Grootzeekoegat,  "'n 
ou,  ou  huis"  wat  dan  beskryf  word.  Ook  hier  bemerk  'n  mens  weer  eens  die 
verteller  se  vermoë  om  die  essensie  van  'n  waarneming  oor  te  dra  — hy  sê 
uiteindelik  van  die  huis:  "Niks  is  oormatig  presies  nie;  'n  'organiese'  huis,  'n 
huis  waarin  geleef  word,  wat  diere  duld"  (p.  116). 

Sy  rustelose  gees  veroorsaak  dat  hy  na  die  middagete  op  die  plaas  rondloop 

— tot  by  die  dam  met  sy  watervoëls  en  in  die  bos.  Maar  sy  aandag  word 

eintlik  opgeneein  deur  die  poue  op  die  plaaswerf;  "Tussen  die  garingbome 
lê  'n  mannetjie  plat  op  die  grond.  Dit  lyk  nie  of  hy  lê  nie.  Hy  lyk  na  'n 
dekorasie  waarvan  die  voete  afgebreek  het  en  wat  nou  op  sy  buik  staan  ge- 
maak  is.  Slank  nek,  gloeiend  blou  — Stephen's  Radiant  Blue!  — 'n  chichi 
kroontjie  op  die  klein,  breinlose  koppie,  'n  sleep  wat  soos  'n  loper  op  die 
gras  uitgerol  lê. 

Dis  die  oplossing:  'klein,  latyns'  te  leef  en  hooglied  te  behou"  (p.  116). 

Vir  die  verteller  is  die  pou  klaarblyklik  'n  simbool  van  'n  ander  leefwyse  as 
dié  waarvan  hy  vertel  het;  die  pou  is  'n  "dekorasie"  en  dus  nie  soseer  'n  nut- 
tige,  doodgewone  toevoeging  tot  die  plaastoneel  nie.  As  dekorasie  is  die 
pou  dus  vir  die  boer  en  plaas  nie  nuttig  of  funksioneel  nie,  maar  dra  tog  'n 
sekere  element  van  selfgenoegsaamheid  weens  sy  aanskoulike  uiterlike.  Die 
pou  is  'n  pronkerige  voël,  leef  dus  beperk  — "klein",  "latyns"  — en  behou 
'n  element  van  andersheid,  bestaan  by  die  alledaagse  verby  (so  is  'n 
"hooglied"  moontlik). 

Die  volgende  passasie  begin  met  'n  veralgemening: 

"Op  'n  plaas  begin  Sondag  reeds  Saterdagmiddag.  Die  werf  is  Saterdag 
vroeg-vroeg  stil,  hier  teen  twee-uur  al,  want  die  huismense  eet  kort  na 
twaalf  dat  die  werksmense  hul  klere  kan  gaan  was.  Die  stilte  word  'n 
bedruktheid  wat  'n  hoogtepunt  bereik  op  'n  Sondagmiddag  tussen  twee  en 
drie.  Positiewe  denke,  dit  red  jou  nie,  want  op  dié  uur  is  jy  óúd,  verby  op- 
timisme,  so  oud  soos  die  Stormberge  self"  (p.  117).  Hier  bemerk  die  leser 
weer  die  besondere  gevoeligheid  vir  stemming  wat  die  verteller  deurentyd 
openbaar. 

Die  tema  "oud"  word  oorgedra  na  die  slotparagraaf.  Die  middag  is  nou  ver- 
by:  "'n  Maanlignag  soos  lank  gelede  toe  alles  nog  moontlik  was,  ja,  selfs  die 
liefde.  Koue  betowering;  klip  en  muur  blink  soos  metaal.  'n  Vlies  in  die  lug 
bo  die  Bakenberg. 

Wanneer  is  die  Stormberge  op  sy  oudste?  In  die  droogte?  — nee;  en  ook  nie 
in  die  winter  nie.  Op  'n  maanlignag  as  die  wêreld  slaap,  en  als  is  stil  soos 
voor  die  Begin.  Dan  is  die  aarde  baie  oud,  verlate  en  strak,  'n  hoogland  wat 
in  homself  gekeer  het,  en  vir  homself  bestaan,  die  mens  verduur  en  tóg  aan 
hom  bind;  bind  aan  sy  droogtes  en  bind  aan  sy  grond:  van  dié  stof  is  jy,  en 
tot  dié  stof  sal  jy  terugkeer;  en  dán,  en  dán:  o rust  mijn  ziel"  (p.  117). 

In  die  eerste  van  hierdie  twee  paragrawe  verwys  die  verteller  steeds  na 
konkrete  dinge  wat  hy  met  die  Stormberge  assosieer:  klip,  muur,  'n  vlies  in 
die  lug.  Maar  die  laaste  paragraaf  is  suiwer  bepeinsing,  'n  deurgronding  van 
die  wese,  die  aard  van  die  landskap.  Die  Stormberge  groei  uit  tot  'n  unieke, 
selfstandige  entiteit,  inaar  steeds  deel  van  die  groot,  kosmiese  geheel,  deel 
van  die  aarde:  "'n  hoogland  wat  in  homself  gekeer  het,  en  vir  homself  be- 
staan".  Dit  is  opmerklik  dat  die  persoon  van  die  verteller  uit  dié  toneel 
afwesig  is  — dit  is  byna  asof  'n  universele  stem  aan  die  woord  is  — 'n  stem 
wat  melding  maak  van  die  mens  wat  uiteindelik,  na  sy  verbintenis  in  die 
lewe  met  die  landskap,  finaal  as  stof  daarheen  terugkeer.  En  dan  eers  kan 

die  siel  rus.  (Hier  word  die  naam  van  die  plaas  vernou  tot  een  bepaalde 
betekenis  — hieroor  later  meer). 

★ ★ ★ 

Wat  kan  jy  van  dié  landskap  sê? 

Wanneer  dit  toe  is  van  die  kapok,  soos  nou: 
streng  poësie,  'n  huldeblyk  aan  Hokusai, 
wanneer  dit  bar  in  die  wintermiddag  lê  en  droog 
soos  been  ruik:  strak,  ru,  wreed,  nors; 
wanneer  dit  aand  is  en  alles  is  innig  en  Hgrooi 
en  pers: 

'n  akwarel,  'n  fluistering. 

Dit  wH  my  a!  lyk  of  landskappe  net  toeganklik  is 
as  ons  die  menslike  daarin  kan  inlees". 

Winter  op  die  Stormberge.  (Aucamp,  1968:  p.  91). 

Die  verkenning  deur  die  verteller  van  die  familieplaas  Rust-mijn-ziel  geskied 
by  wyse  van  die  wandelinge  wat  op  die  plaas  onderneem  word.  Die  verteller 
deel  mee  wat  hy  sien,  hoor,  ruik,  betas  en  bedink.  Dit  lyk  oënskynlik  na  'n 
spontane,  ongeorganiseerde  vertelling  — hy  vertel  slegs  wat  hy  op  'n  be- 
paalde  oomblik  goed  vind  om  mee  te  deel. 

Maar  in  die  eerste  paragrawe  leer  'n  mens  gou  dat  die  verteller  hom  diep  be- 
trokke  voel  by  die  plaas  — hy  ervaar  sekere  gevoelens  jeens  die  grond.  Dit  is 
ook  belangrik  om  daarop  te  let  dat  die  verteller  self  melding  maak  van  die 
plaas  wat  binne  die  volgende  jare  sal  verdwyn. 

Hy  sien  die  wandelinge  dan  ook  as  'n  soort  afskeid.  Dit  verklaar  die  fyn 
detail  wat  hy  gee  wanneer  'n  saak  beskryf  word:  wanneer  'n  mens  vir  oulaas 
kyk,  kyk  jy  baie  meer  intens  en  spesifiek.  Hierdie  gedagte  van  afskeid  word 
uitgebou  in  die  besoek  aan  Die  Krans  wat  ook  feitlik  verlate  en  onbewerk  is, 
dit  klink  op  in  die  leë  strate  van  die  verteller  se  tuisdorp.  Ook  Elsie  en  Swart- 
booi  se  weggaan  dra  by  tot  die  atmosfeer  van  afskeid. 

In  teenstelling  met  wat  'n  mens  sou  verwag  in  'n  vertelling  waar  afskeid  'n 
sterk  element  is,  is  hier  'n  goeie  balans  in  toon:  ten  spyte  van  die  verval, 
droogte  en  verlatenheid  wat  die  verteller  depressief  stem,  blyk  sy  humoris- 
tiese  insig  in  sommige  situasies  telkens:  vergelyk  byvoorbeeld  die  ram  wat 
deur  die  reënboog  stap,  die  beskrywing  van  die  twee  katte,  die  toneeltjie  in 
die  skaapkamp  en  die  beskrywing  van  die  verlore  varkie  wat  teruggekeer 
het.  Hierdie  humor  verleen  'n  nugterheid  aan  die  vertelling  en  voorkom  dat 
dit  'n  sentiinentele  visie  op  die  plaas  word. 

Hierdie  pogings  tot  nugterheid,  objektiwiteit  kom  ook  voor  in  die  gedeeltes 
waar  die  verteller  Rust-mijn-ziel  se  grense  verlaat  en  hom  na  Die  Krans,  die 
naburige  plaas  begeef,  of  die  dorpie  besoek,  of  wanneer  hy  op  Grootzee- 
koegat  besoek  aflê.  Deur  hierdie  aksies  beweeg  hy  weg  van  die  plaas,  word 

die  verkenning  van  die  eie  uitgebrei,  begin  hy  die  omgewing,  die  streek 
verken.  So  word  Rust-inijn-ziel  deel  van  die  Stormbergse  landskap  en  kry 
die  leser  kans  om  'n  objektiewe  beeld  daarvan  te  vorm  in  die  vergelyking 
van  die  plaas  met  die  res  van  die  omgewing.  Die  besoek  aan  die  tuisdorp 
word  meerdoelig:  enersyds  word  daar  finaal  weggedoen  met  sekere  kinder- 
illusies  wat  die  verteller  bewaar  het  oor  die  dorp:  die  waterval  blyk  maar 
ongeveer  drie  meter  hoog  te  wees;  die  dam  of  poel  waarin  daar  eens 
geswem  is,  is  nou  'n  stinkende,  dooie  poel;  die  skynbaar  onverganklike  tant 
Muller  is  ook  getref  deur  siekte.  Andersyds  bevestig  die  verlatenheid  van  die 
dorp  die  verteller  se  vermoede  dat  ook  Rust-mijn-ziel  in  die  niet  gaan  ver- 
dwyn. 

In  lyn  met  die  humor  en  droefnis  wat  mekaar  afwissel,  word  daar  ook  op 
ander  vlakke  van  teenstellings  gebruik  gemaak:  die  byna  religieuse  toon 
waarop  die  afskeid  van  Elsie  en  Swartbooi  afsluit,  word  gevolg  deur 
bygeloof  ('n  ram  wat  deur  die  reënboog  stap).  Op  Die  Krans  is  alles  oud 
maar  daar  is  darem  nog  'n  kind  met  'n  pers  hoed  en  'n  varkie.  Die 
verlatenheid  op  dié  plaas  word  verbreek  deur  die  lawaai  van  'n  radio;  tant 
Muller  word  geteister  deur  'n  hartkwaal,  maar  haar  teenhanger  is  die 
"Dogter  van  die  Aardmoeder",  vol  lewe  en  vrugbaarheid.  Dieselfde  blom 
word  deur  twee  streke  se  bewoners  heeltemal  verskillend  beskryf:  die 
Bolanders  noem  dit  "gansies"  en  die  mense  van  die  verteller  se  kontrpi 
praat  van  "kankerbos". 

Hierdie  beginsel  geld  ook  in  die  opbou  van  die  verhaal  in  dié  opsig  dat  die 
leser  aan  'n  wandelaar-verteller  voorgestel  word  wat  spontaan  dinge  op- 
noem  gedurende  sy  wandelinge.  Maar  by  nadere  bestudering  word  'n  mens 
bewus  van  die  feit  dat  daar  in  die  oënskynlik  ongeorganiseerde  stof  'n  struk- 
tuur  bespeurbaar  is  — daar  word  sekere  patrone  sigbaar,  sekere  sleutel- 
elemente  wat  saam  gegroepeer  word.  Dit  is  verklaarbaar  indien  'n  mens  die 
rol  van  die  verteller  goed  nagaan.  In  die  besondere  vertelstyl  bemerk  'n 
mens  gou  dat  die  verteller  nie  los  van  of  onbetrokke  by  die  plaas  staan  nie. 
Hy  stel  die  plaas  voor  die  leser  se  oog  met  nugtere  inforinasie,  maar  open- 
baar  terselfdertyd  'n  begrip  van  die  plaas  asof  dit  iets  groter  as  net  'n  stuk 
grond  is  - vergelyk  byvoorbeeld  sy  gevoel  van  erbarming  met  die  grond 
wat  deur  die  droogte  geteister  word.  In  sy  taalgebruik  lees  'n  mens  iets  raak 
van  die  skrywer-verteller.  Daar  is  gewys  op  die  alliterasie  in  die  derde  para- 
graaf.  Dit  word  ook  gevind  in  sekere  eg-literêre  uitsprake  of  uitdrukkings 
wat  aan  die  letterkunde  ontleen  is:  vergelyk  byvoorbeeld  "'a  landscape  of 
the  mind'",  die  gedeelte  oor  die  reis  na  Johannes  Meintjes,  'n  Afrikaanse 
skilder/skrywer,  die  verwysing  na  die  "Stephen's  Radiant  Blue"-ink,  die 
woorde  "...  want  boekevat  is  vir  my  'n  steinming,  en  nie  woorde  nie;  poësie 
en  nie  stigting  nie". 

Die  tipografie  van  die  vertelling  skep,  oppervlakkig  beskou,  die  indruk  dat  'n 
mens  met  los  indrukke  te  doen  het,  maar  al  is  elke  paragraaf  of  passasie  'n 
klein  eenheid  wat  op  sigself  bestudeer  moet  word,  moet  dit  steeds  weer  in 

terine  van  die  res  van  die  vertelling  geïnterpreteer  word.  Dit  is  juis  deur  die 
besondere  opeenvolging  van  verskillende  losstaande  idees  dat  'n  mens  be- 
wus  word  van  'n  sekere  balans  in  die  vertelling:  humor  word  met  droefnis 
afgewissel,  word  gevolg  deur  'n  bepeinsing  oor  een  of  ander  aspek.  Die 
leser  is  deurentyd  bewus  van  die  balans  tussen  die  oue  of  verlede,  en  die 
hede:  die  dorpie  was  eens  sus,  maar  is  nou  so,  of,  anders  gesien,  'n  balans 
tussen  die  tydelike  en  ewige.  Die  saambestaan  van  die  verteller  en  sy  familie 
met  Rust-mijn-ziel  is  tydelik  en  van  verbygaande  aard,  maar  die  grond  self  is 
ewig.  Die  verteller  besef  geleidelik  weer  dat  dié  landstreek  groter  is  as 
hyself:  hy  ervaar  liefde  en  wanhoop  daarteenoor,  maar  ontdek  dat  selfs  hy 
wat  die  plaas  so  goed  ken,  ten  diepste  'n  buitestaander  is.  In  dié  verband 
moet  'n  mens  die  aanhaling  uit  Spreuke  7:24  — Wat  bestaan,  is  ver  en  baie 
diep;  wie  kan  dit  begryp?  — as  belangrik  beskou.  Dit  is  veral  in  die  laaste 
bladsy  van  die  vertelling  dat  dié  gedagte  sterker  na  vore  kom.  Wanneer  die 
verteller  die  pou  op  Grootzeekoegat  bekyk,  dink  hy  vir  'n  oomblik  na  en 
besluit  dan  dat  dit  'n  makliker  lewenshouding  inhou  om  soos  die  pou  op  die 
uiterlike  ingestel  te  wees,  jou  by  die  ooglopende  en  onmiddellike  te  hou  en 
"kiein,  latyns"  te  leef,  jou  te  verbly  in  die  dinge  om  jou. 

Maar  die  laaste  twee  paragrawe  bring  'n  korrektief  aan  op  dié  siening.  In  die 
stilte  van  die  Saterdag-  en  Sondagmiddag  ervaar  die  verteller  iets  wesentlik 
eksistensieels:  hy  voel  hom  oud,  "so  oud  soos  die  Storinberge  self".  En  uit- 
eindelik  besef  hy:  dié  grond  waarvan  Rust-mijn-ziel  deel  is,  is  'n  selfstandige 
entiteit  wat  in  die  tyd  bestaan  en  die  klein  bestaan  van  die  mens  oorskadu 
met  sy  ewigheid:  hoewel  dit  die  mens  verduur  en  tydelik  aan  hom  bind,  be- 
staan  dit  vir  sigself,  outonoom.  Dit  is  veral  in  hierdie  laaste  paragraaf  dat  die 
grond  en  die  Stormberge  iets  mensliks  verkry.  Maar  dit  bly  nie  by  die 
bepaalde  kontrei  nie  — dit  word  'n  verklaring  van  die  universele  begrip  van 
mens  versus  ewigheid;  die  Stormberge  word  verteenwoordigend  van  die 
hele  aarde. 

En  nou  kan  'n  mens  na  die  titel  van  die  vertelling  kyk.  Hier  is  'n  tweeledige 
betekenis:  dit  is  enersyds  die  naam  van  die  plaas  onder  bespreking,  maar  is 
ontleen  aan  Gesang  22  waarin  die  woorde  soos  volg  lui: 

Rus,  my  sie/,  jou  God  is  Koning 
ora/  voer  /-/y  heerskappy; 
a//es  wisse/  op  sy  wenke, 
onverander/ik  is  /-/y. 

/eder  woe/  hier  om  verand'ring 
en  betreur  dit  dag  ná  dag; 
wens  terug  wat  hy  gesien  het, 
hunker  na  wat  hy  verwag. 

Rus,  my  siel,  jou  God  is  Koning 
wees  tevrede  met  jou  lot; 
kyk  hoe  alles  hier  verander, 
en  verlang  alleen  na  God. 

Hierdie  gesang  se  inhoud  kan  kortliks  so  saaingevat  word:  in  die  onveran- 
derlikheid  en  almag  van  God  mag  die  mens  rus  vind.  Die  mens  is  nooit  te- 
vrede  met  die  hede  nie,  soek  afwisseling,  maar  vind  ook  daarin  nie  vrede 
nie.  Wel  moet  hy  sien  hoe  dinge  voor  en  om  hom  heen  verander,  maar  in 
die  ewigheid  sy  anker  laat  sak. 

Die  gesang  is  tradisioneel  bekend  as  'n  lied  wat  veral  by  begrafnisse  gesing 
word  en  dra  dus  die  onderliggende  assosiasie  met  die  dood.  Hierin  is  die 
verband  tussen  die  lied  en  die  plaas  soos  die  verteller  dit  ervaar,  geleë.  In 
ooreenstemming  met  die  gedagtegang  in  die  gesang,  beleef  die  verteller  die 
klein  tydelikheid  van  die  mens  se  bestaan  op  aarde;  maar  by  hom  is  die 
teenstelling  nie  tussen  mens  en  God  nie,  maar  tussen  mens  en  die  ewige, 
skynbaar  onverganklike  bodem  waaruit  hy  voortspruit  en  uiteindelik  heen 
sal  terugkeer. 

Daar  is  sprake  van  'n  soort  berusting  in  die  woorde  van  die  gesang  en  iets 
daarvan  kom  voor  in  die  laaste  paragrawe  van  "Rust-mijn-ziel:  'n  aand- 
gesang".  Die  verteller  het  vrede  noudat  hy  opnuut  die  essensie  van  die  be: 
staan  in  dié  streek  begryp.  En  daaroin  sluit  die  subgedeelte  van  die  titel 
goed  hierby  aan;  'n  aandgesang  is  'n  afsluiting,  'n  voltooiing  van  'n  saak, 
dui  die  einde  van  'n  dag  aan.  In  'n  dieper  sin  kan  hierdie  betrokke  gesang 
dan  as  verwysend  na  die  uiteindelike  rus,  dit  wil  sê  die  dood,  beskou  word. 
'n  Mens  moet  onthou  dat  hierdie  v'm'telling  opgeneem  is  in  die  bundel  Hon- 
gerhlom  (1972:p.  39)  met  die  subtitel:  "Vyf  elegieë".  Van  die  klaagtoon 
in  "Rust-mijn-ziel:  'n  aandgesang"  word  'n  mens  weldra  bewus,  al  is  dit  dan 
aanvanklik  net  in  die  verteller  se  wete  dat  hy  besig  is  om  afskeid  te  neem 
van  die  plaas.  Maar  dit  is  veral  wanneer  die  plaasnaam  "Rust-mijn-ziel"  in 
samehang  met  die  gesang  gelees  word,  dat  die  plasing  daarvan  in 
Hongerblom,  dus:  as  elegie,  sinvol  word. 

S.J.  Pretorius 
Dood 

Dood  word  al  doodgewoner: 

padongelukke,  terroristeboinme, 
longkanker,  hartversaking, 
verkry  net  soveel  saai  gesigte 
as  lewe:  In  Meinoriamberigte 
byvoorbeeld:  daagliks,  lang  kolomme 
in  die  koerante,  gaapvervelendstom, 
het  gans  te  min  afwisseling  soos: 

"bydraes  vir  navorsing,  liefs  geen  blomme." 

En  daaglikse  banale  nuusopskrifte 
verminder  sy  effek  soos  hy  vermeerder, 
mens  kan  ook  maklik  eerder  omblaai  na  rubrieke 
oor  politiek  of  sport  of  flieke. 

Ewe  niksseggend  dat  hy  in  kerkblaaie 
ook  altyd  weer  konvensioneel  "ontslaap" 

"in  God"  en  altyd  "diep  betreur". 

Selfs  as  'n  stoet  straataf  kom  en  kop- 

ligte  dwing  jou  tot  stop, 

bly  hy  vaag,  ongedifferensieer, 

want  die  verkeer 

eis  al  jou  aandag  op. 

Ook  in  'n  ambulans  se  loei  gaan  hy 
steeds  in  cognito-stil  verby. 

En  in  oorvol  stadshospitale, 
geroetineer,  grens  hy  aan  die  banale. 

Dog  daar's  'n  ander  dood 

nl.  jou  eie  (maar  nie  as  jy  sterf  nie, 

dit  is  'n  dood  vir  ánder 

want  in  ervaar  daarvan  verloor  jy  die  ervaring 
'n  spesiale  dood 

wat  iemand  jou  nalaat:  kleinood 
alleen  vir  joú  bedoel: 

die  vreugdes  wat  sal  kom  en  nie  meer  kom  nie 

die  lentes  wat  sal  blom  en  nie  meer  blom  nie, 

al  die  verlange  en  die  leed  verstil; 

uit  sy  gevoude  hande  as  hy  sterf,  geskenk 

inet  die  glimlag  van  die  wéét, 

asof  hy  jou  probeer  oorreed 

om  dinge  eindelik  in  te  sien  soos  hy. 


'n  erfnis  wat  jou  by  sal  bly 

oin  déúr  te  leef,  te  dink,  te  voel, 

te  ondergaan, 

tot  jy  daarvan  deurdrenk, 

volleerd  is  en  verstáán 

en  op  jou  beurt 

aan  ieinand  anders  gee 

as  onsterflike  geskenk. 


Vrees  van  die  slotmaker 


Sy  winkel  was  'n  sleutelryk: 
boste  wat  íeen  die  mure  pryk, 
kiste  en  troinmels  volgepak, 
rye  gehang  aan  elke  rak. 

Geen  slot  wat  te  bedinke  was 
waarin  sy  sleutels  nie  kon  pas. 

Wie  êrens  vasgekeer  was,  het 
hy  met  'n  handomdraai  ontset. 

Mense  kon  oor  toedrumpels  tree 
so  gou  soos;  "Open  sesamé". 

Maar  mettertyd  het  dit  gebeur, 

almeer,  dat  hy  snags  bang  versteur 

is  deur  die  droom  van  een  toedeur 

waarin  hy  hom  gevange  weet 

en  hoeveel  sleutels  hy  ook  meet, 

hoeveel  hy  slyp  die  ganse  nag 

op  sy  helsteen  met  alle  mag, 

in  groeiende  benouenis 

wis  hy  hom  in  die  duisternis 

van  daardie  laaste  deur  as  buit 

wat  droom,  nog  daad,  nog  woord  ontsluit. 

R.I.P. 


Hier  kom  nog  daagliks  kaartjies  aan 

vir  jou,  om  jou  aan  te  meld 

vir  die  nagaan  van  jou  oë  en  tande. 

Maar  jou  oë  het  gesmelt 
(twee  blou  trane)  en  verdamp; 
jou  tande  het  ook 
veras  en  ontsnap  met  die  rook 
bo  die  kapél. 

Nog  meer  pos  kom:  briewe 
van  water  en  ligte  wat  verval; 

"Geliewe  die  stadsraad  in  kennis  te  stel 
wanneer  betaling  sal  geskied  ..." 
Dagvaardings,  dreigemente 
en  junkmail:  van  waterdigte  verf, 
pamflette  oor  onderarmparfuum 
"vir  jou  kwaaier  probleem  ..." 
gemakliker  skoene  vir  jou  stap, 
tandepasta  vir  jou  aantrekliker  lag, 
driedubbel  lemmetjies  vir  'n  gladder  skeer; 
aftershave  ('n  wulpse  dingetjie  lek  'n  inan) 
afrodisiaks  en  seksstimulante, 
tot  sektetraktate  vir  jou  saligheid, 

álles  wat  niemand  nodig  het  nie 
in  'n  vaas  tussen  blomme  en  gras 
in  die  Garden  of  Remembrance  ...  ás  ... 


Gewilde  vakansie-oord 

(Vir  Alie) 


'n  Warm,  taai  lak  of  lym, 
soos  bruin  pruimtwaksop  uitgespoeg 
of  teringslym  deur  'n  ou  man  opgehoes, 
klewe  aan  alles. 

Binnelanders: 

swaar  spataar-gebarste  pilare, 
tors  kolossale  mae  en  kolossale 
swartbehaarde  haakagterlaaierarins  en  -hande, 
voor  kolossaalmaagvroue  en  -kinders, 
van  eetplek  na  drinkplek  na  eetplek  na  drinkplek. 

Ou  koloniale  Britte: 

(verlepte  whiskyversuipte  snorre) 
en  flouerwit  blouhaar  vroutjies, 
suig,  verlate  agter  vergane  rame 
van  vervalle  Victoriaanse  hotelle 
(daguerrotiepportrette  teen  die  mure), 
holmond  aan  verdorde  fossielbronne 
van  ou  empaaier-  en  royaltydrome. 

(Bruin  houthysbakharslae  slak  in  skagte 
met  krom  trosse  gorrels  en  longpype  onder, 
loop  trillend  en  gaan  skokkend  staan 
met  tralies  wat  stuursstram  oop-  en  toeslaan, 
waardeur  mens  in  die  nag  se  ingewande  staar 
soos  Dante  in  die  Stigiese  donker  op  Gerjon). 

Ontsielde  plastiekbolkop-windbrekermotorfietsbrekers 
(aggressiewe  falanks  borskurasse) 

met  die  goedkoopste  sprinkaanboud,  blikners  blondines  agter, 
bedonder: 

wrram  ! WRRRAMMM  ! WRRAMMMM  ! 
die  laaste  oorgeblewe  hoop  op  vrede. 

Alleen  die  Zoeloes  en  Indiërs 
vertoon  nog  menslike  trekke. 

Paartjies  behoort  hier 
hul  egskeidings  te  vier. 


Aan  Griekwaland-Wes 


Slaat  my  met  jou  hittehande, 
byt  my  met  jou  doringtande, 
dog  lui  eendag  my  doodsklok 
dek  my  dig  met  jou  kliprok. 

V(l)inder 


Toe  hy  hoin  laag  en  totaal 
sonder  verweer, 
wurmkaal 

bevind  het,  het  hy  'n  verhaal 

versin 

waarin 

hy  hom  só  toe  kon  spin 
dat  hy,  verbaal 
gemetamorfoseer, 
sy  apoteose  kon  behaal. 


Láát  wens 


As  ek  my  lewe  wáár  mag  maak, 
dan  wil  ek  uit  my  diepste  grond 
ryp  tot  'n  woord  wat  in  'n  mond 
êrens,  soet  van  vervoering  smaak 

M.C.  Botha 

In  gesprek  inet  Etienne  Leroux 


Al  die  vrae  en  antwoorde  is  op  skrif  gestel.  Die  eerste  deel  van  die  onder- 
houd  het  die  grootste  gros  vrae  bevat,  en  die  antwoorde  daarop  is  aangevul 
met  meer  vrae.  Hierdie  prosedure  is  'n  paar  keer  herhaal,  totdat  die  finale 
vorm  ongeveer  twee  maande  ná  die  begindatum  bereik  is. 

MCB:  Soos  talle  Sestigers  is  jy  al  oor  60.  Dink  jy  dikwels  aan  jou  ouder- 
dom? 

Leroux:  Die  dag  toe  ek  sestig  geword  het,  het  ek  onmiddellik  gedink  aan 
Van  Wyk  Louw,  en  aan  Opperman.  Binne  'n  paar  jaar  het  die  tol  van  die  lig- 
gaam  hulle  op  verskeie  wyses  vermink  en  doodgemaak.  Ek  is  bang.  Ek  het 
'n  lastige  hoes,  en  ek  dink  dikwels  aan  my  ouderdom.  Maar  ek  hou  nog  van 
meisies  in  die  algemeen,  ten  spyte  van  my  ouderdom. 

MCB:  Jy  het  al  jou  boeke  geskryf  in  'n  studeerkamer  geleë  in  die  hartjie  van 
'n  woestyn.  Heg  jy  enige  sentimentele  of  letterkundige  waarde  hieraan? 
Leroux:  Ek  heg  groot  sentimentele  waarde  aan  ál  die  boeke  wat  ek  in  die 
woestyn  geskryf  het.  Maar  my  boeke  het  oor  stede  gegaan:  vanaf  Kaapstad 
tot  Tel  Aviv.  Letterkundig  gesproke  het  ek  'n  koue  afsydigheid  ontwikkel. 
Die  isolasie  van  die  platteland  is  miskien  gevaarliker  as  die  eensaamheid  van 
Hillbrow  vir  'n  skrywer. 

MCB:  Dink  jy  dat  as  jy  in  'n  stad  gebly  het  jy  boeke  sou  skryf  wat  afspeel 
miskien  in  'n  dorpie  soos  Koffiefontein? 

Leroux:  Dis  presies  die  punt  wat  ek  in  my  stelling  probeer  maak.  Hillbrow  is 
meervoudig,  Koffiefontein  is  enkelvoudig.  'n  Skrywer  in  Hillbrow  kan  oor  'n 
etniese  groep  skryf  en  anoniem  bly.  Indien  ek  oor  Koffiefontein  skryf,  terwyl 
ek  daar  bly,  vernietig  ek  my  vriende  en  vyande,  en  aldus  vernietig  ek  my 
lewe  dáár. 

MCB:  Min  moeders  sal  dit  waag  om  te  sê  vir  watter  een  van  hul  kinders  hul 
die  liefste  is  — sal  jy  dit  wil  waag  om  te  sê  watter  een  van  jou  boeke  jy  dink 
is  die  slegste?  Saul  Bellow  het  gesê  sy  eerste  boek  of  twee  is  vir  hom  'n 
groot  verleentheid.  Wat  dink  jy  — vandag  — van  Die  eerste  lewe  van  Coíet 
en  HHarial 

Leroux:  Binne  die  tydverband  het  ek  nie  'n  slegte  boek  geskryf  nie.  Ek  weet 
dit  klink  hardegat.  Maar  ter  wille  van  my  selfvertroue  glo  ek  dit  graag. 
MCB:  In  vergelyking  met  mense  soos  Hesse,  Hemingway  en  Hermans  (om 
nou  maar  net  dié  te  noem  wie  se  vanne  met  H begin)  skryf  jy,  as  jy  besig  is 
met  'n  roman,  baie  stadig.  Is  jy  bewus  daarvan,  wanneer  jy  skryf,  dat  dit 
stadig  gaan?  Dat,  as  jy  elke  aand  twee  bladsye  in  plaas  van  een  kon  skryf, 
jou  roman  twee  keer  langer  sou  wees? 

Leroux:  Ek  skryf  stadig  omdat  ek  bang  is  om  té  vlot  te  skryf.  Dit  dateer  uit 
my  plaasskooljare  toe  ons  fynskrif  moes  gedoen  het.  Toe  ek  met  ekstatiese 

oorgawe  die  ding  bemeester  het,  en  die  vulpen  goed  gevloei  het,  het  die 
prinsipaal  van  die  eeninanskool  na  die  abstraksie  van  my  handskrif  gekyk  en 
my  met  'n  kweperlat  gedonder.  Ek  het  toe  begryp  dat  ekstase  miskien  aan 
die  ergste  fynskrif-dissipline  verbonde  is. 

Indien  daar  elke  aand  twee  bladsye  in  plaas  van  één  was  in  die  vorming  van 
my  roman,  sou  ek  'n  dik  roman  geskryf  het.  Maar  dan  sou  daardie  gestorwe 
onderwyser  in  my  verbeelding  my  gegésel  het  met  sy  plattelandse  rottang. 
Ek  is  nog  steeds  onder  die  ban  van  die  eenmanskool. 

MCB:  Graham  Greene  is  'n  goeie  vriend  van  jou  en  hy  skryf  ook  stadig.  Het 
dit  enige  simboliese  betekenis,  betreffende  jul  vriendskap? 

Leroux:  Graham  Greene  is  'n  goeie  vriend  van  my.  Hy  skryf  ook  stadig, 
inaar  hy  skryf  konsekwent.  Ek  skryf  soos  'n  Gemini.  Maar  ek  onthou  hoe  hy 
in  sy  briewe  aan  my  vertel  hoe  hy  ook  maar  sukkel  om  'n  roman  van  die 
grond  te  kry.  Ek  dink  nie  daar  is  'n  simboliese  betekenis  aan  vriendskap  nie. 
Daar  klop  iets  tussen  ons,  maar  ek  kan  nie  begryp  wat  dit  is  nie.  'n  Sin  vir 
avontuur,  die  aftakeling  van  die  establishment  wat  ons  eintlik  lief  het,  'n  sin 
vir  die  ironiese,  'n  satiriese  instelling,  'n  religieuse  aanvoeling,  'n  rebelsheid, 
'n  woede,  en  'n  gevoel  van  innerlike  vryheid  wat  niemand  ons  sal  ontneem 
nie? 

MCB:  Jy  het  eenkeer  vir  my  gesê  jy  maak  op  jou  manuskrip  pentekeninge 
van  mense  so  tussen  die  skryf  deur.  Is  daar  iets  van  'n  skilder  in  jou?  Jy  het 
ook  al  gesê  dat  jy  visueel  ingestel  is  as  jy  skryf . Is  daar  'n  rede  waarom  jy  nie 
skilder  nie,  waarom  jy  nie  olie-  of  waterverfskilderye  maak  nie? 

Leroux:  My  pentekeninge  is  goedkoop  speletjies.  Die  woord  is  beter.  Soms 
gebruik  ek  pentekeninge  in  korrespondensies  met  my  vriende  en  vrien- 
dinne.  Dit  is  omdat  ek  té  lui  is  om  behoorlik  te  formuleer.  Daar  is  fókol  van 
'n  skilder  in  iny.  Maar  iemand  soos  Christo  Coetzee,  'n  geniale  skilder,  for- 
muleer  sy  oogmerk,  bedoeling,  en  konsepsie  van  sy  werk  by  wyse  van  'n 
dagboek  vir  homself  op  'n  briljante  wyse.  Ek  is  visueel  ingestel  soos  'n 
kamera  op  die  toneel.  "I  am  a movie." 

MCB:  Het  jy  al  daaraan  gedink  om  'n  draaiboek  te  skryf? 

Leroux:  Ek  sal  nooit  'n  draaiboek  skryf  nie,  want  'n  draaiboek  is  in  'n  sekere 
sin  'n  verwerking  van  'n  kortverhaal  of  'n  roman.  Ek  verkies  om  die  oor- 
spronklike  te  skryf  sonder  die  eise  van  'n  ander  medium. 

MCB:  'n  Paar  inaande  voor  Breyten  Breytenbach  se  vrylating  het  jy  'n  hart- 
stogtelike  pleidooi  vir  sy  vrylating  gelewer.  Dink  jy  daardie  toespraak  van 
jou  — en  die  publisiteit  wat  dit  gekry  het  — het  'n  direkte  verband  met  sy 
vrylating  gehad? 

Leroux:  Breyten  se  vrylating  het  niks  te  danke  aan  my  pleidooie  nie.  Die 
Skrywersgilde  het  'n  objektiewe  standpunt.  Ek  het  van  elke  geleentheid  ge- 
bruik  gemaak  toe  ek  'n  prys  ontvang  het  om  'n  vriend  van  my  uit  die  tronk  te 
kry.  Die  minste  wat  ek  bygedra  het,  is  om  'n  enkele  persoon  in  die  kollig  te 
plaas.  En  ek  twyfel  of  dit  van  enige  betekenis  was,  behalwe  dat  sy  naam 
genoem  is. 

MCB;  Dit  is  bekend  dat  die  verbod  op  Magersfontein,  o Magersfontein ! \ou 
erg  ontstel  het.  As  Magersfontein  nie  verbied  was  nie,  sou  Onse  Hymie  — 
of  enige  boek  — gouer  verskyn  het  as  ses  jaar  ná  Magersfontein? 
Leroux;  Die  verbod  op  Magersfontein  het  my  'n  knou  gegee.  Ek  was  terug 
waar  ek  begin  het  toe  ek  die  eerste  keer  probeer  skryf  het.  Ek  was  destyds 
onderhewig  aan  'n  ander  soort  sensuur,  maar  hierdie  een  was  só  wetlik  en 
onverbiddelik.  En  'n  mens  wil  nie  'n  herhaling  hê  van  jou  beginjare  terwyl  jy 
aftree-ouderdom  nader  nie. 

MCB;  Wat  was  daardie  'ander  soort  sensuur'  van  destyds? 

Leroux;  Die  Afrikaanse  gemeenskap,  die  magnate  van  die  uitgewerswese, 
en  die  hele  klimaat  wat  die  beweging  van  Sestig  moontlik  gemaak  het. 
MCB;  Nader  'n  skrywer  ooit  aftree-ouderdom? 

Leroux;  'n  Skrywer  nader  nie  aftree-ouderdom  in  terme  van  byvoorbeeld 
die  formule  van  die  Staatsdiens  nie.  Hy  het  geen  staatshulp  nie.  Sy  bydrae 
is  ainorf,  en  hy  sal  in  elk  geval  weier  om  alle  vorms  van  die  rompslomp  in  te 
vul  indien  hulle  hom  as  'n  'wettige'  skrywer  wil  verklaar,  wat  nou  moet  af- 
tree.  Dis  die  vloek  van  die  boom  van  kennis  dat  die  skrywer  die  ewige 
wandelaar  sal  bly  — en,  ergste  van  alles,  terwyl  hy  die  smaak  van  die  vrug 
vergeet  het.  Maar  hy  kan  nie  aftree  nie.  Gelukkig  is  daar  'n  paar  skrywers 
wat  dit  tog  reggekry  het  om  af  te  tree.  Hulle  het  'n  bietjie  koekoe  geword; 
hulle  doen  meestal  houtwerk  as  'n  plaasvervangende  vorm  van  skepping. 
Die  primordiale  boom  bestaan  dus  nog  in  die  reste  van  hulle  verbeelding  — 
maar  die  vrug  proe  maar  houterig.  Maar  daar  is  een  of  twee  wat  wragtag 
nog  vars  vrugte  eet  afkomstig  van  die  vergete  paradys. 

MCB;  Wie? 

Leroux:  Alle  skrywers  bo  sewentig  wat  nog  goed  skryf;  Graham  Greene, 
Nabokov,  Singer,  ensomeer. 

MCB:  Alte  dikwels  het  'n  resensent  wat  'n  Afrikaanse  boek  resenseer, 
kommentaar  te  lewer  oor  die  taalgebruik  in  daardie  boek,  soos  jy  wel  weet. 
Kyk  mens  na  publikasies  soos  The  Times  Literary  Supptement  of  The  New 
York  Times  Book  Review,  is  dit  opvallend  hoe  selde  'n  Engelse  resensent  'n 
Engelse  boek  op  grond  van  taalgebruik  kritiseer.  Wat  dink  jy  is  die  redes  vir 
Afrikaanse  resensente  se  beheptheid  oin  'korrekte'  Afrikaans  te  definieer? 
Leroux:  'Korrekte  Afrikaans'  is  natuurlik  korrekte  Afrikaans.  Skynbaar  kan 
ek  nie  hierdie  moerse  taal  korrek  skryf  nie.  Maar,  terwyl  ek  na  gesprekke 
luister  (die  lewende  taal)  hoor  ek  die  taalgebreke  wat  in  my  boeke 
weerspieël  word.  Ek  dink  'n  jong  taal  loop  op  krukke.  Mens  mag  nie  die 
toekoms  inkruip  nie.  Mens  moet  vertikaal  korrek  wees  en  die  regop-posisie 
simuleer.  Dit  is  hierdie  paraplegiese  benadering  tot  die  taalstruktuur  wat  my 
kranksinnig  maak. 

MCB:  Borges  het  onlangs  in  'n  onderhoud  gesê,  "I  dream  every  night."  En 

jy? 

Leroux:  Ek  droom  elke  aand  wanneer  ek  besig  is  om  'n  boek  te  skryf.  Die 
tye  dat  ek  nie  droom  nie,  raak  ek  beangs  want  dan  is  daar  nie  die  primor- 

diale  prikkel  nie.  Ek  wens  ek  kon,  soos  Borges,  elke  aand  droom.  Selfs 
nagmerries  is  welkom.  Dis  die  insiggewendste  drome  in  die  skeppings- 
proses. 

MCB:  Jy  skryf  in  Afrikaans,  maar  lees  nie  Afrikaanse  boeke  nie.  Het  jy  al 
daaraan  gedink  om  'n  roman  te  skryf  in  die  taal  wat  jy  lees,  Engels? 
Leroux:  Ek  kan  nie  behoorlik  Engels  skryf  nie.  Losweg  wel  vir  vriende.  My 
Engels  is  nog  swakker  as  my  Afrikaans.  Soms  voel  ek  dat  ek  'n  skrywer 
sonder  'n  taal  is. 

MCB:  Wanneer  jy  'n  manuskrip  klaar  het,  lees  jy  dit  nooit  weer  nie.  Is  daar 
enige  spesifieke  rede  hiervoor? 

Leroux:  Ek  lees  my  romans  éénkeer  in  proefvorm  en  boekvorin.  Daarna 
nooit  weer  nie.  Met  die  verloop  van  jare  het  ek  al  meer  krities  ingestel  ge- 
raak  teenoor  die  romanvorm.  Ek  begin  fout  vind  met  groot  skrywers. 
Daarom  is  ek  te  bang  om  my  eie  romans  weer  te  lees. 

MCB:  Kom  ons  verbeel  ons  op  hierdie  oomblik  en  op  hierdie  plek  in  die 
kosmos  (Die  Aarde)  dat  die  roman  'n  uitsonderlike  diersoort  is  (nie  daardie 
spinnekop  of  vis  nie!).  Kan  jy,  as  Darwin,  sy  evolusie  insien? 

Leroux:  Die  roman  sal  'n  komper  word,  geprogrammeer  deur  'n  feilbare 
homo  sapiens,  en  Twiggy  sal  my  spreekbuis  wees. 

MCB:  Is  daar  iemand  — of  iets  — wat  by  jou  spook  terwyl  jy  besig  is  om  te 
skryf? 

Leroux:  Met  elke  roman  was  daar  'n  krisissituasie  terwyl  ek  besig  was  om 
te  skryf.  Mense,  drome,  spoke,  verhoudings,  het  altyd  'n  intrinsieke  deel 
van  my  romans  geraak.  Ek  is  nie  koud  en  ongevoelig  nie.  Die  satiries-ironie- 
se  ongevoeligheid  is  die  noodsaaklike  afsydigheid  van  'n  wetenskaplike  op 
die  gebied  van  skrywe.  In  die  wêreld  van  die  komper  moet  die  skrywer  hom 
aanpas  by  'n  dooie  wêreld. 

MCB:  Miskien  is  dit  primitief  om  te  veralgemeen,  maar  tog:  Watter  deel 
van  jou  romans  het  jou  die  meeste  pret  verskaf  om  te  skryf?  Die  begin?  Mid- 
del?  Einde?  Of  is  daar  vir  jou  geen  verskil  (wat  jou  eie  emosies  betref)  tussen 
hierdie  'fases'  nie? 

Leroux:  Die  enigste  pret  in  'n  roman  vir  'n  skrywer  is  wanneer  hy  voel  dat 
hy  'n  goeie  einde  gefabriseer  het.  'n  Roman  sonder  'n  einde  is  ondenkbaar. 
Daarom  moet  die  einde  goed  wees. 

Dit  is  eintlik  ongelooflik  hoe  goeie  skrywers  soveel  stront  kan  skryf  voor  die 
allerbelangrikste  einde. 

Die  grootste  gevaar  vir  'n  skrywer  is  die  vaal  middel  van  'n  roman.  Ek  het 
selde  'n  roman  gelees  wat  nie  in  die  middel  soos  'n  kameel  se  rug  knak  nie. 
Om  op  te  som:  'n  goeie  begin;  'n  goeie  einde;  en  God  help  ons  in  die  mid- 
del.  Dis  dáár  waar  ál  die  preke  en  'wysheid'  mens  verveel. 

MCB:  Hoe  voel  jy  as  jy  'n  roman  klaar  geskryf  het? 

Leroux:  Ná  'n  roman  voel  ek  dat  ek  volgende  keer  'n  beter  een  sal  skryf. 
Maar  dit  moet  'anders'  wees.  Ek  kyk  na  my  menslike  materiaal  en  ek  voel: 
julle  bly  só  eenders.  Watter  Goddelike  vreugde  of  ramp  moet  julle  tref  voor- 

dat  ek  nuut  oor  julle  kan  skryf? 

MCB:  In  al  jou  boeke  het  jy  'n  punt  daarvan  gemaak  oin  voorin  te  sê  dat  alle 
karakters  denkbeeldig  is.  Al  jou  boeke  het  ook  opdragte,  maar  slegs  in  die 
mees  onlangse  een,  Onse  Hymie,  word  die  verduideliking  van  die  denkbeel- 
digheid  en  die  opdrag  in  dieselfde  paragraaf  saamgevat.  Is  daar  enige 
betekenis  wat  mens  aan  hierdie  nuwe  wending  kan  koppel? 

Leroux:  Onse  Hymie  is  aan  soveel  mense  opgedra  dat,  om  elkeen  op  sy 
naam  te  noem,  omtrent  'n  derde  van  hierdie  kort  roman  in  beslag  sou 
geneem  het. 

MCB:  Beteken  dit  dat  jou  volgende  roman  aan  nog  meer  mense  opgedra 
gaan  word? 

Leroux:  My  volgende  roman  sal  opgedra  word  aan  'n  enkeling  of  aan  'n 
meervoudigheid  van  mense.  Dit  hang  net  daarvan  af  wie  die  vonk  sal  gee 
wat  die  roman  in  my  verbeelding  laat  ontplof. 

MCB:  Jou  eerste  boek  is  28  jaar  gelede  gepubliseer.  In  die  eerste  14  jaar 
daarna  het  jy  agt  romans  geskryf,  en  in  die  laaste  14  jaar  drie:  Na'va, 
Magersfontein,  o Magersfontein!  en  Onse  Hymie.  Dit  is  dalk  'n  onnosele 
vraag,  maar  kan  jy  jou  vinger  lê  op  redes  waarom  jy  ininder  produktief  ge- 
raak  het? 

Leroux:  Miskien  het  ek  minder  produktief  geraak  omdat  die  lewe  vir  my 
verveliger  geraak  het.  Ek  slaap  my  dae  om  en  elke  middag  sien  ek  dieselfde 
dinge. 

Miskien  moet  ek  begin  draf  en  my  aan  die  kultus  van  die  fikse  liggaam  wy. 
Miskien  moet  ek  in  koue  oseane  swem,  berge  klim,  en  soos  'n  slang  in 
grotte  seil. 

MCB:  Wat  fisiese  vormgewing  betref,  m.a.w.  iets  soos  die  rangskikking 
van  paragrawe  en  indeling  van  hoofstukke,  is  jou  eerste  paar  boeke  redelik 
eenvoudig.  Veral  in  Die  eerste  lewe  van  Colet  laat  die  struktuur  van  die  ver- 
skillende  'afdelings'  'n  mens  dink  aan  die  soortgelyk  eenvoudige  struktuur 
van  Lawrence  Durrell  se  Alexandrian  Ouartet.  Stelselmatig  raak  jou  inde- 
lings  egter  ingewikkelder.  Een  vir  Azaze!  het  'n  reeks  afdelings,  'n  groter 
reeks  hoofstukke  tussen-in  en  ook  sub-afdelings  waarvan  sominiges  geti- 
teld  is  en  ander  genommer.  Hierdie  'verwikkeldheid'  bereik  'n  soort  hoogte- 
punt  in  Onse  Hymie,  waar  afdelings  en  hoofstukke  nog  verder  ingedeel 
word  en  mens  iets  kry  soos 

DIE  VLEISPALEIS 

'n  Finale  Vaarwel  . 

Hoewel  jou  manier  van  strukturering  oor  die  jare  ingewikkelder  geraak  het, 
kan  mens  nie  sê  — wat  blote  inhoud  betref  — dat  jou  romans  ingewikkelder 
geraak  het  nie.  Is  die  verandering  in  struktuur  dus  net  toevallig?  Jou  eie, 
persoonlike  evolusie? 

Leroux:  Ek  verklap  nie  die  geheim  van  my  konstruksies  nie.  Ek  het  dit  van 
die  Sfinl"íse  geleer. 

MCB:  Beskou  jy  jou  romans  as  piramides? 

Leroux:  Ja. 

MCB:  Wat  is  jou  ambisies  as  skrywer? 

Leroux:  My  huidige  ambisie  is  om  goed  (ruinoerig)  te  skryf. 

MCB:  Wat  is  jou  toekomsvisie  van  die  Republiek? 

Leroux:  My  toekomsvisie  vir  die  Republiek? 

Watter  Republiek?  Ek  voorsien  'n  duisend-en-een  republieke  met  enorme 
strydvrae.  Daar  sal  geen  einde  aan  die  dialoog  wees  nie.  Dialoog  — met 
geweld. 

En  die  poppe  sal  dans. 

MCB:  Jy  het  eenkeer  gesê  jy  moet  eers  'n  roman  se  titel  kry  voordat  jy  kan 
begin  skryf.  Wat  van  karakters  se  name?  Lady  Mandrake,  speurdersersant 
Demosthenes  H.  de  Goede,  brigadier  Ornassis  E.,  dr.  Fyella  Amakaia-Laird, 
om  'n  paar  voorbeelde  te  noem  — het  jy  hulle  eers  as  name  geken  voordat 
jy  oor  hulle  geskryf  het?  En  hoe  lank  voor  die  tyd?  'n  Dag?  Twee  weke? 
Miskien  selfs  'n  jaar?  Of  is  dit  ook  moontlik  dat  jy  éérs  oor  hulle  skryf  en 
hulle  dan  name  gee? 

Leroux:  Die  titel  van  my  roman  is  die  enigste  werklikheid  in  die  chaos  wat 
volg.  Terwyl  ek  met  die  wind  sweef  is  ek  ge-anker  aan  die  titel.  Die  name 
van  my  karakters  word  uit  die  teks  gebore.  En  ek  sal  nie  skroom  om  hulle 
name  met  die  verloop  van  die  roinan  te  verander  nie.  Wat  beteken  'n  naam? 
"What  is  in  a name?"  'n  Naam  hoef  nie  konstant  te  wees  nie.  Indien  'n 
naam  later  nie  meer  pas  nie,  voeg  ek  'n  adjektief  by  — en  die  naam 
verander. 

MCB:  Oor  die  algemeen  is  jy  nogal  lief  om  adjektiewe  te  gebruik.  Neem  'n 
sin  soos:  "Oom  George,  rebelse  baron  in  die  hiërargie,  en  ek  wandel  rustig 
terug  tot  by  sy  huis  waar  ons  die  Adjunk  onverwaarloos  in  'n  intiem  ver- 
troostende  gesprek  bevind  binne  die  kring  van  die  denkbeeldige  arms  van 
die  wenende  Merlina."  (Uit  Na'va,  p.  35).  Dikwels  in  die  literêre  wêreld 
word  gedagtes  uitgespreek  téén  die  gebruik  van  adjektiewe.  Hoe  klink  die 
voorneme  vir  jou  om  prosa  te  skryf  wat  gestroop  is  van  woorde  wat  be- 
skryf? 

Leroux:  Ek  gebruik  'n  adjektief  soos  dit  my  skryfstyl  pas.  Uit  die  aange- 
haalde  sin  (eintlik  'n  bietjie  uit  konteks  uit)  sou  ek  drie  paragrawe  van 
'gestroopte'  prosa  inoes  skryf  om  dieselfde  beeld  oor  te  dra.  Soms  gaan  dit 
oor  die  ritme  van  'n  sin. 

"Shooting  from  the  hip"  kan  baie  effektief  wees.  Maar  ek  verkies  tog  die 
mandaryn  in  die  agtergrond  terwyl  ek  met  so  min  woorde  as  moontlik  my 
leser  doodskiet. 

MCB:  Hoekom  met  so  min  woorde  as  moontlik?  En  wat  is  min  woorde:  'n 
Manuskrip-bladsy  wat  met  die  helfte  gesnoei  word  ter  voorbereiding  van 
finale  publikasie,  of  bloot  'n  sorgvuldige  keuse  terwyl  jy  besig  is  om  te  skryf? 
Leroux:  Ek  het  hier  gedink  aan  die  mandarynse  styl  of  die  "vernacular"  van 
Hemingway.  Ek  het  ook  gedink  aan  "cowboys"  wat  destyds  met  hulle  45's 


41 


verwoesting  gesaai  het.  Die  een  wat  van  die  heup  geskiet  het  was  vinnig  en 
onakkuraat.  Indien  sy  gelukskoot  tref,  word  hy  'n  legende.  Ek  het  inéér 
gehou  van  die  ander  skool  wat  langsaain  'n  rewolwer  uitgehaal  het  en  na 
die  beste  van  hul  verinoë  geinik  het  en  ineer  as  dikwels  die  kol  getref  het. 
Die  stadige  elegante  ou  het  inéér  lyke  gelaat  en  langer  geleef  om  weer  te 
skiet.  Maar  hy  het  nie  ingepas  by  die  wilde  jongklomp  nie.  Maar  hy  het  hulle 
almal  oorleef.  Hy  was  nie  Billy  the  Kid  nie  en  sy  naam  kan  slegs  in  die  an- 
nales  gevind  word.  Dis  'n  elaborate  beeldspraak,  en  ek  voel  'n  bietjie  skaam. 
Dêmit. 

Soos  jy  sal  merk,  ontwyk  ek  jou  vraag.  Vrae  en  antwoorde  is  'n  soort  twee- 
geveg.  Sodra  die  son  in  jou  oë  is,  sal  ek  jou  skiet,  my  beste  vriend. 

Jy  behoort  nie  'n  medeskrywer  te  vertrou  nie. 

MCB;  Dink  jy  ooit  aan  die  dood?  Of  hinder  dit  jou  glad  nie? 

Leroux:  Toe  ek  60  geword  het,  het  ek  vir  die  eerste  keer  aan  die  dood 
gedink,  en  ek  is  vrek  bang.  Waar  is  my  "pals",  my  vriende,  my  geliefdes, 
my  onbereikbares  in  hierdie  eensame  reis  na  God-alleen-weet-wat? 

Ek  was  iny  hele  lewe  eensaam.  Omdat  ek  alleen  doodgaan,  is  dit  die  top- 
punt  van  eensaamheid.  D.w.s.  dood  is  vir  my  die  verwerkliking  van  die  een- 
saamheid  op  'n  groteske  wyse.  Ek  en  God  verstaan  mekaar,  maar  ek  het  nie 
die  "guts"  om  aan  God  se  volkome  eis  te  voldoen  nie.  Ek  is  bang. 


Carl  Mischke 
Blitzkrieg 


dit  sal  vinnig  gaan 
die  Weermag  te  gedug 
om  teen  te  staan 

daar  val  die  werkers  van  die  kwaad 
terug  na  die  gesagstaat 

stuur,  Here,  u lig 
dat  hierdie  heilige  oorlog 
in  alle  geregtigheid 
afgeskiet  word 

Koos  Prinsloo 
Klara  se  Klokkies 


Anton  was  mooi.  Miriam  wat  Dinsdae  sy  wasgoed  sorgsaam  gewas  en  ge- 
stryk  het,  het  altyd  gesê:  "Mooi  ja,  soos  'n  meisiekind,"  en  dan  goedig  ge- 
lag.  Hy  het  blou  oë  gehad  — "Weerlose  come-to-bed-eyes,"  het  sy  vriendin 
Helena  dit  op  universiteit  genoem.  Soms  het  hy  die  Saturday  Review  of  die 
Gentlemen's  Quarterly  by  die  CNA  gekoop.  Hy  het  nie  veel  in  politiek 
belang  gestel  nie. 

Die  losieshuis  waar  Anton  gebly  het,  se  naam  was  Ronde  Geluk.  Daar  het 
hy  twee  kainers  met  'n  grasdak  gehuur  en  'n  badkamer  gedeel  met  sy  buur- 
man,  Mervin,  die  kitaarmaker. 

"Pretoria  is  'n  vriendelike,  landelike  stad  vol  staatsamptenare,  weermaguni- 
forms  en  amateurkore,"  het  Etienne  een  middag  in  Ronde  Geluk  oor  'n  glas 
whisky  aan  Anton  gesê. 

Etienne  het  kort  swart  hare  gehad  en  'n  sterk  wenkbrou  wat  in  twee  minia- 
tuurkroontjies  aanmekaar  gegroei  bokant  die  brug  van  sy  reguit  neus  en  een 
nag  op  'n  trein  naby  Stockholm  het  hy  saam  met  'n  blonde  Sweed  geslaap, 
maar  hy  was  nie  gay  nie. 

"Ja,  en  waar  die  leeus  by  Leeubrug  brul  wanneer  'n  maagd  oor  die  Apies 
loop,"  het  Anton  bygevoeg.  Hy  het  opgestaan  en  John  Bryson  se  foto  van 
Ernest  Hemingway  in  The  Best  of  LIFE  vir  Etienne  gewys. 

"Dis  maar  net  'n  troubled  old  man  wat  twee  jaar  voordat  hy  'n  dubbelloop- 
haelgeweer  in  sy  mond  druk,  in  Idaho  'n  blikkie  in  'n  stowwerige  pad  af- 
skop,"  het  Anton  gesê  waarop  Etienne  opgemerk  het:  "Miskien  moes  hy 
eerder  'n  prins  as  'n  skrywer  gewees  het."  Hy  het  deur  die  houtraamvenster 
gekyk  na  die  katjiepieringboom  langs  die  waterbak  waar  die  mossies  en 
vinke  soggens  baklei  het,  en  na  die  vergeelde  blare  van  'n  boomvaring. 

Dit  was  in  die  herfs. 

Dit  was  laat  een  Maandagmiddag  in  die  vroeë  lente  en  nog  baie  droog.  An- 
ton  het  'n  rooi  T-shirt  aangehad  en  'n  groot  kakiebroek  met  'n  krokodil- 
velgordel.  Hy  het  in  'n  gemakstoel  by  'n  leeslamp  met  'n  skerm  van  Iranese 
katoen  gesit  en  lees,  toe  iemand  aan  die  deur  klop. 

Hy  het  stadig  opgestaan  en  die  bo-deur  oopgemaak.  In  die  paadjie  langs  die 
pienk  stokrose  het  Etienne  laggend  gestaan  en  met  sy  hand  oor  sy  baard 
gevryf. 

"Hoe  gaan  dit?"  Hy  het  'n  blou  hemp,  'n  kort  broek  en  sandale  aangehad. 
"Geïrriteerd,"  het  Anton  ernstig  geantwoord. 

"Dink  jy  dis  die  weer?" 

"Die  weer?" 

"Ja,  die  reën  wat  wegbly.  Die  droogte." 

"Ek  het  nog  nooit  só  daaraan  gedink  nie."  Anton  het  geglimlag  — die  kuil- 

tjie  tussen  sy  stoppelbaard  was  nie  duidelik  sigbaar  nie. 

Hy  het  die  onderdeur  oopgemaak. 

"Ek  hou  van  jou  broek  en  belt,"  het  Etienne  gesê. 

"Dankie."  Anton  het  aan  die  gordel  gevat.  "Dis  Boerepunk." 

Hulle  het  gelag. 

"Ek  is  honger.  Kom  ons  gaan  eet  iets,"  het  Anton  gesê. 

"Kan  ons  vir  Klara  saamvra?"  het  Etienne  gevra. 

"Ja,  dit  sal  lekker  wees." 

Toe  hulle  uitstap  het  Anton  versigtig  die  houtdeur  agter  hulle  toegetrek. 
Buite  was  dit  reeds  skemer  en  die  straatligte  het  pas  aangekom. 

In  Pretoriusstraat  het  die  pers  jakarandabloinme  met  klapgeluid  gebars 
onder  die  middagverkeer. 

'n  Blonde  meisie  met  stywe  jeans  en  'n  wit  bloes  aan,  het  by  hulle  verby- 
gestap.  Etienne  het  begin  lag:  "Sy  ruik  na  die  Bois  du  Bologne." 

"Die  Bois  du  Bologne?"  het  Anton  gevra. 

"Ja,  sy't  kort  bruin  steweltjies  aan  gehad  en  net  'n  groot  los  trui  en  sy't 
vooroor  gebuk  en  geruik  soos  die  meisie  wat  nou  net  by  ons  verby  gestap 
het." 

"O,"  het  Anton  gesê  en  'n  blom  wat  tussen  die  lens  van  sy  bril  en  sy  oog 
beland  het,  uitgehaal  en  laat  val. 

"Na  die  tyd  het  sy  baie  gelag,  want  ek  het  tussen  die  struike  deur  gehard- 
loop  en  hoog  in  die  lug  gespring  en  my  hande  geklap  en  geskree;  'Merci! 
Dankiel'" 

"Snaaks  dat  'n  reuk  soms  so  sterk  aan  'n  herinnering  gekoppel  is,"  het  An- 
ton  gemymer.  Hy  het  omgekyk.  "Sy  bly  ook  in  Ronde  Geluk.  In  die  nag  kan 
'n  mens  haar  soms  hoor  skreeu." 

Hy  het  vir  Etienne  geknipoog  en  hulle  het  vrolik  opgestap  in  Schoeman- 
straat  tot  by  Whitecrook  waar  Klara  saam  met  twee  vriendinne  agter  'n  grys 
woonstelblok  in  'n  ou  huis  met  'n  solder  gewoon  het.  Anton  het  die  string 
koperklokkies  by  die  voordeur  twee  keer  laat  rinkel  — die  tweede  keer 
harder  as  die  eerste.  Hulle  het  gewag  maar  niemand  het  oopgemaak  nie  en 
Etienne  het  'n  roos  in  die  tuin  gepluk  en  die  stingel  deur  die  sleutelgat 
gedruk  dat  net  die  wit  knop  uitgesteek  het. 

Hulle  het  omgedraai  en  weer  afgestap  in  Schoemanstraat.  In  die  weste, 
agter  die  silhoeët  van  die  Volkskasgebou,  het  weerlig  uitgeslaan. 

"Dit  lyk  na  reën,"  het  Etienne  opgemerk. 

In  Beatrixstraat  het  hulle  regs  gedraai  en  stadig  verby  die  Midnite  Grill  se  ko- 
ningsblou  baldakyne  gestap  waaronder  roomys  met  neute  en  kersies  bedien 
word.  Op  die  hoek  van  Kerkstraat  het  Etienne  by  die  Cosmos-kafee  inge- 
stap  en  'n  pakkie  sigarette  en  'n  dosie  Lion-vuurhoutjies  gekoop.  Op  die 
plakkaat  teen  die  kafeevenster  wat  die  Pretoria  News  adverteer,  het  in  rooi 
letters  gedruk  gestaan;  "BEIRUT  — HELL  SCENE". 

Verder  af  in  die  straat  het  hulle  by  Orlando  se  Italian  Delicatessen  gaan 
staan  en  deur  die  vensters  geloer. 

44 


''Dit  lyk  soos  fetusse  in  versterkwater,"  het  Etienne  van  die  Feta-kaas  in  die 
bottels  gesê. 

"Soos  in  die  biologieklas  op  skool." 

Hulle  het  aangestap  tot  by  Arcadia-sentrum  en  by  Billies  Baked  Potato  gaan 
eet. 

Met  'n  glas  rooi  wyn  in  sy  hand  het  Anton  vir  Saloino  aangehaal.  '"...  by 
wie  is  wonde  sonder  oorsaak,  by  wie  is  dofheid  van  oë?  By  die  wat  láát 
opbly  by  die  wyn'." 

Etienne  het  hard  gelag  en  in  sy  baard  gekrap. 

"Julle  bestelling?"  het  die  kelnerin  gevra.  Sy  was  blond  en  het  'n  pienk 
broek  aan  gehad. 

Etienne  se  lag  het  verander  na  'n  senuweeagtige  giggel:  "Sorry  ...  Ons  sal 
nou  bestel." 

Toe  sy  wegstap  het  hy  haar  agterna  gekyk  en  gesê:  "Sy't  oë  wat  blink  soos 
beeste  se  velle  in  die  oggendson  na  die  dip,  êrens  op  'n  plaas  in  die 
Bosveld." 

"En  ek  veronderstel  haar  boude  lê  soos  peertjies  in  daardie  kardoesbroek," 
het  Anton  geproes. 

Nadat  hulle  elkeen  'n  pizza  bestel  het,  het  Anton  sy  bril  opgestoot  en  gevra: 
"Wat  is  die  verskil  tussen  seks  en  masturbasie?" 

Etienne  het  sy  kop  geskud. 

"You  meet  new  people." 

Etienne  het  gelag  en  wyn  op  sy  blou  hemp  gemors.  Toe  het  hy  Anton  vertel 
van  Yatsyayana  se  Kama  Sutra.  "Ek  het  een  naweek  in  Swaziland  'n  ek- 
semplaar  in  die  hande  gekry  ..." 

"Wat  is  julle  name?"  het  die  kelnerin  sy  vertelling  onderbreek. 

"Etienne  en  Anton.  En  joune?"  het  Etienne  gevra. 

"Martie." 

"Waar  bly  jy?"  Etienne  het  vir  haar  geknipoog. 

"Ek  sal  my  telefoonnommer  vir  julle  gee."  Sy  het  vinnig  weggestap  en 
Etienne  en  Anton  het  verbaas  na  mekaar  gekyk. 

"Het  sy  nie  pragtige  boudjies  nie?"  het  Etienne  gesê  en  verder  vertel  van  die 
weë  van  die  liefde  volgens  sir  Richard  Burton  se  vertaling  van  die  Kama 
Sutra.  Hoe  die  minnaar  sy  beminde  met  sy  naels  gemerk  het  wanneer  hy  op 
'n  reis  vertrek  en  dat  dié  tegniek  veral  gebruik  is  wanneer  woedende 
geliefdes  herenig. 

Anton  het  gelag:  "Dit  klink  vir  my  eerder  na  die  Markies  de  Sade." 

"En  julle  klink  vir  my  na  stoute  mans,"  het  die  kelnerin  skielik  gesê  en  die 
twee  stomende  pizzas  op  die  plastiekmatjies  voor  hulle  neergesit.  Etienne 
het  sy  mes  van  die  tafeltjie  afgestamp. 

"Julle  is  nie  getroud  nie?"  het  sy  gevra. 

"Nee!"  het  Etienne  gesê.  Sy  het  gebuk  en  sy  mes  opgetel. 

"Jy't  baie  mooi  boudjies,"  het  hy  gesê. 

"Ma'  hulle's  vet,"  het  sy  gegiggel. 

''Dis  wat  hulle  so  mooi  maak,"  het  Anton  gesê. 

Sy  het  die  rekening  ook  op  die  tafel  neergesit  — haar  telefoonnommer  was 
agterop  geskryf  ~ en  weggestap. 

Nadat  hulle  klaar  geëet  het,  het  Anton  gesê:  "Al  wat  saak  inaak  is  die  deer- 
nis  wat  'n  mens  met  die  mensdom  het."  Hy  was  effens  dronk.  "Ek  gaan  uit 
Pretoria  padgee,"  het  hy  bygevoeg. 

Etienne  het  iets  gemompel  van  "kosmiese  insig"  terwyl  hy  sy  mond  aan  'n 
wit  papierservet  afgevee  het. 

Toe  hulle  van  die  tafel  opstaan  het  hy  'n  fooitjie  onder  die  rooi  en  groen 
tamatiesoushouer  ingedruk,  maar  die  kelnerin  was  dadelik  by  die  tafel  en  hy 
het  haar  die  geld  in  die  hand  gestop.  Sy  het  hulle  tot  by  die  toonbank 
vergesel. 

"Sien  jou  weer,"  het  Etienne  gesê  toe  sy  wegstap  en  in  dieselfde  asem  aan 
die  vrou  agter  die  kasregister:  "Sy  is  wonderlik." 

"Sy  is,"  het  die  vrou  geantwoord  en  toe  gevra  of  die  kos  darem  ook  na 
wense  was.  Etienne  het  verleë  gelag.  Hy  en  Anton  het  elkeen  'n  handvol 
gekleurde  pepermente  uit  die  glasbak  op  die  toonbank  gehaal  en  uitgestap. 

Buite  in  die  straat  het  swerms  rysmiere  om  die  straatligte  gedraai. 

"Die  reën  is  hier,"  het  Etienne  opgemerk. 

In  die  tuintjie  voor  Ronde  Geluk  het  Anton  gesê:  "Pretoria  spel  mens  met  'n 
P." 

Die  lente-uitlope  van  die  boomvaring  was  duidelik  sigbaar  in  die  lig  van  die 
maan  en  die  omringende  woonstelblokke  en  agter  die  bure  se  dofverligte 
vensters  het  iemand  kitaar  gespeel. 

By  die  deur  het  Anton  gesukkel  met  die  sleutels. 

"Dronk,"  het  Etienne  geterg. 

"Soos  'n  voël  op  'n  draad,  soos  'n  dronk  man  in  die  straat  ..."  Anton  het 
vals  gesing. 

Toe  die  deur  oopswaai,  het  Anton  die  lig  aangeskakel.  Nadat  hy  die  sleutels 
op  die  wit  marmerblad  van  die  wastafel  met  die  bruin  protea-teëls  neergesit 
het,  het  hy  na  die  platerak  gestap.  Hy  het  versigtig  deur  die  omslae  geblaai 
en  'n  opname  van  Strauss  se  Vier  Letzste  Lieder  uitgehaal.  Etienne  het  op 
die  rooi  gemakstoel  gaan  sit. 

" 'Und  die  Seele  unbewa.cht  will  in  freien  Flugln  schweben',"  het  Anton 
hardop  in  gebroke  Duits  van  die  plaatomslag  voorgelees. 

"Wat's  dit?"  het  Etienne  gevra. 

"'A  beautiful  melody  on  the  strings,  which  rises  higher  and  higher  followed 
by  the  voice  as  it  describes  the  soul  winging  upwards  freely  in  it's  flight'," 
het  hy  verder  gelees. 

"Nee  man,  ek  bedoel  die  liedjie  se  naain." 

"0.  Beim  Schlafengehen,"  het  Anton  geantwoord. 

Hy  het  nooit  so  ver  gekom  om  die  plaat  op  die  draaitafel  te  sit  nie,  want  dit 
het  skielik  hard  begin  reën. 

Etienne  het  opgespring  en  buitetoe  gehardloop.  Anton  het  eers  sy  bril 
afgehaal  en  langs  die  sleutels  op  die  inannerblad  neergesit  voor  hy  uitge- 
stap  het. 

Later  toe  die  jakarandabloinine  op  die  sypaadjie  'n  pappery  begin  word,  het 
hulle  hul  heinde  uitgetrek  en  onder  die  helder  straatligte  op  die  teer  gedans. 
Anton  het  gesê:  "Snaaks  dat  die  Westerling  gekondisioneer  is  om  huis  toe 
te  hardloop  wanneer  dit  reën." 

"Beeste  ook,"  het  Etienne  gesê,  "hulle  vlug  altyd  na  die  hoek  van  die  kainp 
en  staan  dan  teen  die  lyndraad,  sterte  in  die  wind." 

Hulle  hare  was  nog  nat  waar  hulle  op  die  groen  inat  gelê  en  luister  het  na  die 
reëndruppels  wat  saggies  op  die  grasdak  en  die  welige  plantegroei  in  die 
tuin  neersif. 

"'My  sword,  I give  to  hiin  that  shall  succeed  ine  in  iny  pilgriinage,  and  iny 
courage  and  skill,  to  hiin  that  can  get  it.'  Maar,"  Anton  het  inet  sy  vinger  na 
die  dak  gewys,  "'my  remarks  and  scars  I carry  with  me  to  be  a witness  for 
me,  that  I have  fought  his  battles,  who  now  will  be  my  rewarder'."  Hy  het 
die  woorde  versigtig,  asof  hy  inkanteer,  uitgespreek. 

"Wie's  dit?"  het  Etienne  sag  gevra. 

"John  Bunyan." 

Dit  het  ophou  reën. 

"Klara  verwag,"  het  Etienne  gesê. 


Clinton  V.  du  Plessis 
Sprokie 

(vir  my  teenage  queen) 
vanaand  is  ek  net  jou  kabouter 

met  my  krompuntskoene  gaan  ek  jou  takelwerk  beklouter 

vir  jou  'n  kussingsloop  vol  blinkvet  sterre 

uit  die  melkweg  steel  en  in  jou  somer-oë  bêre 

want  ek  glo  nog  soms 

in  kersvader  en  geluk. 

Rudi  Venter 
Die  slagter 


Die  Fordjie  hou  stil  en  pie  'n  oliekol  in  die  grondpaadjie. 

"Tróbels  met  die  jêmmie?"  vra  hy  deur  die  venster. 

"Die  ding  het  sommer  net  gaan  staan,"  antwoord  ek. 

Die  Fordjie  se  deur  rek  oop. 

"Ek's  eintlik  'n  slagter,  mar  ók  reg  vir  jêmmies."  Sy  worsvingers  voel-voel 
die  kar  se  binnegoed  en  eindelik  trek  sy  rugstring  reguit. 

"Punte  is  kapot.  Flop  in.  Flier's  'n  garage  hier  annerkant." 

Ek  loop  om  die  Fordjie.  Voëlmis  kol  soos  masels  op  die  ingeduikte  dak.  Ons 
klim  in. 

"Mind  die  róbbies,"  sê  hy  met  sy  patroontjie-sole  op  die  petrol  en  koppe- 
laar.  Die  Raaspype  koggel  die  paadjie  grootpad  toe. 

"Ek's  Gerhardus  Viljoen.  Slagter  hier  annerkant  die  houtbrug  oor  die  stink- 
spruit,"  vertel  hy  toe  ons  die  grootpad  tref  en  die  bande  op  die  teer  huil. 
"Doors  Kleynhans,"  antwoord  ek  deur  die  geraas  onder  die  Fordjie. 

"Is  jy  ók  van  hierrie  wêreld?" 

"Nee.  Kuier  net  hier." 

"Ek's  self  noggie  lank  hier  nie.  Kom  eintlik  vannie  stad  af.  My  pa  was  'n 
slagter  dáár  en  nou's  ek  slagter  hiér.  Slag  is  ma'  in  ons  bloed." 

'n  Bordjie  met  'n  stywe  vinger  laat  die  Fordjie  links  draai. 

"Maak  jy  'n  hap?"  vra  hy  toe  hy  die  lang  hefboom  in  vierde  stop. 

"Nee  dankie." 

Sy  middel-  en  wysvinger  hang  om  die  bottel  se  nek.  Hy  sluk  met  geluide  uit 
sy  derms  uit. 

Die  dorpie  lê  in  'n  laagte  en  bak.  Die  son  verf  strepe  en  kolle  deur  die  maer 
bome  op  die  pad.  Twee  paaie  kruis  vlak  voor  die  dorpie  en  in  die  lies  sit  die 
vulstasie.  'n  Spoorweghuisie  beloer  die  raasbek-Fordjie.  Die  slagter  se 
derms  raas  weer.  * 

'n  Hond  met  regop  hare  hardloop  skielik  oor  die  pad  en  die  Fordjie  mis  hom 
net-net. 

"Bliksem!  Sommer  lus  en  slag  jou  af!"  Die  swart  stert  waai  askies  en  die 
bottel  se  boom  kom  nader. 

"Party  dae  het  ek  sommer  lus  en  slag  alles  af  wat  voorkom!"  Die  vierde  sluk 
laat  die  bottel  winduit  langs  iny  voete  beland."  Ons  slagters  het  ma'  die  slag 
in  ons  bloed." 

Ons  ry  by  'n  garage  in. 

"Sit  jy  ma'.  Ek  sal  vir  Dawid  roep." 

Dawid  is  'n  mekêniek  met  al  die  soorte  en  grootte  vir  'n  kar.  Hy  grawe  in 
gekleurde  dose  en  toe  hy  terugstap  is  sy  onderlip  ver  van  sy  tande  af.  "Dit 
sal  jou  'n  bier  kos."  Hy  maak  my  deur  oop  en  ek  klim  maar  uit. 

Oorkant  die  pad  is  'n  drinkplek  met  skilfermure.  Toe  ons  oordraf,  merk  ek 

vir  die  eerste  keer  dat  hy  nog  sy  werksjassie  aan  het.  'n  Witte  met 
bloedspatsels  aan  die  voorkant. 

Een  bier  word  twee  en  die  slagter  trap  hoog  terug  Fordjie  toe.  "Daai  jêmmie 
van  jou  loop  nou.  Ek's  ma'  net  'n  slagter  ma'  ók  somme  jack  of  ól  treids." 
Ons  ry  'n  bietjie  vinniger  terug.  Die  patroontjie-sole  trap  en  los  die  rubber  op 
die  lang  stele.  En  toe's  die  hond  wéér  in  die  pad  ... 

Die  klein  handbyltjie  in  sy  hand  inoes  onder  die  sitplek  gewees  het.  Die 
Fordjie  se  deur  staan  oop.  Die  slagtersinstink  lek  oor  sy  lippe  in  sy  oë  op. 
Fly  het  die  hond  aan  die  agterpoot  bygekom.  Sy  kaphand  ruk  op-en-af.  Die 
hond  het  eenkeer  askies  geskree  en  toe  is  hy  stil.  Die  Slagter  ken  sy  werk. 
Dis  in  sy  bloed. 

Teen  dié  tyd  was  ek  weg. 

Kort  duskant  die  bordjie  met  stywe  vinger  onderskep  'n  bakkie  my. 
"Waarheen  is  jy  oppad?" 

"Net  hier  anderkant."  Ek  hou  die  dosie  op.  "My  kar  se  punte  is  gaar." 
"So  by  de  way,"  sê  hy  toe  ons  in  die  grondpaadjie  afdraai.  "Griesel  'ssie 
van.  Ek's  'n  slagter  hier  annerkant  die  stinkspruit.  Ek  en  Viljoen.  Gawe  seun, 
dié  Viljoen  ..." 


Joan  Hambidge 
San  Diego 

In  San  Diego 

(eens  'n  Spaanse  stad  van  smarte) 
stap  hoere  winkend  huppelend  af 
alle  pyn  vergeet  versonke 

(soos  in  'n  stad  vulkanies  ingelê) 
sing  gigolo's  jubelend 
van  "meaningful  one  night  stands"  ... 
ek  wou  'n  sonnet  skryf  oor  San  Diego 

bedink  myself  betyds 

want  sien,  sulke  verse  vereis 

— volgens  die  strak  reëls  van  die  prosodie  — 


'n  volta  met  erkenning: 
dat  pyn  ook  so  bestaan 
is  nodig  Heer,  bróódnodig. 

Pieter  J.  Swanepoel 
Van  aangesig  tot  aangesig 


"Whenever  / watch  how  a man  behaves  when  he  is  alone, 
/ always  conclude  that  he  is  'lnsane'. 

/ can  find  no  other  word  for  it.  " 

MAXIM  GORKY 

Nog  voordat  jy  kon  sê  (ha!)  het  dit  reeds  gebeur.  Toe  jy  nog  dink  hier  koin 
dit  nou,  ek  sien  dit  duidelik  met  iny  twee  oë,  iny  brein  is  onafwendbaar 
besig  oin  dit  vir  iny  te  registreer  en  te  stoor,  toe  het  dit  reeds  gebeur.  En 
daarinee  saain  is  alles  verby.  Helaas,  dit  gebeur  inaar  eens  en  eens  is 
sekerlik  genoeg  vir  enige  inens,  want  as  dit  eers  'n  houvas  op  jou  het,  is 
alles  wat  jy  tot  nou  toe  beleef  het  suiwer  verlede;  dan  bestaan  niks  daarvan 
meer  nie. 

Na  'n  nag  sonder  werklike  slaap  word  ek  wakker.  Die  wind  waai  my  gordyne 
ver  buite  die  hotelkamer  se  venster  uit.  Deur  middel  van  my  dik  geslaapte  oë 
kom  ek  (geskok!)  agter  dat  dit  reeds  baie  laat  is.  Het  ek  geslaap  of  het  ek  ge- 
droom  dat  ek  slaap?  Indien  ek  geslaap  het,  het  ek  gedroom  in  my  slaap? 
Wat  het  ek  dan  moontlik  gedroom? 

My  oë  kyk  by  die  kamervenster  uit  — op  teen  die  lug.  Die  dag  buite  is  son- 
der  kleur  en  tog  is  dit  nie  donker  nie;  die  dag  is  agter  'n  wit  waas  beskerm. 
Ek  dink  daaraan  dat  die  dag  my  siek  laat  voel.  Hierdie  toneel  kan  sekerlik 
elke  regdenkende  mens  laat  verslaap.  Ek  verkwalik  myself  nie,  ek  kry  myself 
net  oneindig  jammer. 

Ek  staan  koud  en  kaal  voor  my  kamervenster.  Ek  kyk  van  die  sinnelose  lug 
af  áf  oor  ou  verbleikte  dakke  áf  na  die  depressiewe  Sondag-strate.  Onder  in 
die  straat  stap  'n  enkele  man  in  die  rigting  van  die  oorkantse  blok  woon- 
stelle.  Dit  tref  my  dat  die  man  in  die  straat  dieselfde  man  is  wat  in  die  leë 
blok  woonstelle  oorkant  my  kom  intrek  het.  Daar  is  'n  vreemdheid  omtrent 
die  man.  Ek  wonder  wat  dit  is.  Seker  maar  die  feit  dat  hy  in  die  leë  blok 
woonstelle  ingetrek  het  om  alleen  daar  te  bly.  Bloot  sy  verskyning  aan  my 
oorkant,  maar  op  dieselfde  vloer,  laat  my  voel  asof  hy  nie  daar  hoort  nie. 
Elke  keer  wat  ek  die  man  sien  bedreig  sy  verskyning  my  net.  Hoekom 
presies  dit  is  weet  ek  nie.  Miskien  voel  ek  bedreig  omdat  ek  myself  nie  meer 
kan  vertrou  nie.  Maar  as  ek  maar  sien  is  hy  daar  en  as  hy  daar  is  voel  ek  dat 
hy  nie  daar  hoort  nie.  Daar  is  egter  niks  wat  ek  daaraan  kan  doen  nie.  Wat 
kan  ek  daaraan  doen?  Ek  kan  tog  nie  vir  hom  gaan  sê  dat  hy  moet  geepad 
nie,  ek  het  nie  eers  'n  rede  nie.  Watter  rede  sou  dit  wees  om  vir  hom  te  sê 
dat  ek  dit  verkies  om  alleen  te  wees? 

Nou  wag  ek  maar  in  my  hotelkamer  vir  die  jaar  om  klaar  te  kry. 

Soms  as  ek  alleen  is  en  moeg  is  vir  die  strate  en  vir  my  boeke,  lê  ek  op  my 
maag  op  die  bed  en  kyk  ek  by  die  venster  uit.  Dan  vergeet  ek  my  horlosie 

teen  my  pols  en  dink  ek  aan  die  voëltjies  wat  in  die  nagte  sing  in  hierdie 
stomme  stad. 

Dan  word  ek  besonder  eensaam  en  verlang  ek  na  geselskap. 

Partykeer  sluimer  ek  in:  my  deur  gaan  oop.  Sy  staan  tussen  die  liggrys 
kosyne,  haar  gesig  in  driekwart  aansig  na  my  gekeer,  haar  skaduwee  vol  af- 
wagting  oor  my  drumpel.  Haar  oë  kyk  vir  my.  Sy  beskuldig  my.  Sy  vra 
waarom  ek  haar  verlaat  het. 

"Hoekom  het  ]y  my  gelos?  Hoekom  het  jy  sommer  net  geloop?” 

En  ek  antwoord;  "Ek  kon  nie  anders  nie." 

"Jy  kon  my  darem  ten  minste  gesê  het  jy  gaan." 

"Ek  weet  nie." 

"Hoe  kan  jy  nie  weet  nie?  Kon  jy  my  nie  net  'n  teken  gegee  het  nie?" 
"Soos  wat?  Wat  se  teken?" 

"lets  wat  my  daarop  sou  kon  voorberei  het.  Dan  sou  die  skok  nie  so  erg  ge- 
wees  het  nie.  Dan  kon  ek  dit  dalk  verwerk  het." 

"Dalk?" 

"Ja,  seker  — ek  weet  nie." 

"Maar  dit  was  vir  my  beter  om  net  stil  te  bly.  Dit  was  nie  my  doel  om  jou 
seer  te  maak  nie.  Ek  het  gedink  dat  as  ek  stilbly  die  pyn  gouer  sou  verby- 
gaan.  Stilte  is  tog  ook  'n  teken,  dan  nie?" 

"Jy  praat  namens  jouself.  Hoe  sal  jy  ooit  weet  hoe  ek  dink  as  jy  nooit  werk- 
lik  probeer  om  soos  ek  te  dink  nie?  Wat  help  jou  stilte  jou  dan  as  jy  net  die 
heeltyd  oor  jouself  sit  en  dink?  Jy  dink  jouself  net  in  jouself  vas  en  later  weet 
jy  nie  meer  wat  jy  weet  en  wat  jy  dink  nie." 

(Stilte!  Lang  stilte  waartydens  die  stad  se  strate  en  al  die  der  duisende  voël- 
tjies  eensklaps  dood  is.) 

So  kon  ek  nie  aangaan  nie.  Ek  het  werklik  nie  geweet  wat  om  te  doen  nie. 
Ek  kon  myself  nie  uit  die  oë  van  iemand  anders  sien  nie,  ek  kon  ander  net 
vanuit  my  eie  oë  sien.  Alles  was  chaoties.  Toe  loop  ek  maar.  Noem  dit  vlug 
as  jy  wil,  ek  weet  nie  meer  nie  inaar  ek  glo  dat  ek  nou  nie  eers  meer  werklik 
vir  myself  omgee  nie.  Alles  is  vir  my  te  vaag,  alles  word  vir  my  te  veel  weg- 
gesteek  agter  die  sluier  van  die  werklikheid.  Maar  destyds,  toe  het  ek  nog 
geglo  dat  ek  dit  alles  beter  sou  kon  verstaan  as  ek  myself  daaraan  onttrek 
het.  Ek  moes  myself  van  alle  moontlike  werklikheid  verwyder  om  dit  ob- 
jektief  te  kan  beskou  en  dit  dan  so  beter  te  kan  verstaan.  Hoe  moes  ek  toe 
kon  raai  dat  dit  alles  maar  dieselfde  is?  Moes  ek  dan  eerder  die  waarheid 
gepraat  het;  moes  ek  reguit  vir  haar  sê  dat  ek  haar  nie  liefhet  nie?  Moes  ek  al 
die  soet  drome  en  wit  herinneringe  opgee  en  verruil  vir  haat?  Dit  was 
minstens  iets  waar  ek  aan  kon  vashou  en  wat  my  kon  laat  glo  dat  die  werk- 
likheid  wel  bestaan. 

Miskien  kan  ek  nou,  na  dit  alles,  tog  tot  'n  mate  objektief  staan  teenoor 
daardie  episode.  Ten  minste  is  ek  nou  bereid  om  te  erken  dat  ek  jou  nodig 
gehad  het  vir  jou  liefde.  Ek  het  jou  vir  jou  liefde  gebruik  ja,  maar  misbruik 
het  ek  jou  sekerlik  nie.  As  ek  jou  misbruik  het  sal  ek  daarvoor  sterf.  Ek 

sweer.  Maar  ek  kan  nie  glo  dat  dit  'n  misdaad  was  nie.  Dit  was  alles  goed; 
maar  nou  is  dit  verby.  Jy  het  iny  gehelp  toe  ek  alleen  was  en  die  eensaam- 
heid  nie  kon  verdra  nie.  Nou  wil  ek  weer  alleen  wees.  Asseblief.  Laat  my  toe 
om  te  dink  en  om  vir  myself  te  besluit  en  mag  God  my  vergewe  as  ek 
verkeerd  was. 

Sy  verdwyn  deur  die  toe  deur.  Ek  verbeel  my  dat  sy  'n  wit  lig  in  die  skemer 
kamer  agtergelaat  het.  Ek  wonder  wat  het  van  haar  geword.  Ek  wonder  of 
sy  ooit  was. 

Ek  staar  ook  baie  na  die  vensters  in  die  blok  woonstelle  oorkant  my.  Nog 
voordat  hy  verskyn  het,  het  ek  al  na  die  vensters  gekyk.  Deesdae  lê  ek  op 
my  maag  en  sien  ek  daagliks  hoe  al  meer  en  meer  van  die  ou  blok  woon- 
stelle  vernietig  word.  Sommige  mense  glo  dat  dit  'n  sonde  is  om  ou 
woonstelle  te  vernietig.  Dit  pla  my  nie  werklik  nie.  Alle  dinge  kom  en  gaan 
tog.  Beskawings  ontstaan  bo  ander  beskawings.  Slim  mense  grawe  die  een 
beskawing  na  die  ander  op  in  die  hoop  om  die  mens  beter  te  verstaan.  In  (;)ie 
proses  vernietig  hulle  die  ou  beskawing  om  by  die  nuwe  uit  te  kom.  Hulle 
foeter  aanhoudend  terug,  die  verlede  in.  Dié  wat  ou  geboue  vernietig  om 
moderne  argitektuur  'n  kans  te  gee  neuk  weer  in  die  toekoms  in.  Wat  maak 
dit  tog  alles  saak?  Dit  pla  my  nie  werklik  nie.  Ek  leef  tog  nou.  Dit  kan  my  nie 
kwel  indien  my  verstand  die  een  gedagte  met  die  ander  vervang  nie. 

Wat  my  wel  pla,  is  dat  die  gure  weer  my  longe  laat  toetrek.  Die  apteker  sê 
my  dat  dit  asma  is  en  die  sielkundige  sê  weer  dit  is  'n  neurotiese  manifesta- 
sie.  Dit  sal  verskeie  konsultasies  en  hipnose-sessies  neem  om  agter  die  pro- 
bleem  te  kom.  Die  sielkundige  wil  in  my  verlede  in.  Ek  vertrou  hom  nie.  Wat 
het  my  verlede  met  hom  te  doen?  Ek  vertrou  my  verlede  nie.  Die  apteker  het 
'n  veel  beter  uitweg.  Hy  gee  my  pilletjies  om  te  drink.  Ongelukkig  help  die 
hoeveelheid  wat  hy  voorgeskryf  het  lankal  nie  meer  nie.  Selfs  al  drink  ek  die 
pilletjies  saam  met  whisky  help  dit  nie  meer  nie.  Dit  gee  aanleiding  daartoe 
dat  ek  maar  meer  van  die  pilletjies  op  'n  slag  inneem.  Dit  neem  ure  voordat 
dit  voel  asof  al  die  hare  op  my  liggaam  elektries  word.  'n  Heerlike  koue  kom 
om  my  slape  en  my  ore  brand;  dit  voel  amper  asof  ek  vir  myself  bloos.  Die 
gedagtes  jaag  deur  my  kop. 

Ek  voel  gelukkig  nie  meer  alleen  nie. 

Ek  kan  haar  gesig  in  die  venster  oorkant  my  sien  verskyn.  Sy  kom  staan  nie 
meer  in  die  deur  nie.  Die  hele  blok  woonstelle  se  vensters  is  prente  van  haar 
gesig.  'n  Hele  stad  se  vensters  dra  haar  gesig.  Sy  glimlag  vir  my.  Ek  weet  sy 
verstaan.  Ek  is  tevrede  en  getroos. 

Totdat  hy  op  'n  keer  verskyn  het;  net  soos  wat  ek  wakker  word  om  te  sien 
hoe  die  wind  my  gordyne  uit  my  kamer  uit  wil  neem,  net  so  — met  dieselfde 
onbewustheid  — het  ek  ook  die  man  in  die  leë  blok  woonstelle  oorkant  my 
opgemerk. 

In  plaas  van  haar  gesig  is  hy  nou  in  die  venster. 

Sy  hare  is  kort  geknip,  hy  dra  altyd  'n  pak  klere  en  'n  bypassende  das.  Ek 
kan  ongelukkig  nie  veel  van  sy  gesig  sien  nie,  behalwe  dat  dit  skraal  en 

geboë  soos  sy  skouers  is.  Hy  is  vir  iny  vaag  omdat  ek  my  bril  misplaas  het 
en  alle  dinge  deesdae  vir  my  meer  geheel  as  inhoud  is;  ek  sien  hom  uiterlik 
en  op  'n  afstand  en  so  kan  ek  maar  min  van  hom  te  wete  kom. 

Behalwe  natuurlik  dat  hy  sy  das  lostrek,  sy  baadjie  uittrek  en  sy  moue  oprol. 
Dit  word  al  meer  soos  'n  ritueel.  Elke  dag  doen  hy  presies  dieselfde  dinge. 
Hy  moet  baie  gedissiplineerd  wees  en  al  moet  ek  dit  teen  my  sin  in  erken 
moet  ek  bieg  dat  dit  hierdie  eienskap  van  hom  is  wat  ek  baie  bewonder.  Al 
waarvan  ek  nie  seker  is  nie,  is  of  hy  altyd  betyds  is.  Vir  my  het  tyd  'n 
eindelose  en  sinnelose  begrip  geword.  Al  verband  wat  ek  nog  met  tyd  het  is 
dat  dit  voel  asof  ek  deurgaans  op  iets  wag.  Waarop  ek  wag,  weet  ek  egter 
nie.  Ek  weet  net  dat  ek  nou  'n  toeskouer  van  sy  magiese  spel  is.  Sy  liggaam 
is  die  pop  wat  hyself  manipuleer.  Hy  speel  die  spel  wat  ek  van  hierdie  kant 
af  kan  dophou,  met  homself; 

Hy  trek  sy  das  los. 

Hy  trek  sy  baadjie  uit. 

Hy  rol  sy  moue  op. 

Hy  verwyder  sy  das  soos  'n  oopgetrekte  galgtou  oor  sy  kop. 

Die  baadjie  hang  oor  sy  stoel. 

Die  das  hang  oor  die  baadjie. 

Die  stoel  staan  voor  die  venster. 

Hy  gaan  sit  op  die  stoel. 

Hy  kyk  vir  my. 

Hy  vee  met  die  palms  van  sy  hande  oor  die  kante  van  sy  hare.  Partymaal  vee 
hy  so  baie  oor  die  kante  van  sy  kop  dat  dit  lyk  asof  hy  sy  kop,  en  dalk  selfs 
sy  gedagtes  probeer  poleer.  Sy  kop  lyk  op  'n  afstand  na  'n  magiese  kristal- 
bal  vol  vreemde  drome. 

Ek  het  al  laat  in  die  nag  wakker  geword  van  die  lig  in  die  venster  oorkant  my. 
Dan  sit  hy  nog  daar.  Emosieloos  soos  'n  skaakspeler,  berekend  soos  'n 
fisikus. 

En  toe  ek  weer  sien,  toe  het  hy  eendag  'n  verkyker  en  bespied  hy  my 
gedetailleerde  beeld  vanuit  sy  kamer.  Dit  maak  my  ongemaklik  dat  die  man 
my  so  fyn  kan  sit  en  bekyk  terwyl  ek  in  werklikheid  niks  van  hom  te  wete 
kan  kom  nie.  Ek  word  selfs  paniekerig  en  begin  om  meer  pille  te  drink.  My 
nuutste  bottel  whisky  word  oopgemaak  en  elke  keer  as  dit  voel  asof  ek 
beheer  oor  myself  gaan  verloor,  neem  ek  'n  groot  sluk  whisky.  Die  drank 
en  pille  kalmeer  my  wel,  maar  dit  bring  haar  nie  weer  terug  nie;  net  sy  gesig 
en  figuur  word  al  meer  dynserig  voor  my  oë. 

Hoe  gereeld  hou  hy  my  dop?  Hoeveel  kan  hy  uit  die  bewegings  van  my  lig- 
gaam  agterkom?  Kan  ek  hom  dalk  mislei  deur  vir  my  eie  liggaam  te  lieg?  Is 
dit  moontlik  dat  hy  my  gedagtes  en  my  karakter  kan  lees?  Hoekom  is  hy 
daar  en  wie  is  hy?  My  brein  sê  dat  ek  hierdie  onbeantwoorde  vrae  aan  hom 
moet  gaan  stel,  maar  my  siel,  die  lafhartige  siel  piep,  nee,  piep,  hy  is 
gevaarlik.  Bly  daaruit. 

Nou  trek  ek  my  gordyne  toe. 

Maar  'n  mens  kan  ook  nie  vir  altyd  agter  toe  gordyne  wegkruip  nie.  Ek  het 
besluit  om  tog  'n  keer  manhaftig  te  wees:  ek  het  die  oogarts  gaan  besoek  en 
weer  'n  bril  bekom.  Die  bril  beteken  dat  ek  baie  meer  detail  op  'n  afstand 
kan  waarneem,  die  bril  laat  my  veel  beter  voel.  Ek  kan  die  man  nou  vanuit 
my  kamer  dophou  en  meer  van  hom  leer.  Nou  is  ons  man  tot  man. 

Ek  het  'n  stoel  voor  my  venster  geplaas,  maar  nog  nie  gaan  sit  nie.  Die  sit- 
aksie  lyk  vir  my  te  veel  na  'n  ware  oorgawe.  Wat  sal  gebeur  as  dit  juis  is  wat 
hy  altyd  wou  hê:  dat  ek  hom  moet  konfronteer?  Daarom  staan  die  stoel  tot 
nou  toe  nog  voor  die  venster.  Daarom  is  die  gordyne  tot  nou  toe  nog  toege- 
trek. 

En  op  hierdie  oomblik,  wat  ek  die  man  in  die  kaal  strate  sien  afstap  en  in  die 
oorkantse  blok  woonstelle  sien  ingaan,  op  hierdie  oomblik  tref  dit  my  dat 
die  man  in  die  straat  dieselfde  man  is  wat  my  nou  vir  so  lank  al  dophou. 
Nou  is  daar  geen  keer  aan  my  meer  nie. 

Ek  stap  op  my  stoel  voor  my  venster  af. 

Ek  gaan  sit  op  my  stoel. 

My  hare  is  netjies  gekam.  My  moue  is  opgerol.  My  baadjie  hang  oor  my 
stoel. 

Hierdie  keer  wag  ek  vir  hom. 

Ek  kyk  na  die  gebroke  woonstelle  oorkant  my. 

Nog  net  die  gedeelte  waarin  sy  kamer  is,  het  oorgebly.  Sodra  die  reën  verby 
is,  sal  hulle  dit  seker  ook  kom  afbreek.  Móre  is  Maandag.  Móre  volg  'n 
nuwe  week.  Ek  maak  i.ny  gereed  om  hom  vierkantig  in  die  oë  te  kyk. 
Alhoewel  ek  nou  nie  'n  verkyker  soos  hy  het  nie,  besit  ek  darem  nou  weer 
my  bril.  Ek  sit  my  bril  op.  Ek  kan  die  woonstel  oorkant  my  baie  duidelik  sien. 
Dit  is  die  man  met  die  verkyker  wat  my  oë  weer  vir  my  geopen  het.  Ek  voel 
asof  ek  hom  iets  skuld.  Net  nog  'n  laaste  paar  pilletjies  en  die  laaste  whisky 
in  die  bottel,  dan  is  ek  gereed.  Nou  kan  hy  maar  kom:  nou  is  ek  gereed  vir 
hom. 

Dit  is  deur  my  nuwe  bril  wat  ek  sien  hoe  die  gordyne  van  die  venster  oorkant 
my  oopgaan  en  hoe  die  man  aan  die  oorkant  met  een  oog  deur  die  visier  van 
'n  geweer  na  my  korrel. 

Daardie  oombliklike  klap  van  die  skoot,  die  vensters  wat  breek  en  die  koeël 
wat  die  voorkop  sekuur  binnedring,  is  onafskeidbaar;  dit  is  alles  een 
oogknip.  Vir  my  wou  dit  lyk  asof  dit  nog  moet  gebeur,  toe  het  dit  klaar 
gebeur. 

Nee,  ek  vra  nie  hoekom  nie,  want  dit  hét  gebeur  en  dit  was  onafwendbaar. 
Die  een  of  ander  tyd,  seker  tussen  die  skoot  se  klap  en  die  koeël  wat  tref, 
het  ek  dit  sekerlik  besef.  Nou  weet  ek  die  klank  van  glas  wat  breek  is  skielik 
en  finaal.  Jy  beleef  dit  onmiddellik  en  dan  is  dit  verby. 

TWEE  VERTELLINGS  UIT  DIE  MARICO 


G.W.  Botha* 
Ou  Samuel 


Jan  Scheepers  wou  net  insluiiner  toe  daar  sag  aan  hulle  kamervenster 
geklop  word.  ''Jaaa  . . . "Dis  ek,  Daniël,  baas.  Kan  die  baas  net  bietjie  hier 
kom  kyk?"  Jan  trek  sy  broek  en  skoene  aan,  onderwyl  hy  en  sy  vrou  praat 
oor  wat  ou  Daniël  sou  makeer.  Hulle  is  moeg  en  terneergedruk.  Slegte  nuus 
kan  maar  enige  tyd  verwag  word.  Dis  Maartmaand  en  die  jaar  van  die  groot 
koors  langs  die  Marico.  Baie,  wit  en  swart,  het  al  daardie  jaar  aan  malaria 
gesterf. 

Jan  steek  sy  lantern  in  die  kombuis  op  en  stap  uit.  Ou  Daniël  se  hut  en 
skerm  is  nie  ver  van  sy  woning  nie  en  hy  merk  dat  daar  'n  taamlike  vuur 
brand.  In  die  lig  van  die  vuur  lê  'n  jong  naturel,  oënskynlik  dood  of  aan  die 
slaap.  Ou  Daniël  kom  nader  en  sê,  dat  die  kleinjong  baie  siek  is  ...  amper 
klaar.  Jan  voel  aan  die  sieke  se  kop  en  sê:  "Magtie,  ja,  hy's  vuurwarm  en 
stink  eintlik  van  die  koors.  Waar  kom  hy  vandaan?" 

Ou  Daniël  vertel  dat  'n  paar  Matebeles  van  Matebeleland  af  op  pad  na  Jo- 
hannesburg  die  skepsel  hier  gebring  het.  Hulle  het  hom  al  heeldag  gedra, 
maar  sien  nie  meer  verder  kans  nie.  Hulle  het  gevra  dat  hy  mooi  opgepas 
moet  word;  hy  is  die  kind  van  'n  groot  indoena.  Hy  het  saam  weggeloop 
omdat  sy  stiefma  hom  nie  wil  hê  of  sien  nie.  "Voor  ek  kon  praat,  baas,  toe 
loop  hulle  sommer  weg.  Ek  sê,  wag,  ek  roep  die  baas,  maar  toe  ek  terug 
kom,  was  hulle  weg." 

Jan  voel  sommer  jammer  vir  so  'n  weggegooide  skepseltjie  en  stuur  vir  ou 
Daniël  om  nog  twee  naturelle  by  hulle  hutte  te  gaan  roep.  Intussen  gaan 
haal  hy  'n  paar  koorspoeiers  in  die  huis.  Wat  hierdie  koorspoeiers  eintlik 
was,  is  nie  bekend  nie;  moontlik  was  dit  al  die  eerste  kina  wat  ingekom  het. 
In  daardie  omgewing  het  'n  ou  Amerikaner  gewoon,  onder  die  boere 
bekend  as  Dokter  Peers.  Hy  was  'n  stil  en  teruggetrokke  persoon,  wat  nooit 
veel  oor  sy  verlede  of  herkoms  gepraat  het  nie.  Af  en  toe  het  hy  groot  pak- 
kette  ontvang,  wat  soos  die  mense  gesê  het,  "oor  die  water  kom."  Die 
dokter  het  gesê,  dat  hy  sewe  voorname  het  en  so  het  hy  homself  voorge- 
stel:  "Ek  is  Dokter  Hendry  Richard  Aubry  Buxton  Buckley  Bennet  Percy 
Peers."  Die  koorspoeiers  het  van  hom  gekom. 


Gebore  in  1897,  het  mnr.  Botha  die  grootste  deel  van  sy  kinderjare,  asook  'n  tyd  lank  as  jong 
onderwyser  in  die  Marico  gewoon. 

Jan  beveel  ou  Daniël  om  met  die  hulp  van  die  twee  ander  naturelle  die  sieke 
te  ontklee,  op  'n  kafsak  te  lê,  met  koue  water  goed  af  te  spoel,  dan  in  sy 
kombers  toe  te  rol  en  dan  in  die  hut  te  laat  rus.  En,  sodra  die  koors  breek  en 
hy  wakker  word,  moet  hulle  hom  die  koorspoeiers  ingee  met  pap,  soos  ou 
Daniël  al  baie  keer  gesien  het,  dat  die  baas  inaak. 

Die  volgende  oggend  sit  die  sieke  buite  by  die  vuur.  Aangesien  Jan  oor- 
spronklik  'n  Nataller  is,  wat  Soeloe  ken,  kan  hy  met  die  sieke  praat.  Hy  stel 
hom  gerus  om  by  ou  Daniël  te  bly  vir  'n  lang  tyd,  want  as  hy  nou  loop,  sal 
hy  weer  siek  word  en  alleen  doodgaan.  Die  sieke  sê,  dat  hy  nie  wil  loop  nie; 
sy  kop  is  nog  stukkend. 

Jan  se  seuntjie,  Gert,  wat  ook  bietjie  Soeloe  kan  praat,  stel  ook  baie  belang 
in  die  vreemde  skepsel.  Daardie  aand  by  huisgodsdiens  het  Jan  van  die  ge- 
boorte  en  kinderjare  van  Samuel  gelees.  Na  die  diens  het  hy  met  sy  seun 
oor  die  geskiedenis  gesels;  ook  hoe  dat  Samuel  toe  by  vreemdes  moes  bly. 
Voor  Gertjie  toe  gaan  slaap,  sê  hy:  "Pa,  die  Matebeletjie  moet  nou  ook  so 
by  vreemde  mense  bly;  moet  ons  nie  ook  maar  sy  naam  Samuel  gee  nie?" 
Jan  en  sy  vrou  het  saam  gestem  en  Gertjie  het  baie  in  sy  skik  gaan  slaap. 
Die  Samuel  het  gou  gesond  en  sterk  geword  en  Jan  en  sy  vrou  praat  daar- 
van  dat  hy  'n  mooi  geboude  en  aantreklike  skepsel  is.  Hulle  wens  dat  hy 
maar  moet  aanbly,  want  ou  Daniël  begin  al  oukant  toe  staan.  Hy  het  reeds 
lang  getede  saam  met  Jan  se  vader  uit  Natal  gekom  en  wou  nooit  danige 
omgang  met  die  plaaslike  inboorlinge  maak  nie.  Hy  het  sy  hut  eenkant, 
nader  aan  die  werf  gemaak  en  nooit  getrou  nie.  Oor  Samuel  is  hy  nou  danig 
erg  en  vra  dat  die  kleinjong  by  hom  moet  bly,  want  'n  Matebele  is  ook  maar 
'n  Soeloe.  Langs  ou  Daniël  se  hut  is  toe  vir  Samuel  'n  hut  gebou  en  die  Baas 
moes  die  planke  vir  die  deur  en  venster  gee. 

Die  koorstyd  het  verby  gegaan  en  alles  met  die  boerdery  het  weer  gevlot, 
maar  oor  die  land  het  die  onweerswolk  van  oorlog  vinnig  en  seker  nader  ge- 
kom.  Jan  se  vrou  was  'n  Kolonialer  en  een  brief  op  die  ander  het  van  haar 
mense  gekom,  dat  hulle  tog  moet  Kolonie  toe  moet  kom,  terwyl  dan  nog 
kans  is.  Vir  hoiriself  het  Jan  lankal  besluit,  dat  hy  sy  huis  en  haard  sal  verde- 
dig  tot  die  uiterste.  Toe  die  tyd  aanbreek  dat  Sannie,  sy  vrou,  en  Gertjie 
moet  vertrek,  besluit  Sannie  ook  dat  sy  bly,  waar  sy  hoort.  Gert  is  in  sy  nop- 
pies  en  hardloop  uit  om  aan  Samuel  te  vertel,  dat  hy  ook  nou  bly  om  te  help 
met  die  oorlog. 

Die  oorlog  het  begin  en  Jan  vertrek  saam  met  ander  om  hulle  geliefde  land 
te  gaan  verdedig.  Sannie  en  Gertjie  bly  tuis  met  die  twee  getioci'  skepsels, 
Ou  Daniël  en  Samuel.  Elke  keer  as  die  vyand  naby  kom,  vlug  die  twee  met 
die  beeste  na  die  klowe.  As  die  gevaar  verby  is,  kom  hulle  weer  werf  toe. 
Toe  hulle  egter  eendag  weer  daar  aankom,  staan  hulle  verbaas  van  ontstel- 
tenis  ...  die  plaasgeboue  is  afgebrand  en  die  nooi  en  kleinbaas  is  weg.  Hulle 
bly  getrou  in  hulle  pligte  en  was  na  twee  dae  baie  bly  toe  Baas  Jan  onver- 
wags  daar  opdaag.  Hy  gee  planne  en  bevele  vir  die  toekoms  en  vertrek 
weer. 

Eindelik  breek  die  vrede  aan  en  die  burgers  wat  nog  in  die  veld  is,  waaronder 
ook  Jan  Scheepers,  kom  terug  en  tref  reëlings  om  hulle  gesinne  in  die  kon- 
sentrasiekampe  te  gaan  haal.  En,  ten  laaste  kom  die  Nooi  en  die  kleinbaas 
ook  terug.  Trane  dam  in  ou  Daniël  se  oë,  toe  die  nooi-hulle  met  'n  paar 
bondeltjies  goed  van  die  wa  afklim.  Samuel  staan  met  sy  gesig  teen  sy 
gevoude  arm  teen  die  swartgebrande  muur,  maar  toe  Gertjie  naderkom, 
hardloop  hy  om  die  huis,  omdat  hy  skaam  is  oor  sy  trane. 

Die  Scheepers-gesin  woon  in  'n  buitegeboutjie,  waarvan  die  sinkdak  nog  op 
is.  Jan  praat  almal  moed  in  en  die  moedeloosheid  en  terneergedruktheid  is 
gou  weg.  Hy  ontvang  spaargeld,  wat  hy  voor  die  oorlog  aan  familie  in  die 
Kolonie  gestuur  het  en  'n  goeie  en  gerieflike  plaashuis  word  weer  gebou. 
Gertjie  word  na  'n  goeie  skool  in  die  Kolonie  gestuur,  waaroor  Samuel  baie 
hartseer  is.  Samuel  is  reeds  sowat  twintig  jaar  en  hy  word  meer  en  ineer  die 
regterhand  van  baas  Jan,  aangesien  ou  Daniël  nie  meer  kan  byhou  nie.  Jan 
se  boerdery  brei  uit  en  hy  lê  hom  veral  daarop  toe  om  meer  en  meer  lemoen- 
bome  by  te  plant. 

Dit  is  1910  en  Gert  kom  vir  goed  terug.  Sy  pa  sien  al  uit  daarna  om  bietjie 
terug  te  sit.  Gert  is  die  enigste  kind  en  hy  moet  nou  sy  plek  kom  volstaan. 
Hy  is  baie  tevrede  en  in  sy  skik  met  Samuel  se  bekwaamheid  en  maak  hom 
voorman  van  al  die  plaasvolk.  Ou  Daniël  word  swak  en  skielik  siek  en  sterf 
half  onverwags.  Jan  maak  self  'n  goeie  kis  en  ou  Daniël  word  met  alle  pleg- 
tigheid  agter  die  beeskraal  begrawe;  naby  die  beeste  wat  hy  so  lief  voor 
was. 

Samuel  is  nou  alleen  in  hulle  opstalletjie  en  toe  Gert  hom  eendag  vra,  wan- 
neer  hy  dan  wil  trou,  is  sy  besliste  antwoord,  dat  hy  nooit  met  een  van  die 
omgewing  se  mense  sal  trou  nie  en  sy  mense  is  te  ver.  Gert  het  nie  net  stu- 
deer  in  die  Kolonie  nie,  en  dit  word  bekend  dat  van  sy  vriende  kom  kuier.  'n 
Mooi  nooi,  haar  broer  en  hulle  ouers  klim  eendag  van  die  trein  af.  Gert  se 
ma  het  vroeër  die  nooi  se  ouers  daar  in  die  Kolonie  geken  en  hulle  is  baie 
welkom.  Die  kuiergaste  hou  baie  van  die  Scheeperse  en  hulle  is  erg  verlief 
op  die  mooi  plaas. 

Die  volgende  jaar  gaan  die  Scheepers-gesin  na  die  Kolonie  vir  die  troue  van 
hulle  seun.  Toe  hulle  terugkom,  kom  nie  net  Gert  se  vrou  saam  nie,  maar 
ook  'n  broer  van  haar  om  hier  'n  besigheid  te  kom  begin.  Sommer  dadelik 
word  'n  gebou  opgetrek  wat  moet  dien  as  winkel  vir  Petrus  de  Kock.  Hy 
woon  in  by  die  Scheepers-gesin,  maar  pleit  mooi  by  oom  Jan  om  so  gou 
inoontlik  vir  hom  ook  'n  woonhuis  te  bou,  want  daar  in  die  Kolonie  is  'n  nooi 
wat  wag. 

Die  volgende  winter  word  'n  woonhuis  langs  die  winkel  gebou  en  die  drie 
jongmense  vertrek  om  ook  vir  Petrus.'n  vrou  te  gaan  haal.  Na  twee  weke  is 
hulle  terug  en  omdat  Petrus  se  vroutjie  maar  bang  is  vir  Transvaal  se  bedien- 
des,  bring  sy  een  van  hulle  kleurlingbediendes  saam.  Soesie  is  taamlik 
donker  vir  'n  kleurling,  maar  baie  knap  met  enige  huiswerk.  Sy  ken  natuurlik 
nie  enige  Bantoetaal  nie,  maar  praat  Afrikaans  plat  en  vinnig,  sodat  die 

naturelle  hulle  verbaas. 

Die  tyd  gaan  voorspoedig  verby;  Gert  se  boerdery  het  uitgebrei  en  sy  le- 
moenboord  is  van  die  grootste  en  mooiste  in  die  distrik.  Die  besigheid  van 
Petrus  is  winsgewend  en  hy  bou  die  winkel  groter.  Samuel,  wat  so  'n  han- 
dige  en  veelsydige  skepsel  is,  help  party  dae  vir  Petrus.  Hier  leer  hy  vir 
Soesie  beter  ken  en  waag  dit  al  om  haar  eerste  te  groet.  Sy  bring  vir  hom 
koffie  en  baie  beleefd  bedank  hy  haar;  sy  is  darem  waarlik  vriendelik.  Die 
vriendskap  neem  so  toe,  dat  Samuel  al  'n  Sondagmiddag  oorstap  om  som- 
mer  te  gesels. 

Oom  Jan  het  die  ding  gemerk  en  wonder  of  dit  goeie  werk  sal  afgee.  Hy  glo 
nie.  Hy  praat  met  sy  vrou  en  sy  is  eintlik  bly,  dat  daar  sulke  moontlikhede  is; 
die  twee  skepsels  is  dan  altwee  so  eensaain.  Gert  praat  met  Petrus  oor  die 
saak  en  hulle  besef  dat  die  enigste  manier  om  dit  te  keer,  is  om  vir  Soesie 
gou  terug  te  stuur  Kolonie  toe.  Daarvan  wou  Petrus  se  vroutjie  niks  hoor 
nie;  sy  wens  dat  hulle  moet  trou,  want  dan  sal  Soesie  vir  altyd  bly. 

Een  skemeraand  sit  oom  Jan  en  Tant  Sannie  op  die  stoep  en  toe  Samuel 
verby  loop  en  naand  sê,  steek  hy  vas  en  draai  om.  Hy  vra  hoe  dit  met  die 
oubaas  gaan  en  daarna  dat  hy  graag  met  die  Oubaas  en  Ounooi  iets  wil 
praat.  Hy  staan  'n  rukkie  stil  en  kyk  voor  hom  op  die  grond.  Die  Ounooi  vra; 
"dis  seker  oor  Soesie?"  "Ja  Ounooi,  dis  reg."  "Wil  jy  met  Soesie  trou?"  vra 
die  Oubaas  verder.  "Ja  Oubaas,  dis  nog  reg,  inaar  party  dae  is  ek  bang." 
"Nou  wat  dan?"  "Oubaas,  eintlik  niks.  Net  die  naam  Soesie  is  mos  nie  rêrig 
'n  swartmensnaam  nie  ...  dit  lyk  vir  my  soos  'n  Engelse  naam."  Die  ou 
mense  lag  bietjie  en  Samuel,  wat  voel  dat  die  spanning  nou  gebreek  is,  lag 
ook  verleërig,  "Jaaa  ...  Oubaas."  Die  Oubaas  is  weer  ernstig  en  sê,  dat  die 
naam  eintlik  Susanna  is  en  moontlik  sal  Soesie  tevrede  wees,  as  hy  haar 
sommer  Sanna  noein.  Samuel  stap  opgewek  na  sy  woninkie. 

Kort  daarna  is  Samuel  en  Susanna  getroud.  Op  oom  Jan  se  aandrang  het 
die  sendeling  van  die  stat  die  huweliksband  kom  lê.  Sanna  trek  die  namid- 
dag  met  haar  goedjies  oor  na  Samuel  se  woning  ...  twee  los  rondawels  en 
'n  klein  driemuurgeboutjie  as  kombuisie.  Sy  is  verleë  en  skamerig,  maar 
praat  en  lag  tog  luidrugtig.  Samuel  het  'n  tyd  gelede  'n  stewige  bed  van 
populierbalke  gemaak  en  met  rouriem  gemat.  Syne  en  Sanna  se  goedjies 
laat  die  vertrek  net  mooi  lyk.  Oom  Jan  skud  sy  kop  en  sê:  "Die  mense  word 
wit." 

Die  huwelik  het  geen  verandering  in  werksomstandighede  gebring  nie.  Sa- 
muel  staan  sy  plek  nog  vol  soos  voorheen  en  Sanna  kom  haar  pligte  soos 
altyd  na  by  die  winkelmense.  Daar  het  haar  naam  darem  maar  Soesie  gebly. 
Hoewel  Samuel  toesig  hou  oor  die  hele  boerdery,  is  hy  meer  bepaald 
verantwoordelik  vir  die  versorg  van  die  lemoenboord.  Daar  het  'n  nuwe 
siekte  in  die  lemoenbome  gekom,  wat  die  mense  noem,  "skaal".  Dit  begin 
oral  vinnig  toeneem;  nie  net  takke  en  blare  word  deur  die  klein  bruin  stippel- 
tjies  besmet  nie,  maar  ook  die  vrugte  word  erg  aangetas.  Verskillende  mid- 
dels  word  probeer,  maar  niks  wil  eintlik  help  nie.  Skielik  kom  daar  mense 

wat  sê  en  bewys,  dat  hulle  die  regte  middels  en  behandeling  het  en  weet. 
Hulle  neein  kontrakte  aan  om  boorde  te  behandel.  'n  Boom  word  heelte- 
maal  toegemaak  onder  'n  groot  digte  seil;  onder  by  die  stam  word  'n 
erdepot  met  'n  sekere  hoeveelheid  swaelsuur,  volgens  grootte  van  die 
boom,  geplaas  en  laastens  word  'n  pakkie  sianied  in  die  suur  gesit  en  die 
persoon  spring  oombliklik  onder  die  seil  uit.  Die  dodelike  gas  wat  die  suur 
en  sianied  afgee,  vul  gou  die  hele  "tent"  en  maak  alle  swamme,  insekte  en 
ook  die  skaal  dood.  Die  boere  sien  gou  hoe  gewerk  moet  word  en  omdat  die 
behandeling  so  doeltreffend  is,  skaf  hulle  gou  alle  benodigdhede  aan  oin  dit 
self  te  doen.  Nie  net  bome  word  ontsmet  nie,  maar  ook  pakhuise  en  selfs 
wonings.  Nooit  kan  die  grootste  versigtigheid  verontagsaam  word  nie;  die 
eerste  fout  sal  ook  die  laaste  wees.  By  geboue  se  ontsmetting  is  dus  ge- 
woonlik  die  sianied  van  buite  met  'n  lyn  neergelaat  in  die  suur,  nadat  die 
deure  en  rame  alles  goed  diggemaak  is.  Samuel  is  gou  volkome  vertroud 
met  die  hele  proses  en  behandel  huise  en  ook  naturelle-hutte  op  versoek. 
Naturelle  in  die  omgewing  word  af  en  toe  toegespreek  deur  die  sendeling 
van  die  naaste  stat  en  sommige  van  hulle  is  skynbaar  eerlike  gelowiges.  Nou 
daag  daar  skielik  'n  naturel  vanaf  Johannesburg  op,  wat  homself  bekend 
stel  as  'n  prediker.  Hy  is  oorspronklik  van  Niasaland,  maar  het  sy  opleiding 
in  Johannesburg  gehad  deur  een  of  ander  Amerikaanse  sendinggenoot- 
skap.  Hy  is  vriendelik,  beleefd  en  innemend.  Hy  hou  Sondae  en  party  aande 
dienste  en  meer  en  meer  hou  die  naturelle  van  hom.  Waar  oom  Jan  en  Tant 
Sannie  onder  die  lukwartboom  sit,  koin  Willie,  die  prediker,  ook  beleefd 
nader.  Hulle  vra  hom  goed  uit  oor  sy  geloof  en  kerk  en  kon  waarlik  nie  fout 
vind  nie.  Veral  Tant  Sannie  is  beïndruk  deur  sy  openhartige  belydenis  en 
mooi  woorde.  Oom  Jan  is  maar  skepties  en  sê  later:  "Ou  vrou,  hy  praat  te 
vroom.  Ek  vertrou  dit  nie,  maar  laat  ons  hom  'n  kans  gee." 

Samuel,  wat  vroeër  jare  by  baas  Gertjie  leer  lees  het,  was  nie  onbekend  met 
die  Bybel  nie.  Sanna  is  van  'n  sendinggemeente  in  die  Kolonie  en  hou  veral 
baie  daarvan  om  Hallelujaiiedere  te  sing.  Samuel  hou  ook  meer  van  die 
Niasalander  as  van  die  naturelle  van  die  omgewing  en  gou  is  Willie  'n  goeie 
huisvriend  van  hulle.  Dikwels  in  die  aande  kan  gehoor  word  hoe  Willie  en 
Sanna  sing.  Hoewel  Willie  maar  'n  tingerige  skepsel  is,  het  hy  'n  kragtige 
stem.  As  Samuel  te  besig  is,  gaan  Sanna  alleen  saam  met  Willie  na  sy  dien- 
ste  op  naburige  plase.  Nou  raak  Sainuel  stiller  en  meer  teruggetrokke. 

Dit  is  1918.  Soos  'n  veldbrand  kom  die  dodelike  Spaanse  griep  oor  die  hele 
land.  Selfs  daar  op  verafgeleë  plase  woed  dit  voort  en  wit  en  swart  val  as 
slagoffers.  Die  naaste  skool  word  omskep  in  'n  hospitaal,  maar  mediese 
hulp  en  verpleging  is  skaars.  Daar  is  geen  teen-  of  voorbehoedmiddel  nie; 
van  die  gesondste  en  sterkste  mense  sterf  soms  baie  skielik.  Mense  wat  al 
'n  paar  dae  dood  is,  word  aangetref  waar  hulle  sonder  hulp  gesterf  het.  Gert 
Scheepers  word  siek  ...  baie  siek  en  almal  is  vreeslik  bekommerd.  Samuel 
bly  nog  gelukkig  gesond  en  neem  alles  waar.  Willie  en  Sanna  gaan  help  oral 
waar  daar  naturelle  siek  is.  Hy  woon  nou  feitlik  voltyds  by  Samuel-hulle. 

Samuel  lei  vannag  water  in  die  boord  anders  kom  hy  nie  deur  nie.  Hy  is  in  en 
uit  en  baie  besig.  Die  oubaas  praat  met  groot  waardering  van  die  getroue 
skepsel.  Willie  en  Sanna  gaan  help  by  siekes  en  sal  seker  laat  eers  terug 
wees.  Toe  hulle  loop,  sien  hulle  Samuel  se  lantern  daar  in  die  boord.  Toe 
hulle  laat  terugkoin,  is  die  lantern  nog  steeds  daar.  Sanna  maak  gou  koffie 
en  alles  raak  doodstil. 

Dis  vroeg  die  volgende  oggend.  Samuel  kom  die  kombuis,  waar  die  oubaas 
sit,  binne  en  vra  met  verskrikte  oë  hoe  dit  met  baas  Gert  gaan.  Die  oubaas 
sê:  ''Ek  dink,  hy's  vanoggend  beter,  Samuel;  ons  is  baie  dankbaar.  Maar 
hoe  lyk  jy  dan  so  snaaks,  voel  jy  siek?"  "Nee,  oubaas,  net  bietjie  moeg;  ek 
het  nie  vannag  geslaap  nie.  As  Jonas  kom,  kan  hy  die  water  oorvat  en  ek  'n 
bietjie  gaan  rus."  "Ag  my  jong,  jy  inoet  tog  vir  jou  mooi  oppas  en  nie  dalk 
ook  siek  word  nie." 

Sanna  kom  uit  hulle  slaapkamer  en  merk  dat  Willie  se  kamer  se  deur  en 
venster  wyd  oopstaan.  Toe  sy  Samuel  alleen  in  die  kombuisie  sien  koffie 
drink,  vra  sy:  "En  waar's  Willie  dan?"  Samuel  trek  sy  skouers  op  en  sê  kort- 
af  dat  hy  nie  weet  nie.  Terwyl  sy  by  die  vuur  werk,  sê  sy:  "Oo,  hy's  seker 
maar  weer  na  die  siekmense  daar  oorkant. 

Buite  kom  iemand  aan  wat  hard  skree.  Hy  praat  van  Willie.  Sanna  en 
Samuel  spring  altwee  op  en  loop  vas  teen  ou  Jonas  wat  vaalgeskrik  en  uit- 
asem  vertel  dat  Willie  daar  in  die  bos  by  die  sloot  dood  lê  ...  ja  morsdood. 
Die  oubaas  kyk  oor  die  kombuis-onderdeur  en  vra  wat  vir  'n  lawaai  dit  is: 
Samuel  loop  nader  en  vertel  wat  ou  Jonas  gesê  het.  "Nou  hoe  dan  so  skie- 
lik?  Het  hy  gister  gekla?  Ag,  wat  'n  toestand;  die  dood  voed  ieder  uur." 
Samuel  sê:  "Oubaas,  Willie  het  seker  die  kwaai  soort  gehad  in  bors,  wat  so 
gou  aansteek.  Ek  dink  ons  moet  hom  sommer  daar  naby  begrawe,  as  die 
Oubaas  so  sê."  "Nou  toe,  vat  al  die  volk  wat  hier  is  en  maak  die  graf  som- 
mer  daar  op  die  gelyktetjie  langs  die  sloot  ...  nie  in  die  sloot  nie.  Draai  hom 
maar  in  'n  kafsak  toe,  hier  is  nie  ineer  planke  vir  'n  kis  nie.  Ek  sal  vir  die 
dokter  vertel." 

Oom  Jan  vra  vir  Sanna  uit  oor  gistraand  en  of  Willie  dan  nie  gekla  het  nie. 
Hy  kyk  by  die  rondawel  in,  waar  Willie  se  goedjies  nog  staan.  Hy  lig  sy  kop 
en  snuif-snuif  so  rond;  dis  mos  'n  gasreuk  ...  ja,  maar  Samuel  het  mos 
onlangs  sy  hutte  uitgerook.  Oom  Jan  stap  kop-onderstebo,  diep  ingedagte 
terug  huis  toe. 

Gert  Scheepers  is  weer  gesond  en  oral  het  die  siekte  afgeneem  en  gou 
heeltemal  verdwyn.  Petrus  de  Kock  en  sy  gesin  wil  Kolonie  toe  gaan  kuier. 
Daar  is  bekendes  en  familie  dood  aan  die  griep.  Samuel  het  gehoor  van  die 
plan  en  kom  bietjie  met  die  Oubaas  praat.  "Ag  Samuel,  ons  is  bly  dat  ons 
nog  almal  lewe  en  gesond  is.  Jy  was  altyd  so  fluks  en  getrou,  toe  baas  Gert 
siek  was.  Waarmee  kan  ek  help?"  Samuel  staan  soos  altyd  baie  eerbiedig 
en  kyk  strak  voor  hom.  "Oubaas,  Sanna  moet  saam  met  sy  nooi  terug  gaan 
na  sy  land  toe."  "Samuel,  maar  nooi  Hester  hulle  kom  weer  terug;  hulle 
gaan  nie  daar  bly  nie."  "Ja  Oubaas,  maar  Sanna  moet  daar  bly  ...  sy  moet 

gladnie,  gladnie  weer  kom  nie  ...  dis  klaar,  Oubaas."  Oom  Jan  bly  stil  en 
beskou  vir  Samuel  ernstig.  "Maskien  die  Oubaas  is  al  mens  wat  verstaan  ... 
miskien."  "Goed  Samuel,  ek  sal  praat  dat  sy  moet  gaan.  Dis  seker  maar  die 
beste." 

Die  jare  het  gekom  en  gegaan.  Oom  Jan  en  Tant  Sannie  het  na  die  kerkhof 
verhuis  en  Gert  en  sy  vrou  is  die  oubaas  en  ounooi.  Dis  31  Mei  1961  en  die 
Scheeperse  en  die  De  Kocks  sit  laat  namiddag  op  die  stoep.  Hulle  het  van- 
dag  ingeluister  oor  die  radio  na  die  inseëning  van  die  eerste  president  van 
die  Republiek  van  Suid-Afrika.  Veral  Gert,  wat  nog  'n  gebore  republikein  is, 
was  baie  aangedaan  om  alles  so  te  hoor.  Hulle  gesels  nou  oor  die  verlede  en 
die  hede  met  al  sy  lief  en  leed. 

Daar  kom  ou  Samuel  verby  gestap;  amper  spierwit  maar  nog  oenregop. 
Gert  roep  en  ou  Samuel  kom  nader  en  op  Gert  se  versoek  sit  hy  eenkant  op 
die  stoep.  "Samuel  jong,  dis  vandag  vir  ons  'n  groot  dag.  Ons  land  is  nou 
weer  'n  republiek  met  'n  president  net  soos  voor  doerie  oorlog  en  jy  kan 
gerus  nou  saam  met  ons  'n  sopie  drink."  Ou  Samuel  staan  regop  met  die 
bekertjie  in  sy  hand  en  sê:  "Ja,  ek  is  bly  Gert  jong,  maar  sal  daar  nie  nou 
weer  oorlog  kom  nie  en  hulle  weer  hierdie  huis  verbrand  nie?"  Gert  en  Petrus 
lag  lekker  en  Gert  sê:  "Nee  man,  ons  is  nou  te  sterk;  hulle  is  vir  ons  bang." 
Samuel  stap  stil  en  tevrede  na  sy  woning. 

"Ja,"  sê  Gert,  "hy  het  'n  lang  en  avontuurlike  lewe  agter  die  rug,  maar  hy 
het  die  aarde  nie  nutteloos  beslaan  nie.  Altyd  tevrede  en  skynbaar  gelukkig 
so  in  sy  eensaamheid.  Na  Willie  se  dood  het  hy  nooit  weer  kerk  toe  gegaan 
nie.  Ek  het  hom  tog  op  'n  Sondag  in  sy  Bybel  sien  lees.  Toe  hy  onlangs  een 
aand  saam  met  my  van  die  dorp  af  kom  en  die  hek  by  die  sloot  moes  oop- 
maak,  het  ek  gemerk  dat  hy  ongemaklik  voel  en  altyd  so  skuins  loer  na 
Willie  se  graf.  Die  volgende  oggend  het  hy  my  gevra,  dat  as  hy  eendag 
doodgaan,  ek  hom  agter  die  kraal  naby  ou  Daniël  rnoet  begrawe  en  sekerlik 
nie  daar  langs  die  sloot  nie.  Ek  het  vir  hom  gesweer  dat  ek  dit  sal  doen." 

P.D.  Swart* 

Mertiens  Heihou  van  Wyk 


"De  Wet,  de  Wet, 
o,  wat  een  pret! 

Hij  heeft  de  Kakies  reggezet." 

Een,  twee,  drie,  vier  maal,  altyd  harder  totdat  'n  swenn  katlagters  uit  die 
sekelbos  wegskater. 

Mertiens  van  Wyk  plak  die  erdekannetjie  rooiwyn  net  langs  die  turfpaadjie 
tussen  die  stinkgraspolle  neer,  sit  'n  paar  vroueskoene  aan  die  ander  kant 
neer,  stoot  sy  helm  agtertoe  en  vee  met  die  agterkant  van  sy  hand  die  sweet 
van  sy  voorkop  af.  Hy  korrel-korrel  na  die  son.  Nog  seker  nie  eers  tienuur 
nie  en  die  bosveldson  skroei  'n  man  dat  die  rook  op  jou  uitslaan.  Vir  'n  hand- 
vol  sekondes  staan  hy  doodstil,  die  gebarste,  verweerde  stewels  langs 
mekaar  sodat  die  harige  lyn  waarmee  hulle  vasgeknoop  is,  duidelik  lê  om 
gesien  te  word.  Hy  dra  nie  kouse  nie  en  sy  kakiebroek  spog  op  elke  knie  en 
op  sy  sitvlak  met  'n  blou  lap.  Oor  die  sweetbekolde  hemp  die  onmiskenbare 
onderbaadjie,  wydoop  want  die  knope  het  vergange  al  een  na  die  ander  ver- 
dwyn.  Hy  stryk  met  dik  vingers  oor  sy  stoppelbaard.  Ja-nee,  dis  nie  net  die 
son  nie,  dis  ook  die  slingersous  wat  hy  by  die  baas  van  die  plaas  weggeslaan 
het,  wat  hom  so  laat  sweet.  Hy  is  deur  en  deur  'n  vrolike  kêrel  en  die  wyn  op 
hierdie  einste  Oukersdag  laat  hoin  nog  plesieriger  voel.  Nee,  dit  staan  nou 
maar  vas,  Kerneels  Cronjé  is  'n  goeie  baas  van  die  plaas,  hy  het  'n  hart  vir  ’n 
arm  man.  Hy  praat  ook  nooit  van  'n  bywoner  nie,  hy  noem  jou  sy  "helpende 
hand". 

Mertiens  van  Wyk,  in  die  omgang  as  Mertiens  Heihou  bekend,  fluit  tussen 
sy  voortande  deur,  tel  die  wyn  en  skoene  op  en  stryk  weer  met  die  slinger- 
paadjie  langs.  Dis  darem  verbrands  snaaks  dat  beeste  nie  'n  reguit  paadjie 
kan  trap  nie,  'n  mens  loop  jou  lewe  jare  korter  voor  jy  elke  keer  anderkant 
uitkom.  En  die  wyn  help  ook  nie  ... 

Maar  aan  met  die  Boere-oorlog!  Hy's  mos  'n  man  vir  rympies. 

"De  la  Rey,  de  la  Rey, 

Jy  maak  my  so  bly, 

Jy  het  die  Kakies  ondergekry." 


Dr.  Pieter  Swart  was  vroeër  dosent  aan  die  Johannesburg  College  of  Education.  Hy  is  skry- 
wer  van  'n  hele  aantal  boeke  met  volkskundige  inslag,  en  het  inet  sy  aftrede  gaan  boer  in  die 
Marico. 

Nee,  'n  ryinpiesman,  dis  wat  hy  is.  'n  Goeie  kop  op  sy  skouers,  dis  wat  hy 
het.  Sy  olie  ma  het  altyd  gesê  hy  het  meer  harsings  in  sy  kop  as  al  die  ander 
kinders  wat  sy  ken  saam  en  hy  gaan  nog  'n  groot  man  word.  En  hoe  het  sy 
gedril  van  die  lag  oor  al  sy  rympies!  Want  as  sy  gesê  het:  "Mertiens,  kap  'n 
bietjie  hout,"  het  hy  geantwoord:  "Ek  kan  nie  Ma,  dis  bitter  koud."  As  sy 
gesê  het:  "Mertiens,  gaan  haal  asseblief  water,"  het  hy  die  emmer  gegryp 
en  gesê:  "Een,  tv\/ee,  drie,  ek's  'n  bokkepater."  En  as  sy  gesê  het:  "Tot 
siens,  my  kind,"  het  hy  geantwoord  met:  "Tot  siens,  Ma,  ek's  weg  op  die 
wind."  Ja-nee  

Hy  skop  'n  klip  uit  die  paadjie.  Opskud  Mertiens!  Nou  is  daar  Smuts.  Bluts, 
fruts,  guts,  fluts,  blits  ...  nee!  verdomp,  hy  ken  nie  woorde  wat  met  Smuts 
rym  nie!  Botha!  Jis,  waar  is  die  rymwoorde  dan?  Blikskottels.  Wag!  Hy  het 
hoin!  Hy  gaan  hom  met  'n  draai  soos  dié  paadjie  s'n  stormloop. 

"Botha,  Botha, 

Hy  skiet  tien  skota 

En  'n  honderd  Kakies  lê  dota." 

"Heihou!  Bul  se  lyf,  net  die  skof  mekeer!"  sê  hy  hardop. 

Maar  hier  voor  staan  'n  klompie  koeie  met  Kerneels  Cronjé  se  spogrooibul, 
Blokjan,  reg  in  die  paadjie.  Dis  nou  'n  bul  met  'n  duiwel  in  elke  oog.  Hy  weet 
die  bul  hou  nie  van  hom,  Mertiens  Heihou  van  Wyk  nie.  As  hy  net  sy  voet  in 
die  kraal  sit,  rimpel  die  bul  sy  neus,  laat  daardie  groot  bruingeel  kop  sak, 
draai  hom  van  kant  tot  kant  sodat  hy,  Mertiens,  daardie  skerp  horings  kan 
sien.  Hy  weet  wat  die  bul  dink:  Mertiens  van  Wyk,  as  ek  my  horings  onder 
jou  broek  se  gat  kry,  trek  jy  drie  dae  sonop  en  as  jy  nie  'n  donnerstorm  langs 
die  pad  kry  nie,  vrek  jy  van  die  dors. 

Hy  gooi  die  skoene  neer,  trek  die  kannetjie  se  prop  uit  en  laat  'n  paar  goeie 
mondevol  afspoel.  "Vandag  bang  ek  jou  nie,  Blokjan.  Vandag  is  dit  man 
teen  man,  bul  teen  bul,  rooi  bul  teen  wit  bul.  Heihou!  Die  haan  en  die  hen! 
Bul,  bul,  jy  kan  maar  brul,  vandag  gaan  jy  jou  propperlies  kul." 

Toe  hy  nader  kom,  laat  Blokjan  sy  kop  sak.  Mertiens  Heihou  plak  die  wyn  en 
skoene  neer  en  tel  'n  klip  op.  "Vat  so!"  Die  rooi  bul  sien  die  klip  kom,  ruk  sy 
kop  op  en  knyp  sy  oë  toe.  Die  klip  raak  skrams  aan  sy  keelvel  en  hy  stap 
styf-styf  tussen  die  koeie  in. 

Toe  hy  die  spruitjie  deur  is,  kan  hy  hulle  sinkhuisie  onder  die  kameelboom 
sien.  Hy  wonder  wat  Sarie  doen.  Ja,  hy's  'n  vrolike  man  en  vandag  is  'n  lek- 
ker  dag  maar  lekker  kan  ook  lekkerder  wees.  Hier  is  hy,  'n  man  wat  aan  die 
sestig  vat  en  daar's  nie  'n  kind  in  hulle  huis  nie.  Twaalf  jaar  getroud.  En 
Sarie  is  nou  maar  dertig.  Wat  kan  die  fout  met  haar  wees?  Dis  'n  hele 
kweenspul.  Die  fout  lê  nie  by  hom  nie.  Hulle  Van  Wyks  is  mense  wat  weet 
hoe.  Hy  is  die  derde  kind  en  na  hom  was  daar  nog  dertien.  Sy  pa  was  ook 
die  derde  kind  van  meer  as  'n  dosyn  of  so  en  sy  ma  glad  een  van  'n  twee- 
ling. 

Sarie  staan  by  die  agterdeur  en  kyk  hoe  sy  gestalte  kort  word  toe  hy  in  die 
vlak  spruitjie  afstap.  Die  skerp  gesig,  inaer  arms  en  die  maer  bene  wat  in  'n 
paar  verflenterde  seilskoene  eindig,  is  byna  tambotiebruin  gebrand.  Dis  sy 
wat  'n  soort  tuintjie  aan  die  gang  probeer  hou,  die  drie  verslonste  hoenders 
versorg,  water  van  die  put  af  aandra  en  die  verpotte  swartbontkoeitjie  wat 
Kerneels  Cronjé  vir  hulle  present  gegee  het,  melk.  Alles  terwyl  Mertiens  die 
skaduplekkies  opsoek.  Elke  nou  en  dan  stap  sy  ook  die  halfuur  na  die  winkel 
toe  af  sodat  Mertiens  sy  pyp  vol  twak  kan  hou.  Die  asvaal  hare  hang  steil  en 
yl  oor  haar  ore  af  en  lê  draderig  oor  haar  kraag  en  op  haar  skouers.  Eenmaal 
moes  die  oë  lewendig  geflikker  het  en  die  mond  minder  flouerig  gelyk  het. 
So  staan  sy:  'n  dun  paal  waaroor  iemand  'n  verbleikte.rok  gehang  het. 
Mertiens  sit  die  wyn  en  skoene  neer,  roep  uitbundig:  "Ronde,  ronde  kom- 
metjie,  Marico  se  mooi  blommetjie!"  en  gryp  haar  in  'n  stewige  omhelsing 
vas.  Ja,  sy  vrou  die  het  hy  lief  en  hy  maak  seker  dat  sy  syne  bly.  Dis  nie  ver- 
niet  nie  dat  hy,  wanneer  hy  van  die  huis  af  weggaan,  die  hele  werf  met  'n 
kreetak  vee  sodat  hy  kan  sien  as  'n  ander  miskien  daar  spore  getrap  het. 
Hy  los  Sarie  se  stywe  liggaam  en  sê:  "Die  skoene  stuur  Hettie  Cronjé.  Sy  sé 
jy  moet  hulle  maar  gebruik  soos  jy  wil.  Miskien  vir  'n  skepsel  gee  wat  jou 
kom  help.  Maar  ek  moet  seg  hulle  lyk  nog  sominer  eksieperfeksie." 

Sarie  se  oë  huiwer  vir  'n  oomblik  op  haar  flenterseilskoene  en  rus  dan  op  die 
nog  stinknuwe  paar  swartes  met  die  halfhoë  hakkies  wat  Mertiens  in  sy 
hand  hou.  Dan  word  alles  vaal  as  'n  skerp  brand  op  haar  oë  kom  lê. 
"Dankie,"  mompel  sy  en  strompel  met  die  skoene  in  die  hand  die  kombuisie 
binne.  Maar  sy  is  skaars  daar  of  Mertiens  roep  uit  die  ander  vertrekkie  waar 
'n  gordyn  woon-  en  slaapplek  skei.  Hy  het  die  wyn  op  'n  mank  tafel  en 
homself  op  'n  plankstoel  neergeplak.  "Heihou,  die  haan  en  die  henl  Bring 
asseblief  vir  ou  Breker  'n  beker!" 

Sarie  sit  die  beker  voor  hom  neer  maar  weier  die  lekseltjie  "slanggif"  wat  hy 
haar  aanbied.  Voor  sy  haar  kop  klaar  geskud  het,  sê  hy:  "Wag,  wag, 
moenie  loop  nie.  Laat  ek  jou  eers  vertel.  Weet  jy  wat  seg  Kerneels  Cronjé? 
'n  Afrikaner  duisend,  hý!  Sy  hart  is  so  wit  soos  melk.  Nee,  daardie  seun  het 
vir  jou  bies  gedrink,  hy's  'n  bul  wat  die  hare  van  krul!  'Oom  Mertiens,'  seg 
hy,  'Oom  is  so  wel  ter  tale  Oom  behoort  eintlik  in  die  parlimint.  Ek  meen  as 
Oom  praat  dan  word  daar  geluister.  En  praat  van  redeneer!  Dis  pebliek  soos 
Job  en  sy  drie  vriende.'  'Bul  se  lyf  net  die  skof  inekeer,'  seg  ek  vir  hom,  'wat 
hou  my  dan  uit  die  parlimint?  En  hoe  het  Neef  daarin  gekom?'  'Nee,  kyk, 
Oom,'  seg  hy,  'daar  is  dinge  wat  tél.  Oom  is  'n  aansienlike  man  maar  daar  is 
dinge  wat  nog  mekeer.  Eers  moet  'n  man  werk  tot  jy  iets  besit.  Ek  is  vendag 
nie  sleg  af  nie  maar  ek  het  met  omtrent  niks  beginne  nie.  Ek  moes  alles  leen. 
Op  hierdie  plaas  het  ek  die  eerste  vore  getrek  en  toe  het  ek  aangehou  — 
gewerk  soos  'n  donkie.  In  die  maanskyn  het  ek  geploeg,  dwarsdeur  die  nag. 
En  as  daar  nie  'n  maan  was  nie,  met  'n  lantêring.  Vandag  het  ek  iets.  So 
kom  jy  makliker  in  die  parlimint.  En  die  tweede  ding  — ek  seg  weer  Oom  is 
'n  aansienlike  man  maar  'n  man  moet  jouselwers  oppas.  Kyk,  Oom  sou  nóg 


64 


aansienliker  gelyk  het  as  Oom  nie  vergeet  het  om  vemore  te  skeer  nie.  'n 
Mooi  gladde  gesig  gooi  die  pad  vir  'n  man  oop.'  Nou  seg  ek  vir  jou,  vrou,  ek 
gaan  twee  dinge  doen.  Eers  skeer  ek  tot  my  aangeseg  blink  soos  'n  bobbe- 
jaan  se  agterent.  Dan  gaan  span  ek  die  vier  langore  in  en  ek  ploeg  tot  die 
son  moeg  agter  Spitskop  gaan  lê.  Ek,  Mertiens  Heihou  van  Wyk,  sal  die 
wêreld  anders  laat  lyk." 

"Maar  dit  wil  my  lyk  die  son  het  jou  gevang!  Nou-nou  sal  jy  iny  nog  vertel 
die  wêreld  draai.  Wat  se  geploeëry  is  dit  nou  hier  vlak  voor  Krismis?  Die 
grond  is  buitendien  kurkdroog,  jy  sal  mos  gan  'n  skaar  in  die  grond  kry  nie." 
"My  skapie,  moenie  'n  man  van  kapasiteit  vashou  nie.  Bring  tog  vir  my  'n 
kommetjie  water  en  'n  stuk  seep  en  my  skeermes.  Ek  dink  hy  is  nog  in  die 
dressiengtjest.  En  'n  stukkie  spieël  ok." 

As  Sarie  kopskuddend  kombuis  toe  loop,  skink  hy  die  beker  tot  net  onder 
die  lekplek  by  die  oor.  Terwyl  die  rooiwyn  afspoel,  sit  Sarie  die  kominetjie 
water  en  die  stuk  boerseep  langs  hom  neer.  Agter  die  gordyn  trek  sy  die 
laaitjie  oop.  Daar  lê  'n  dofgeworde  portretjie  van  'n  bruidspaar,  sy  en  Mer- 
tiens.  Onder  die  portret  haal  sy  'n  stuk  van  'n  koerantbladsy  uit  wat  sy  op 
die  Cronjés  se  werf  opgetel  het.  Sy  kyk  weer  na  die  beoorbelde  en  be- 
kraalde  moeder  wat  glimlaggend  die  spekvet  baba  vashou.  Die  klein  krulkop 
het  'n  vet  vingertjie  in  sy  mond  en  sy  oë  is  groot,  rond  en  helder.  Sy  streel 
met  'n  harde  vinger  oor  die  prent,  oor  die  arm  en  dan  die  been,  weer  en 
weer  ... 

"Poppie,  my  roosknoppie,  kry  jy  hom?"  ruk  Mertiens  se  stem  haar  na  die 
stukkende  kleivloer  toe  terug. 

"Dêinmit,  ek  het  'n  naam,"  mompel  sy  vies  toe  sy  die  stukkie  papier  terug- 
sit  en  die  skeermes  en  kwas  uit  die  hoek  uitvis  en  die  stukkie  spieël  op  die 
kas  raakvat. 

Mertiens  werk  die  nat  kwas  oor  die  boerseep  en  dan  oor  sy  wange  en  ken. 
Hy  fluit,  sing  en  gesels  een  stryk  deur.  Hy  voor  skielik  te  skuins  aan  en  'n 
raps  laat  die  bloed  kom.  "Mooi  kyk,  Mertiens  Heihou,  jy  mors  nou  Boere- 
bloed!"  As  hy  klaar  gespook  het,  spoel  hy  sy  gesig  af  en  vee  dit  met  sy 
kakiesakdoek  droog.  Dan  laat  hy  alles  net  so  op  die  tafel  staan  en  stap  uit. 
Sarie  stap  die  vertrekkie  in,  gryp  die  skottel  met  skeerwater  en  skiet  dit  op 
die  wortelbeddinkie  uit.  Dan  gooi  sy  die  skottel  byna  vol  en  gaan  sit  plat  op 
die  misgesmeerde  stoepie.  Die  seilskoene  trek  deur  die  lug  en  sy  begin  haar 
voete  was.  Met  'n  klein  wit  handdoekie  wat  sy  lank  reeds  buite  Mertiens  se 
bereik  hou,  droog  sy  ah  Dan  steek  sy  haar  voete  bietjie-bietjie  in  die  swart 
skoene  in.  Verniet  bang  gewees,  hulle  is  nommerpas.  Sy  gespe  hulle  vas. 
As  sy  op  haar  voete  kom,  stap  sy  om  die  beurt  'n  paar  treetjies  in  verskillende 
rigtings  terwyl  haar  oë  hongerig  op  die  skoene  bly.  Maar  so  sien  sy  nog  te 
min.  Sy  gaan  maak  'n  stuk  van  die  gebreekte  spieël  uit  die  dressiengtjest 
los,  sit  dit  buite  regop  teen  die  kleimuurtjie  en  probeer  soveel  as  moontlik 
van  die  skoene  en  haar  bene  sien.  Die  lekker  begin  van  haar  voetsole  af  en 
klim  warm  op  en  op  tot  sy  voel  die  hare  op  haar  kopvel  roer  en  kriewel.  Nou 

gou  gaan  hare  kain  ... 

As  sy  in  die  kombuisie  kom,  sien  sy  die  trossie  geel  balletjies  wat  sy  die 
vorige  dag  van  die  ou  groot  soetdoring  afgepluk  en  in  die  kondensmelkblik- 
kie  gerangskik  het.  Sy  tel  die  blikkie  op  en  druk  haar  neus  vir  'n  oomblik  in 
die  soet  reuk  van  die  blommetjies  in. 

In  die  halfskemer  slaapkamertjie  wil  sy  eers  haar  enigste  gangbare  rok  aan- 
trek  maar  dan  besluit  sy  om  dit  liewer  vir  Kersfees  te  bêre.  Haar  kam  is  ook 
al  sleg  haasbek  maar  sy  trek  hom  vinnig  deur  haar  hare,  vat  hulle  agter  saam 
en  bind  hulle  in  'n  stertjie  vas. 

Toe  Mertiens  sonder  sy  helm  op  buite  uitstap,  slaan  die  Maricoson  hoin 
soos  'n  voorhamer  op  sy  kop.  "Jis,  die  son  laat  die  wyn  gis,"  brom  hy  en 
stryk  effens  ongelyk  na  die  paar  sinkplate  toe  waaronder  hy  sy  tuie  hou.  Ge- 
woonlik  help  Sarie  hom  inspan  maar  vandag  is  hy  iendepennet.  'n  Man 
moet  wys  hy's  'n  man!  Soveel  van  die  tuie  as  hy  kan,  sukkel  hy  op  sy  skouer 
en  die  res  sleep  in  'n  strepie  stof  agter  hom  aan.  Die  landjie  is  rondom  met 
takke  toegeslaan  en  die  eenvoorploegie  staan  nog  in  die  een  hoek.  Toe 
daardie  laaste  lekker  buitjie  geval  het,  wou  hy  mos  'n  vinnige  akkertjie  afge- 
ploeg  het  maar  toe  vreet  die  rimmetiek  so  in  sy  juppe  en  sy  rug  dat  hy  maar 
liewers  in  die  ou  kameelboom  se  koelte  voor  die  huis  gaan  sit  het. 

Die  vier  esels  staan  half  onder  'n  boom  aan  die  kant  van  die  land,  die  koppe 
inistroostig  laag  van  die  son  af  weggedraai.  "Kom  oubaas  se  Jerusalem- 
perdjies,  waai  nou  maar  die  stertjies!"  en  Mertiens  stap  om  hulle  en  begin 
hulle  in  die  rigting  van  die  ploeg  te  dryf.  Dan  trap  hy  in  'n  springhaasgat  en 
'n  wolkie  rooi  stof  slaan  op  soos  hy  hom  plat  op  sy  maag  tussen  die 
graspolle  uitstrek.  Een  donkie  draai  om  en  kyk  hom  belangstellend  aan. 
Eindelik  lig  hy  sy  kop  op.  "Mertiens  Heihou,  jy  het  tot  'n  val  gekom."  Hy 
stof  af  en  stap  effens  kruppel  agter  sy  trekdiere  aan. 

Die  tuie  is  deurmekaar  maar  Mertiens  gesels  een  stryk  deur.  "Ons  gaan  ryk 
word  my  ou  vales.  Die  leeu  en  sy  brul!  Die  mielies  sal  staan  soos  die  huis  se 
dak.  En  kop?  Soinmer  drie  aan  elke  swernoot.  Nee,  ons  gaan  parlimint  toe, 
al  vyf  van  ons."  Hy  trap  'n  paar  keer  sleg  onklaar  en  die  sweet  stroom  oor  sy 
gesig,  voor  sy  bors  en  langs  sy  keel  af.  Heng,  maar  die  son  brand  'n  mens  'n 
kanja.  Met  elke  stang  wat  hy  tussen  die  geel  tande  indruk,  word  sy  gesel- 
skap  onvriendeliker.  Uiteindelik  is  al  vier  min  of  meer  in  die  tuig,  paar-paar 
agter  mekaar.  Voor,  Sadrag  en  Mesag  en  agter  Abednego  en  Debora.  Maar 
verbrands,  hoe  dan  nou?  Waar's  die  ploeg?  Die  goed  staan  dan  met  die 
koppe  na  die  ploegie  toe.  Ag,  nee,  verdomp,  hy's  nie  lus  om  die  hele  spul 
om  te  sukkel  en  heen  en  weer  te  stoot  en  agteruit  te  stoot  en  aan  die  ploeg 
vas  te  foeter  nie.  Sy  fut  is  uit.  Buitendien,  wie  kan  nou  in  hK'idie  ysterklip- 
harde  rooigrond  ploeg?  "Staan  inaar  met  julle  aangesegte  pioog  toe  as  julle 
lekkerkry."  Hy  laat  sy  span  net  so  agterstevoor  voor  die  ploeg  staan  en  stryk 
aan  huis  toe,  reguit  na  die  sitkamer  en  die  wyn  op  die  tafel  toe. 

Sarie  het  die  ongewone  inspan  uit  die  sitkamerdeur  staan  en  dophou.  Die 
bruinverbrande  gesig  het  'n  oomblik  in  'n  glimlag  gekreukel  maar  of  dit  op 

leedverinaak  of  geamuseerdheid  gedui  het,  is  moeilik  om  te  sê.  Sy  skud 
haar  kop  en  as  Mertiens  met  'n  kronkelende  paadjie  aankom  wat  daar  nie  is 
nie,  verdwyn  sy  kombuis  toe.  Wanneer  sy  die  wyn  in  die  beker  hoor  spoel, 
trek  sy  gou  weer  die  seilskoene  aan  en  stap  landjie  toe.  Sy  ontset  die  vier 
donkies  wat  nog  ewe  geduldig  wag  om  hulle  regte  kante  na  die  ploeg  toe  te 
kry.  Dan  sleepdra  sy  die  tuie  weer  na  hulle  sinkskuiling  toe. 

Sy  kyk  op  en  sien  'n  man  op  'n  fiets  met  die  uitdraaipaadjie  na  hulle  huis  toe 
aangewiel  koin. 

"Mertiens,  hier  kom  mense,"  roep  sy  en  verdwyn  by  hom  verby,  skoene  in 
die  hand  die  slaapvertrekkie  in. 

Mertiens  Heihou  kry  sy  staan  en  stap  uit.  'n  Lang  man,  so  rondom  dertig, 
swaai  uit  die  saal  en  maak  die  fiets  teen  die  kameelboom  staan. 

"Mirrag  neef.  Christensiele  mens.  En  hoe  dan  so  met  die  baaisiekel  in  die 
helske  hitte?"  Mertiens  steek  hand  uit. 

"Nee,  Oom,  hoe  sal  'n  mens  dan  nou  maak?  Of  ek  ry  met  die  gatsaag  of  ek 
loop  met  Voetsek  en  Siejy,"  en  hy  kyk  na  sy  paar  tuisgemaakte  stewels. 
"Maar  Oom  is  mos  ooin  Mertiens  van  Wyk,  of  hoe?" 

"Gesegend.  Die  einste  hy,  Neef.  Die  haan  en  die  hen!  Mertiens  Heihou  van 
Wyk.  Maar  is  Neef  nie  die  helpende  hand  van  Rykjan  Greeff  nie?  Neef  kom 
mos  so  skerp  wes  hier  uit  die  soetdorings  uit.  Jy  sê  die  van  is  Lawwerskai- 
ing?  Maar  kom  in,  kom  in.  Kom  deur  my  poorte." 

Hy  maak  die  neef  sit  en  streel  met  sy  hand  oor  die  erdekannetjie  terwyl  hy 
roep:  "Liefie,  my  hartediefie,  hier's  neef  Lawwerskaiing  — en  bring  tog 
sommer  nog  'n  kelkie  of  twee." 

Hy  roep  kombuis  toe  maar  Sarie  kom  agter  hom  uit  die  kainer.  Sy  dra  die 
nuwe  skoene  en  haar  beste  rok,  'n  mengelmoes  van  kleure.  Die  man  met 
die  swart  hangsnor  kyk  haar  met  sy  donker  oë  so  vas  aan  en  hou  haar  hand 
so  lank  vas  dat  sy  voel  haar  gesig  word  warm. 

Dan  stap  sy  kombuis  toe  en  keer  terug  met  'n  yslike  Vader-  en  Moeder- 
koppie. 

Mertiens  nooi  haar  om  saam  te  "gorrel".  Eers  skud  sy  kop  maar  dan  praat 
die  neef  so  mooi  en  glimlag  so  oorredend  dat  sy  instem. 

Sy  gaan  haal  'n  erdebekertjie  wat  sy  vir  die  ou  koekoekhen  se  eiers  by  die 
winkel  geruil  het  en  van  toe  af  vertroetel  het.  Op  die  bekertjie  is  daar 
spelende  kinders  afgebeeld.  Eers  skuif  Mertiens  vir  neef  Lawwerskaiing  na 
die  anderkant  van  die  kruppel  tafel  toe  sodat  hy  verder  van  Sarie  af  sit.  Dan 
skink  hy  die  rooiwyn,  lig  sy  Vaderkoppie  en  voor  die  rondte  met  "Heppie 
Krismis"  aan. 

Die  wyn  smaak  vir  Sarie  nogal  lekker  en  dit  rol  makliker  af  as  sy  gedink  het. 
"Ek  sê,  oom  Mertiens,  dié  wêreld  van  Oom  is  darem  'n  skroeiwêreld.  As  'n 
man  alleen  in  die  son  rondloop,  brand  hy  jou  dood.  Daar  in  Koster  se  wêreld 
het  die  son  die  vlieë  darem  nie  op  'n  man  se  vel  morsdood  gebrand  nie." 
Mertiens  Heihou  vat  'n  groot  sluk.  Dan  trek  hy  hom  regop  en  stryk  met  sy 
vingers  deur  sy  hare.  "Nee,  ek  sien  ou  Neef.  As  'n  man  'n  Hogevelder  is. 

gaan  hy  hierso  sewe  soorte  sweet  sweet.  Maar  ek  seg  vir  jou  dié  Marico- 
Bosveld  is  eigentlik  'n  land  vloeiende  inet  melk  en  hunning.  Dit  vat  net  een 
goeie  bui  reent  en  die  gras  kraak  so  as  hy  groei  dat  'n  man  nie  kan  slaap  nie. 
Nee,  hy's  voorwaar  die  Beloofde  Land.” 

Sy  oë  vang  die  groen  van  die  kameelboom  buite,  die  vaal  van  sy  peule,  die 
baie  skurwe  plooitjies  in  sy  bas.  Hy  sien  groot  troppe  rooibees,  so  vet  dat 
hulle  swaar  opstaan,  doringvlaktes  waarop  die  soetgras  voor  die  windjie 
buig.  Mertiens  se  beeste,  sý  gras  en  sý  swart  trippelaar.  Dis  of  sy  bors  swel 
en  swel  en  sy  oë  eintlik  brand,  so  lief  het  hy  dié  wêreld. 

"Vloeiende  van  sweet  en  pap,”  dink  Sarie  maar  selfs  die  warmte  van  die 
wyn  laat  haar  dit  nie  sê  nie. 

"Maar  dit  wil  vir  iny  al  lyk  Oom-hulle  het  nie  te  veel  diere  hier  rond  nie,”  sê 
neef  Lawwerskaiing  na  'n  groot  sluk. 

"Nee,  jy's  reg,  Neef,  hulle  is  maar  yl  gesaai.  Dis  die  vier  Jerusalemponies, 
die  drie  hoeners  en  die  swartbontkoei.  Maa'-  hulle  sou  drie  maal  soveel 
gewees  het  as  die  dragtige  ou  sog  nie  gevrek  het  nie.  Dit  was  vir  jou  nou  'n 
jammerte.  Sy  was  al  besig  om  te  broei  maar  toe  byt  die  slang  haar  voor  sy 
begin  jong.  Maar  die  ou  swartbontkoeitjie.  Sy's  onse  melk,  onse  hunning, 
onse  daaglikse  brood.” 

Met  die  rooiwyn  saam,  begin  Mertiens  se  verbeelding  al  wyer  loop,  sy  tong 
raak  losser,  hy  "seg”  sy  sê  met  al  groter  genot.  "Nee,  neef  Lawwerskaiing, 
dié  Mertiens  Heihou  se  spore  lê  vol  op  ons  ou  sondige  land.  Jy  weet  mos 
van  '81  se  oorlog  daar  by  Majoeba  se  kop.  Jy  sal  dit  miskien  nie  weet  nie 
maar  dis  jou  eige  oom  Mertiens  Heihou  wat  hom  tot  'n  end  gebring  het.  Bul 
se  lyf,  net  die  skof  mekeer!  As  Mertiens  veg,  is  alles  reg!  Nee,  kyk,  dis  mos 
ekke  wat  darie  Ingelse  ganneraal,  Kollie,  geklink  het.  Ons  Boere  was  'n 
klomp  wat  onner  beginne  klouter  het  maar  net  ek  kom  toe  bo  uit.  Ek  het  op 
darie  dag  my  pensvel  deurgekruip.  Ek  het  nou  nog  so  'n  bruin  streep  van 
onner  my  borshare  af,  by  my  naeltjie  verby  onner  toe.  Ewentwil  toe  ek  my 
kop  bo  uitsteek,  fluit  'n  koeël  deur  my  hare.  Ek  druk  my  neus  in  die  aarde 
maar  toe  lig  ek  weer  my  kop  effens  en  kyk  rond.  Eers  geware  ek  net  hope 
dooie  burgers  en  dooie  kakies.  Maar  daar  so  'n  honderd  tree  weg,  sien  ek  'n 
geweerloop  op  'n  klip  blink  en  ek  weet  toe  sommer  dis  darie  einste  Satans- 
kind  wat  my  byna  verongeluk  het.  Ek  siet  hom  eers  glad  nie  maar  toe  ek  fyn 
kyk,  siet  ek  daar  steek  'n  stukkie  van  sy  boets  se  hak  agter  die  klip  uit.  Ek 
knyp  los  en  toe  die  koeël  in  sy  hakskeen  klap,  vlieg  hy  regop  en  ek  klits  hom 
tussen  die  oë.  En  toe  ek  by  hom  kom,  sien  ek  dis  nou  mooitjies  ganneraal 
Kollie  selwers.  En  dis  toe  wat  Piet  Joubert  by  my  aankom  en  toe  hy  my 
hand  skud,  seg  hy;  'Mertiens  van  Wyk,  jy's  'n  bul  wat  die  hare  van  krul!”' 
"Jis,  Oom,  maar  dit  was  fyn.  Of  hoe  sê  ek,  Niggie?” 

Sarie  is  opeens  dankbaar  dat  sy  'n  niggie  en  nie  'n  tante  is  nie.  Sy  knik  ef- 
fens  en  as  die  jonger  man  haar  vol  in  die  oë  kyk,  word  haar  gesig  vuurwarm. 
En  sy  word  nog  warmer  as  sy  dink  dat  sy  'n  kind  kon  gehad  het  as  sy  met  'n 
ander  en  'n  jonger  man  getrou  het.  Mertiens  kan  práát  maar  verder  is  hy  so 

goed  soos  'n  os  tussen  'n  kraal  vol  koeie.  Toe  sy  die  storie  laas  gehoor  het, 
het  Kollie  vyf-en-sewentig  treë  ver  gelê  en  Piet  Joubert  was  onder  die  kop. 
"En  ek  hoor  Oom  sê  Ooin  is  Mertiens  Heihou  van  Wyk.  Die  naam  klink  mos 
uitlands.  Hoe  kom  Oom  daaraan?" 

"Nee,  wag,  Neef,  ek  vertel  vir  jou.  Kyk  die  ding  het  gekom  met  Jiemieson 
se  inval.  Die  spul  Ingelse  was  al  daar  naby  Pretoria.  En  toe  sê  ganneraal 
Cronjé:  'Storm  burgersl'  en  daar  trek  ons!  Ek  het  so  'n  bruin  bleshings  gery, 
seker  agtien  hande  hoog,  en  hy  het  Blesbok  gehiet.  Ek  skrou;  'Vat  hulle, 
Blesbokl'  en  gaan  lê  met  my  kop  so  vlak  bokant  sy  skof.  Maar  Neef,  dis  toe 
of  die  wind  ons  dra.  Ek  kon  sweer  darie  hoewe  raak  gan  die  aarde  nie  en  ons 
seil  ook  skoon  onder  die  ander  uit.  Maar  ek  het  nie  geweet  so  ver  nie.  Ek 
hou  maar  net  reguit  en  skielik  gewaar  ek  hier  voor  my  net  Rooies.  Hulle  is  in 
'n  klipkraal  en  ek  sien  die  ding  kan  my  ontgelde  want  Blesbok  hardloop  so 
hard  lat  ek  hom  nie  kan  inhou  of  laat  wegswenk  nie.  Net  een  genade.  Toe 
ons  by  die  kraal  kom,  skrou  ek:  'Opl'  en  ons  seil  soos  'n  valk  oor  die  kraal  en 
oor  die  Ingelse.  Ek  sien  net  hoe  kyk  hulle  bleek  gesegte  op  en  ek  hoor  een 
ou  skrou:  'Heihoui'  Toe  vat  ons  annerkant  grond  en  ek  bring  vir  Blesbok 
met  'n  wye  draai  trug  kraal  toe  en  ek  skrou:  'Hensopl'  Daar  staan  Jiemieson 
met  'n  wit  lap  en  hy  seg:  'Plies,  dount  sjoet.'  En  toe  kom  die  anner  Boere  en 
hier  staan  die  Rooies  inet  hulle  pootjies  in  die  lug  en  een  ou  vette  met  'n  rooi 
geseg  hou  aan  met  'Heihoul'  En  toe  vat  ek  sommer  darie  naam.  Ai,  Neef, 
waar  was  jy!  Die  leeu  en  die  spreeu!  Heihou!" 

Mertiens  begin  weer  skink  en  dan  vra  die  neef  skielik:  "Maar  hoe  het  ek  dit, 
Oom.  Ek't  dan  altyd  gehoor  hulle  het  vir  Jiemieson  by  Doringkop,  naby 
Rooipoort  gevang." 

Mertiens  vee  die  straaltjie  wyn  wat  oor  sy  ken  loop  met  die  agterkant  van  sy 
hand  weg. 

"Nog  reg,  nog  reg.  Nee  dit  was  Pretoria  waar  ek  die  groot  ontmoeting 
gehad  het.  So  'n  ruk  voor  1900  se  oorlog  stap  ek  in  Pretoria  in  die  straat  af. 
En  ek  hoor  iemand  roep:  'Burgerl'  Ek  draai  om  en  daar  staan  ons  eige  presi- 
dent.  En  hy  seg;  'ls  jy  nie  Mertiens  van  Wyk  uit  Merico  se  wêreld  nie?  Die 
man  wat  vir  Kollie  graf  toe  gestuur  het  en  Jiemieson  se  broekspypies  laat 
bewe  het  nie?'  En  ek  seg;  'More,  President.  Dis  ék  President  en  dit  was  'n 
plesier.'  Die  President  lyk  beswaard.  'Jy  weet,  Mertiens,'  seg  hy,  'lngeland 
is  'n  Leviatan.  En  jy  weet  wat  Job  geseg  het:  Zult  gij  den  Leviathan  met  den 
angel  trekken,  of  zijne  tong  met  een  koord  dat  gij  laat  nederzinken?  Zult  gij 
hem  eene  bieze  in  den  neus  leggen?  of  met  een  doorn  zijne  kaak 
doorboren?' 

"En  ek  seg:  'President,  hier  staan  Mertiens  van  Wyk  voor  jou.  Die  leeu  en  sy 
brul!  Ek  sal  Ingeland  pak,  Leviatan  of  te  not.  Ek  vra  net  dat  die  burgers  my 
sal  volg.'  En  die  ou  gryse  president  skud  my  hand  en  hy  seg:  'Dankie,  Mer- 
tiens.'" 

Al  lieg  die  oom  nou  ook  op  plekke  — en  'n  mens  weet  ook  so  wragtag  nie 
altyd  op  watïer  plekke  nie  — kan  'n  mens  nie  anders  as  oin  met  oopmond  te 

luister  nie.'Die  man  kan  praat,  sy  Moses  is  dood.  Lawwerskaiing  sou  die 
niggie  ook  graag  hoor  praat  en  hy  brand  om  te  vertel  hoe  'n  moeilike  bulle- 
tjie  hý  in  die  riffejeekamp  was  inaar  hy  voel  hy  moet  nog  'n  bietjie  wag.  Oom 
Mertiens  het  nog  nie  by  1900  se  oorlog  uitgekom  nie  en  buitendien  moet  hy 
mooi  met  die  oom  werk  want  daar  is  nog  heelwat  wyn  in  die  kan  om  te  gor- 
rel. 

"Hygend  hert,  maar  Oom  praat  darem  soos  'n  kruis  tussen  'n  dominee  en  'n 
advokaat.  Nee,  ek  sê  die  plek  vir  Oom  is  die  parlimint!" 

Mertiens  Heihou  van  Wyk  slaan  met  sy  vuis  op  die  planktafel  sodat  die 
mank  poot  gevaarlik  swik  en  die  wynkannetjie  en  die  "kelkies"  ratel. 

"Siet  jy,  vroul"  skreeu  hy  byna,  "Siet  jy!  Net  wat  Kerneels  Cronjé  geseg  het, 
seg  neef  Lawwerskaiing.  Bul  se  lyf,  net  die  skof  mekeer!  Ek  sê  jou,  Neef,  die 
parlimint  is  my  voorland.  Nee,  ek  het  my  geskeer!  Kyk  hier,  so  glad  soos  'n 
bobbejaan  se  agterent.  En  as  Krismis  verby  is,  ploeg  ek  die  hele  wêreld  hier 
om.  Mielies  en  mielies  en  mielies!  En  rooibeeste!  En  persieskape!  En  ek 
word  ryk  en  ek  gaan  parliinint  toe.  Ek  dra  nie  so  'n  broek  met  'n  lap  op  die 
gat  en  lappe  op  die  knieë  nie.  En  elke  week  kry  my  vrou  'n  nuwe  rok  en 
nuwe  skoene.  En  ek  koop  'n  rooi  bokwa  met  'n  tint  op  en  ek  span  sestien 
rooies  voor  hom  en  ek  ry  nagmaal  toe." 

Dis  al  of  Sarie  se  mond  oop  wil  bly.  Die  wyn  en  die  wonderlike  dinge  wat 
Mertiens  kwytraak,  laat  haar  halfbedwelm  voel  en  voer  haar  mee. 

"En  die  negentienhonderd  se  oorlog?  Hoe't  Ooin  met  hom  reggekom?" 
stuur  die  neef  die  gesprek  in  'n  ander  rigting.  Mertiens  vat  'n  groot  sluk,  vee 
die  stroompie  wat  langs  sy  ken  afloop  met  die  agterkant  van  sy  hand  weg. 
Dan  vra  hy  Lawwerskaiing  om  te  skink  en  begin  woes  met  die  hande  te  waai 
en  te  vertel. 

"Die  haan  en  die  hen!  Nee,  ek  het  geveg  vir  die  reg.  Ganneraal  De  la  Rey 
stuur  my  so  allenig  soos  my  vinger  uit  om  te  spioen.  Ek  siet  tien  Kakies  in  'n 
ry  aangery  kom  en  ek  vat  dooierus  deur  'n  doringboom  se  inik.  Ek  wag  laat 
hulle  persies  in  'n  dodelike  reguit  ry  is  en  ek  knyp  los.  Al  tien  morsdood!  Ek 
sou  sleg  gesukkel  het  met  die  tien  perde  wat  ek  gevang  het  maar  toe  kom 
help  'n  paar  burgers  wat  die  skoot  gehoor  het.  Maar  net  so  'n  paar  dae  daar- 
na  jaag  'n  paar  van  ons  voor  'n  hele  regimint  Kakies  uit.  Ek  trek  my  plat  op 
Blesbok  en  ek  seil  onder  hulle  uit.  Maar  droefheid  op  note,  perd  sonder 
pote!  'n  Lemetfordkoeël  skiet  ou  Blesbok  daar  onder  my  dood  en  toe  hy  val, 
trek  ek  soos  'n  wafferse  springbok  en  waar  ek  die  stof  byt,  daar  bly  ek  lê. 
Ja,  buite  weste  soos  oliede  Saul  by  die  toorheks  van  Endor.  Toe  vang  hulle 
my  en  stuur  my  Santalena  toe.  En  daar  sit  ek  dag  na  dag  mit  die  waterle- 
waai  in  my  ore.  En  ek  verlang  my  vrek  na  my  honderde  rooibees  en  my 
duisende  skaap  en  allie  doringbome.  Maar  sit,  sit  ek." 

Mertiens  kry  'n  huilerige  trek  om  sy  mond  en  sy  oë  word  natterig  as  hy  hom 
met  gemak  in  sy  groot  swaarkry  inleef.  Sy  tong  begin  ook  al  swaarder  loop, 
soos  'n  bokwa  in  nat  turf. 

"Nee,  ek  wil  sê  Oom  kon  darem  ferplie  skiet.  Dis  nou  wis  en  seker.  Oom  sê 

Kollie  was  honderd  en  vyftig  tree  weg  toe  Oom  hoin  in  die  hakskeen  klits?” 
''Op  die  kop  se  klapperdop!  Nee,  een  van  onse  manne  het  dit  afgetree.  En 
boonop  'n  man  met  lang  bene  soos  'n  kameel.  Nee,  skiet  kon  ek  skiet!  Maar 
ek  het  nog  'n  ou  Martinie-Henrie  met  'n  paar  patrone  in  die  kamer.  Ek  sil  jou 
wys  hoe  skiet  die  held  van  Majoebakop." 

Met  sy  orentkom  slaan  die  plankstoel  agteroor.  Met  ietwat  van  'n  ompad 
kom  hy  by  die  deurgaanplek  in  die  gordyn  uit  en  verdwyn  die  "slaapkamer" 
in. 

As  hy  weer  te  voorskyn  kom,  is  dit  met  die  Martini-Henri  onder  die  regter- 
arin  en  'n  patroon  in  die  linkerhand.  Hy  mik  vir  die  deur,  mik  raak  en  stap  op 
die  misgesmeerde  stoepie  uit  met  die  ander  twee  agterna.  Die  hittegloed 
tref  hulle  soos  'n  slag  in  die  gesig. 

"Kyk  nou,  neef,  daar  gunter  voor  darie  kol  ghwarrie  staat  'n 
kaffer-wag-'n-bietjie.  En  daar  aan  darie  droë  tak  wat  aan  sy  linkerkant  uit- 
steek,  sit  'n  knop  waar  die  voëlent  hom  vrekgemaak  het.  Nou,  daardie  knop 
lyk  maar  klein  hiervandaand  af  maar  ek,  Mertiens  Heihou  van  Wyk,  gaan  hom 
in  sy  herrie  blaas,  nes  ek  Kollie  se  hakskeen  in  sy  herrie  geblaas  het.  Bul  se 
lyf,  net  die  skof  mekeer!" 

Hy  val  ook  soinmer  plat  op  die  stoepie  en  sy  vingers  begin  ywerig  laai.  Die 
lap  op  sy  sitvlak  lê  daar,  nog  blouer  as  die  Bosveldlug. 

Neef  Lawwerskaiing  gaan  gemaklik  op  sy  hurke  langs  hom  sit  met  sy  oog 
op  die  knoppie  hout.  Sarie  voel  hoe  haar  wange  vlam  van  opgewon- 
denheid.  'n  Krieweling  speel  langs  haar  ruggraat  af  en  sy  sukkel  om  haar 
voete  in  Hettie  Cronjé  se  skoene  stil  te  hou.  Sy  weet  nie  of  sy  wil  hê  Mer- 
tiens  moet  raak  of  mis  skiet  nie.  Sy  weet  net  doodseker  iets  gaan  gebeur, 
iets  opwindends. 

Mertiens  wikkel  sy  linkerelmboog  op  die  stoepie  in,  druk  die  ou  Martini- 
Henri  se  kolf  vas  teen  sy  regterskouer  en  soek  die  korrel.  Is  dit  nou  die  hitte 
of  die  wyn?  Sy  linkerooglede  kom  eers  weer  los  van  mekaar  af.  Nee,  daar  ís 
die  knop.  Hy  sal  hom  afmaai,  hy  Mertiensie.  Hy  moet  net  aan  Kollie  se 
hakskeen  dink.  Hy  knyp  weer  sy  linkeroog  toe  en  toe  is  dit  al  of  hy  'n 
hakskeen  sien  daar  waar  die  knop  is.  Die  hakskeen  groei  en  groei,  groot 
soos  'n  pampoen  en  nog  groter.  Hy  kan  nou  nie  misskiet  nie,  net  mooi  in 
die  middel  vat.  Hy  knyp  los  ... 

Die  sinkplaatmuurtjies  tril  met  die  oorverdowende  geknal  saam  en  'n  kruit- 
wolk  hang  oor  die  stoep  en  oinsluit  hulle.  Dan  'n  gebulk.  Deur  die  rook  sien 
hulle  die  swartbontkoeitjie  met  haar  kop  agter  die  ghwarriebos  uitstruikel,  'n 
keer  in  die  rondte  tol,  op  haar  sy  neerslaan  en  begin  skop. 

Die  knop  sit  nog  aan  die  wag-'n-bietjie,  dink  neef  Lawwerskaiing. 


71 


Bosman  Swanepoel  (+11  Okt.  1983) 
Woonstel 

— vir  Jill 

hy's  nederig  genestel 
in  'n  woonbuurt  waar  die  treine  fluit 
inaar  hy's  eerlik  en  hy  herberg 
die  geeste  van  ou  ridders 

hy  word  met  deernis  bewoon 

deur  Beethoven,  'n  stukkie  Stravinsky 

Finlandia  en  'n  vioolkonsert  van  Brahms 

Bach  en  'n  beeldjie  van  die  Don 
en  windmeulens  van  La  Mancha 
teen  die  géél  son  van  my  mure 

'n  etsie  van  die  Notre 
'n  heilige  nokturne 

Bybel,  boeke,  'n  kakkerlak 
en  swart  miertjies  op  die  wit 
van  my  wit  wasbak 

my  bleskop  en  my  skeergoed 
en  my  sondes  in  'n  spieël 

0 my  burg  van  éénsaamheid 
0 my  burg  van  passie  en  seduksie 
0 jý  inet  jou  smeulwarm  oë 

kom,  kom  ons  proe  die  groen  van  olywe 
kom  ons  skink  die  wynrooi  wyn 
hier  by  die  kerslig 
snags  in  die  koue 

snags  wanneer  jy  die  laaste  burg  is 
teen  die  eensaamheid 

snags  wanneer  die  treine  fluit 
en  die  reën  so  teen  die  ruite  reën 

Chris  Pelser 
Paros-landskap 

(vir  Barbara) 

opdat  papawers  velde  rooi  en  oop  kan  breek 
inoet  ek  strande  tamariske  skep: 

eers  moet  ek  die  krom  windmeul  skets 
dan  penstrepe  dun  toeriste  in  'n  tou 

— die  skoenlappers  is  skaars  vanjaar 
sê  die  gids  by  die  bus  in  sy  baard 

maar  deuskant  lê  Naousa  met  sy  naakstrand 

daar  fladder  wel  voëls  van  'n  ander  fleur; 

vir  die  meer  beskeidenes:  'n  glasie  retzina  dalk 

hy  kan  'n  taverne  aanbeveel,  of  besoek  gerus 

die  profeet  Elia  se  klooster  hoër  berg-op  — 

spatsels  groen  en  blou  klad  luike  in  wit  huise 

hier  moet  bougainvilleas  rooi  wees 

én  malvas  in  witgekalkte  kruike: 

sonop  is  'n  grou  donkie  wat  die  hane  wakker  balk 

sononder  korrel  terloopse  swaels  na  oop  balkonne 

inaar  my  landskap  is  sonligblou  oor  keistene 

en  mandjies  vars  geplukte  druiwe 

teen  die  see  groei  tamariske 

daar  is  papawers  teen  die  berg 

— ons  moet  ons  pluksel  vir  die  nag  onthou 

met  wat  anders  as  blomme  sal  ons  die  afskeid  besweer? 

maar  jy  vat  my  hand  en  lei  my  onwillig  weg 
ek  word  toeskouer  van  my  eie  spel 

in  die  skoonheid  wat  bly 
ken  ek  die  verskil  tussen  ons 


Parikia:  19.05.83 


Guillaume  Marais 

Professor  W.E.G.  Louw  se  Laaste  Lesing 


Na  iny  beste  wete  was  die  dubbellesing  wat  prof.  W.E.G.  Louw  op  Vrydag, 
18  April  1980,  om  11.15  vm.  in  die  J.B.M.  Hertzoglokaal  in  die  Beattie- 
gebou  van  die  Universiteit  Kaapstad  aan  sy  drie  voltydse  Honneursstu- 
dente,  Toby  Wright,  Juanita  Strydom  en  Guillaume  Marais  gegee  het,  sy 
heel  laaste  amptelike  optrede  as  akademiese  hoogleraar. 

Prof.  Louw  was,  volgens  'n  kennisgewing  op  sy  kantoordeur,  Vrydag- 
oggende  vanaf  9.20  tot  10-uur  in  sy  kantoor  om  met  studente  te  gesels.  Hy 
het  dié  feit  op  'n  keer  in  die  klas  genoem  en  bygevoeg  dat  geen  student  nog 
van  die  uitnodiging  gebruik  gemaak  het  nie.  As  ek  reg  onthou,  het  ek  toe  op 
4 April  en  11  April  met  hom  gaan  gesels.  Op  18  April  was  ek  vroeg  by  die 
Universiteit,  maar  het  nie  na  prof.  Louw  se  kantoor  gegaan  nie,  omdat  ek 
gemeen  het  dit  sou  voorbarig  wees  oin  elke  week  te  gaan.  Min  het  ek 
geweet  dat  ek  nooit  weer  die  geleentheid  sou  kry  nie. 

Terwyl  ek  tussen  tien-  en  elfuur  op  pad  was  na  die  Hertzoglokaal  het  ek 
prof.  Louw  op  die  eerste  verdieping  gesien.  Hy  was  geklee  in  'n  swart  pak 
en  het  daar  besonder  netjies  en  jeugdig  uitgesien.  Toe  hy  om  11.15  die  lo- 
kaal  binnekom,  het  hy  ons  vriendelik  gegroet  en  onmiddellik  daarná  gevrá: 
"En  waar  is  Elisabeth  Eybers?"  Hy  het  altyd  aan  die  een  lang  sy  van  die  tafel 
gesit  en  ons  drie  aan  die  oorkant,  sodat  sy  oog  direk  op  Elisabeth  se  portret 
teen  die  muur  geval  het.  Hy  het  by  'n  vorige  geleentheid  half  ernstig,  half 
skertsend  gesê  sy  kyk  hom  so  kwaai  aan  dat  dit  hom  hinder.  Toe  hy  dus  vra 
waar  Elisabeth  Eybers  is,  het  ek  gesê:  "Professor,  u is  die  opmerksaamste 
mens  in  die  hele  Afrikaansfakulteit,  want  u is  ál  een  wat  opmerk  dat  ek  Eli- 
sabeth  Eybers  en  genl.  Hertzog  omgedraai  het."  Prof.  Louw  het  geglimlag 
en  dankie  gesê.  Hy  het  ook  die  feit  genoem  dat  hy  ontuis  voel  in  die  swart 
pak,  maar  dat  hy  later  in  die  dag  'n  dinee  in  die  stad  moes  bywoon. 
Daarna  het  hy  met  sy  lesing  begin:  "Wat  is  die  verskil  tussen  die  Tagtigers 
se  poësie  en  Gorter  s'n?"  Die  Tagtigerbeweging,  het  hy  gesê,  het  twee  pole 
— Gorter  en  Kloos.  Verwey  het  gesê  Kloos  is  nou  eenmaal  die  hartstogtelik- 
ste  mens  in  Nederland.  Volgens  prof.  Louw  was  Kloos  in  teenstelling  met 
die  skaatsende  en  krieketspelende  Gorter,  'n  heelteinal  "onsportiewe" 
mens  wat  seker  nooit  'n  treé  gedraf  het  nie.  Ironies  is  die  feit  dat  Kloos,  on- 
danks  sy  bittere  verset  teen  die  retorika,  tog  uitnemende  sonnette  volgens 
vaste  patroon  geskryf  het. 

Na  sy  sensitivistiese  verse,  'n  vreemde  uitloper,  het  Gorter  teruggekeer  na 
die  Tagtigerbeweging.  Henriette  Roland  Holst  sê  in  een  stadium  was  al 
Gorter  se  vermoëns  bymekaar  soos  eiers  in  'n  nes.  Dan  kom  die  storm  en 
ruk  die  nes  uitmekaar.  Gorter  kon  die  eiers  nie  weer  bymekaar  kry  nie. 
Tog  kom  daar  nog  pragtige  verse  in  "Pan"  voor. 

Gorter  het  Marxis  geword,  historiese  materialis,  en  het  in  sy  dwaasheid 

Vondel  as  'n  bourgeois  bestempel  wat  die  guns  van  die  magtiges  gesoek 
het. 

In  "Socialistische  Verzen"  sê  Gorter; 

"Ik  heb  't  gevonden,  het  menschengeluk, 
al  moest  ik  worden  vier  en  dertig  jaar 
eer  ik  het  vond,  en  ging  veel  trachten  stuk 
inspannend  worstlen  en  ijdel  gebaar. 

Maar  zoo  zeker  als  daarbuiten  de  zon  de 
wereld  befloerst,  heb  ik  't  geluk  gevonden." 

Tog  kla  hy  in  "Liedjes": 

"Verdoemd! 

Alles  zijn  klein, 

Geen  is  er  groot. 

Beter  weg  in  de  dood 

Dan  verdoeind  met  het  kleine  te  zijn." 

Gorter  was,  aldus  prof.  Louw,  'n  man  van  uiterstes.  Weens  politieke  ver- 
skille  het  hy  later  nooit  met  Henriette  Roland  Holst  gepraat  nie.  Prof.  Louw 
het  terloops  opgemerk  dat  wyle  genl.  Hertzog  ook  só  was,  en  nie  mense 
kon  groet  met  wie  hy  ernstig  getwis  het  nie.  Toby  Wright  het  hierop  vertel 
dat  Jung  ook  in  woede  en  frustrasie  neergeslaan  het  toe  Adler  hom  op  'n 
sekere  punt  nie  gelyk  wou  gee  nie.  Ek  het  vertel  hoe  'n  vroulike  stigterslid 
van  die  Voortrekkerbeweging  stokstyf  geskop  het  en  gelawe  moes  word  toe 
met  meerderheid  van  stemme  besluit  is  om  die  tradisionele  breërandhoed 
van  die  Voortrekkers  met  'n  beret  te  vervang;  ook  dat  'n  ou  oom  vertel  het 
hoe  dr.  D.F.  Malan  as  seun  dikmond  teen  'n  akkerboom  gaan  staan  het  oin- 
dat  die  ander  kinders  nie  wou  speel  soos  hý  wou  hê  nie. 

Prof.  Louw  het  voorts  daarop  gewys  dat  Gorter  se  sensitivistiese  verse  in 
opstand  gekom  het  teen  twee  tradisies:  die  retorika  en  die  romantiek. 
Woede  het  hom  voortgestu.  Kloos  en  die  ander  Tagtigers  het  hom  onmid- 
dellik  as  die  ideaal  erken.  De  Nieuwe  Gids  het  Kloos,  Van  Eeden,  Van 
Deyssel,  Verwey  en  Gorter  hoogstens  ag  jear  bymekaar  gehou.  Dan  volg 
die  Neëntigers,  Adriaan  Roland  Holst,  Boutens  en  Leopold,  die  mees  on- 
middellike  voortsetter  van  Gorter.  Na  Tagtig  toe  soveel  koppe  geval  het, 
was  daar  eerder  voortsetting  as  rewolusie.  So  het  sake  ontwikkel  tot  1945 
toe  die  eksperimenteles  almal  behalwe  Van  Ostayen,  Gorter  en  Gezelle  van 
die  tafel  geveeg  het. 

Boutens  was  sterk  Christelik  georiënteerd  maar  het  later  agnostikus  ge- 
word.  Prof.  Louw  het  vertel  hoe  H.A.  Mulder  se  Gereformeerdé  dominee- 
vader  sy  kinders  verbied  het  om  bioskoop  toe  te  gaan;  hulle  mog  selfs  nie 
aan  die  kant  van  die  straat  loop  waar  die  bioskoop  geleë  was  nie! 

Prof.  Louw  het  Van  Deyssel  as  grysaard  een  aand  in  'n  restaurant  in  Am- 
sterdam  gesien.  Hy  het  'n  koekie  met  'n  bakkie  rooin  daarby  bestel.  Toe  dit 
kom,  het  hy  eers  die  bakkie  room  opgeëet,  en  daarna  die  koekie  waarop  die 
room  eintlik  gesmeer  moes  gewees  het! 

Om  eenuur  nadat  die  tyd  sedert  kwart  oor  elf  omgevlieg  het,  het  prof.  Louw 
ons  weer  daaraan  herinner  dat  ons  op  Vrydag,  25  April,  om  elfuur  by  sy 
plaas  naby  Stellenbosch  moes  wees  om  later  middagete  saam  met  hom  en 
sy  eggenote  te  geniet.  Hy  het  ons  gegroet  en  gesê:  "Goed,  ek  sien  julle  dan 
Vrydag!" 

Ek  en  my  vriend  Wessel  Brynard  wat  tussen  Sutherland  en  Calvinia  boer, 
het  Vrydagoggend,  25  April,  'n  ent  by  Gordonsbaai  gaan  draf.  Toe  ons  te- 
rugkom,  het  Juanita  Strydom  my  gebel.  Sy  en  Toby  sou  per  trein  uit  die 
Kaap  Strand  toe  kom  en  dan  saam  met  my  na  prof.  Louw  se  plaas  ry.  Ter- 
wyl  ons  praat,  het  my  vrou  gesê:  "W.E.G.  Louw  is  dood." 


Carol  Clark 
Wildevy 

In  die  eerste  gloed 

van  wederliefde 

wou  ek  om  U 

die  vlees  versaak 

maar  dit  is  so  beskik 

dat  ek  moes  klewe  aan  'n  man 

en  baar 

Ek  het  die  Plan  gefnuik 
inet  Minovlar  en  Serial 

Biphasil  — later  ook  die  Depo  Provere-spuit. 
Die  naalde  wat  drie-maandeliks 
my  vrywaar  teen  die  lot 
is  spykers  wat  die  vlees  geleidelik 
kruisig  en  kis. 

Nou  staan  ek  U en  inwag 
langs  die  pad  — 
onlustig 
soos  die  boom. 

Joan  Hambidge 
Die  bourgeois  kritikus 


Dit  is  inaklik  om  deur  middel  van  analogieë  'n  saak  te  beskryf  — en  te  ont- 
wyk.  Om  weg  te  skram  van  eerlike  prontuit  skryf  veroorsaak  té  maklik  'n  la- 
ding  van  kodes  soos  blyk  uit  die  meeste  literêre  onderhandelinge. 

En  dis  juis  wat  ek  nie  wil  nie. 

In  hierdie  artikel/essay  (die  aard  moeilik  definieerbaar)  wil  ek  die  "bourgeois 
kritikus"  om-skryf  — maar  met  inbegrip  van  die  feit  dat  elke  stelling 
gerelativeer  kan  word.  Dis  o.m.  wat  Barthes  bedoel  het  met  die 
doxa/paradoxa-beginsel:  die  uitgediende,  die  cliché  moet  vervang  word 
met  'n  nuwe  stelling  wat  op  sigself  weer  kan  verval  in  die  bekende  — wat 
vra  om  vernuwing  (paradoxa). 

Daarom  volstaan  ek  hoogstens  met  kantaantekeninge  by  die  begrip  "bour- 
geois  kritikus".  Ook  gee  ek  toe:  dit  is  soos  ek  dit  sien,  waar  ek  nie  'n  helder 
definieerbare,  omlynbare  entiteit  is  nie,  want  sedert  Freud/Lacan  is  dit  on- 
moontlik  om  die  "ek"  as  'n  enkellynige  kode  te  projekteer.  Ter  wille  van  die 
argument  is  ek  'n  skrywer  van  1983  wat  sekere  aannames  (veral)  binne  die 
Afrikaanse  letterkunde  ondersoek  — en  bevraagteken. 

— Die  begrip  bourgeois  word  nie  in  die  pejoratiewe  sin  bedoel  nie,  maar 
eerder  gesien  as  'n  sekere  soort  kritiese  instelling  of  stellingname  — en 
dikwels  die  afwesigheid  daarvan.  Dit  sou  die  ideaal  wees,  dink  ek,  maar 
dit  is  terselfdertyd  onmoontlik  om  die  konsep  bourgeois  te  gebruik  sonder 
om  ook  die  betekenisse  burgerlik/bekrompe,  e.d.m.  te  impliseer.  Al  pro- 
beer  ek  dus  die  woord  red  van  al  sy  negatiewe  konnotasies,  kan  ek  nié 
verhoed  dat  daar  lesers  sal  wees  wat  bourgeois  sal  sien  as  die  uitdraer  van 
die  kulturele  status  quo  nie. 

— My  belangrikste  uitgangspunt  is  dat  daar  nie  één  bourgeois  benadering  is 
nie,  maar  vele.  Daar  bestaan  etlike  kenmerke  of  attribute  waaraan  'n 
mens  die  soort  kritikus  kan  her-ken. 

— Die  mees  voor-die-hand-liggende  eienskap  of  attribuut  (en  ook  een  wat 
ek  nie  nou  wil  bespreek  nie,  omdat  dit  al  'n  duisend  keer  gedoen  is)  is  die 
sensurering  van  tekste.  Letterkundige  tekste  word  gesensureer  die  oom- 
blik  wanneer  dit  nie  meer  by  sy  bepaalde  lewenshouding  aanpas  nie;  of 
erger  nog,  wanneer  dit  nie  pas  binne  die  raamwerk  van  dié  geineenskap 
waarbinne  hy  sy  ambisies  wil  uitleef  nie.  Op  sy  ergste  word  die  Let- 
terkunde  gelykgestel  aan  waarheid  (sic!)  of  die  wêreld  daarbuite  ...  Meer 
veragtelik  word  tekste  ontman  t^w.v.  " ".  Dit  wat  so  pragtig  en  klinkend 
geformuleer  word,  terwyl  die  leser  weet  genoemde  Literator  glo  nie  regtig 
wat  hy  skryf  nie. 


77 


— Die  bourgeois  kritikus  beroep  hoinself  gewoonlik  op  'n  tradisie.  En  sy  per- 
soonlike  smaak.  Hy  kan  die  skeidslyne  trek,  weet  intuVtief  en  daarom  on- 
middellik  wat  die  verskil  is  tussen  Goeie  Letterkunde  (met  hoofletters  tog) 
en  Verstrooiingsliteratuur. 

Só  dwingend  en  algemeen  is  hierdie  soort  benadering  dat  René  Wellek  (ek 
wil  eintlik  sê:  dat  sélfs  René  Wellek)  onlangs  in  'n  artikel  in  die  Times  Literary 
Supplement  van  10  Des.  1982  die  volgende  stelling  gemaak  het:*  "...  the 
permanent  (sic!)  distinction  between  the  really  great  and  mere  trash  re- 
mains  and  need  to  be  asserted."  Dan  verduidelik  hy  wat  hy  bedoel:  "The 
old  consensus  on  what  is  great  in  literature  is  questioned  not  only  by  the 
wide  public  of  the  so-called  mass  culture  which  reads  the  paperbacks  of- 
fered  on  the  racks  of  drugstores  — romances,  westerns,  detective  stories, 
spy  novels,  science  fiction,  pornography  — but  from  within  the  academy  by 
those  who  see  no  difference  between  what  used  to  be  called  kitsch,  colpor- 
tage,  trash,  Trivialliteratur,  and  high  literature.  Susan  Sontag  has  made 
'Camp'  fashionable;  Leslie  Fiedler,  in  an  essay  'The  Children's  Hour'  has  ex- 
alted  songs  full  of  'lovely  commonplaces  and  sentimental  clichés'  as  well  as 
obscene  black  anti-verse"  (Times  Literary  Supplement  — Dec  10,  1982: 
1356). 

Wellek  beweer  ook  dat  dit  nie  'n  bona  fide  belangstelling  in  "sub-literatuur'( 
is  wat  hierdie  skrywers  motiveer  nie  — maar  eerder  (en  veral)  die  rewolusie 
téén  smaak.  'n  "Omgekeerde  snobisme",  noem  iemand  dit. 

Maar  wat  behels  dit  alles?  Kan  'n  mens  Wellek  e.a.  nie  bloot  verdink  van  'n 
soort  "kulturele  élitisme"  nie?  Het  ons  nie  hier  te  make  met  dieselfde  soort 
denkpatroon  wat  'n  mens  bv.  vind  wanneer  Engelse  literatore  slegs  die 
"Great  Tradition"  aan  studente  voorskryf  nie? 

Ek  is  egter  besig  om  myself  vooruit  te  loop  — 'n  mens  behoort  elke  aan- 
name  van  Wellek  te  ondersoek. 

Wellek  het  kennelik  'n  sterk  afkeur  aan  die  "gewone"  leser  (déclassé)  wat 
sy  ontspannings-Zontsnappingslektuur  in  die  "drugstore"  koop.  (Bespeur 
'n  mens  hier  'n  tikkie  snobisme  by  die  gedagte  dat  iemand  daardie  ááklige 
"penny  horribles"  en  "tickey  terribles"  mag  lees?).  Sekerlik  kan  dit  net-net 
wanneer  die  "man-in-die-straat"  dit  lees,  maar  wanneer  kritici  en  Literatore 
Van  Formaat  hulle  daarmee  besig  hou,  is  dit  tyd  orn  op  te  tree.  Met  alle 
respek  aan  die  geëerde  kritikus  vind  ek  dit  nodig  om  te  sê  dat  die  skeidslyne 
meer  arbitrêr  is  as  wat  hy  ooit  mag  dink.  Van  die  "grootste"  literatuur  (en 
"grootste"  dan  binne  sý  raamwerk  bedoel)  is  gebaseer  op  "goedkoop" 
plots  — ek  dink  hier  aan  Graham  Greene  se  The  power  and  the  glory  waar 
'n  doodgewone  "skop-skiet-en-donder"-plot  as  uitgangspunt  gebruik 
word.  Natuurlik  met  iets  meer  by.  Vanselfsprekend  verander  Greene  dit,  hy 


*(Die  opskrif  van  die  artikel,  "Respect  for  tradition",  verraai  seker  al  baie.) 

verbeter  en  verfyn:  maar  sou  die  leser  enige  erg  aan  dié  verhaal  gehad  het 
indien  hy  nié  die  kodes  van  die  speurverhaal  kon  herken  nie?  In  sy  resepsie- 
estetiese  studie  ondersoek  Umberto  Eco  "closed”  ën  "open  texts"  {The 
role  of  the  reader,  1979:  Superman-strokies  én  die  meer  komplekse  teks 
word  behandel.) 

Ek  glo  nie  'n  mens  kan  ooit  met  die  stelling  akkoord  gaan  dat  Sontag  in  haar 
Notes  on  camp  (uit  Against  interpretation , New  York,  1964)  net  daarop  in- 
gestel  is  om  "Camp"  "fashionable"  te  maak  nie!  As  'n  mens  mooi  kyk  na 
Sontag  se  reeds  klassieke  essay,  definieer  sy  "Camp"  deur  middel  van  'n 
binêre  opposisie,  'n  sentrale  strukturalistiese  konsep:  sy  neem  A teenoor  B, 
C teenoor  D,  ens.  (Op  dieselfde  manier  wil  'n  mens  amper  moedswillig  wees 
en  sê:  sou  Wellek  regtig  kon  weet  wat  hoë  literatuur  is  as  dit  nie  was  vir  dié 
uitskotliteratuur  nie).  Die  "slegte"  kan  tog  alleenlik  begryp  word  in  terine 
van  die  "goeie",  nie  waar  nie? 

Wellek  se  amper  naïewe  aanname  dat  smaak  'n  spontane  "proses"  is,  word 
in  artikels  soos  Sontag  s'n  bevraagteken  en  verwerp. 

Maar  wat  "goed"  en  "sleg"  is,  blyk  vir  die  groot  direkteur  van  die  literêre 
maatskappy  Wellek  Et  Warren  nie  'n  probleem  te  wees  nie  — vir  my  is  dit 
wel,  hoewel  'n  mens  noodgedwonge  goed/sleg  moet  gebruik  in  enige 
literêre  tradisie  om  'n  soort  relativisme  van  uitspraak  te  verhoed.  Maar 
terselfdertyd  is  elke  literêre  oordeel  gebonde  aan  tyd  en  plek,  hang  dit  af 
van  watter  maatstawe  aangelê  word  deur  die  bepaalde  kritikus. 

'n  Resensie  vra  om  'n  waardeoordeel.  Party  mense  sal  selfs  verder  gaan  en 
beweer  dat  die  evaluasie  uiteindeiik  die  doel  van  die  analise  of  bespreking  is. 
Indien  'n  mens  werklik  sinies  is,  kan  jy  sê  dat  die  manier  van  lees  reeds  'n 
waardeoordeel  impliseer. 

Waardeoordele,  die  gebruik  van  goed/sleg,  is  inherent  deel  van  die  maat- 
skappy.  Die  bourgeois  kritikus  gebruik  egter  dié  waardeoordele  ascf  dit  ab- 
solutes  is  wat  nooit  kan  of  gaan  verander  nie,  staan  nooit  krities  teenoor  sy 
begrippeapparatuur  nie,  en  glo  vas  dat  een  interpretasie  beter  is  as  'n  ander 
een  (verkieslik  natuurlik  sy  eie  een.) 

Pierre  Macherey  sien  dit  só  in  A theory  of  literary  production:  "When 
posited  in  its  broadest  sense,  the  activity  of  criticism  seems  to  involve  a 
modification  of  its  object.  Criticism,  if  it  is  not  active  and  effective  change, 
evokes  at  least  the  possibility  of  change,  and  may  occasionally,  provoke  it. 
Behind  the  critical  attitude  there  is  an  implicit  but  decisive  affirmation:  'lt 
could  or  ought  to  be  different'."  (1978:  15) 

Vir  die  bourgeois  kritikus  is  geen  boek  ooit  goed  genoeg  nie  — alles  moet  en 
kan  altyd  beter  sodat  'n  mens  selfs  kan  praat  van  die  "could  do  better"-in- 
stelling,  die  skoolmeesteragtige  houding  wat  sê  die  teks  "slaag  nie  heelte- 
mal"  nie.  Wat  druip  die  teks?  Die  verwagtinge  wat  die  kritikus  gekoester 
het?  of  voldoen  dit  gewoon  nie  aan  die  moontlikhede  wat  dit  self  as  teks 
geponeer  het  nie? 

Hier  is  áus  sprake  van  die  sg.  "Normative  fallacy":  "...  in  which  criticism 

proposes  to  inodify  the  work  in  order  to  assimilate  it  inore  thoroughly,  de- 
nying  its  factua!  reality  as  being  merely  the  provisional  version  of  an  unful- 
fiHed  attention"  (Macherey,  19). 

— Ook  het  die  bourgeois  kritikus  dit  teen  enige  vorin  van  anti-intellektualis- 
ine.  Daaroin  word  veral  die  herineneutiese  benadering  só  hoog  geag,  terwyl 
Barthes  se  sibaritiese  siening  van  die  teks  (in  The  pleasure  of  the  text  (New 
York,  1975)  of  Susan  Sontag  se  "Erotics  of  Art"  (uit  Against  interpretation 
New  York,  1964)  verwerp  word.  Wanneer  dit  wel  toegepas  word,  gebruik 
skrywers  die  inetafore  in  dié  tekste  asof  dit  absolutistiese  beginsels  is,  ter- 
wyl  sowel  Sontag  as  Barthes  die  teks  as  'n  uiterse  subjektivisine  beleef. 
Barthes  be-skryf  die  teks  in  seksuele  metafore:  "The  text  you  write*  must 
prove  to  me  that  it  desires  me.  This  proof  exists:  it  is  writing.  Writing  is:  the 
science  of  the  various  blisses  of  language,  its  Kama  Sutra  (this  science  has 
but  one  treatise:  writing  itself"  (The  pleasure  of  the  text,  p.  6). 

Blote  opsetlikheid,  of  'n  poging  tot  anders-wees,  is  dit  hoegenaamd  nie, 
want  juis  wat  Barthes  probeer  en  by  uitnemendheid  illustreer,  is  dat  die  ver- 
houding  teks  — leser  toevallige,  subjektiewe  relasies  veronderstel.  Sy  ge- 
bruik  van  die  begrip  jouissance  (wat  ongelukkig  nié  'n  geskikte  Engelse  of 
Afrikaanse  ekwivalent  het  nie),  verduidelik  (tussen  aanhalingstekens!)  óók 
'n  geldige  leesaksie  — en  een  wat  die  bourgeois  kritikus  terstond  sal  ver- 
werp.  Diegene  wat  Barthes  reeds  gelees  het  en  kwalifiseer  as  'n  bourgeois 
kritikus  sal  hom  beskuldig  van  flambojansie,  van  iemand  wat  gedurig  ver- 
ander  van  plek  en  standpunt.  René  Wellek  verwerp  Barthes  se  "Sinuous 
career"  in  dieselfde  tradisie-artikel  — hy  neem  Barthes  kwalik  vir  sy  aan- 
houdende  korrektiewe,  veranderinge.  Kortoin  omdat  RB  teikens  die  doxa 
verander  het  tot  paradoxa. 

— Ek  gaan  vervolgens  'n  bekende  literator  anoniem  voorstel  — nie  uit  vrees 
of  enige  ander  rede  nie.  Gewoon  net  omdat  hierdie  standpunt  deur  miljoene 
literatore  gehuldig  word:  "But  the  proliferation  of  theories  has,  at  least  in 
the  United  States,  led  often  to  a neglect  of  the  older  necessary  and  possibly 
more  elementary  tasks:  The  contract  with  texts,  the  concern  for  history." 
Die  meeste  letterkundiges  sien  literêre  teorie/teoretiese  tekste  as  'n  blote 
hulpmiddel  tot  die  begryp  van  die  literêre  teks.  Vir  die  bourgeois  kritikus  is 
die  literêre  teorie  gewoonlik  'n  onding,  omdat  hy  wil  en  kan  staatmaak  op  sy 
eie  intuïtiewe  interpretasies. 

Literêre  teorie  is  'n  hulpmiddel  — én  nog  meer:  dit  is  terselfdertyd  ook  let- 


*Binne  die  konteks  moet  write  ("Writely''  x "Scriptible")  hier  gesien  word  as  'n  soort  lees- 
aksie,  nl.  die  prosedure  wat  die  leser  volg  by  post-modernistiese  teks  wat  hoër  eise  stel  aan  sy 
leesvernuf.  Daarteenoor  is  read  ("readerly"  x "lisible")  'n  leesaksie  wat  op  die  meer  klassieke 
teks  gerig  is,  d.w.s.  'n  soort  teks  waarin  die  leser  meer  duidelikheid  het  oor  sy  "leesopdrag- 
te". 


80 


terkunde.  Hier  dink  ek  byvoorbeeld  aan  Barthes  se  outobiografiese  bio- 
grafie,  Roland  Barthes  par  Roland  Barthes.  Op  die  oog  af  'n  samevatting 
van  RB  se  denkwyses,  sy  inanier  van  dink  en  doen  — by  'n  nadere  onder- 
soek  word  dit  óók  'n  fiksionele  teks,  want  nie  verniet  nie  word  die  leser 
vooraf  reeds  gewaarsku:  "It  must  all  be  considered  as  if  spoken  by  a 
character  in  a novel."  Barthes  is  egter  'n  maklike  voorbeeld,  omdat  hy  self 
die  grense  afbreek.  Freud  se  droomteorieë  het  ek  nog  altyd  as  sodanig  "er- 
vaar"  en  dit  het  my  ook  nie  verbaas  nie  toe  ek  uitvind  dat  Sigmund  Freud 
inderdaad  vir  die  Nobelprys  vir  Letterkunde  genomineer  was  aan  die  begin 
van  die  eeu. 

Die  bourgeois  kritikus  sou  net  kopskud  oor  só  'n  standpunt  wat  nie  alleen 
probeer  sê  dat  die  teorie  noodsaaklik  is  nie,  maar  nog  boonop  wil  voorgee 
dat  dit  belangriker  is  as  die  letterkunde  self! 

— 'n  Oordadige  blootstelling  aan  sulke  menings  kan  die  jong  student  net 
nadelig  beVnvloed  en  Wellek  sien  dit  byvoorbeeld  só:  "The  lopsidedness 
becomes  particularly  damaging  when  it  is  taught  that  all  literature  is  about 
literature,  is  only  words  about  words,  with  no  relation  to  reality,  reducing 
thus  his  life-engagement  to  an  elaborate  game  with  words"  {TLS,  Dec  10 
1982:  1356). 

Die  vrees  vir  nihilisme,  vir  arbitrêre  interpretasies,  vir  relatiwiteit,  vir  anargie 
spreek  nie  alleenlik  duidelik  uit  hierdie  aangehaalde  teks  nie,  maar  Wellek 
bely  openlik  sy  vrese:  die  moderne  literatuurwetenskap  is  besig  om  ons  in  'n 
kamer  vol  spieëls  in  te  lei  ... 

— Ek  het  deernis  met  Wellek  et  al.  Ek  het  ook  niks  téén  Wellek*  nie  — hy  is 
vir  my  bloot  die  argetipe  van  dié  tipe  kritikus  waaroor  ek  skryf:  'n  skrywer 
wat  glo  aan  'n  absolutisme  wat  nog  nooit  bestaan  het  nie,  inaar  tog  despe- 
raat  wil  vasklou  aan  die  ideaal  van  die  metafisiese  interpretasie  — die 
"begaafde"  kritikus,  met  sy  wêreldse  leeservaring  "ontdek"  die  korrekte  in- 
terpretasie,  weet  vooraf  (soos  'n  clairvoyant)  watter  metode  om  by  watter 
teks  te  gebruik. 

— Die  tradisie  van  logosentrisiteit  word  aangekleef  — en  juis  om  hierdie 
rede  word  Jacques  Derrida  se  bevraagtekening  van  sekere  aspekte  hiervan, 
intens  gevrees.  By  Derrida  is  daar  sprake  van  'n  soort  terrorisme: 
semioklasme  ...  want  soos  Derrida  in  sy  eie  woorde  skryf:  "the  sign  is  that 
ill-named  thing"  (Of  Grammatology,  1976,  p.  19). 


Ek  kies  Wellek  omdat  sy  en  Warren  se  norm  vir  'n  literêre  kunswerk  (in  navolging  van  Pep- 
per):  "the  amount  and  diversity  of  materials  integrated",  in  my  voorgraadse  jare  aanhou- 
dend  en  eentonig  aangehaal  is  as  dié  belangrikste  antwoord  op  die  kompleksiteite  wat  die  lite- 
ratuur  bied.  Ek  kan  terselfdertyd  nie  aan  'n  aanhaling  dink  wat  niksseggender  is  nie. 

— Indien/as  die  bourgeois  kritikus  wel  teoretiese  modelle  gebruik  — is  dit 
gewoonlik  die  reeds  uitgediende  strukturalistiese  paradigmas  wat  myns  in- 
siens  sedert  1968  geldigheid  verloor  het. 

Wat  probeer  ek  sê? 

Enersyds  kla  ek  omdat  literatore  hier  te  lande  nié  teoreties  wil  werk  nie,  en 
wanneer  hulle  dit  wél  doen,  kritiseer  ek  die  modelle! 

Toegegee:  Maar  ek  weier  om  handdoek  in  te  gooi  ... 

Tot  dusver  dan  het  ek  dit  enersyds  teen  dié  literator  wat  meen  teorie  is  on- 
nodig,  esoteries,  verwarrend  of  ''ongeldig''.  So  'n  literator  is  as't  ware  'n 
contradictio  in  terminis,  want  die  oomblik  wanneer  jy  begin  kritiseer,  of  be- 
oordeel,  teoretiseer  jy  teen  wil  en  dank.  Hierdie  (soort)  literator,  oftewel  die 
bourgeois  kritikus,  is  vasgevang  in  die  greep  van  'n  reeds  uitgediende  mo- 
del.  Dit  kan  gewoon  intellektuele  traumas  vir  hom  veroorsaak  as  hy  nou  ná 
twintig  jaar  moet  toegee  dat  sy  model  verouder  of  uitgedien  is.  Dis  dan 
makliker  om  die  moderne  literatuurwetenskap  te  beskuldig  van  verwar- 
ring/irrelevansie,  e.d.m. 

Andersyds  het  ek  dit  teen  dié  literator  wat  wél  binne  die  moderne  paradig- 
mas  opereer  sonder  om  dit  by  die  politieke  denkklimaat  aan  te  pas.  Ek  praat 
dus  nou  met  dié  leser  wat  die  hele  tyd  gedink  het  ek  beskuldig  alleenlik 
diegene  wat  meen  teorie  is  onnodig  ... 

Roland  Barthes  se  "sinuous  career"  (sic!)  is  hier  'n  voorbeeld  van  hoe  teorie 
herhaaldelik  verander  en  verbeter  moet  word.* 

Voor  die  studenteopstand  van  '68  — toe  die  hele  Franse  denke  nog  geregle- 
menteer  was  in  binêre  opposisies  ...  goed/sleg,  man/vrou,  ens.  — was 
Roland  Barthes  'n  uitgesproke  Strukturalis.  Sy  Mythologies  (in  Frankryk 
gepubliseer:  1957;  Engeland,  V.S.A.  : 1972)  sou  miskien  die  beste  voor- 
beeld  hiervan  wees.  Die  soektog  na  strukture  en  hul  betekenisse  word  op  'n 
verbluffend  unieke  wyse  — dog  suiwer  strukturalisties  — deur  Barthes  be- 
skryf. 

Wat  was  die  keerpunt?  Wanneer  het  Barthes  gesien  díé  model  is  uitgedien? 
Met  S/Z  (1970)  en  The  pleasure  of  the  text  (Le  plaisir  du  texte,  1973/1975) 
"gebeur"  die  drastiese  verandering. 

Met  S/Z  word  die  teks  opgebreek  — gekastreer  soos  die  castrato  in  die 
teksl  — in  561  lexias;  willekeurig  téén  die  aanwysings  van  die  skrywer  in.  'n 
Nuwe  betekenis  (liewer:  nuwe  betekenisladings)  word  ontdek  sodat  'n 
mens  oorstelp  staan  voor  die  magdom  verbindinge  wat  die  teks  met  sigself 
aangaan:  kodes  word  opgebreek  soos  atome  gesplits  word,  byna  met  die- 
selfde  gevolge  ... 


Ek  is  jammer  ek  hamer  op  Barthes  — ek  kan  egter  nie  op  hierdie  dag  en  datum  aan  'n  meer 
fundamentele  denker  dink  nie.  Sy  dood  was  werklik  ontydig. 

Die  uiteinde  is  'n  teks  wat  nié  ineer  vasstaan  nie  — 'n  teks  so  kompleks 
gelees  dat  'n  mens  verwonderd  toekyk.* 

Met  The  pleasure  of  the  text  "gebeur"  iets  anders  — terwyl  RB  in  S/Z 
terselfdertyd  ook  sy  potlode  skerp  maak  en  sodoende  sy  metode  al  skry- 
wende  verander/verbeter,  beklemtoon  hy  die  tekstase  van  lees  in  sy  teks 
van  70. 

Die  teks  is  nie  meer  'n  objek  wat  'n  mens  kan  vaspen  nie  — ook  bestaan 
daar  nie  meer  so  iets  soos  'n  metataal  nie  — indien  wel,  word  dit  met  die 
leesproses  afgebreek  — 'n  totale  proses  van  destruksie. 

Teks  en  leser  word  een  in  jouissance  {seksue/e  ekstase)  en  in  plaas  van  ('n) 
teks,  verwys  RB  liefs  relativerend  na  tekstualiteit,  wat  tekstase  tot  gevolg 
het.  (Hier  'n  versmelting  van  seksualiteit  en  teks  in  Afrikaans.) 

Teks  en  leser  word  een,  smelt  saam  ... 

So  behoort  die  bourgeois  kritikus  eintlik  te  dink  — telkens  bereid  wees  om 
te  verander,  aan  te  pas,  te  politiseer,  eerder  as  om  te  kibbel  oor  die 
"waarde"  van  modelle  ('n  tipies  kapitalistiese  standpunt,  meen  ek),  die 
"toepaslikheid"  van  paradigmas,  die  "voorskryfbaarheid"  van  Roland  Bar- 
thes. 


Universiteit  van  die  Noorde 
September  1983 

Indien  'n  inens  S/Z  wil  dekonstrueer,  kan  die  metafoor  kastrasie  as  uitgangspunt  gebruik 
word: 

La  Zambinella  is  gekastreer  ten  einde  "haar"  stem  ten  volle  te  kan  ontplooi,  om  kunstenares 
te  wees.  RB  "kastreer"  die  teks  Sarrasine  (hy  verdeel  dit  in  561  lexias)  om  sodoende  meer 
betekenismoontlikhede  te  kan  ontgin. 

Charles  Fensham 

Waar  kom  die  pleknaam  Skeba  vandaan  in 
Afrikaans? 


Die  weergawe  van  plek-  en  eiename  uit  Hebreeus  in  Afrikaans  bly  'n  pro- 
bleem.  Sekere  name  het  so  geyk  geraak  dat  Bybelvertalers  kwalik  daarvan 
kan  afwyk  sonder  om  die  risiko  te  loop  dat  die  leser  glad  nie  gaan  begryp  van 
wat  of  van  wie  gepraat  word  nie.  'n  Voorbeeld  hiervan  is:  ribka  word  weer- 
gegee  deur  Rebekka,  maar  rispa  deur  Rispa. 

Wanneer  'n  mens  die  pleknaam  Skeba  ("die  Koningin  van  Skeba"  in  1 Kon. 
10:1)  teenkom,  wonder  jy  hoe  die  Hebreeuse  woord  sjeba  in  Skeba  kon  ver- 
ander  het.  Dit  kom,  sover  my  kennis  strek,  vir  die  eerste  keer  in  Afrikaans 
voor  in  die  boek  van  S.J.  du  Toit,  Di  koningin  fan  Skeba,  of  Salomo  syn 
oue  goudfetde  in  Sambesia,  1898.  'n  Mens  gaan  soek  na  'n  moontlike  her- 
koms  van  Skeba,  maar  alles  tevergeefs.  Die  Griekse  vertalers  in  die  voor- 
Christelike  tyd  gee  die  Hebreeus  weer  met  Saba.  Die  Latynse  Vertaling  (die 
Vulgaat)  gee  dit  ook  weer  inet  Saba.  Luther  skryf  in  sy  vertaling  wat  in  1534 
uitgegee  is  van  "Die  Kónigin  von  Reicharabien"  en  toon  daarmee  goeie  in- 
sig  in  die  ligging  van  Skeba.  Die  Authorised  Version  van  1611  gee  dit  goed 
weer  met  Sheba  en  so  ook  alle  Engelse  vertalings  wat  daarna  ontstaan  het. 
Eers  as  'n  mens  kyk  na  die  Statevertaling  wat  in  1637  verskyn  het,  gaan  daar 
'n  lig  vir  jou  op.  Daar  staan  Scheba  en  is  Sch  heel  waarskynlik  as  'n 
prepalataal  sj  uitgespreek  en  nie  as  sg,  'n  frikatiewe  alveolêr  met  'n  velêr, 
nie.  Die  probleem  van  sch  in  Nederlands  is  alreeds  aan  die  einde  van  die 
vorige  eeu  deur  die  Leidse  vertalers  van  die  Bybel  aangevoel  en  hulle  het 
hierdie  woord  met  Sjeba  weergegee,  hoewel  in  die  Nuwe  Nederlandse  Ver- 
taling  van  1952  volhard  is  met  Scheba.  Die  Hebreeus  het  egter  'n 
prepalatale  sj.  So  gee  die  Nederlandse  sch  aanleiding  tot  verwarring. 

In  Afrikaans  het  ons  geen  prepalatale  s/  nie,  behalwe  in  sekere  leenwoorde. 
Verder  het  die  Nederlandse  sch  wat  uitgespreek  is  as  s -t-  g,  in  Afrikaans 
deurgaans  deur  'n  fonologiese  verskuiwing  s + k geword.  Die  gutturale  g 
het  'n  velêre  k geword,  bv.  die  Nederlandse  schema  het  in  'n  Afrikaanse 
skema  verander.  As  gevolg  van  dieselfde  fonologiese  verskuiwing  het  die 
Nederlandse  Scheba  in  Afrikaans  Skeba  geword. 

Net  om  te  illustreer  hoe  onlogies  benaminge  in  vertalings  weergegee  word, 
kan  ons  in  dieselfde  vers  in  1 Kon.  10  die  eienaam  Salomo  vergelyk.  In  He- 
breeus  is  dit  sjelomo,  m.a.w.  die  eerste  twee  klanke  van  sjelomo  en  sjeba  is 
presies  eenders.  Die  Griekse  vertalers  en  die  Vulgaat  maak  daarvan 
Salomon.  Luther  gee  dit  weer  met  Salomo  en  so  ook  die  Statevertaling.  Dit 
het  ook  in  Afrikaans  Salomo  geword.  Die  benamings  Skeba  en  Salomo  is 
so  ingeburger  in  Afrikaans  dat  dit  onverstandig  sou  wees  oin  dit  nou  korrek 
weer  te  gee  met  Sjeba  en  Sjelomo. 

Literêr-Aktueel 


Hennie  Aucamp  50 

Vir  Hennie  Aucainp  se  vyftigste  verjaardag  op  20  Januarie  1984  bied  die 
redaksie  hoin,  as  een  van  ons  getrouste  inedewerkers,  graag  'n  "sigbare" 
gelukwensing  aan.  Hennie  Aucainp  het  hoin  as  een  van  ons  toonaange- 
wendste  prosaskrywers  onderskei;  in  1982  het  hy  vir  sy  kortkuns  die  Hert- 
zogprys  ontvang.  Maar  daarnaas  is  hy  'n  oninisbare  raadgewer  vir  jong 
skrywers,  en  het  hy  in  talle  essays  indringend  besin  oor  die  aard  van  die 
kortkuns,  ën  van  die  kabaret,  waarin  hy  'n  opspraakwekkende  herlewing  in 
Suid-Afrika  bewerkstellig  het.  Naas  'n  "verhaal  inet  'n  verslag"  van 
Aucainp  self,  waaruit  sy  toegewyde  betrokkenheid  by  die  skrywer  in  sy 
werkswinkel  blyk,  plaas  ons  twee  opstelle  oor  sy  werk  deur  twee 
M. A.-studente  van  die  Universiteit  van  Pretoria,  Corné  Pienaar  en  Avriane 
Maritz. 

Die  Afrikaanse  Skrywerskring  50 

In  Septeinber  vanjaar  vier  Die  Afrikaanse  Skrywerskring  sy  50e  bestaansjaar 
inet  'n  Skrywerskongres  in  Pretoria,  waarby  skrywers  landswyd  betrek  sal 
word.  Gedurende  7 en  8 Septeinber  sal  vier  sprekers  optree:  prof.  Charles 
Fensham,  nasionale  voorsitter  van  die  Afrikaanse  Skrywerskring;  dr.  Hen- 
nie  Aucainp  oor  skrywerswerkswinkels  en  die  Afrikaanse  prosaskrywers; 
innr.  Bartho  Sinit,  oor  die  Afrikaanse  draina  en  toneel  vandag;  prof.  Elize 
Botha,  oor  die  Tydskrif  vir  Letterkunde  en  'n  toekoinsperspektief  vir  die 
Afrikaanse  Skrywerskring.  Nadere  besonderhede  sal  inettertyd  bekend 
geinaak  word. 

Ingrid  Jonker  50 

Teks  van  die  huldigingsrede  van  Jan  Rabie 

Vandag,  19  September  1983,  is  Ingrid  Jonker  vyftig  jaar  gelede  gebore.  Om 
haar  halfeeu  te  huldig  hou  die  Afrikaanse  Skrywersgilde  vanaand  om  8 nm 
'n  vergadering  in  die  saal  van  die  Suid-Afrikaanse  Kunsvereniging,  Kerk- 
straat  35.  Die  Ingrid  Jonker-prys  vir  die  beste  debuut-digter  in  Afrikaans  is 
aan  Johann  de  Lange  vir  sy  bundel  Akwareiie  van  die  dors  toegeken.  Dit  is 
by  Human  & Rousseau  Uitgewers  gepubliseer.  Die  beoordelaars  was  Hen- 
ning  Snyman,  Lina  Spies  en  as  buite-beoordelaar,  Sheila  Cussons,  wat  ook 
die  prys  oorhandig  het. 

Skrywers  wat  Ingrid  Jonker  geken  het,  onthou  haar  soos  volg: 

Ekself : 

Vandag  nog  is  sy  saam  met  Breyten  die  simbool  wat  in  ons  letterkunde  na- 
spook.  Onbevange  en  suiwer  en  eerlik  soos  'n  kind  was  sy,  en  haar  verse 
meestal  wiegeliedjies  wat  sy  vir  haarself  sing,  amper  heilig  eenvoudig.  Vir 
baie  van  die  jonger  digters  is  sy  meer  as  dalk  groter  digters,  iemand  wat  dit 

reggekry  het  oin  haar  woord  klein  en  suiwer  te  hou.  Soos  in  daardie 
wonderlike  vers: 

Korreltjie  klein  is  iny  woord 
korreltjie  niks  is  iny  dood. 

Elsa  Joubert: 

Sy  was  'n  ware  digteres  wat  die  inagiese  in  die  poësie  kon  vasvang,  so 
argeloos.  Veral  die  jonginense  lees  haar  (want)  sy  werk  in  op  inense  wat 
liefhet. 

Uys  Krige: 

Sy't  van  die  inooiste  verse  geskryf  in  ons  taal,  want  sy  het  haar  soos  'n  kind 
aan  die  lewe  verwonder,  en  dit  inaak  haar  'n  ware  digter. 

Abraham  de  Vries: 

Sy  verteenwoordig  die  jeug.  Haar  stein  is  dié  van  'n  kind  wat  êrens  nie  weet 
waar  sy  in  werklikheid  woon  nie.  Ingrid  sal  nooit  vyftig  kan  wees  nie,  sy  is 
tydloos. 

Adam  Small: 

I think  she  was  a beautiful  poet. 


Jack  Cope: 

In  almost  every  instance  her  poems  are  lucid,  never  confused  or  obscure, 
and  they  have  an  effect  of  speaking  direct  to  the  reader. 

Jan  Deloof,  Vlaamse  kritikus  en  digter: 

Ik  behoor  tot  de  lieden  die  door  de  jonkerbij  zijn  gestoken.  Het  is  iets  wat  ik 
niet  kan  beredeneren,  iets  heel  irrationeels,  maar  ik  houd  van  haar  poëzie, 
dat  is  alles. 

Marjorie  Wallace: 

That  wayward  elfin  Ingrid  would  never  have  been  annexed  by  the  establish- 
ment  as  we  have  been. 

As  ek  ten  slotte  een  draadjie  in  hierdie  agt  persone  se  hulde  kan  uitsonder 
dan  is  dit:  Haar  naam  en  haar  poësie  het  immergroen  jonk  gebly.  Dit  is  goed 
en  reg  dat  jong  digters  in  haar  naam  geëer  word. 

Van  Akwarelle  van  die  dors  het  Sheila  Cussons  by  die  oorhandiging  van  die 
Ingrid  Jonker-prys  o.a.  aan  Johann  de  Lange  gesê:  "Daar  is  fyn  woordver- 
nuf  en  vaardige  vakmanskap  wat’bewys  lewer  van  die  wyse  waarop  hy  sy 
gedigte  berekend  konstrueer." 

Boekbesprekings 


Kannemeyer  se  Geskiedenis  van  die  Afrikaanse  Literatuur  2 

Dat  deel  2 van  Kanneineyer  se  Geskiedenis  van  die  Afrikaanse  Literatuur  as 
sogenaamde  literatuurgeskiedenis  die  nie-literatuurhistoriese  patroon  volg 
van  deel  1,  is  onvermydelik  — Kannemeyer  kon  nie  in  deel  2 anders  te  werk 
gaan  as  in  deel  1 nie.  So  vinnig  verander  'n  wetenskaplike  ingesteldheid  nie. 
Wat  'n  mens  egter  wél  verwag  het,  is  dat  die  skrywer  van  hierdie  boek  die 
napratery  van  ander  skrywers  sou  vermy  het,  'n  napratery  in  so  'n  mate 
selfs  dat  daar  weer  soos  in  deel  1 woordelike  ooreenkomste  is  en  ons  dus 
van  minder  of  meer  verbloemde  of  selfs  onverbloemde  oornames  moet 
praat.  Ons  weet  teen  hierdie  tyd  dat  ons  met  'n  praktyk  te  make  het  wat  ook 
buite  die  Geskiedenis  van  die  Afrikaanse  Literatuur  voorkom,  ook  ten  op- 
sigte  van  buitelandse  bronne. 

Dit  is  'n  tydrowende  en  selfs  onthutsende  taak  om  hierdie  praktyk  van 
Kannemeyer  met  voorbeelde  uit  te  wys.  Tog  inoet  dit  gedoen  word  ter  wille 
daarvan  dat  mens  nie  die  indruk  skep  van  ongegronde  kritiek  nie.  Kanne- 
meyer  verwys  in  deel  2 na  die  kritiek  wat  op  deel  1 verskyn  het  en  praat  dan 
van  die  "vermeende  oornames"  wat  in  deel  1 uitgewys  is.  Dit  verplig  'n 
mens  van  vooraf  om  op  hierdie  saak  in  te  gaan,  egter  nie  uitvoeriger  as  wat 
nodig  is  nie. 

Ek  neem  as  eerste  voorbeeld  Kannemeyer  se  bespreking  van  Breytenbach 
se  Die  ysterkoei  moet  sweet,  en  eintlik  net  sy  bespreking  van  'n  paar  gedig- 
te  in  hierdie  bundel.  Ons  lees  in  een  van  Kannemeyer  se  bronne  'n  bespre- 
king  van  "Verslag",  in  'n  taamlik  uitvoerige  paragraaf,  wat  deur  Kanne- 
meyer  gereduseer  is  tot  'n  kort  paragraaf.  Daar  is  die  volgende  parallelle: 


Bron 


Kannemeyer 


het  dit  oor  die  "opbou"  van  die 
gedig 


het  dit  oor  die  "opbou"  van  die 
gedig 


gedig  is  "opsommenderwys"  ge-  die  "enumerasie"  in  die  gedig 
konstrueer 


"rapporterende"  aaneenskakeling  joernalistiek-impressionistiese 

"raportage" 


die  stuwende  ritme  gedra  deur 
die  sintaksis 


wat  "sintakties  oor  die  versreël 
stoot" 


"geringe  onthouvermoë" 


"die  weinige  wat  onthou  word" 

In  Kannemeyer  se  paragraaf  oor  “Verslag"  is  daar  hoogstens  één  sin  (die 
laaste  een,  met  die  verwysing  na  die  Franse  ballade)  wat  nié  uit  sy  versweë 
bron  ingegee  is  nie.  Die  seleksie  van  kristallisasiepunte  in  die  gedig  is  by 
Kannemeyer  dieselfde  as  in  sy  bron.  Nie  alleen  is  die  geselekteerde  feite  uit 
die  gedig  by  Kannemeyer  dieselfde  as  in  sy  bron  nie  maar  ook  die  beskry- 
wing  en  interpretasie  daarvan  is  dieselfde.  Dit  gaan  dus  nie  net  om  verswy- 
ging  van  die  bron  nie  inaar  om  iets  veel  ernstigers.  Geen  eie  bydrae  van 
Kannemeyer  in  so  'n  geval  kan  verskonend  wees  vir  wat  nié  sy  eie  bydrae  is 
nie. 

Ons  vind  ook  dat  Kannemeyer  selfs  geneig  is  om  soos  sy  bron  dieselfde 
gedigte  uit  die  bundel  af  te  sonder  vir  bespreking. 

Die  bron  bespreek  "skrywende  nou  en  van  agter  tot  voor": 

Bron  Kannemeyer 

die  gedig  is  "nie  romanties  nie"  "die  aromantiese  aard"  van  B.  se 

poësie 

dit  is  'n  "omgekeerde"  gedig  die  gedig  is  "van  agter  tot  voor" 

'n  Ander  geval  uit  dieselfde  bundel,  "stukkende  gedig": 

Bron  Kannemeyer 


die  konkrete  tydsbepaling  (en 
plaasbepaling)/bepaalde  tydruim- 
telikheid  van  die  gedig 

ontken  van  "die  magiese  werklik- 
heid  van  Leipoldt"  (deur  'n  vraag) 

die  "poëtiese"  van  die  groen  hoed 

"wonderlike  ryke" 

"oudheid  en  godsdiens"  in  die  ge- 
dig 


"die  presiese  uur  en  plek" 

"die  Leipoldtiaanse  vraag  na  die 
sin  van  sy  bestaan" 

"die  poëtiese  moontlikhede" 

"vervloë  ryke" 

"die  outydse  leefwyse  ...  en  die 
gewyde  diens" 


Die  bron  haal  (let  wel)  nie  aan  uit  die  gedig  nie  maar  parafraseer  en  interpre- 
teer  in  sy  éie  taal,  en  die  bron  se  omskrywings  (nie  die  taal  van  die  gedig  self 
nie)  word  dan  deur  Kannemeyer  oorgeneem.  Wat  Kannemeyer  nuut  te  sê 
het  oor  "stukkende  gedig"  is  hoogstens  'n  sin  of  wat.  Sy  beskrywing  van 
"stukkende  gedig"  is  weer  'n  baie  korter,  gekondenseerde  weergawe  van 
sy  bron.  Die  seleksie  van  die  voorgrondgegewens  in  die  gedig  is  weer  by 

Kannemeyer  dieselfde  as  in  sy  bron. 

Soos  sy  bron  lê  Kannemeyer  in  sy  bespreking  van  "Bedreiging  van  die  sie- 
kes”  uit  dieselfde  bundel  klem  op  die  gederomantiseerde,  gefabriseerde 
gedig. 

Ek  gaan  nie  verder  in  op  byvoorbeeld  'n  siening  in  omvattende  sin  ten  opsig- 
te  van  Breytenbach  se  poësie,  dat  dit  naamlik  poësie  van  die  "ontbinding" 
is  nie,  wat  Kannemeyer  ook  uit  een  van  sy  bronne  oorgeneem  het. 

In  al  hierdie  gevalle  bedoel  ek  met  oorname  'n  oornaine  sonder  erkentlik- 
heid.  Dit  gaan  egter  nie  om  erkentlikheid  as  sodanig  nie,  maar  om  die  ge- 
brek  aan  historiese  sin.  'n  Literatuurgeskiedenis  is  'n  geskiedenis  van  literêre 
kritiek  en  interpretasies,  nie  'n  toeëiening  en  herhaling  van  ander  se  me- 
nings  en  'n  kanonisering  daarvan  nie.  Van  die  literatuurhistoriese  kan  van- 
selfsprekend  nouliks  iets  tereg  kom  met  so  'n  toeëieningsprocédé. 

Ek  stap  af  van  Breytenbach  (se  één  bundel)  en  gaan  na  ander  gevalle.  Soos 
Breytenbach,  is  Opperman  'n  baie  belangrike  literatuurhistoriese  figuur.  Ek 
kies  die  volgende  voorbeelde  na  aanleiding  van  wat  Kannemeyer  oor  Opper- 
inan  sê.  Ek  haal  hier  uitvoeriger  aan,  omdat  die  woordelike  oornames  in 
hierdie  geval  onrusbarend  en  tiperend  vir  die  "styl"  van  oorname  is  in  Ge- 
skiedenis  van  die  Afrikaanse  Literatuur  (1  en)  2: 

Bron  Kannemeyer 

Opperman  het  "finaal  gebreek  met  Opperman  toon  'n  "radikale  breuk 
die  mooi  woord"  met  die  'mooi'  woord" 


"die  woordekonomie"  by  hom 


"die  flitsende  metafoor  en  die  kort- 
sluiting"  daarvan 

die  metafoor  waarin  twee  verwan- 
te  sieninge  "sonder  verbindingska- 
bels  bloot  naasmekaar  geplaas 
word" 


die  woord  "sober  en  ekonomies 
aangewend"  deur  hom 

"die  kortsluitende  metafoor" 


"sonder  regstreekse  verklarende 
procédé" 


Kannemeyer  skryf  oor  Opperinan  se  "Ballade  van  die  Grysland",  wat  oor- 
spronklik  "Inferno"  genoem  is,  "'n  titel  waarna  die  Danteske  tersinevorm 
en  die  'kringe'-beeld  van  die  eerste  strofe  teruggevoer  kan  word".  Kanne- 
meyer  se  bron  verbind  ook  die  gedig  aan  Dante  en  noem  dan  die  "nogal 
ongewone  driereëlige  strofes  ...  die  siening  van  die  stad  in  sy  verskillende 
sfere  of  kringe".  Kannemeyer  ten  opsigte  vau  Joernaai  van  Jorik\  "Teenoor 
die  rustige  verteltrant  van  die  tradisionele  epos  verloop  die  gebeure  in  Joer- 
naal  van  Jorik  egter  besonder  snel  ..."  Een  van  Kannemeyer  se  bronne: 

"Waar  die  tradisionele  epos  'n  rustige,  breedvoerige  verteltrant  het  ...  is 
Joernaal  van  Jorik  in  'n  vinnige  tempo  geskryf".  Kanneineyer  het  dit  soos 
een  van  sy  bronne  oor  die  begin  van  Joernaa!  van  Jorik,  waar  "die  meer- 
voudelike  gebruik  van  'warrelwinde'  (ensovoorts)  ...  iets  oorweldigends  gee 
teenoor  die  enkele  duikboot".  Bron:  "Die  meervoudsvorm  (winde  enso- 
voorts)  gee  daaraan  iets  oorweldigends  in  hulle  verhouding  tot  die  enkele 
duikboot".  Kannemeyer  skryf  oor  Wiesa  in  hierdie  epos:  "In  hoofsaak  vertel 
sy  vanuit  'n  eng,  ongerelativeerde  perspektief  met  die  aksent  op  die 
geïsoleerdheid  ...  van  die  volk".  Bron:  "Sy  ...  sien  dit  vanuit  'n  'eng', 
ongerelativeerde  perspektief  ...  Sy  praat  van  haar  volk  as  'n  geïsoleerde 
groep".  Kannemeyer  sê  dat  Wiesa  "die  geskiedenis  in  'n  a-chronologiese 
volgorde  ...  weergee".  Die  bron  sê  dat  Wiesa  "die  historiese  data  in  'n  anti- 
chronologiese  volgorde  (opnoein)".  Soos  in  talle  gevalle  eien  Kannemeyer 
hom  ander  se  uitsprake  toe  sonder  dat  hy  verstaan  wat  hy  lees,  wat 
natuurlik  ook  duidelik  maak  dat  hy  die  literêre  werke  sélf  waaroor  dit  gaan 
slordig  gelees  het,  op  sy  sagste  gestel.  Daar  is  'n  goeie  rede  voor  waarom 
die  bron  hierbo  praat  van  anti-chronologies  in  plaas  van  a-chronologies 
(soos  Kannemeyer  dit  oorneem). 

Ek  stap  af  van  Opperman  en  kies  ad  libitum  'n  paar  ander  voorbeelde,  om  te 
illustreer  hoe  deurlopend  in  Kannemeyer  se  boek  hierdie  verskynsel 
voorkom. 

Dit  is  baie  duidelik  dat  Kannemeyer  Walters  swak  en  slordig  gelees  het,  op 
sy  minste.  Met  betrekking  tot  die  Nederlandse  aanhalings  by  die  gedigte  in 
Apocrypha  sê  hy:  "Die  verhouding  tussen  teks  en  gedig  wissel  van  'n  iro- 
niese  inspeling  op  mekaar  tot  'n  verrassend-nuwe  perspektief  op  die  Bybel- 
se  gegewe  of  'n  fyn  uitgewerkte  en  verdraaide  transponering".  Bron:  "Daar 
is  'n  groot  verskeidenheid  verhoudinge  tussen  die  motto's  en  die  gedigte: 
...  ironie  ...  opsetlike  verdraaiing  van  die  Bybelse  gegewe  of  ongewone  toe- 
passing  daarvan". 

Leroux  is  'n  skrywer  waaroor  Kannemeyer  vroeër  al  taamlik  uitgebreid 
geskryf  het,  en  mens  sou  hier  van  hom  'n  onvermengd  eie  siening  op  die 
skrywer  se  werk  kon  verwag  het.  Tog,  ten  opsigte  van  die  gelyktydige 
verhale  in  tsis,  reeds  lankal  gesignaleer  deur  een  van  Kannemeyer  se 
bronne,  skryf  Kannemeyer  van  "twee  gebeurtenisse  wat  gelyktydig  afspeel, 
dikwels  — soos  in  die  weergawe  van  die  bulgeveg  in  die  hoofstuk  'Linda 
Lee  Westwood,  Mass',  deur  met  gebruik  van  woorde  'terwyl'  en  'toe',  wat 
die  twee  handelinge  skei,  'n  sekere  polariteit  aan  die  sinskonstruksie  te 
gee".  Dit  is  'n  kondensering  in  een  sin  van  wat  in  Kannemeyer  se  bron  'n 
breed  uitgewerkte  aspek  is  en  waarin  ons  oor  die  "simultane  verhaalkom- 
ponente"  'n  verwysing  na  dieselfde  hoofstuk  vind,  met  onder  andere  dié 
formulering:  "Al  hierdie  verhaalstukke  word  saamgevoeg  deur  skakel- 
woorde  of  skakelfrases  soos  ...  'toe  ...'  'terwyl'.  Natuurlik  reflekteer  die 
sinsbou  ook  die  gelyktydighede". 

Ek  gaan  nie  verdere  voorbeelde  noem  nie  — dit  gaan  nie  om  'n  uitputting 

van  die  voorbeelde  nie  (dit  is  trouens  onmoontlik,  so  baie  is  daar)  maar  om 
die  aanduiding  van  die  gebrek  aan  literatuurwetenskaplikheid  in  hierdie 
boek  (en  sy  voorganger),  die  graad  en  styl  van  toeëiening  en  die  versprei- 
ding  daarvan  deur  die  hele  veld  waaroor  Kannemeyer  skryf.  Mens  moet 
darem  ook  nie  Kannemeyer  se  huiswerk  vir  hom  doen  nie,  ás  hy  in  die  toe- 
koms  sy  teks  outentisiteit  wil  gaan  gee  by  'n  moontlike  herdruk. 

Hiermee  is  die  feite  nog  net  aangedui,  maar  genoeg  daarvan,  voldoende  om 
duidelik  te  maak  dat  ons  hier  nie  "verineende"  oornames  het  nie. 

Nie  net  deur  Kannemeyer  se  groot  afhanklikheid  van  ander  literatore  nie 
maar  ook  om  baie  ander  redes  het  ons  in  hierdie  2de  deel  van  die  Geskiede- 
nis  van  die  Afrikaanse  Literatuur,  net  soos  die  geval  van  die  eerste,  nie  met 
'n  literatuurgeskiedenis  te  make  nie.  Dit  is  ook  vanselfsprekend  dat  as  Kan- 
nemeyer  uitsprake  oor  literêre  werke  van  twintig  jaar  gelede  vandag  net  so 
oorneem,  dit  die  sterkste  bewys  is  dat  dit  vir  hom  nie  om  historisiteit  gaan 
nie.  'n  Literatuurgeskiedenis  is  aangewys  op  die  uitsprake  van  bepaalde  per- 
sone  op  'n  bepaalde  tydstip  vanuit  bepaalde  omstandighede  oor  bepaalde 
werke.  Daarvoor  toon  Kannemeyer  geen  bewussyn  nie.  Vir  hom  is  'n 
literatuurgeskiedenis  'n  statiese  lukrake  versameling  feite  en  uitsprake  oor 
literêre  werke.  Sonder  dat  daar  'n  onderskeid  gemaak  word  tussen  literêre 
werke  wat  werklik  geskiedenis  gemaak  het  en  ander  wat  bloot  gekom  en 
gegaan  het,  gee  Kannemeyer  ons  'n  bespreking  van  byna  elke  denkbare 
boek  wat  tot  op  'n  sekere  tydstip  in  ons  klein  literatuur  verskyn  het.  Sy  boek 
is  'n  rubrisering  van  skrywers  in  'n  min  of  meer  chronologiese  rangskikking 
en  oeuvres  word  een  vir  een  los-suksessief  afgehandel.  Waar  mens  wel  iets 
van  die  historiese  merk,  is  waar  Kannemeyer  sy  rubrisering  insidenteel  hier 
en  daar  met  bietjie  historiese  motivering  aanbied.  Die  enigste  gedeelte  waar 
ons,  toevallig,  iets  van  'n  werklike  literatuurhistoriese  bewussyn  aantref,  is 
in  sy  eerste  drie  hoofstukke  van  die  Vde  afdeling,  oor  "Sestig  en  die  heden- 
daagse  letterkunde".  Hy  kom  egter  nie  so  ver  om  by  die  behandeling  van 
die  figure  van  Sestig  die  historisiteit  deur  te  trek  nie  — al  gou  vergeet  mens 
dat  jy  hier  'n  boek  het  wat  as  literatuurgeskiedenis  aangebied  word  en  raak 
jy  verdwaal  in  allerlei  kunsmatig  saamgevoegde  details  oor  oeuvres  en  'n 
willekeurige  seleksie  van  werke  vir  bespreking  uit  'n  oeuvre.  Daarom  dat  die 
gedeelte  oor  die  poësie  van  Ernst  van  Heerden  so  weinig  tereg  laat  kom  van 
hierdie  skrywer  en  so  onbevredigend  is,  om  maar  een  voorbeeld  te  noem. 
Die  meeste  detail  wat  Kannemeyer  oor  'n  besondere  skrywer  gee,  is  literêr- 
histories  irrelevant,  terwyl  ander,  belangrike  inligting  ontbreek,  óf  omdat 
Kannemeyer  oningelig  is  óf  omdat  hy  beskermend  teenoor  die  feite  staan. 
Waar  hy  dit  oor  "Die  Uitgewersbedryf"  het  en  verwys  na  die  uitgewery 
Human  en  Rousseau,  vind  ons  niks  van  Human,  Rousseau,  Opperman,  ook 
De  Vries  se  reaksies  in  die  pers  (deels  baie  skerp)  teen  Breytenbach  nie.  ('n 
Dergelike  belangrike  feiteverswyging  vind  mens  ook  in  deel  1.) 

Hoewel  Kannemeyer  vir  Sestig  en  die  hedendaagse  letterkunde  'n  historiese 
raamwerk  probeer  skep,  toon  hy  ook  hier  sy  tekort,  waar  hy  op  die  terrein 

van  die  literêre  sosiologie  beweeg;  hy  is  inet  die  werkmetodes  en  beginsels 
van  laasgenoemde  net  so  min  vertroud  as  met  dié  van  die  literatuurgeskied- 
skrywing.  Daar  is  bewerings  oor  wat  die  Afrikaanse  literatuur  sou  benadeel 
het  in  die  tyd  van  Sestig  en  daarna,  maar  dit  berus  alles  op  gissings,  terwyl 
die  feite  uitwys  dat  daar  'n  ongekende  bloei  in  die  Afrikaanse  literatuur  ná 
Veertig  gekom  het,  en  as  Kannemeyer  werklik  histories  te  werk  gegaan  het, 
sou  hy  'n  verklaring  moes  gegee  het  van  die  fenomenale  produksie  aan  Afri- 
kaanse  werke  tot  op  die  huidige  dag.  Dít  lyk  nie  of  dit  uit  'n  ongunstige 
situasie  kon  voortgekom  het  nie,  selfs  as  dit  'n  oorproduksie  is  waarvan  'n 
groot  deel  minderwaardig  is.  Juis  in  laasgenoemde  geval  sou  dit  die  resul- 
taat  van  'n  té  gunstige  situasie  kan  wees.  'n  Beredenering  hiervan  ontbreek 
by  Kannemeyer.  Hy  volstaan  met  gissings,  wat  soms  aan  die  sensasionele 
grens. 

Wat  baie  duidelik  uitwys  dat  ons  in  Kannemeyer  se  boek  nie  met  'n  litera- 
tuurgeskiedenis  te  make  het  nie,  is  dat  jy  willekeurig  kan  begin  lees  aan 
enige  hoofstuk,  sonder  dat  jy  die  kennis  hoef  te  hê  van  die  voorafgaande 
om  te  verstaan  wat  jy  hier  en  nou  lees.  Die  boek  is  'n  aaneenryging  van  af- 
sonderlike  opstelle  oor  skrywers  in  byna  volkome  isolasie  bekyk.  'n 
Organiese  lyn  wat  deurloop  (ás  daar  so  iets  is  in  die  Afrikaanse  letterkunde) 
ontbreek. 

Die  boek  is  wesenlik  sinkretisties,  by  uitstek  literêre  sinkretisme.  Dit  op 
sigself  is  nie  so  kwaad  nie,  as  dit  maar  nie  as  literatuurgeskiedenis  voor- 
gehou  word  nie. 

Intussen  is  daarmee  nie  gesê  dat  deel  2 van  Kannemeyer  se  vermeende 
literatuurgeskiedenis  'n  onleesbare  boek  is  nie.  Inteendeel.  Dit  kan  ook 
nouliks  anders,  gesien  die  wyse  waarop  Kannemeyer  hom  so  sterk  bedien 
het  van  so  baie  ander  literatore  voor  hom  se  insigte.  Mens  sou  ook  kon 
praat  van  baie  goed  leesbare  koinpilasie. 

Die  duidelikste  wys  die  gebrek  aan  historiese  bewussyn  by  Kannemeyer 
hom  uit  in  die  slot  van  deel  2.  Die  boek  eindig  volkome  willekeurig  op  'n 
sekere  punt.  Dit  is  nie  duidelik  nie  waarom  Kannemeyer  wegskram  van  die 
omvattende  behandeling  (ek  sê  nie  volledige  nie)  van  die  kontemporêre 
literatuur  — 'n  literatuurhistoriese  lyn  loop  immers  deur  tot  vandag.  Hou  die 
geskiedenis  dan  op  'n  sekere  punt  op?  Wat  die  kontemporêre  betref,  sou 
Kannemeyer  egter  op  eie  bene  moes  staan.  Sy  afsluiting  van  deel  2 is  bloot 
lukraak  of  behendig  gekies,  en  nie  die  slotsom  van  aangeduide  literatuurhis- 
toriese  proses  nie.  Van  figure  soos  byvoorbeeld  Lina  Spies,  Olivier  of  Jaap 
Steyn  word  daar  nouliks  iets  gesê  (Kannemeyer  het  aan  homself  meer 
ruimte  afgestaan  as  aan  enigeen  van  hierdie  figure).  Dit  gaan  egter  nie  om 
versweë  figure  soseer  nie  as  om  die  afwesigheid  van  'n  historiese  insig,  ook 
sover  dit  die  uitmonding  van  die  voorafgaande  in  vandag  se  literatuur 
betref. 

So  'n  willekeurige  "afronding"  van  die  sogenaamde  literatuurhistoriese 
bring  — nodeloos  om  te  sê  — heelwat  inkonsekwensies  mee.  Waar  Kanne- 

ineyer  'n  redelik  groot  aantal  resente  primêre  literatuur  nié  tot  die  historiese 
reken  nie,  bied  hy  sekondêre  materiaal  van  'n  nóg  meer  resente  datum  wel 
aan  as  sogenaamd  literatuurhistories,  byvoorbeeld  die  kritieke  op  deel  1 van 
sy  Geskiedenis  van  die  Afrikaanse  Literatuur,  wat  hom  die  geleentheid  bied 
om  apologeties  te  praat  van  die  "vermeende"  oornames  in  deel  1 wat  deur 
die  kritiek  aangewys  is. 

Afgesien  van  die  gebrek  aan  literatuurhistoriese  insig,  hanteer  Kannemeyer 
ook  'n  beperkte  kritiese  apparatuur.  Sy  hoofstukke  is  in  'n  baie  groot  inate 
gerig  op  "motiewe"  ("temas"),  ingestel  op  beeld-"eksegese"  (of  afwesig- 
heid  daarvan  by  'n  skrywer),  die  "sirkulering"  van  beelde,  die  "teleskope- 
ring"  van  elemente,  die  skrywer  se  "boustof"  — wat  dit  ook  al  mag  bete- 
ken,  — dus  'n  beperkte  aantal  sake  waarop  gefikseer  word,  tot  in  die  ver- 
moeiende  toe.  Tot  hierdie  fiksering  op  sekere  sake  behoort  ook  nog  die  ver- 
skynsels  van  "enumerasie",  die  "agterna-perspektief"  en  die  "dramatiese 
opbou"  van  die  gedig.  Dus,  ook  gesien  suiwer  as  literêre  kritiek  het  hierdie 
boek  groot  beperkinge.  Die  indringende  verklarende  omgaan  met  'n  teks  is 
nie  Kannemeyer  se  forte  nie. 

Geskiedenis  van  die  Afrikaanse  Literatuur  deel  2 is  'n  goed  leesbare  boek, 
propvol  feite,  goed  vir  dié  wat  nie  in  die  literatuurgeskiedenis  geïnteresseerd 
is  nie  maar  indiskreet  menings  en  uitsprake  oor  die  literatuur  soek.  In  die 
sinkretistiese  hantering  van  ánder  se  menings  oor  die  literatuur  is  dit  egter 
nie  'n  voorbeeld  oin  na  te  volg  nie.  Dit  is  tiperend  dat  daar  wel  'n  register 
van  persoonsname  en  titels  in  Kannemeyer  se  boek  is  maar  geen  register 
van  saakname  nie.  Daar  is  byvoorbeeld  'n  gebrek  aan  genologiese  geskiede- 
nis  in  die  Geskiedenis  van  die  Afrikaanse  Literatuur.  Ek  dink  byvoorbeeld 
aan  die  ballade,  wat  'n  hele  ontwikkeling  in  die  Afrikaanse  literatuur  onder- 
gaan  het  en  baie  uit  te  staan  het  met  die  versdrama  soos  beoefen  deur  N.P. 
van  Wyk  Louw  en  Opperman. 


T.T.  Cloete 


T.T.  Cloete:  Jukstaposisie,  Tafelberg-uitgewers,  Kaapstad,  1982. 

Prys  R10,50. 

Te  oordeel  aan  die  twee  bundels  poësie  wat  reeds  van  hierdie  digter  verskyn 
het,  te  wete  Angelliera  (1980)  en  Jukstaposisie  (1982),  kan  'n  bundeltitel  by 
Cloete  beskou  word  as  'n  doelbewuste  keuse  waaruit  'n  kernagtige  karak- 
teristiek  van  die  bundel  afgelei  kan  word.  Uit  Angelliera  het  byvoorbeeld 
geblyk  dat  sowel  die  tematiese  verskeidenheid  as  die  poëtiese  samehang 
binne  hierdie  merkwaardige  debuutbundel  deur  die  vindingryke  titel  in  die 
vooruitsig  gestel  word.  Ook  die  titel  Jukstaposisie  is  'n  belangrike  rigting- 
wyser  by  die  lees  van  Cloete  se  tweede  — tereg  inet  die  gesogte  Louis  Luyt- 

prys  bekroonde  — bundel.  Die  gedigte  binne  hierdie  bundel  is  naamlik  op  'n 
bepaalde  manier  georden,  en  dit  is  'n  ordening  wat  van  die  leser  vereis  dat 
die  gedigte  en  afdelings  nie  net  ná  mekaar  nie,  maar  veral  ook  náás  inekaar 
bekyk  sal  word. 

Die  jukstaponering  van  teenstellende  en/of  selfs  oënskynlik  onversoenbare 
sake  word  dwarsdeur  die  bundel  gehandhaaf  en  reflekteer  Cloete  se  siening 
van  die  verskeidenheid  binne  die  skepping.  Vir  Cloete  is  alles  naamlik  nood- 
saaklik  en  funksioneel  binne  die  totaliteit  van  die  skepping,  en  alles  is 
trouens  met  'n  doel  so  beplan  deur  die  Skepper:  "...  wat  walg/van  mekaar 
word  speels  ingedeel/in  mekaar  deur  die  eksperimenterende  Taksonoom" 
iSwerfi.  Verskeidenheid  binne  die  skepping  kry  dan  in  hierdie  bundel  beslag 
in  jukstas  tussen  i)  opeenvolgende  afdelings,  ii)  binne  afdelings  tussen 
gedigte  wat  mekaar  ophef  en  uiteindelik  ook  iii)  binne  gedigte  deur  die 
saamtrek  van  uiteenlopende  dinge.  Die  gevolg  is  eerstens  'n  na  en  naas  me- 
kaar  plaas  van  enersyds  die  mooie  en  aangename  (lewensgenieting,  kleur- 
rykheid  in  die  skepping,  vreugdevolle  voortplanting,  kreatiwiteit)  en  ander- 
syds  die  lelike  en  onaangename  (siekte  en  pyn,  banaliteite,  doodsvrees, 
onsensitiwiteit).  Dit  is  egter  nie  net  'n  na  en  naas  mekaar  plaas  van  teenpole 
nie,  maar  terselfdertyd  ook  'n  illustrasie  van  die  onvermydelike  ineenstren- 
geling  en  noodwendige  interafhanklikheid  tussen  oënskynlik  wyd  uiteen- 
lopende,  maar  dan  tog  op  mekaar  aangewese  sake.  Hiermee  is  die  titel  van 
Cloete  se  bundel  dan  terselfdertyd  verklaar:  jukstaponering  veronderstel  die 
ordening,  vergelyking,  ineenstrengeling  en  interafhanklikheid  van  teenpole 
in  'n  Goddelike  skepping,  wat  kreatief  nágeskep  word  in  die  digterlike 
woordwêreld.  Dit  lyk  asof  die  deurlopende  jukstas  in  die  bundel  die  essensie 
van  Cloete  se  begrip  en  interpretasie  van  die  Godsbestel  belig,  sodat  die  or- 
dening  van  uiteenlopende  sake  'n  manifestasie  word  van  die  digter  se 
lewens-  en  geloofservaring. 

Verskeidenheid  binne  die  skepping  word  eerstens  deur  verskeie  sintuie  er- 
vaar:  reuk  (Olfaktorika) , gesig  (Skouspel  / en  H,  Bont  begryp)  en  gehoor 
iSeer  en  siter,  Sonante  dorp).  Die  geskakeerde  sintuiglike  ervaring  bestryk 
terselfdertyd  'n  verskeidenheid  waargenome  dinge:  klein  en  groot  ruiintes 
soos  die  huis,  dorp,  ver  plekke,  die  uitspansel;  verskillende  soorte  diere  en 
plante  as  "aardbewoners";  die  mens  as  nietige  objek  in  die  skepping  met  sy 
vreugde  en  pyn.  Dit  gaan  egter  nie  net  om  die  verwoording  van  die  waarge- 
nome  dinge  nie,  maar  ook  om  hulle  onderlinge  vreugdevolle  (Blydskap)  of 
pynlike  (In  die  meentdam)  samehang.  'n  Besef  van  hierdie  interafhanklik- 
heid  tussen  uiteenlopende  sake  lei  by  Cloete  dan  vanself  tot  'n  deurgron- 
ding  van  die  voHe  (dus  ook  die  minder  aangename  en/of  pynlike) 
werklikheid. 

Hierdie  deurgronding  van  die  noodwendige  samehang  tussen  jukstas  in  die 
volle  werklikheid  word  formeel  gemanifesteer  in  die  sametrekking  van  uit- 
eenlopende  sake  binne  metaforiese  konstruksies,  sintaktiese  groeperings  of 
klankbindinge.  Al  drie  hierdie  formeel-strukturele  middele  word  byvoor- 

beeld  ingespan  om  kulturele  samehang  te  bewerkstellig  tussen  die  nomina 
in  "Die  Hillbrowhoer/hoort  soos  die  wynboer/soos  die  Kaapse  klops/soos 
I die  politieke  flops/tot  ons  kultuur"  (Diskant).  Die  feit  dat  hierdie  nomina 
' almal  in  een  sin  aangetref  word,  bevestig  reeds  hulle  samehorigheid.  Meta- 
I fories  word  hierdie  samehorigheid  dan  versterk  deur  die  eksplisiete  verge- 
lyking  tussen  enersyds  HiHbrowhoer  en  andersyds  wynboer,  (Kaapse)  klops 
\ en  (poHtieke)  flops.  Verder  word  dan  klankmatig  nog  'n  ekstra  binding  be- 
werkstellig  deur  die  rym  tussen  "HillbrowhoeA/wynboer"  en  "(Kaapse) 

I klops/  (politieke)  flops".  So  'n  samehang  tussen  uiteenlopende  sake  word 
dan  dikwels  weerspieël  in  'n  vreugdevolle  ën  pynlike  bewus  word  van  'n 
Goddelike  deurstraling  van  die  skepping:  " die  mees  onverklaarbare/en  rare 
beleefdhede  is  die  wat  die  seerste/  en  blyste  maak  ..."  (Beeld  van  God). 
Die  interafhanklikheid  van  uiteenlopende  sake  kan  blykens  die  vooraf- 
gaande  opmerkings  onder  andere  gestel  word  deur  hulle  na  en  naas  mekaar 
ordening  binne  'n  gedig.  Hierdie  interafhanklikheid  behels  egter  veral  ook  'n 
insig  in  die  funksionaliteit  van  die  minder  aangename  of  die  minder  aanvaar- 
bare,  aangesien  dit  dikwels  'n  noodsaaklike  voedingsbodem  vir  sy  teenpool 
j verskaf:  "Die  waterskerpioen/  en  -kewer,  die  muskiet  en  die  larwe,  die 
I bakterieë  en  al/  die  menigvuldige  vorme  van  die  wrede  lus/wiel  die  aarde, 
laat  die  seisoen/pols  en  lanseer  ons  flambojant  deur  die  heelal"  dn  die 
meentdam) . Dit  is  trouens  dikwels  die  minder  aangename  wat  die  voedings- 
bodem  is  vir  'n  kunstenaar  se  kreatiwiteit,  soos  blyk  uit  die  rymbinding  van 
"haar  eie  lyding ! mex  'n  bevrydende  welluidende  begeleiding"  (Seer  en 
I siter).  Nie  net  kan  pyn  en  lyding  bevorderlik  wees  vir  die  kreatiewe  kunste- 
naar  nie,  maar  die  minder  aangename  word  by  Cloete  ook  dikwels  juis 
verestetiseer.  Daarom  dat  die  lelike,  die  banale,  veragte  of  geringe  tesame 
j met  dood,  vernietiging,  geweld,  pyn  en  siekte  so  dikwels  verwoord  word  in 
sy  poësie.  Inderdaad:  die  uitkoms  van  Cloete  se  religieuse  belewing  van  die 
I volle  werklikheid  is  'n  diepgaande  ontginning  van  hierdie  volle  werklikheid  in 
‘ sy  poësie. 

j Verestetisering  van  die  minder  aangename  lei  verder  dikwels  tot  positivering 
van  die  negatiewe.  Dit  blyk  byvoorbeeld  duidelik  uit  die  gedigte  wat  handel 
! oor  persoonlike  pyn,  siekte  en  fisieke  aftakeling  — skynbaar  belemmerende 
faktore  wat  dan  tog  'n  stimulus  verskaf  vir  voortléwe:  "ek  moet  uitputtend 
aanhou/oefen  om  deur  die  nag  te  leef/  ek  moet  vratig  bly  drink/  en  eet  en 
sweet/  en  hondhyg  ek  moet  vermoeiend  bly  dink/ín  teen  die  groot  vergeet" 
(Eiewysheid).  Hierdie  voortléwe  is  'n  belewenis  van  die  voHe  werklikheid, 
wat  inhou  dat  daar  nie  wegyeskram  word  van  pynlike  ervarings  nie. 
Trouens,  die  digter  het  geleer  om  die  positiewe  Goddelike  Wil  agter  en/of 
binne  die  negatiewe  menslike  belewenis  in  te  sien  en  te  aanvaar:  "As  Hy  'n 
mens  se  huis  bemin/gee  Hy  jou  Sy  sici"  (Psalm  127).  Hiermee  word  Cloete 
se  poësie  'n  besondere  kyk  op  die  werklikheid  — 'n  werklikheid  waarbinne 
jukstaponering  ten  slotte  nog  kan  lei  tot  'n  omkering  van  menslike  waardes 
: in  'n  skikking  na  die  Goddelike  bestel. 

i: 

Die  enigste  tekens  van  opstand  teen  hierdie  Goddelike  bestel  koin  in  die  ver- 
set  teen  die  onontwykbare  dood,  waar  "ek  nóú  al  met  wrewel  aan  my 
draers/dink  wat  my  teen  my  sin  help  gaan/  na  'n  ander  skrikwekkender 
huis"  (Prediker).  Die  voortbestáán  binne  'n  werklikheid  waar  vreugde  en 
pyn  in  'n  verskeidenheid  gedaantes  gejukstaponeer  word,  is  dus  verkiesliker 
as  'n  geïdealiseerde  (volgens  gangbare  religieuse  opvattings)  toekomstige 
bestaan  sonder  pyn  en  lyding.  Tekens  van  selfverwyt  word  juis  gekoppel 
aan  'n  wegskram  van  die  volheid,  wat  inenslikerwys  bekyk  pynlik  moet 
wees:  "uit  vrees  dat  die  vrug  se  pit/bitter  is  het  ek  dit  kwyt/geraak"  (Per 
slot  van  rekening).  Tekens  van  veroordeling  word  verbind  aan  'n  onverskil- 
lige  belewenis  van  die  volheid  van  die  skepping:  "(hulle  het)  één  lewe  in  'n 
eie  huis/gelewe  en  net  één  leeftyd"  (Kleurloos) . 

Dit  is  duidelik  dat  die  digter  moeilik  'n  pasliker  titel  vir  sy  bundel  sou  kon  be- 
dink.  Jukstaponering  is  die  deurlopende  formeel-strukturele  procédé  in 
hierdie  bundel;  dit  is  ook  die  essensiële  en  grondliggende  manifestering  van 
Cloete  se  besondere  siening  van  die  werklikheid  as  'n  verwoording  van  sy 
insig  in  en  belewenis  van  die  Goddelike  bestel. 

Universiteit  van  Suid-Afrika  Ina  Grabe 


G.  Otterloo:  Het  Achterberg-sonnet;  bijdrage  tot  de  interpretatie  van  Ach- 
terbergs  sonnetten.  Goteborg,  1982  (Doktorale  proefskrif,  Germanis- 
tisch  Instituut,  Universiteit  van  Oslo). 

Die  eerste  gedeelte  van  hierdie  studie  (getitel  "Het  sonnet")  gee  'n 
karakteristiek  van  die  sonnet  in  die  algemeen,  met  klem  op  die  Engelse  en 
Italiaanse  sonnet.  Die  tweede  gedeelte  ("Het  Achterberg-sonnet.  Norm, 
regel  en  variatie")  gee  'n  samevatting  van  die  formele  kenmerke  van  die 
Achterberg-sonnet.  In  die  derde  gedeelte  van  die  studie  word  die  metriese 
struktuur  van  die  Achterberg-versreël  ontleed  terwyl  ten  slotte  die  gedigte 
in  die  bundels  Autodroom  en  Ballade  van  die  gasfitter  nader  ontleed  word. 
Die  hoofverdienste  van  die  studie  is  dat  ons  'n  deeglike  verslag  kry  van  "de 
norm,  de  regel  en  de  variatie(s)  van  de  voornaamste  structuur-elementen 
van  het  Achterberg-sonnet"  (bl.  162),  die  metrum  uitgesluit.  Insiggewend  is 
ook  die  bevindinge  in  die  hoofstuk  "Seinantisering,  Variatie  en  iconiciteit". 
Hier  word  ingegaan  op  die  semantiserende  (d.i.  suggestiewe,  ikoniese) 
funksies  van  variasies  in  die  reëllengte,  metrum,  rymskema  en  strofe- 
indeling  in  die  Achterberg-sonnet.  Dit  gaan  dus  hier  om  wat  dikwels  die 
mimesis-beginsel  in  die  poësie  genoem  word. 

Dit  is  veral  wat  betref  die  analise  van  die  metriese  struktuur  van  die  Achter- 
berg-sonnet  dat  'n  mens  heelwat  bedenkinge  teen  die  studie  het.  Die  rede 
hiervoor  is  veral  dat  Otterloo  probeer  om  'n  eie  siening  van  die  jambiese 
metrum  te  postuleer  en  dan  daarby  vorendag  kom  met  'n  verwarrende  en 

onaanvaarbare  menigte  van  terme  en  onderskeidings.  Ek  sal  enkele  voor- 
beelde  gee: 

(1)  Ons  is  daaraan  gewoond  om  ten  opsigte  van  die  jambiese  versreël  te 
praat  van  'n  alternasie  (afwisseling)  van  dalinge  en  heffinge.  Otterloo 
kom  nou  daarenteen  en  gebruik  die  ternn  alternasie  ("interpediese 
alternasie")  wanneer  'n  gewone  jambe  en  een  met  'n  swakker  heffing 
mekaar  opvolg.  Dit  is  tog  heeltemal  verwarrend.  Nog  meer  verwar- 
rend  is  die  volgende:  wanneer  twee  gewone  (d.i.  sterk  betoonde)  jam- 
bes  mekaar  opvolg,  word  gepraat  van  "interpediese  botsing"!  Laas- 
tens:  sonder  voldoende  motivering  word  die  tradisioneel  gebruiklike 
begrippe  onderbetoning  en  oorbetoning  verwerp. 

(2)  Otterloo  wil  ten  alle  koste  dat  daar  in  'n  versreël,  kom  wat  wil,  'n  junk- 
tuur  (sintaktiese  snit)  aangetoon  moet  word  met  skandering.  Nou  is 
daar  sekerlik  sterk  snitte  in  sekere  reëls,  maar  in  ander  is  die  sintak- 
tiese  snit  so  lig  en  onbeduidend  dat  die  aandui  daarvan  ten  ene  male 
geen  sin  uitmaak  nie.  Otterloo  gaan  egter  nóg  verder:  volgens  hom  val 
dié  snit  normaalweg  na  die  tweede  of  derde  voet.  Indien  dit  op  enige 
ander  plek  in  die  reël  val,  word  gepraat  van  enjambement  (binne  die 
reël)!  Dit  is  tog  vergesog. 

In  die  laaste  deel  van  die  studie  word  'n  volledige  skandering  en  bespreking 
gegee  van  die  sonnette  in  die  twee  hierbo  genoemde  bundels.  Die  opmer- 
kinge  oor  die  semantiese  effekte  van  die  metriese  variasies  is  oor  die  alge- 
meen  verdienstelik,  hoewel  'n  mens  natuurlik  in  prinsipe  (d.i.  suiwer  teore- 
ties)  hier  niks  byleer  nie.  Hoewel  die  interpretasies  van  die  gedigte  ook  nie 
diepgaande  is  nie  (daar  is  uiteraard  geen  ruimte  vir  volledige  interpretasies 
nie),  is  hulle  oor  die  algemeen  insiggewend  en  interessant  om  te  lees,  al  sou 
'n  mens  miskien  hier  en  daar  die  oë  effens  rek,  soos  bv.  wanneer  t.o.v.  die 
sonnet  "Souvenir"  beweer  word  dat  die  reël  "Dit  is  de  cóte  d'azur,  een 
flonkerhal"  metafories  op  die  vrou  dui. 

Universiteit  van  Suid-Afrika  D.F.  Spangenberg 


'n  Kosbare  menslike  dokument 


J.D.  Kestell  £t  D.E.  van  Velden:  Die  Vredesonderhandelinge  tussen  die  Re- 
gerings  van  die  twee  Suid-Afrikaanse  Repubiieke  en  die  Verteenwoor- 
digers  van  die  Britse  regering  wat  uitgeioop  het  op  die  Vrede  wat  op 
31  Mei  1902  op  Vereeniging  gesiuit  is.  Afrikaanse  vertaling  deur  F.J.  le 
Ftoux  in  oorleg  met  D.J.  van  Zyl,  Kaapsiad  1982. 

'n  TV-reeks  oor  die  vredesonderhandelinge  was  aangrypend  en  sielkundig 
oortuigend  aangebied,  wat  groot  belangstelling  in  hierdie  tema  gaande  ge- 
inaak  het.  Geen  wonder  nie  dat  kykers  meer  daarvan  wou  weet.  Human  en 
Rousseau  het  dit  goed  gedink  om  die  boek  wat  in  1909  in  Nederlands  ver- 
skyn  het  in  Afrikaans  aan  te  bied,  wat  'n  blink  gedagte  was  veral  omdat  31 
Mei  1982  die  80ste  jaar  van  die  vredesherdenking  was,  en  daar  in  dié  jaar 
dus  ook  'n  reunie  van  kampkinders  was. 

Die  vertaler(s)  het  dit  goed  gedink  om  die  toesprake  van  die  Boerevoor- 
manne  in  Afrikaans  te  vertaal  maar  om  die  amptelike  stukke  in  die  oor- 
spronklike  tale,  Engels  en  Nederlands,  te  publiseer  en  historiese  terme  te 
behou.  Die  boek  is  goed  geïllustreer  en  netjies  uitgegee  behalwe  vir  enkele 
setfoute  op  p.  7 wat  vermy  kon  gewees  het.  Op  p.  172  lees  ons  ook  van  "J 
A M Hertzog"  wat  kennelik  J B M Hertzog  moet  wees.  Op  p.  46  moet 
"oorleg"  oorlog  wees  (reël  17  van  bo).  Maar  sulke  foutjies  daar  gelaat.  Die 
vertaling  is  voortreflik  gedoen.  Gelukkig  is  die  oorspronklike  Boere-uit- 
drukkings  en  beeldspraak  wat  van  plattelandse  herkoms  is  en  die  spraakge- 
bruik  wat  'n  agrariese  sainelewing  weerspieël,  in  Afrikaans  behou.  Die  toe- 
sprake  wat  gelewer  is,  is  stenografies  opgeteken,  wat  ons  insae  gee  in  die 
wyse  waarop  19de-eeuse  mense  gedink  het.  'n  Mens  kom  tot  die  gevolg- 
trekking  dat  daar  goeie  orateurs  onder  die  Boere  was.  Hulle  argumente  ten 
gunste  van  óf  voortsetting  van  die  oorlog  óf  daarteen,  is  logies  beredeneerd 
en  veral  in  soepele  taal  gegiet.  Mens  dink  byvoorbeeld  aan  Schalk  Burger 
en  genl.  Botha. 

Die  inhoud  van  die  boek  is  aangrypend  en  dwing  jou  om  dit  in  een  slag  deur 
te  lees.  Dit  bied  die  taal  van  die  hart  oor  wie  die  verstand  uiteindelik  op  31 
Mei  1902  geseëvier  het.  Dit  is  'n  kosbare  menslike  dokument  hierdie,  en 
openbaar  die  siel  van  diégene  wat  tot  die  bittereinde  onder  die  moeilikste 
omstandighede  in  die  veld  teen  'n  oormag  bly  veg  het,  'n  skrale  14  000 
teenoor  die  55  000  wat  die  wapen  aan  die  begin  opgeneem  het.  Dit  is  die 
"bittereinde"-beeld  van  1902  wat  ons  geskiedbeeld  sterk  in  die  20ste  eeu 
gestempel  het,  waardeur  belangrike  fasette  van  die  oorlog  vir  ons  verlore 
gegaan  het.  Die  werk  van  kol.  dr.  Jan  Ploeger  wat  as  staatshistorikus  oor 
die  burgerlike  aspek  van  die  oorlog  navorsing  doen,  gaan  skokkende  bevin- 
dinge  openbaar,  wat  ons  beeld  van  die  Anglo-Boereoorlog  moontlik  'n  dras- 
tiese  verandering  sal  laat  ondergaan. 

Die  boek  handel  oor  die  onderhandelings  tussen  die  regerings  van  die  twee 
bondgenote,  die  ZAR  en  die  OVS  en  die  Britse  regering  vanaf  4 Maart  1902, 
wat  die  bal  na  aanleiding  van  die  "aide-meinoire"  van  die  Nederlandse 
regering  (25.1.1902)  aan  die  Britse  regering  om  vrede  te  probeer  bewerk- 
stellig,  aan  die  rol  gesit  het.  Die  twee  regerings  het  van  9 tot  11  April  1902 
op  Klerksdorp  byeen  gekom  en  op  12  April  is  samesprekings  in  Pretoria  met 
die  Britse  verteenwoordigers,  lord  Milner  en  lord  Kitchener,  gevoer  waar 
ooreengekom  is  om  volksverteenwoordigers  op  15  Mei  te  Vereeniging 
byeen  te  laat  kom  om  oor  die  toekoms  te  beraadslaag.  Die  grootste  deel  van 

die  boek  handel  hieroor.  Verdere  onderhandelinge  is  in  Pretoria  gevoer 
(19  — 28  Mei),  waarna  die  twee  Boereregerings  inet  'n  dokument  terug  is, 
waarop  slegs  ja  of  nee  gesê  moes  word,  wat  voor  of  op  31  Mei  moes 
geskied. 

Daar  moet  op  'n  paar  punte  uit  die  besprekings  rondom  vrede  of  oorlog  ge- 
wys  word.  Eerstens  die  hoë  prys  wat  die  Republikeinse  Afrikaners  op  hulle 
onafhanklikheid  gestel  het:  dié  was  vir  hulle  "iets  heiligs"  (p.  128); 
tweedens  die  hoop  wat  op  'n  suksesvolle  opstand  in  die  Kaapkolonie  en  op 
Europese  intervensie  soos  deur  'n  Boeredeputasie  bewerkstellig  moes 
word,  geplaas  is;  derdens  die  verwoesting  van  die  land  wat  sodanig  was  dat 
12  Transvaalse  distrikte  prysgegee  sou  inoes  word;  vierdens  die  gebrek  aan 
vegters,  voedsel,  perde  en  ander  lewensbenodigdhede,  vyfdens  die 
rondvlugtende  Boeregesinne  wat  nie  aan  hulle  lot  oorgelaat  kon  word  nie, 
sesdens  die  Kaapse  rebelle,  ten  sewende  die  krygsgevangenes  en  agstens 
die  lot  van  die  vroue  en  kinders  in  die  Britse  oorlogskampe.  Al  hierdie  redes 
het  gewig  in  die  skaal  gelê  om  die  60  afgevaardigdes  te  oortuig  dat  die  oor- 
log  beëindig  moes  word. 

Daar  kom  soveel  wetenswaardige  dinge  uit  die  beraadslaginge  na  vore  dat 
daar  slegs  op  enkeles  gewys  kan  word.  Eerstens  die  moontlikheid  van  ver- 
deeldheid  wat  tussen  die  twee  bondgenote,  die  ZAR  en  die  OVS,  kon  ont- 
staan.  Daar  was  verwyte  dat  die  OVS  ter  wille  van  Transvaal  die  oorlog,  uit 
hoofde  van  die  verbond  van  1897,  binnegegaan  het,  maar  dat  dit  laasge- 
noemde  was  wat  wou  vrede  maak.  Uit  dokumente  buite  die  boek  om,  weet 
ons  dat  genl.  Hertzog  die  beweegkrag  agter  die  aanvaarding  van  die  Britse 
vredesvoorwaardes  was  omrede  hy  volksverdeeldheid  gevrees  het,  en  nie 
genl.  Smuts  nie.  Tweedens  is  die  oordeel  oor  Johannesburg  insiggewend; 
dié  is  as  die  ware  oorsaak  van  die  oorlog  gesien:  Sy  geld  het  "die  edel 
karakter"  van  die  volk  "benadeel"  (p.  71)  ...  "Was  daar  geen  Johannesburg 
nie,  dan  het  daar  ook  nooit  'n  oorlog  gekom  nie".  Goud  was  vir  hulle  'n 
"struikelblok",  'n  "verleiding"  en  het  'n  "verderflike  sedelike  invloed"  op 
hulle  volkskarakter  gehad  (p.  72),  ja,  die  Witwatersrand  was  "'n  vloek"  (p. 
84),  "die  kanker"  in  hulle  land  (p.  83).  Tog  wou  vele  die  Rand  om 
ekonomiese  redes  nie  prysgee  nie. 

Derdens  word  ons  'n  sterk  historiese  bewussyn  gewaar:  Nie  die  verlede 
moet  aan  die  toekoms  getoets  word  nie,  maar  die  toekoms  steeds  aan  die 
verlede  (p.  86)  — 'n  beginsel  wat  tot  met  die  Referendum  van  1983  nog 
sommige  Afrikaners  beweeg  het.  Vierdens  straal  die  sterk  godsdienstige  in- 
slag  van  die  Boere  uit  hulle  besprekings  — die  kwessie  van  "geloof"  (p.  76) 
en  'n  "verbond"  (85,  157).  Genl.  Hertzog  het  egter  baie  afgevaardigdes  ont- 
nugter  toe  hy  gesê  het  "dat  nog  u,  nog  ek  in  die  minste  weet  wat  'n  vinger- 
wysing  van  God  is"  (p.  149).  Dit  geld  ook  L.J.  Jacobsz:  "Ons  kan  ons  volk 
nie  gaan  vergelyk  met  die  volk  van  Israel  nie"  (p.  166);  niemand  kan  tog  die 
"raadsbesluite"  van  God  ken  nie  en  wat  heelwat  volksverteenwoordigers 
aan  God's  wil  toegeskryf  het,  kon  net  sowel  hulle  eie  menslike  wil  wees  (p. 

138).  Vierdens  blyk  dit  dat  diégene  wat  die  oorlog  wou  voortsit,  ineestal  die 
jongmanne  (p.  163)  was,  en  dat  baie  van  die  bittereinders  arin  inense  was 
(p.  146  en  157).  Ook  het  die  volk  en  sy  toekoins  op  die  voorgrond  gestaan: 
Moet  daar  geveg  word  tot  die  laaste  inan  dood  is  en  dan  onvoorwaardelik 
oorgegee  word,  of  inoet  'n  onderhandelde  vrede  aanvaar  word,  waarin  nog 
sekere  voordele  beding  kon  word  soos  byvoorbeeld  art  8 wat  die  kwessie 
van  steinreg  vir  nie-blankes  aan  'n  latere  verteenwoordigende  blanke  rege- 
ring  oorgelaat  het.  Dit  was  waarskynlik  die  grootste  winspunt  van  Vereeni- 
ging. 

'n  Hoogtepunt  in  die  redeneerkuns  was  die  toespraak  van  genl.  Sinuts 
waarin  hy  o.a.  verklaar:  "Europa  sal  inet  ons  simpatiseer  totdat  die  laaste 
Boereheld  in  sy  graf  lê,  totdat  die  laaste  Boerevrou  met  'n  gebroke  hart  na 
haar  graf  gegaan  het,  totdat  ons  ganse  volk  opgeoffer  sal  wees  op  die  altaar 
van  die  geskiedenis  en  van  die  mensheid".  Vir  hom  was  die  byeenkoms  die 
punt  van  die  "bittereinde":  Vir  'n  ieder  van  ons  sou  die  dood  'n  soeter  en 
sagter  einde  gewees  het  as  die  stap  waartoe  ons  nou  sal  moet  oorgaan. 
Maar  ons  buk  voor  Gods  wil  ...  Niemand  sal  my  ooit  oortuig  dat  die  onge- 
ëwenaarde  opofferinge  wat  deur  die  Afrikaanse  volk  op  die  altaar  van  die 
vryheid  gelê  is,  ydel  en  tevergeefs  sal  wees  nie.  Die  vryheidsoorlog  ...  is  ge- 
stry,  nie  alleen  vir  die  Boere  nie,  maar  vir  die  ganse  volk  van  Suid-Afrika  ... 
Miskien  is  dit  Sy  wil  om  die  volk  ...  deur  nederlaag,  deur  vernedering,  ja 
selfs  deur  die  dal  van  die  doodskaduwee  te  lei  tot  'n  beter  toekoms  in  'n 
helder  dag. 

Universiteit  van  Pretoria  F. A.  van  Jaarsveld 


"Van  Reinaard  de  Vos”  in  het  Zeeuws 


J.  Kousemaker:  Het  beeste-verhaal  van  DEN  VOS  REINAERD,  uut  den 
Middeleeuwsen  tekst  verzeeuwst,  Uitgever  Den  Boer,  Middelburg, 
1981,  104  pp.  ill. 

Hoogtepunt  van  die  bloedjonge  Middeleeuwse  Nederlandse  letterkunde  is 
het  dieren-epos  "Van  den  vos  Reinaerde".  Het  oude  dierenverhaal  is  een 
satire  op  de  Middeleeuwse  stanaenmaatschappij,  maar  ook  op  ae  gebreken 
van  de  mensheid  van  alle  tijden.  Daardoor  blijft  het  boeien  en  wordt  het 
telkens  opnieuw  bewerkt,  nog  onlangs  voor  de  televisie.*  Onlangs  is  ook 
een  berijmde  herdichting  in  het  Zeeuwse  dialect  verschenen.  Dat  is  niet 
vreemd,  men  had  ze  al  eerder  mogen  verwachten,  want  Hulst,  middelpunt 
van  het  Reinaardverhaal  en  van  de  huidige  Reinaardcultus,  ligt  in  Zeeuws 
Vlaanderen  en  het  Zeeuws  is  verwant  met  hul  Oostvlaams,  waarin  de 

Middelnederlandse  Reinaard  is  gedicht. 

De  herdichter  of  berijmer  is  de  Zeeuw  J.  Kousemaker.  Zijn  aanleiding  was 
de  Reinaardopvoering  bij  de  herdenking  van  de  stadsstichting  van  Hulst, 
800  jaar  geleden.  Kousemaker  heeft  kennelijk  plezier  in  de  berijming  gehad. 
Hij  merkt  wijs  op,  dat  men  van  hem  geen  groot  poeëem  mag  verwachten, 
niet  meer  dan  een  aanvaardbaar  Sinterklaasgedicht.  Zijn  bewerking  staat 
gelukkig  veel  hoger  dan  het  gemiddelde  peil  van  een  Nederlands  Sinter- 
klaasgedicht.  En  een  herberijming  van  het  geestige  verhaal  vraagt  om  een 
losse  trant  van  metrum  en  berijining,  niet  om  stijf  vertaalwerk.  De  dictie  van 
de  Middeleeuwse  dichter  is  dikwijls  al  precieus  genoeg. 

De  Middeleeuwse  literators  schuwden  geen  platheden  en  obsceniteiten.  De 
dichter  van  de  Middeleeuwse  "Reinaert”  betracht  ze  echter  met  mate.  Het 
is  merkwaardig,  dat  hedendaagse  bewerkers  van  de  "Reinaert"  hem  graag 
in  obsceniteiten  overtreffen.  Dat  geldt  voor  de  Afrikanerdichter  Eitemal  en 
ook  voor  Kousemaker.  Het  is  jammer,  dat  laatstgenoemde  daardoor  de 
gewenste  Middeleeuwse  sfeer  juist  inboet.  De  moderne  mens  weet  nog 
ininder  maat  te  houden  dan  de  Middeleeuwse. 

De  Zeeuwse  berijming  is  veel  eenvoudiger  en  minder  plechtstatig  dan  de 
Middelnederlandse  en  daar  is  niets  tegen.  De  zwartwit-tekeningen  van  A.S. 
Hendriks  zijn  geslaagd.  Deze  verzeeuwsing  is  een  geestige  aanwinst  van 
de  uitgebreide  Reinaard-literatuur. 


C.  de  Jong 


*ln  die  kader  het  onlangs  'n  belangwekkende  studie  verskyn,  Van  Vlaamse  vos  tot  Afrikaanse 
jakkals  deur  prof.  F.I.J,  van  Rensburg  in  die  publikasiereeks  van  die  J.M.  Missak-sentrum, 
M 1,  1983  (R.A.U.)  - Red. 

Belangrike  publikasies 


Die  TIJDSCHRIFT  VOOR  NEDERLANDS  EN  AFRIKAANS  het  verlede  jaar 
begin  verskyn.  Die  hoofredakteur  is  prof.  dr.  Herman  Vekeman  van  die  In- 
stitut  fúr  Niederlandische  Philologie  der  Universitát  zu  Kóln. 

Die  blad  verskyn  drie  maal  per  jaar  — ± 350  bladsye  per  jaargang. 

Die  redaksieadres  vir  bydraes  is: 

Institut  fúr  Niederlandische  Philologie  der  Universitát  zu  Kóln 
Linderthalgúrtel  15a 
5000  Kóln  41 

Bundesrepublik  Deutschland 

Die  adres  vir  bestellings  is: 

Franz  J.  Lukassen  Verlag 
Wiener  Weg  3b 
5000  Kóln  40 

Bundesrepublik  Deutschland 

Die  intekengeld  vir  'n  jaargang  is  DM  38  en  los  nommers  kos  DM  15. 

Nog  'n  publikasie  van  belang  wat  onlangs  verskyn  het,  is  die  verslag  van  die 
ACHTSTE  COLLOOUIUM  van  docenten  in  de  neerlandistiek  aan  buiten- 
landse  universiteiten.  Die  kongres  is  gehou  vanaf  30  Augustus  tot  4 Sep- 
tember  1982  by  die  Katolieke  Universiteit  van  Leuven.  Bestellings  vir  die  pu- 
blikasie  kan  aan  die  sekretariaat  van  die  IVN  gerig  word.  Die  adres  is: 

Posbus  84069 

2508  AB  DEN  HAAG 

NEDERLAND 

Nuwe  Afrikaanse  Boeke 
Julie  — Septeinber  1983 

Opgestel  deur  die  Nasionale  Afrikaanse  Letterkundige  Museum  en  Navorsingsentrum,  Musiek 
en  Toneel  (NALN),  Privaatsak  X20543,  Bloemfontein  9300. 


Romans 

BEKKER,  Johann,  Ranke  wat  uitstoot.  Perskor  Klubs. 

BIERMAN,  Ettie.  Duiwelspiraal.  H.  Et  R.  R9,50 

BROWN,  Tinus.  Wedstryd  om  lewe  en  dood.  Klub  707.  R5,95 

COETZEE,  Jana.  Net  die  liefde  bly.  President.  R4,95 

DE  KOCK,  Helene.  Digby  Grootgewaag.  Tafelberg.  R10,50 

DE  VILLIERS,  Herna.  Blom  van  my  hart.  President.  R4,95 

— Met  die  vloedgety  saam.  Van  der  Walt.  R5,50 

— Soms 'n  wonderwerk.  H.  Et  R.  R9,95 

— Dietweeling.  Klub  Dagbreek.  R5,95 

DU  PLESSIS,  Christine.  In  die  hande  van  die  pottebakker.  Ons  Eie  Boekklub.  R4,95 

JACOBS,  Derick.  Die  geur  van  vryheid.  Pronk-Boekklub. 

JOOSTE,  Jo.  Skimmels  voor  die  koets.  H.  £t  R.  R9,95 

LAMPRECHT,  I.D.  Somersfontein.  Pronk.  R4,95 

LOUW,  Pieter.  Wanneer  die  jakarandas  bloei.  Klub  Dagbreek.  R5,95 

MAARTENS,  Maretha.  Voor  die  oog  van  hierdie  son.  Tafelberg.  R10,50 

McCALLAGHAN,  Marilee.  Tussen  twee  wêrelde.  Daan  Retief.  R5,31 

— 'n  Vriend  in  nood.  Van  der  Walt.  R7,50 

MARTIN,  Wille.  Die  donker  kavalier.  Daan  Retief.  R5,31 

— Monserrat  se  meisiekind.  Klub  Saffier.  R5,95 

— Prinses  Maritza.  Van  der  Walt.  R5,50 

— Seun  van  die  rapier.  Daan  Retief.  R5,31 

MORGAN,  Annelize.  Die  einde  van  die  reënboog.  Van  der  Walt.  R5,50 

MURRAY,  Ena.  Ena  Murray  omnibus  4.  Tafelberg.  R16,50 

POTGIETER,  Wondra.  Trevelloux.  Klub  Saffier.  R5,95 

PRETORIUS,  André.  Vlinderspel.  Klub  Dagbreek.  R5,95 

PRINS,  Neels.  Die  Hardevelder.  Vertroosting  Publikasies.  R6,92 

PRINSLOO,  Mara.  Rustige  seile.  Daan  Retief.  R4,95 

REYNEKE,  Bertie.  Arendsvlug.  Klub  Saffier.  R5,95 

ROODT,  Adriaan.  Geliefde  vreemdeling.  Ons  Eie  Boekklub. 

ROUX,  Adam.  Spieëlbeeid.  Klub707.  R5,95 

SCHUTTE,  Jan  H.  Die  geheiin  van  die  Hefers.  Klub  707.  R5,95 

SMIT,  Francien.  Die  kersbossie.  H.  Et  R.  R9,95 

SMUTS,  Margie.  Mevrou  Dominee.  Perskor  Klubs.  R5,95 

— Moeder,  my  moeder.  Perskor  Klubs.  R5,95 

SNYMAN,  Martie.  Skoppensvrou  se  laaste  troef.  Ons-Eie-Boekklub.  R4,95 

SPENCE,  Ela.  Die  nagwind  het  gewaai.  Perskor  Klubs.  R5,95 

STANDER,  Lelanie  en  BEUKES,  Julia.  Soos  wind  deur  populiere 

en  Te  laat  vir  trane.  Vrou  Elegant.  R8,40 

STEYN,  llse.  'n  Rissie  op,sending.  Treffer-Boekklub.  R5,50 

STRYDOM,  M.  Gister  het  'n  weerklank.  Pronk-Boekklub.  R4,95 

SWART,  Lize.  Klein  konkelaartjie.  Van  der  Walt.  R5,50 

VAN  BERGEN,  Maryna.  Towerlied  van  die  liefde.  Van  der  Walí.  R5,50 

VAN  DER  MERWE,  Marie.  Slingerpad  van  die  lewe.  Daan  Retief.  R4,95 

— Soos  blare  in  die  wind.  Daan  Retief.  R4,95 

VAN  DEN  BERGH,  Kas.  Kas  van  den  Bergh-omnibus.  Tafelberg.  R5,00 

VAN  DER  MERWE,  Christo.  Parool  vir  'n  blinde.  Van  der  Walt.  R5,50 


103 


VAN  DER  WALT,  Jansie.  Ver  van  Parys,  my  liefling.  Treffer-Boekklub.  R5,50 

VAN  DER  WESTEIUIZEN,  Vincent.  Beslissing  onbekend.  Klub  707.  R5,95 

— Bring  vir  my  'n  somer.  President.  R4,95 

VAN  SCHALKWYK,  H.L.  Baron  von  Falkenhauzen.  Klub  Dagbreek.  R5,95 

— Misplaaste  hoogmoed.  Klub  Saffier.  R5,95 

VAN  WYK,  Schalkie.  Kronkelweë  van  die  hart.  Van  der  Walt.  R5,50 

VENTER,  Marti.  Waar  jou  hart  is.  Klub  Dagbreek. 

VENTER,  Paul  C.  Papierkoeëls.  Perskor.  R5,95 

VERMEULEN,  Annemarie.  Klei  vir  die  pottebakker.  Tafelberg.  R10,50 

VILJOEN,  Rachie.  Kronkelpad  na  Kanetkloof.  President.  R4,95 

VISSER,  Lambert.  Die  rooi  masker.  Klub  707.  R5,95 

WARDECK,  Anne.  Die  onsienlike.  Klub  Saffier.  R5,95 

Vertaalde  romans 

KONSALIK,  Heinz  G.  Niemand  leef  van  drome;  vertaal  deur  Ludwig  Visser.  Tafel- 

berg.  R7,50 

SIMMEL,  Johannes  Mario.  Nie  van  kaviaar  alleen:  die  wedervaringe  van  Thomas 
Lieven,  lewenskunstenaar  en  geheime  agent;  vertaal  deur  Wilhelm  Grútter. 

Tafelberg.  R16,95 

Kortverhale,  essays  en  briewe,  ens. 

DU  PLESSIS,  P.G.  Hier  sit  die  manne  ...  Perskor.  R7,95 

M I K R 0 , pseud.  Mattewis  en  Meraai:  die  vroeë  jare.  Tafelberg.  R9,95 

PHILANDER,  P.  J.  Hoefyster  vir  die  hart.  Tafelberg.  R9,50 

RETIEF,  Bertrand.  Tweede  prys,  is  'n  houtjas:  grensstories  uit  Wamboland. 

Van  Schaik.  R8,75 

VAN  MELLE,  Jan.  Mense  wat  maar  eenmaal  liefhet  en  ander  liefdesverhale  van  Jan 

van  Melle.  Van  Schaik.  R8,25 

VENTER,  Leona.  Afknypkuiertjies.  H.  &■  R.  R7,95 

Poësie 

ANTHONY,  Frank.  Robbeneiland,  my  kruis,  my  huis.  Kampen.  R6,00 

HUGO,  Daniel.  Die  klein  aambeeld.  H.  Et  R.  R7,50 

VAN  NIEKERK,  Marlene.  Groenstaar.  H.  Et  R.  R11,50 

Dramas 

Cloete,  T.T.,  samest.  Vyfling:  'n  bundel  eenbedrywe  van  Hertzogpryswenners. 

Tafelberg.  R6,50 

Letterkundige  studies  en  kritieke 

KANNEMEYER,  J.C.  Geskiedenis  van  die  Afrikaanse  Literatuur.  Deel  2.  Academica.  R25,00 
SNYMAN,  Henning.  Mirakel  en  muse:  'n  studie  oor  die  funksie  van  die  imolikasie- 

verskynsels  by  die  interpretasie  van  'n  gedig.  Perskor.  R19,95 

Kinder-  en  jeugverhale 

BADENHORST,  C.S.  Mariet  van  Kroondorp.  Perskor.  R6,95 

— 'n  Seun  en 'n  kano.  Perskor,  R6,95 

BARRIE,  Stella.  Carina-Cloete-joernalis:  sy  haal  die  voorblad.  Juventus.  R7,95 

BOUWER,  Alba.  Vlieg,  swaeltjie,  vlieg  ver.  Tafelberg.  R6,95 

CONRADIE,  Ben.  DiewitZaida.  Tafelberg.  R7,25 

DIRKS,  Cor.  Joof  en  sy  maats  in  Tongaland.  Perskor.  R6,95 

— Joof  en  sy  maats  se  bergavontuur.  Perskor.  R6,95 

ELOFF,  S.J.  en  VAN  VUUREN,  J.M.,  red.  Stories  vir  snipsnuiters.  Algemene  Jeug- 

komrnissie  van  die  Ned.  Geref.  Kerk. 

ENGELBRECHT,  Steve.  Die  duikers  en  die  seerowers.  Daan  Retief.  R4,71 

HICKEY,  W.A.  Malisél  en  die  tweeling.  Tafelberg.  R5,50 

IMMELMAN,  Doc.  Onheil  in  die  Kuiseb.  Tafelberg.  R7,95 

JACOBS,  Derick  en  PIETERSE,  Rian.  Siembainba  storieklub:  vyf  kleuterstories. 

No.  12.  Mosterdsaad  Christelike  Uitgewers.  R3,50 

KOCK,  Johan.  Nagmerrie  in  die  Bosveld.  Daan  Retief.  R4,71 

— Die  rekenaarkomplot.  Daan  Retief.  R4,71 

KOLLER,  Tess.  Die  gelukskind.  Daan  Retief.  R5,16 

KRUGER,  Cornelia.  Die  grootste  diamant.  Juventus.  R7,75 

KRUGER,  T.J.  Op  die  rug  van  die  Groot  Olifants.  Van  Schaik.  R6,60 

LAMPRECHT,  I.D.  Die  wedloop.  De  Jager-HAUM.  R5,50 

LE  ROUX,  Marzanne.  Die  wag  vir  die  somer.  Tafelberg.  R7,50 

LOOTS,  Lyndall.  Swerfkind  van  die  Matabele.  Malherbe.  R12,00 

MAARTENS,  Maretha.  Rowe  val  af.  Tafelberg.  R7,50 

McCALLAGHAN,  Marilee.  Die  verklikker.  Daan  Retief.  R4,95 

— 'n  Vriend  in  nood.  Van  der  Walt.  R7,50 

MARITZ,  Empie.  Angel  van  die  wesp.  Tafelberg.  R7,95 

MARTIN,  Wille.  Karavaan  karavaan.  Perskor.  R6,95 

PIENAAR,  André.  In  die  groot  bokskryt.  Perskor.  R6,95 

— Kommissie  Sakdra.  Perskor.  R6,95 

PIETERSE,  Rian.  Gouelokkies  en  ander  stories.  Mosterdsaad  Christelike  Uitgewers.  R4,50 
PIETERSE,  Rian  en  VAN  WYK,  Schalkie,  Die  goue  koning  en  ander  stories.  Mos- 

terdsaad  Christelike  Uitgewers.  R4,50 

— Hoekom  is  leeu  koning  van  die  diere?  en  ander  stories.  Mosterdsaad  Christelike 

Uitgewers.  R4,50 

ROSSOUW,  Kowie.  Willem  en  die  bruin  hings.  Waterkant.  R7,50 

RUPERT,  Rona.  Wat  wil  jy  maak  as  jy  weet?  Tafelberg.  R7,95 

SLABBERT,  Norma.  Varkie  Viljoen.  Van  der  Walt.  R6,95 

SNYMAN,  Adriaan.  Dogtertjie,  staan  op.  Waterkant.  R7,90 

STEENKAMP,  Willem.  Namakwalandse  oustories.  Juventus.  R8,75 

SUTHERLAND,  W.S.  Sorsie  ry  malperd.  Daan  Retief.  R4,71 

VAN  RENSBURG,  Mary-Ann,  Die  geur  van  jasmyn.  Tafelberg,  R6,95 

VAN  RENSBURG,  Roelf.  Die  maanligtrein.  Van  der  Walt.  R6,45 

VAN  STADEN,  Jef.  Dawie  se  vuurdoop.  Perskor.  R6,95 

WINCKLER,  C.H.  en  MARAIS,  E.  Klein  bokkie.  HAUM.  R2,95 

Vertaalde  kinder-  en  jeugverhale 

BANKS,  Lynne  Reid.  Die  Rooihuid  in  die  kassie;  vertaal  deur  Hettie  Hauman. 

H.  £t  R,  R9,95 

BIEGEL,  Paul.  Die  dwergies  van  Tuil;  vertaal  deur  Winnie  Rousseau.  H.  £t  R.  R6,95 

BOHDAL,  Susi.  Selina,  moestassie  en  die  kat  Toeterjat;  vertaal  uit  Duits,  Tafel- 

berg.  R6,95 

CUNNINGHAM,  Joan.  Knap  gedaan  oom  Wollie!  vertaal  deur  Christi  Horne.  Libra- 

rius.  R3,95 

DALY,  Niki.  Leo  se  kersverrassing;  vertaal  deur  Lianda  de  Necker.  H.  £t  R.  R6,95 

DE  PAOLA,  Tomie.  Ouma  bo  en  ouma  onder;  vertaal  deur  Gretha  Vosloo.  R5,95 

GRIMM-broers.  Rooikappie.  H.  £t  R.  R7,95 

HEINE,  Helme.  Die  mooiste  eier  op  aarde;  vertaal  deur  Elsa  Naudé.  R6,50 

HOUSTON,  James.  Bevrore  vuur:  ’n  verhaal  van  moed;  vertaal  deur  Erne  Potgieter. 

Tafelberg.  R7,50 

HUGHES,  Shirley.  Ek,  ou  bangbroekl;  vertaal  deur  H.S.  Coetzee.  Daan  Retief.  R5,16 

HUTH,  Gúnter.  Die  rooi  hings,  'n  teken  van  manitoe;  vertaal  deur  W.O.  Kúhne. 

H.  £t  R.  R7,25 

KING-SMITH,  Dick.  Die  wrekers  van  Vosverdriet;  vertaal  deur  Anna  Jonker.  H . £t  R.  R7,95 

KLINTING,  Lars.  Jan-Arend  die  voël  met  hoogtevrees;  vertaal  deur  Lettie  Pretorius. 

Van  Schaik.  R4,95 

LAUREY,  Harriet.  Verhale  van  die  spinnende  kat;  vertaal  uit  Nederlands.  H.  & R.  R7,25 

LINDGREN,  Astrid.  Bullerby  se  kinders;  vertaal  deur  Nerina  Ferreira.  H.  £t  R.  R6,25 

— Ek  wil  ook  boeties  en  sussies  hê;  vertaal  deur  Nerina  Ferreira.  H . Et  R.  R6,50 

MAREE,  Asa.  Nagmerrie  in  die  moddersee  [deur]  Gerald  Garibaldi;  oorvertel  deur 

Asa  Maree.  Daan  Retief.  R4,71 

NILSSON,  Ulf.  Liewe  klein  varkie;  vertaal  deur  Nerina  Ferreira.  H.  £t  R.  R5,95 

OLDFIELD,  Pamela.  Tommie  en  die-heks-langsaan;  vertaal  deur  Hettie  Hauman. 

H.  a R.  R6,95 

ORMEROD,  Jan.  Wees  dapper,  Dirkiel;  vertaal  deur  Jalna  Schumann.  H.  & R.  R6,95 

PERRAULT,  Charles.  Klein  duimpie;  vertaal  deur  Lidia  Postma.  H.  & R.  R8,95 

ROSEN,  Michael.  'n  Kat-en-muis-storie:  'n  ou  verhaal;  vertaal  uit  Engels.  H.  & R.  R5,95 

SCHOLEY,  Arthur.  Baboesjka:  'n  tradisionele  Russiese  volksverhaal;  vertaal  deur 

Estelle  Crowson.  H.  & R.  R5,95 

SEED,  Jenny.  Katie  in  die  goudvallei;  vertaal  deur  Louise  Steyn.  H.  £t  R.  R6,95 

STORM,  Theodor.  Die  reënkoningin;  vertaal  deur  Rhona  van  Zyl.  Daan  Retief.  R4,80 

VAN  VELDEN,  Jean.  Die  drie  varkies  en  ander  sprokies.  H.  & R.  R3,99 

— Eerste  leespret;  vertaal  deur  Lettie  van  Blommestein.  H.  £t  R.  R5,95 

— Die  goue  gans  en  ander  sprokies.  H.  £t  R.  R3,99 

— Die  haas  en  die  skilpad  en  ander  sprokies.  H.  £t  R.  R3,99 

— Leespret  vir  almal;  vertaal  deur  Lettie  van  Blommestein.  H . £t  R.  R5,95 

— Leespret  vir  kinders;  vertaal  deur  Lettie  van  Blommestein.  H.  £t  R.  R5,95 

— Lekker  leespret;  vertaal  deur  Lettie  van  Biommestein.  H.  £t  R.  R5,95 

— Die  skone  slaapster  en  ander  sprokies.  H.  £t  R.  R3,99 

Verseboeke  vir  kinders 

DE  JONGH,  Marietjie.  Moeilikheid  met  Jan.  Tafelberg.  R6,25 

HEESE,  Hester,  Waarom  is  die  reënboog  krom?  Qualitas.  R5,40 

VISSER,  A.J.J.  Die  harlekyn  verskyn:  verse  vir  nege  tot  twaalf.  Tafelberg.  R7,50 

Studies  oor  afsonderlike  skrywers 

MALAN,  Charles  en  VAN  COLLER,  H.P. 

Bronnegids:  Etienne  Leroux:  'n  gids  tot  navorsing  oor  Etienne  Leroux  se 

werk.  Academica.  R9,50 

Ander  werke  van  belang 

BOESEKEN,  A.J.  Van  oorloë  en  vrede:  onder  die  suidersterre  1795—  1910.  Tafel- 

berg.  R20,00 

LANGENHOVEN,  C.J.  Langenhoven  in  volkleur;  geredigeer  deur  Leon  Rousseau. 

Tafelberg.  R17,95 

MAGILL,  Frank  N.,  red.  Duisend  beste  boeke:  meer  as  duisend  van  die  beroemdste 
en  mees  beminde  geskrifte  uit  alle  eeue  en  lande.  Boekdl.  2:  DOU-LAG. 
Rubicon-Pers.  R22,50 

— Duisend  beste  boeke:  meer  as  duisend  van  die  beroemdste  en  mees  beminde 

geskrifte  uit  alle  eeue  en  lande.  Boekdl.  3:  LAG-SAL.  Rubicon  Pers.  R22,50 

PAMA,  C.  Die  groot  Afrikaanse  familienaamboek.  H.  £t  R.  R25,00 

VENTER,  E.A.  Ons  geskiedenisalbum:  bakens  op  die  pad  van  Blanke  Suid-Afrika 

aangebied  in  woord  en  beeld.  E.A.  Venter.  R30,00 

Heruitgawes 

BARNARD,  Chris.  Chriskras.  Tafelberg.  R6,75 

— Danda.  Tafelberg.  R5,75 

BEKKER,  Johann.  Die  palomino.  Tafelberg.  R6,50 

BEYERS-BOSHOFF,  C.F.  Die  sandkasteel.  Perskor  Klubs.  R5,95 

— Waar  die  reënboog  buig.  Van  der  Walt.  R7,95 

BRINK,  André  P.  Ooin  Kootjie  Emmer  en  die  nuwe  bedeling:  ’n  stinkstorie.  Slap- 

band  uitg.  Taurus.  R3,75 

DE  VILLIERS,  Frieda.  My  tant  Adalia.  Perskor  Klubs.  R5,95 

DEVILLIERS,  Meyer,  Nederlands  en  Afrikaans.  Nasou.  R5,75 

GRIESSEL,  Nita.  'n  Ligter  daeraad.  Van  der  Walt.  R7,95 

JOUBERT,  Gideon.  Spioenduiker  Frans  Alberts.  Tafelberg.  R6,50 

KIELBLOCK,  Karl.  Jasper  le  Feuvre.  Tafelberg.  R12,50 

KRITZINGER,  M.S.B.  en  STEYN,  H.A.,  samest.  Skoolwoordeboek;  Afrikaans- 

Engels.  English-Afrikaans.  Van  Schaik.  R7,15 

LE  ROUX,  Marzanne.  Somernagdroom.  Tafelberg.  R7,95 

LINGUA,  Susanna  M.  Herinneringe  aan  die  wynfees.  Van  der  Walt.  R7,95 

MARITZ,  Empie.  Maar  net  'n  roos.  Perskor  Klubs. 

MIKRO.  Abednégo  die  skilpad.  Perskor.  R6,50 

— Die  hanskalfies.  Perskor.  R6,50 

— Jasper,  die  molslang.  Perskor.  R6,50 

— Diekonsert.  Perskor.  R6,50 

— Sias  en  Mias.  Perskor.  R6,50 

SANGIRO.  Ngésomit.  Perskor.  R9,95 

SITA.  Die  geheime  wapen.  Daan  Retief.  R4,71 

STRYDOM,  M.  Die  derde  suster.  Perskor  Klubs.  R5,95 

— Negesusters.  Perskor.  R5,95 

— Wanneer  die  liefde  swyg.  Perskor.  R5,95 

TE  GROEN,  Sanet.  Kyk,  die  winter  is  verby.  Perskor  Klubs.  R5,95 

— Moekie.  Perskor  Klubs.  R5,95 

VAN  BRUGGEN,  Jochem.  Die  burgemeester  van  Slaplaagte.  Perskor.  R9,95 

VAN  DEN  HEEVER,  C.M.  Marthinus  se  roem.  Perskor.  R9,95 

VAN  SCHALKWYK,  Nickey.  Ek  het  vir  jou  gewag.  Perskor  Klubs.  R5,95 

— En  buite  is  die  nag.  Perskor  Klubs.  R5,95 

VENTER,  F.A.  Swart  pelgrim.  Tafelberg.  R7,95 

Oktober  — Desember  1983 

Romans 

ANTHONY,  Len  en  DE  VILLIERS,  Nada.  Ver  lê  die  móre  en  Skepe  in  die  nag.  Boekor.  R8,40 
BEUKES,  Dricky.  Meerkat  voor  gat.  Perskor  Klubs.  R5,95 

BEYERS-BOSHOFF,  C.F.  Adres  onbekend.  Perskor  Klubs. 

BIERMAN,  Ettie.  'n  Vrou  vir  Braam.  Perskor.  R3,95 

BLIGNAUT,  Toek.  Swaard  van  die  Apollyon.  Daan  Retief.  R5,31 

BROWN,  Tinus.  Een  dood  skuldig.  Klub  707.  R5,95 

CLOETE,  Jasper  M.  'n  Losprys  vir  die  iiefde.  Pronk.  R4,95 

COMBRINK,  Jan.  Vrou  van  die  stormnag.  Tafelberg.  R10,50 

DAUTH,  John.  Die  twaalfde  plaag.  Klub  Dagbreek.  R5,95 

DE  BEER,  Margaretha.  Elmien.  H.  & R.  R9,95 

DE  KOCK,  Helene.  Plek  van  die  bittermaan.  H.  & R.  vir  Leserskring.  R2,47 

DE  VILLIERS,  Herna.  Een  aand  in  Oktober.  H.  & R.  R10,95 

DE  VILLIERS,  Reinette.  Lente  op  Libanon.  Klub  Saffier. 

DU  PLESSIS,  M.  Die  somer  van  Okoa.  H.  & R.  R10,50 

DU  TOIT,  André  le  Roux.  Nou's  die  Kaap  weer  Hollands.  H.  £t  R.  R8,95 

DU  TOIT,  Stella.  Meisie  van  die  reënwoude.  Klub  Dagbreek.  R5,95 

FOURIE,  Pierre.  Die  goue  swaard.  Perskor  Klubs. 

FRITZ,  Bennie.  Kringloop  van  die  hart.  Tafelberg  vir  Leserskring. 

GOUWS,  Etheresia.  Huis  van  goud.  Daan  Retief.  R5,31 

— Operasie  Nandie.  Ons  Eie  Boekklub. 

GRIESSEL,  Nita.  Met  'n  minnelied.  Treffer-Boekklub.  R5,50 

GROBLER,  Marianne.  'n  Offer  vir  Adriaan.  Klub  Saffier.  R5,95 

GROVÉ,  Henriette.  Die  kêrel  van  die  Pêrel  of  Anatoinie  van  'n  leuenaar:  drie  vertel- 

lings  waarin  die  liefde  ter  sprake  kom.  Tafelberg.  R10,50 

HEESE,  Marié.  Tyd  van  beslissing:  'n  roman.  Perskor. 

HENDRIKS,  P.G.  'n  Geboorte  en  'n  opstand.  H.  & R.  R11,20 

HOWARTH,  Anna.  Liefdesbedelaar.  Treffer-Boekklub.  R5,50 

IMMELMAN,  Doc.  Onheil  in  die  Kuiseb.  Tafelberg. 

JOUBERT,  Elsa.  Die  laaste  Sondag.  Tafelberg.  R10,50 

JOUBERT,  Junita.  Die  kosmosland:  'n  roman  oorjong  liefde.  Juventus.  R11,15 

— Soos  klei  onder  'n  seël.  Daan  Retief.  R5,31 

KOCK,  Nelmari.  As  die  bergstiltes  fluister.  Ons  Eie  Boekklub.  R4,95 

LEROUX,  Marzanne.  Aandmis  oor  Paternoster.  Tafelberg.  R7,95 

— Die  blywendste  seisoen.  Waterkant.  R8,60 

MARAIS,  Pets.  Die  man  in  die  pad.  Klub  Saffier.  R5,95 

MAREE,  Naomi.  Setel  van  gevoelens.  Daan  Retief.  R5,31 

— Vrees  nie,  Mademoiselle.  Ons  Eie  Boekklub. 

MARITZ,  Empie.  Maar  net  'n  roos.  Perskor  Klubs.  R5,95 

MARTIN,  Wille.  Lied  van  die  balalaika.  Tafelberg  vir  Leserskring. 

MARX,  Chris  L.  Erfporsie  van  vrees.  Pronk.  R4,95 

— Stadsjuffie  in  die  boendoes.  Klub  Dagbreek. 

MATTHEE,  Dalene.  Petronella  van  Aarde,  burgerneester,  Tafelberg.  R9,50 

MILES,  John.  Blaaskans:  die  bewegings  van  Flip  Nel.  Taurus.  R13,75 

MURRAY,  Ena.  Die  gesin  Verdun.  Tafelberg.  R13,50 

OBERHOLZER,  Lourens.  Ryk  inan  se  dogter.  President.  R4,95 

PAUW,  Nanda.  Slagoffers  van  die  noodlot.  Daan  Retief.  R4,95 

PELSER,  Chris.  Hoor  hoe  sing  die  reënboog.  Van  der  Walt.  R7,95 

PRETORIUS,  André.  Oliekolonie.  Klub  707. 

PRETORIUS,  Obie.  Al  van  Slimjan  en  Domjan  gehoor?  Tafelberg.  R6,50 

PRINSLOO,  Mara.  'n  Nuwe  dag,  'n  nuwe  lewe.  Ons  Eie  Boekklub.  R4,95 

RETIEF,  Joan.  Selde  hoe.  Feinina.  R6,50 

ROODT,  Adriaan.  Fontein  van  die  dood.  Mosterdsaad  Christelike  Uitgewers. 

SASSEN,  Petra.  Net  maar  'n  mens.  Van  der  Walt.  R5,00 

SNYMAN,  Adriaan.  Heuwel  van  getuienis:  die  belydenis  van  pater  Nikolas,  wat 

teen  God,  mens  en  dier  gesondig  het.  Tafelberg,  R13,50 

VAN  DER  WESTHUIZEN,  Vincent.  Moord  het  'n  weerklank.  Klub  707.  R5,95 

VAN  NIEUWENHUIZEN,  Jackie.  Lied  van  die  lewe.  Van  der  Walt.  R5,50 

VAN  SCHALKWYK,  Nickey.  Indringer  op  Ou  Werf.  Tafelberg.  R9,50 

— Om  te  wag  as  dit  sneeu,  Van  der  Walt.  R5,50 

— Soos  gras  teen  die  wind.  Waterkant.  R7,95 

VAN  WYK,  Schalkie.  Bloeisels  in  die  wind.  Pronk.  R4,95 

--  Wanneer  die  skadu's  wyk.  Van  der  Walt.  R5,50 

Vertaalde  romans 

BLATTY,  William  Peter.  My  naam  is  legio;  vertaal  deur  Fred  le  Roux.  Tafelberg.  R14,50 

KONSALIK,  Heinz  G.  Die  minnaars  van  Sotsji;  vertaal  deur  Gerrit  J.  v.d.  Merwe. 

Tafelberg.  R12,50 

— Omnibus  3;  vertaal  deur  Ludwig  Visser.  Tafelberg.  R15,50 

WHARTON,  William.  Helder  middernag;  vertaal  deur  Morné  Coetzer.  Tafelberg.  R14,50 

Kortverhale,  essays  en  briewe,  ens. 

GIBRAN,  Kahlil.  Die  swerwer:  sy  gelykenisse  en  uitsprake:  'n  vrye  vertaling  deur 

Gerhard  J,  Beukes.  Van  Schaik.  R4,25 

PHILLIPS,  Fransi.  Die  horlosie  se  wysers  val  af.  Kabelkarnimfe.  R4,50 

VAN  HEERDEN,  Etienne.  My  Kubaan.  Tafelberg.  R1 1,75 

VAN  NIEKERK,  Dolf.  'n  Bietjie  luisterkuier.  Folio.  R8,50 

WEIDEMAN,  George.  Tuin  van  klip  en  vuur.  Tafelberg.  R13,95 

Poësie 

CLAASSENS,  Pieter.  Kinkelbos.  Perskor.  R9,95 

DE  BRUYN,  Zahn.  Kaia  vir  die  tye.  Tafelberg.  R9,50 

ENGELBRECHT,  Theunis.  Skreeuparadys.  Perskor.  R9,95 

HUGO,  Daniel.  Buitekamerklanke.  Perskor.  R6,95 

KIRSCH,  Olga.  Ruie  tuin.  H . £t  R.  R1 1 ,50 

MARAIS,  Johann  Lodewyk.  Die  somer  is  'n  dag  oud.  H.  & R.  R10,50 

PRETORIUS,  S.J.  Serusiet.  Perskor.  R9,95 

VAN  ROOYEN,  P.H.  Rondom  'n  boorvuur.  Tafelberg.  R10,50 

Dramas 

BEUKES,  Gerhard  J.,  samest.  Roep  van  die  naguiltjie  en  ander  eenbedrywe.  Van 

Schaik.  R5,85 

DU  PLESSIS,  P.G.  Plaston:  DNS-kind:  fantasie  rondom  'n  onmoontlike  moont- 

likheid.  Tafelberg.  R6,50 

ODENDAAL,  L.B.,  sarrresT  Hoorspelkeur.  Tafelberg.  R6,95 

SMALL,  Adam.  Krismis  van  Map  Jacobs.  Tafelberg.  R8,50 

VAN  NIEKERK,  Joey  G.  Die  offerkoning.  CUM.  R6,95 

— 'n  Ster  kom  te  voorskyn.  CUM.  R6,95 

VAN  TONDER,  Morkel.  Sewe  stasies  en  ander  hoorspele.  H.  Et  R.  R7,50 

Letterkundige  studies  en  kritieke 

MINNAAR,  E.,  samest.  Vraag  en  antwoord:  werkboek  by  die  studie  van  Afrikaanse 
letterkunde  vir  die  junior  sertifikaat  (Departernent  van  Onderwys  en 
Opleiding)  R2,00 

Kinder-  en  jeugverhale 

BADENHORST,  C.S.  Die  prinshond.  Perskor. 

BEKKER,  Johann.  Hoog  bo  die  Urubamba.  Tafelberg.  R8,50 

BOTHMA,  Attie.  Siembamba:  5 kleuterstories  nommer  12.  Mosterdsaad  Christelike 

Uitgewers.  R2,65 

CONRADIE,  Ben.  Die  duiwe  en  die  spreeu.  Waterkant.  R7,80 

DIRKS,  Cor.  Joof  en  sy  inaats:  Platina  uit  Wes-Transvaal.  Perskor.  R6,95 

DIRKS,  Cor.  Die  Otters  op  die  Bosveldplaas.  Perskor.  R6,95 

— Die  Otters  se  koshuisstreke.  Perskor.  R6,95 

GROBBELAAR,  Pieter  W.  Eendag  was  daar  'n  doinjan.  H.  £t  R.  R9,95 

JOUBERT,  Junita.  Die  Kosmosland.  Juventus.  R9,95 

— Post  mortem.  H.  & R.  R8,95 

KEMP,  Ann  Hite.  Django  en  die  toordokters.  Perskor.  R6,95 

KRUGER,  Cornelia.  Die  wildealsbossie.  Van  der  Walt.  R7,50 

KRUGER,  Johan.  Kruispunt.  Perskor. 

KUHNE,  W.O.  Pot,  graaf  en  houtvurk.  Tafelberg.  R5,75 

MAARTENS,  Maretha.  Ons  mooiste  Kersfees.  CUM.  R4,95 

McCALLAGHAN,  Andrew.  Jampie  gaan  grens  toe.  Daan  Retief. 

MARAIS,  Annalou,  Spanning  by  die  jeugkamp.  Fonteine. 

MARTIN,  Wille.  Baron  Buks  ontmoet  Mejuffrou  Smurf.  Perskor. 

— Raf  gaan  veld  toe.  Perskor.  R6,95 

MYBURGH,  Kobus.  Die  silwerskip  van  Acapulco.  Perskor.  R6,95 

NORTJE,  Cor.  Sokker  in  sy  bloed.  Daan  Retief.  R6,86 

OLWAGEN,  G.  Piet.  Die  Hus  met  lang  ore.  Tafelberg.  R5,95 

PIETERSE,  Pieter.  Die  lang  pad.  Tafelberg.  R9,50 

PIETERSE,  Rlan.  Hoe  luiperd  se  kolle  getel  is  en  ander  stories.  Mosterdsaad  Christe- 
like  Uitgewers. 

PIETERSE,  Rian  en  KOCK,  Nelmari.  Die  koning  se  nuwe  klere  en  ander  stories. 
Mosterdsaad  Christelike  Uitgewers. 

PIETERSE,  Rian  en  VAN  WYK,  Schalkie.  Die  fluitspeler  van  Hameln  en  ander  sto- 
ries.  Mosterdsaad  Christelike  Uitgewers. 


PRINSLOO,  Louise.  Lizette  en  die  silwerbeker.  Waterkant.  R5,76 

ROWLAND,  William.  Die  reus  van  Tafelberg.  Tafelberg.  R8,25 

RUPERT,  Rona.  Ambraal,  hoe  gaan  dit  nog?  Tafelberg.  R7,50 

SCHOEMAN,  P.J.  Jovindaba  se  drie  meisies.  Perskor. 

— Sakkibiaan  — die  Kalahariseuntjie.  Perskor.  R6,95 

SMIT,  Nina.  Driesie  se  groot  geskenk  en  ander  verhale.  Waterkant.  R2, 10 

SNYMAN,  Adriaan.  Dievuurwoud.  Perskor.  R5,50 

STEYN,  Carl.  Shalom  beteken  vrede.  Juventus.  R8,75 

TANZARELLA,  Ruth.  'n  Nuwe  wêreld  vir  'n  weeskind.  Fonteine. 

THOM,  Charl.  Bongani.  Juta.  R3,95 

VAN  DEN  BERGH,  Kas.  Nuwe  seun  op  Overvaal.  Perskor.  R7,95 

VAN  DER  MERWE,  C.N.  Wilhelmus  en  die  wonderfontein  en  ander  stories.  Water- 

kant.  R5,80 

VAN  DER  MESCHT,  Ella.  Dokter  Besern  Bakkies  van  die  bloekombos.  Van  der  Walt. 

VAN  ROOYEN,  Engela.  Janie  in  Akkerhof.  Perskor. 

VAN  SCHALKWYK,  Rocco.  Uie  weerstandsbeweging  van  Ikaros  2027.  R5,00 

VAN  WYK,  Cobus.  Onheil  in  die  ruimte.  Daan  Retief.  R4-,71 

VAN  WYK,  Schalkie.  Krinkel  se  nuwe  maatjie.  Van  der  Walt.  R6,50 

VELS,  Verna.  Lekker  Liewe  Heksie-stories.  H.  Et  R.  R8,95 

WESSELS,  R.S.  Die  stoute  klip.  Tafelberg.  R5,25 

WINCKLER,  C.H.  en  MARAIS,  E.  Skoene  dra.  HAUM.  R3,50 

- Vang  - hom.  HAUM.  R6,95 

WINCKLER,  Heinz.  Tina.  Tafelberg. 


Vertaalde  kinder-  en  jeugverhale 

BARRIE,  J.M.  Peter  Pan  vir  die  kleinspan;  vertaal  deur  W.O.  K'uhne.  H.  £t  R.  R6,95 

BLAKE,  Ouentin.  Meester  Viljoen;  vertaal  deur  Flooi  du  Plessis.  H.  £t  R.  R7,95 

CLEARY,  Beverly.  Ramona  Quimby,  8 jaar;  vertaal  deur  Heinz  Winckler.  H.  £t  R.  R8,75 
DAHL,  Roald.  Kalie  Emmer  en  die  groot  glashyser,  vertaal  deur  Mavis  de  Villiers. 

Tafelberg. 

— Die  tamaai  krokodil.  H.  £t  R.  R7,95 

GREGOROWSKI,  Christopher.  'n  Donkie  vir  'n  koningskind;  vertaal  deur  Caroline 

Browne.  Tafelberg.  R4,30 

GRIMM-broers.  Die  sewe  rawe;  vertaal  deur  Freda  Linda.  HAUM.  R7,25 

ICHIKAWA,  Satomi.  Kom  speel  saam;  uit  Engels  vertaal.  Tafelberg. 

LAWRENCE,  Mirna.  Dinge  wat  lekker  is.  Daan  Retief.  R5, 16 

— Handjies;  vertaal  deur  Jean  Geldenhuys.  Daan  Retief . R5, 16 

— Tembakili  se  brief;  vertaal  deur  H.J.M.  Retief.  Daan  Retief.  R5,16 

LIONNI,  Leo.  Kerneels:  'n  fabel.  H.  £t  R.  R6,95 

LOBE,  Mira.  Die  appelboom-ouma;  vertaal  deur  Lizette  Geldenhuys,  Daan  Retief.  R4,71 

MAKSIMOVlC,  Desanka.  Die  bruin  hondjie:  'n  J.L.  van  Schaik-prenteboek;  vertaal 

deur  llse  Steenberg.  Van  Schaik.  R6,75 

MAREE,  Asa.  Hy  het  homself  aan  die  see  gegee  Ideurj  Gerald  Garibaldi;  oorvertel 

deur  Asa  Maree.  Daan  Retief.  R4,71 

MARTIIM,  Dorothy.  Nog  antwoorde  vir  Peggy;  vertaal  deur  Annalou  Marais.  Fontei- 
ne. 

— Oop  deure  vir  Peggy;  vertaal  deur  Annalou  Marais.  Fonteine. 

MEYER,  Liesel.  Vertel  my  'n  dierestorie;  vertaal  en  oorvertel  uit  Engels.  Van  der 
Walt. 

MONTGOMERY,  R.A.  Die  geheim  van  die  Majas.  Tafelberg. 

NIXON,  Joan  Lowery.  Nog  voor  jy  mens  was;  vertaal  deur  James  Mcllrath.  Femina. 
OBRIST,  Jurg.  Goudskepel;  vertaal  deur  Freda  Linde.  Kinderpers  van  Suid-Afrika. 
PALMER,  Bernard.  Danny  Orlis  en  die  vreemde  bosbrand;  vertaal  deur  Annalou 
Marais.  Fonteine. 

POLAND,  Marguerite.  Die  vuurkoolsterre;  vertaal  deur  Nerina  Ferreira.  Fl.  £t  R. 
ROY,  Ron.  Donker  Donderdag;  vertaal  deur  Gretha  Vosloo.  Fl.  & R. 

RUCK,  Solfried.  Weghardloop  help  nie;  uit  Duits  vertaal.  Daan  Retief. 

RUTGERS  VAN  DER  LOEFF-BASENAU,  An.  Fedde;  vertaal  deur  Liesl  Drury. 
Femina. 

STEIG,  William.  Dokter  De  Soto;  vertaal  uit  Engels.  Rubicon-Pers. 

STUBBS,  Joanna.  Met  katoë  is  jy  nie  bang  vir  die  donker  nie;  vertaal  deur  Melvin 
Minnaar.  Fl.  £t  R. 

SUMIKO.  My  skool.  H.  & R. 

THACHER,  Alida.  Die  vinnigste  vrou  ter  wêreld;  vertaal  deur  H.S.  Coetzee.  Daan 
Retief. 

WEIR,  Rosemary.  Heksepoot  en  seun.  Juventus. 

Verseboeke  vir  kinders 

SAAYMAN,  Cecilia.  Soetlemoen  en  nartjie.  H.  & R. 

VISSER,  Tryna.  Versies  vir  die  kleinspan.  H.  & R. 

Taalkunde 

BASSON,  M.A.  Vlot  Afrikaans  vir  standerd  1:  'n  moderne  reeks  Afrikaanse  taal- 
boekies  wie  se  moedertaal  nie  Afrikaans  is  nie:  handleiding  vir  die  onder- 
wyser.  Nasou. 

DE  KLERK,  P.F.  en  ESTERHUIZEN,  B.J.  Kontekstuele  hersieningsoefeninge  vir 
standerd  6:  Afrikaans  eerste  taal.  Maskew  Miller. 

— Konstekstuele  hersieningsoefeninge  vir  standerd  8;  Afrikaans  eerste  taal  (onder- 

Elsabe  Steenberg 

Ontmoeting  by  Dwaaldrif  (Henriëtte  Grové) 

Algemeen 

Henriëtte  Grové  is  een  van  ons  land  se  heel  beste  Afrikaanse  prosaïste  en 
dramaturge.  Vanaf  die  vyftigerjare  stel  sy  enersyds  in  die  kortkuns  en  ander- 
syds  in  die  drama  belang  en  publiseer  werke  op  beide  gebiede.  Wat  dramas 
betref,  word  die  hoorspele  Die  glasdeur  en  Die  goeie  jaar  in  1958 
gepubliseer;  nog  'n  hoorspel,  Halte  49,  sien  in  1962  die  lig  en  'n  minder  ge- 
slaagde  klug,  Die  onwiHige  weduwee,  volg  in  1965.  In  1975  wend  sy  haar 
weer  tot  die  drama  met  'n  historiese  stuk,  Toe  huHe  die  vlag  op  rooigrond 
gehys  het.  In  1980  word  die  geleentheidstuk  Ontmoeting  by  Dwaaldrif  oor 
die  radio  uitgesaai;  in  dieselfde  jaar  word  dit  ook  gepubliseer. 

Die  skryfster  gee  volgens  eie  uitspraak  voorkeur  aan  die  kortverhaal  en 
drama  omdat  dit  gekonsentreerde  vorme  is  wat  die  vereiste  stel  van  bondig- 
heid  en  suggestiewe  beeldingsvermoë. 

Ontstaan  van  die  hoorspel 

Henriëtte  Grové  is  deur  die  SAUK  gevra  om  'n  hoorspel  te  skryf  ter  herden- 
king  aan  Leipoldt  wat  in  1880  gebore  is.  Die  stuk  moes  dus  rondom  Leipoldt 
gebou  word  en  'n  faset  van  sy  lewe  tot  tema  neem.  Dis  dadelik  'n  inhiberen- 
de  opdrag.  Tog  slaag  die  skryfster  daarin  om  iets  besonders  en  oorspronk- 
liks  te  skep  wat  uitstyg  bo  'n  blote  geleentheidstuk. 

Biografiese  verwysings  na  Leipoldt 

As  aanvaarbare  deel  van  die  stof  word  gegewens  omtrent  Leipoldt  se  lewe 
in  die  hoorspel  ingevleg.  Vroeg  in  die  drama  praat  die  karakter  Leipoldt  van 
"my  predikante-vader";  sy  teenspeler  Erbeveld  noem  spottend  die  feit  dat 
hy  nie  goed  met  sy  moeder  klaargekom  het  nie:  "Jou  eie  ma,  die  predi- 
kantsjuffrou  van  die  Hantam  — 'n  moeilike  mens.  Jy  self  kon  nie  gou 
genoeg  uit  die  pastorie  padgee  nie"  (p.  24). 

Leipoldt  se  beroep  as  dokter  is  nodig  vir  die  drama;  hy  stel  hom  by  die  ont- 
moeting  met  Erbeveld  voor  as  "op  die  oomblik  as  skooldokter  in  diens  van 
die  Transvaalse  Onderwysdepartement"  (p.  9).  Later  sê  hy  ook:  "Ek  ken  die 
dood,  dis  my  nering"  (p.  19),  en  "Ek  het  jou  gesê  medisyne  is  my  beroep" 
(p.  21 ).  Juis  omdat  hy  as  dokter  van  die  een  skool  na  die  ander  moes  reis,  is 
dit  gemotiveer  dat  hy  hom  laat  een  middag  in  onstuimige  weer  by  'n  drif  in 
die  Bosveld  sou  bevind  — fiktiewe  feite  omtrent  'n  nie-bestaande  drif  wat 
nogtans  oortuigend  skakel  met  werklike  omstandighede. 

Leipoldt  se  belangstelling  in  Botanie  wat  genoem  word,  lyk  moontlik  minder 

nodig  vir  die  werk  — tog  vorm  dit  'n  verbintenis  tussen  Leipoldt  en  Erbe- 
veld.  Leipoldt  sê:  "Ek  self  stel  besonder  belang  in  Botanie  en  versamel  van 
jongs  af  al  die  verskillende  families.  Dis  die  heerlikheid  van  die  wêreld  waar 
ek  vandaan  kom.  Dis  'n  plantkundige  fees  met  surings  en  suikerkanne  en 
tolbosse"  (p.  16).  Hierteenoor  stel  Erbeveld  die  lushof  van  sý  tuin  met 
"poinsettias  en  maanblomme  en  groot  goue  kommetjies"  (p.  17). 
Besonderlik  geïnkorporeer  in  die  drama  is  Leipoldt  se  bekende  belangstel- 
ling  in  spoke  en  verskynings.  Dat  juis  hý  wat  self  verhale  oor  spoke  geskryf 
het,  by  'n  drif  gekonfronteer  word  met  'n  gees,  is  oortuigend.  Daar  is  reeds 
iets  magies  in  Leipoldt  se  bewering  dat  hy  dié  dag  al  "deur  drie  driwwe"  is 
(p.  10).  Hy  aanvaar  dit  dat  hy  "een  of  ander  tyd  'n  verskyning  móés  teëkom. 
Dit  kom  van  my  spookstories  skryf"  (p.  14).  Oordragtelik  word  spoke  betrek 
as  hy  vir  Erbeveld  sê:  "jy  spook  gedurig  in  my  kop"  (p.  21).  Letterlik  en 
figuurlik  is  Leipoldt  dus  gereed  vir  die  ontmoeting  met  Erbeveld;  werklike 
belangstelling  en  fiktiewe  ontmoeting  sluit  moeiteloos  by  mekaar  aan. 
Aanhalings  uit  bekende  gedigte  van  Leipoldt  wat  veral  in  die  eerste  deel  van 
die  hoorspel  voorkom,  lyk  minder  noodsaaklik,  selfs  hinderlik  opsetlik.  'n 
Paar  verse  uit  Die  beste  kom  al  op  die  eerste  bladsy  voor;  later  dra  Leipoldt 
verse  voor  uit  'n  Handvol gruis  (p.  17),  Oom  Gert  vertelip.  19),  Vaarwel aan 
Insulinde  (p.  40)  en  Op  my  ou  Ramkietjie  (p.  42).  Dis  wél  gemotiveer  dat 
Leipoldt  aanhaal  uit  'n  gedig  wat  hy  oor  Erbeveld  gemaak  het,  veral  waar  hy 
praat  van  "die  witgekalkte  doodskop  op  die  hoek"  (p.  20)  wat  ook  op  die 
skutblad  afgebeeld  is.  Eweneens  funksioneel  is  verwysings  na  Van  Noot  se 
laaste  aand  en  aanhalings  uit  die  gedig  op  pp.  45,  46  en  47. 

Die  drama  kan  ook  nie  klaarkom  sonder  verwysings  na  Leipoldt  se  reis  na 
die  Ooste  in  1911  nie:  juis  toe  het  hy  "jou  skedel  nog  gesien  toe  ek  tien  jaar 
gelede  in  Djakarta  was"  (p.  15).  Sedertdien  "spook"  Erbeveld  in  sy 
gedagtes,  veroorsaak  die  gedig  oor  hom  en  motiveer  die  ontmoeting  met 
hom  in  1922. 

Datums 

Leipoldt  ontmoet  Erbeveld  se  gees  op  Dwaaldrif,  200  jaar  nadat  Pieter 
Erbeveld  in  hegtenis  geneem  is  op  aanklag  van  hoogverraad.  Hy  is  gemartel 
om  'n  bekentenis  van  sameswering  teen  die  regering  van  hom  af  te  dwing, 
en  ter  dood  veroordeel.  Die  doodstraf  is  op  22  April  1722  voltrek,  presies 
tweehonderd  jaar  voor  Erbeveld  se  verskyning  by  Dwaaldrif.  Sy  huis  is  plat- 
geslaan,  sy  grond  vervloek  en  sy  witgekalkte  skedel  op  'n  gedeelte  van  die 
tuinmuur  geplaas  as  skandmonument.  Historici  is  dit  nie  eens  oor  sy  skuld 
nie;  dis  moontlik  dat  persoonlike  naywer  van  die  Hollandse  goewerneur 
Zwaardecroon  'n  rol  gespeel  het. 

Na  sy  reis  na  die  Ooste  heí  Leipoldt  probeer  om  van  Erbeveld  se  geskiedenis 
'n  gedig  te  maak  en  ook  in  'n  drama  te  verwerk.  Laasgenoemde,  waarna 
ook  in  die  hoorspel  verwys  word,  het  'n  fragment  gebly.  Dis  of  Leipoldt  nie 

die  regte  vorm  kon  vind  vir  die  stof  nie.  In  dié  drama  van  Henriëtte  Grové 
word  'n  verklaring  gegee  vir  Leipoldt  se  onvermoë  en  voltooi  die  skryfster  in 
sekere  sin  self  die  drama. 

Dis  bloot  interessant  dat  Henriëtte  Grové  self  in  1922  gebore  is! 

Titel 

*Ontmoeting:  'n  Resensent  vind  dit  onwaarskynlik  dat  Erbeveld  die  Indiese 
Oseaan  sou  oorgesteek  het  om  Leipoldt  in  Suid-Afrika  te  ontmoet.  Myns  in- 
siens  word  dit  genoegsaam  gemotiveer  deur  die  feit  dat  Leipoldt  tydens  sy 
Oosterse  reis  diep  aangegryp  is  deur  Erbeveld  se  lot;  dat  hy  daarna  steeds 
gepieker  het  oor  hierdie  wrede  geskiedenis  en  dat  hy  as  digter  en  dramaturg 
daardeur  aangespreek  is.  Eintlik  het  die  verskynsel  nie  van  oorkant  die  see 
na  hom  toe  gekom  nie  maar  is  dit  'n  veruiterliking  van  gedagtes  wat  lank  by 
Leipoldt  gespook  het.  Die  ontmoeting  kan  dus  ook  gesien  word  as  'n  bot- 
sing  tussen  twee  gedagtestrome  van  Leipoldt  as  sodanig. 

Die  ontmoeting  vind  plaas  tussen  verlede  en  hede  (binne  die  teksgegewe); 
tussen  'n  mens  wat  op  die  tydstip  dat  die  drama  afspeel  lewe  en  een  wat  al 
200  jaar  dood  is;  tussen  Suid-Afrikaner  en  Javaan;  verontregte  wat  sy  saak 
wil  laat  regstel  en  dramaturg  wat  hierdie  regstelling  kan  behartig. 

* Dwaatdrif:  Dis  'n  fiktiewe  ruimte,  geleë  êrens  in  die  Bosveld  waar  Leipoldt 
as  skooldokter  gedurig  gereis  het.  Die  naam  is  gepas  vir  'n  ontmoeting  met 
'n  gees  en  suggereer  'n  spokerige  atmosfeer.  Die  drif  is  in  "'n  afgesonderde 
kloof"  (p.  10),  en  die  verskyning  se  voorspelling  dat  die  motortjie  nie  deur 
die  drif  sal  kom  nie,  word  bewaarheid.  Die  afgeleënheid  word  beklemtoon 
as  Leipoldt  sê:  "geen  siel  gaan  hier  verbykom  ná  sononder  nie"  (p.  11).  Die 
'drif'  is  dus  'n  wesenlike  drif,  terwyl  'dwaal'  die  verlatenheid  en  die  moont- 
likheid  van  spoke  oproep. 

Op  'n  dieper  vlak  dui  'dwaal'  egter  ook  op  'n  digter-dramaturg  se  rustelose 
soeke  na  die  regte  vorm,  op  die  "persoonlike  kwelgeeste"  (p.  11).  Op  hier- 
die  tydstip  gaan  dit  veral  oor  die  Kaapse  Goewerneur  Van  Noot  van  wie  Lei- 
poldt  'n  drama  wil  maak,  maar  nog  sonder  sukses:  "Waar  begin  dit  dan,  en 
hoe  moet  dit  eindig?  Al  my  Adams  bly  stof"  (p.  14).  Daar  word  dus  nie  net 
indirek  verwys  na  Leipoldt  as  dramaturg  nie;  dit  word  deur  sy  woorde  ge- 
beeld.  Hier  kom  ook  'drif'  op  'n  ander  betekenisvlak  ter  sprake,  naamlik 
skeppingsdrif  wat  altyd  in  Leipoldt  lewendig  is. 

Die  titel  kry  dan  ook  die  betekenis  dat  Leipoldt  se  dwalende  drif  hom  lei  tot 
die  ontmoeting  met  Gysbreg  en  veral  Martha,  'n  vrou  wat  hy  in  sy  verbeel- 
ding  konsipieer  en  waardeur  die  stof  dan  bruikbaar  word  vir  'n  drama.  Vir 
hom  loop  die  ontmoeting  op  'n  kunssinnige  triomf  uit. 

Teenstelling 

'n  Drama  impliseer  botsing,  en  botsing  word  veroorsaak  deur  teenstellende 

fasette  binne  die  stof  en  veral  'n  teenstelling  van  karaktertrekke.  Dit  kan 
egter  ook  veel  verder  gevoer  word,  soos  Henriëtte  Grové  dit  briljant  in  hier- 
die  hoorspel  gebruik. 

*Tyd:  Leipoldt  se  hede  van  1922  staan  teenoor  die  verlede  wat  deur 
Erbeveld  opgeroep  word.  Albei  hierdie  tye  word  in  die  drama  voorgestel. 
Binne  die  hede  verwys  Erbeveld  na  die  verlede,  maar  dan  word  ook  direk  'n 
voorstelling  gegee  van  gebeure  van  tweehonderd  jaar  gelede,  met 
ongeïdentifiseerde  stemme  aan  die  woord  (bv.  p.  16,  28)  of  die  historiese  fi- 
guur  Zwaardecroon. 

Maar  daar  geld  ook  Henriëtte  as  dramaturg  en  ons  as  luisteraars/lesers  se 
hede  teenoor  Leipoldt  se  verlede  en  die  veel  verder  verlede  van  Erbeveld. 

* Dramaturge:  Leipoldt  binne  die  drama  staan  teenoor  Henriëtte  Grové  wat 
oor  hom  skryf.  Leipoldt  kon  nie  'n  drama  oor  Erbeveld  regkry  nie;  Grové 
voltooi  oor  Erbeveld  én  Leipoldt  'n  geslaagde  drama. 

*Historiese  en  digterlike  waarheid  word  'n  belangrike  spanning  binne  die 
drama.  Erbeveld  wil  geregtigheid  laat  seëvier  volgens  wat  werklik  gebeur 
het  en  misdryf  is;  Leipoldt  speel  met  feite  en  wysig  dit  volgens  die  eise  van 
'n  drama.  Dwarsdeur  die  drama  smeek  Erbeveld  dat  waarheid  bekend  ge- 
inaak  moet  word;  Leipoldt  wil  hom  nie  eerstens  daaraan  steur  nie;  "Waar 
en  waarheid.  Wat  is  waar?"  (p.  25). 

*Leipoldt  teenoor  Erbeveld:  Hier  lê  die  kern  van  konflik  in  die  werk. 
Tussen  die  twee  figure  is  daar  wel  ooreenkomste.  Na  die  liefde  vir  d'e  na- 
tuur  is  reeds  verwys;  verder  staan  Leipoldt  algemeen  bekend  as  "'n  vat  vol 
teenstrydighede",  en  Leipoldt  beskryf  vir  Erbeveld  nadat  hy  oor  hom  nage- 
lees  het  as  'n  verraaier  en  filantroop;  'n  held  en  martelaar  maar  ook  'n  rebel; 
'n  genie  en  'n  malle;  'n  skurk  en  'n  patriot. 

Hulle  opvatting  is  egter  heelteinal  teenstrydig.  Erbeveld  wil  nie  hê  Leipoldt 
moet  van  die  standpunt  uitgaan,  soos  in  sy  gedig  en  dramafragment,  dat 
eersgenoemde  wel  skuldig  is  nie.  Vir  die  een  geld,  soos  bo  genoem,  objek- 
tiewe  en  absolute  eerlikheid;  vir  die  ander  aanpassings  wat  aan  die  stof 
dramatiese  moontlikhede  sal  gee. 

Die  verskil  word  beklemtoon  wanneer  Leipoldt  eers  die  stof  wil  sentreer  om 
vryheid,  'n  begrip  wat  vir  hom  saamhang  met  ideale  menswees  ("Vir  my 
beteken  mens,  vry  wees",  p.  24).  Erbeveld  sien  menswees  as  gebonden- 
heid  waarvan  niemand  ooit  kan  loskom  nie:  "Ek  verkies  'onreg'"  (p.  27). 
'n  Tweede  moontlikheid  wat  Leipoldt  oorweeg,  is  om  verraad  die  tema  te 
maak.  "Dit  word  'n  hele  bouwerk  van  verraad"  (p.  33)  waarin  Erbeveld  se 
dogter  Alida  en  haar  minnaar  betrokke  is  — of  Alida  kan  'n  aangenome 
dogter  wees,  of  selfs  'n  ander  vader  hê  hoewel  Erbeveld  dit  nie  besef  nie. 
Moontlikhede  gaan  aanloklik  vir  Leipoldt  oop,  maar  Erbeveld  wil  niks  weet 

nie:  "Geen  kind  of  familielid  het  my  verraai  nie.  Ek  staan  of  val  by  die  waar- 
heid"  (p.  34). 

Hierdie  artistieke  soeke  na  omgewerkte  stof  wat  genoeg  botsing  en  ook 
universaliteit  sal  bevat  oio  'n  goeie  drama  te  word,  lei  dan  binne  die  hoor- 
spel  tot  'n  volgende  belangstelling: 

*Haat  teenoor  liefde.  Hulle  gesprek  lei  Leipoldt  tot  by  'n  nuwe  insig  in  ver- 
band  met  die  stof,  nl.  dat  die  kern  van  Erbeveld  se  geskiedenis  haat  is  — en 
"haat  genereer  die  dood,  en  skep  om  hom  'n  woestyn.  Ek  sal  nie  'n  drama 
skryf  oor  die  haat  nie"  (p.  41).  Erbeveld  se  stelling  "Maar  dit  haat  ís.  Hy  be- 
staan.  Hy's  wáár!"  laat  Leipoldt  vra:  "En  die  liefde?"  (p.  41).  Haat  het  geen 
universele  betekenis  of  boodskap  nie.  Dit  lei  tot  die  insig  dat  Erbeveld  se  lot- 
gevalle  nie  geskik  is  vir  dramatiese  vergestalting  nie.  'n  Verdere  soektog 
bring  die  vonds  dat  Gysbreg,  waaroor  Leipoldt  aan  die  begin  van  die  hoor- 
spel  al  aan  die  tob  was,  geskik  is  vir  'n  drama  as  die  versinde  karakter  Mar- 
tha  deel  gemaak  word  van  die  stof. 

*Lewe  en  dood:  Leipoldt  lewe  en  ken  as  dokter  die  dood.  Erbeveld  het  ge- 
leef  en  weier  om  tevrede  te  wees  met  'n  weergawe  van  sy  geskiedenis  waar- 
in  Alida  hom  verraai  het,  want  hy  "het  aan  haar  lewe  gegee"  (p.  31). 
Erbeveld  is  doodgemaak;  lewe  word  deur  bloed  aan  die  dood  verbind: 
"Bloed,  strome  bloed"  (p.  31).  Daar  is  "lig  en  donker  saamgetrek  deur  die 
rooi  band"  (p.  31).  Vanweë  haat  wat  die  teenstelling  tussen  lewe  en  dood 
veroorsaak,  is  dié  spanning  egter  vir  Leipoldt  as  dramaturg  onbruikbaar. 

*Triomf  van  die  digterlike  verbeelding  wat  historiese  stof  omvorm  totdat  dit 
aan  sy  eise  diensbaar  word,  of  stof  laat  verwerp  wat  nie  aanpasbaar  is  en 
genoeg  reikwydte  besit  nie,  lei  Leipoldt  tot  die  konsepsie  van  Van  Noot  se 
laaste  aand.  Sy  triomf  is  egter  Erbeveld  se  nederlaag,  want  hy  kry  nie  sy 
saak  reggestel  nie  en  figureer  trouens  glad  nie  in  die  uiteindelike  drama  nie. 
Die  enigste  skrale  oorwinning  wat  hy  behaal,  is  dat  Leipoldt  wat  deurgaans 
aanhou  om  hom  as  Elberfeld  aan  te  spreek,  aan  die  slot  wel  oorslaan  na 
Erbeveld  — maar  dan  dadelik  daaraan  toevoeg:  "Ek  sou  in  elk  geval  moeilik 
'n  rymwoord  vir  sy  naam  kon  kry"  (p.  49). 

As  hoorspel 

*Dialoog.  Dis  van  groot  belang  omdat  karakter  daardeur  geopenbaar,  han- 
deling  gesuggereer  en  botsing  voltrek  word.  Omdat  uiterlike  bevestiging 
van  milieu  en  van  karakter  deur  gesig-  en  gebarespel  uitgesluit  is,  is  dialoog 
in  die  hoorspel  van  absolute  betekenis.  Henriëtte  Grové  gebruik  'n  lewen- 
dige  dialoog,  hoewel  daar  soms  geforseerde  gemeenplase  kwytgeraak 
word.  Veral  deurdat  wisseling  voorkom  tussen  karakters  van  hede  en  ver- 
lede  wat  óf  net  in  hede  of  verlede,  óf  in  intergesprekke  voorgestel  word,  is 

die  effek  boeiend. 

Daar  word  nie  op  uitgebreide  wyse  deur  die  dialoog  na  ruimte  verwys  nie. 
Omdat  die  klem  nie  daarop  val  nie,  is  dit  nie  so  nodig  nie. 

* Tyd  kan  in  die  hoorspel  veel  meer  wissel  as  by  'n  verhoogstuk.  Van  hierdie 
moontlikheid  inaak  Grové  ruimskoots  gebruik  deurdat  daar  vanaf  die  bele- 
wing  van  'n  aand  in  1922  teruggeskuif  word  na  gebeurtenisse  wat  twee 
eeue  gelede  plaasgevind  het.  Dis  ook  moontlik  om  karakters  van  1722  saam 
met  dié  van  1922  te  laat  optree  in  'n  soort  geestelike  ruimte  wat  nie  'hier'  of 
'daar'  is  nie. 

*Karakters  moet  in  'n  hoorspel  sterk  geïndividualiseer  wees  sodat  dit  vir  die 
luisteraar  moontlik  is  om  stemme  maklik  te  onderskei.  Om  verwarring  te 
voorkom,  moet  daar  ook  nie  te  veel  karakters  wees  nie. 

In  die  betrokke  hoorspel  verskil  die  twee  belangrikste  karakters  so  drasties 
van  mekaar  in  'n  soeke  na  regverdigheid  enersyds  en  'n  soeke  na  stof  wat 
vir  'n  drama  geskik  sal  wees  andersyds  dat  verwarring  uitgeskakel  is.  In 
terugflitse  of  verbeelde  gesprekke  tree  Van  Hassel,  die  Nederlandse  offisier 
op  wie  Leipoldt  vir  Alida  verlief  maak,  Alida  as  Erbeveld  se  dogter  en 
Zwaardecroon,  Nederlandse  goewerneur  in  Java,  ook  op  en  is  goed  onder- 
skeibaar  omdat  Van  Hassel  jonk  is,  Alida  die  enigste  meisie  en  Zwaarde- 
croon  onbuigsaam  streng.  Verder  word  net  stemme  gebruik  om  offisiere, 
samesweerder  en  regsplegers  voor  te  stel;  spesifieke  identifisering  is  dus  nie 
nodig  nie. 

Die  karakters  tree  oortuigend  op.  Leipoldt  word  in  sy  histories-literêre  hoe- 
danigheid  goed  getipeer;  Erbeveld  kry  iets  tragies  omdat  hy  vergeefs  na 
Leipoldt  gekom  het  met  sy  versoek;  die  figure  uit  'n  vroeër  tyd  word  sterk 
geteken  slegs  volgens  dié  karaktertrek(ke)  wat  noodsaaklik  is  vir  die 
bepaalde  stof. 

*Tegnieke  wat  spesifiek  by  die  hoorspel  pas,  word  nuttig  en  effektief.aan- 
gewend.  Die  eggo  kom  'n  paar  keer  voor  as  beklemtoning  van  'n  woord  op 
ironiese  wyse,  soos  op  p.  26  waar  Erbeveld  binne  sy  historiese  verband  in 
hegtenis  geneem  word  en  vra:  "Wat  het  ek  misdryf?"  waarna  eers  'n  stem 
en  dan  'n  eggo  die  woord  "misdryf"  herhaal. 

Terugflitse  kom  voor  waardeur  gebeure  in  die  Batavië  van  tweehonderd  jaar 
gelede  direk  voorgestel  word,  soos  op  p.  26  waar  Erbeveld  gemartel  word 
sodat  hy  onwaar  verklarings  kan  maak. 

Besonder  interessant  is  gesprekke  wat  tussen  figure  uit  die  geskiedenis  en 
karakters  in  die  hede  plaasvind,  waar  Erbeveld  soms  as  gees  in  die  hede  op- 
tree,  en  soms  as  karakter  in  'n  drama  wat  Leipoldt  hom  voorstel.  Dit  bring  'n 
verwikkelde  spel  tussen  hede  en  verlede,  werklikheid  binne  Grové  se  drama 
en,  weer  hierbinne,  in  'n  Leipoldt-drama  na  vore.  Daar  word  ook  oor  elke 
grens  beweeg  as  die  karakter  (Leipoldt)  binne  die  eerste  drama  in  gesprek 

tree  inet  karakters  van  'n  vervloë  tyd  wat  as  binnedrama  óf  as  historiese 
werklikheid  geld.  Al  hierdie  'werklikhede'  geld  weer  as  verdigsel  op  verskil- 
lende  vlakke:  dit  wat  Leipoldt  bedink  as  deel  van  'n  beplande  drama,  die  op- 
trede  van  figure  wat  lankal  dood  is  teenoor  Leipoldt  wat  nog  leef,  en  alles 
binne  hierdie  hoorspel  as  verdigsel  van  die  dramaturg  Grové. 

*Byklanke  kan  saam  met  dialoog  atmosfeer  skep  en  ruimte  suggereer  in  'n 
hoorspel. 

In  Grové  se  hoorspel  word  byklanke  baie  spaarsaam  gebruik  en  is  juis  daar- 
om  effektief:  motorgeluide  aan  die  begin,  later  die  gelui  van  klokke  en  naby 
die  slot  die  geluid  van  'n  tikinasjien  wat  beklemtoon  dat  Leipoildt  die  kern 
van  'n  nuwe  drama  deurgedink  het  en  dit  in  woorde  begin  formuleer.  Die 
eerste  en  laaste  klanke  het  betrekking  op  Leipoldt  se  1922-werklikheid;  die 
klokke  herskep  die  1722-werklikheid  van  Erbeveld. 

Musiek  word  nie  gebruik  nie  omdat  dit  onvanpas  sou  wees,  beide  in  die  ver- 
latenheid  en  gure  weersomstandighede  van  'n  Bosvelddrif  as  in  die  wrede 
omstandighede  van  die  vroeëre  Javaanse  ruimte. 

*'n  Verteller  wat  soms  in  hoorspele  gebruik  word  om  agtergrond  te  skets  of 
tonele  aan  mekaar  te  bind  (soos  in  Dias  van  Van  Wyk  Louw)  word  nie  hier 
gebruik  nie  omdat  omstandighede  genoegsaam  deur  die  dialoog  van  die 
karakters  geteken  kan  word  en  omdat  die  hoorspel  nie  uit  verskillende  to- 
nele  bestaan  nie. 

'n  Mens  kan  die  gevolgtrekking  maak  dat  die  werk  uitstekend  pas  by  die 
moontlikhede  wat  die  radio  bied. 


Tema 

Veral  in  die  vyftigerjare  was  dit  byna  mode  dat  baie  gedigte  die  gedigmaak- 
proses  tot  teina  neem.  Hier  geld  dit  nou  'n  drama  wat  handel  oor  die  skep 
van  'n  drama.  Die  leser  word  deelgenoot  van  die  dramaturg  se  pogings  om 
geskikte  stof  te  vind  en  dit  so  in  te  klee  dat  dit  universele  geldigneid  kry,  dat 
daar  oortuigende  botsing  is.  Die  spanning  tussen  objektiewe  werklikheid 
van  historiese  materiaal  en  die  noodsaak  om  met  digterlike  vryheid  aan  te 
pas  en  by  te  skep,  word  deur  middel  van  Leipoldt  veruiterlik  — maar  ook  só 
dat  dit  in  betekenis  veel  verder  reik  as  net  tot  by  Leipoldt. 

Fasette  van  die  proses  van  die  skep  van  'n  drama  word  belig;  ook  die  spel 
van  skeppingsmoontlikhede  tussen  syn  en  skyn. 

Omdat  die  maak  van  'n  drama  eerstens  van  akademiese  belang  is  en  nie  met 
'n  direkte  boeiende  verhaal  gepaard  gaan  nie,  het  die  stuk  nie  soveel  appël 
vir  die  gemiddelde  luisteraar  nie.  By  herluister/herlees  val  al  meer  boeiende 
elemente  egter  op. 

Evaluering 

Vir  dié  hoorspel  het  Henriëtte  Grové  eerstens  die  Perskor-prys  gekry.  Later 
is  dit,  tesame  met  haar  ander  dramatiese  werke,  bekroon  met  die  Hertzog- 
prys  vir  1980.  Onteenseglik  het  ons  hier  dus  te  doen  met  'n  werk  van  be- 
sondere  gehalte. 

Moontlike  vrae 

1 . Wys  daarop  hoe  die  botsing  tussen  Leipoldt  en  Erbeveld  tegelyk  'n  botsing  tussen  werk- 
likheid  (syn)  en  digterswaarheid  (skyn)  veruiterlik. 

2.  Beskryf  die  ontwikkeling  van  Leipoldt  se  insig  dat  hy  nie  oor  Erbeveld  nie  maar  oor  Van 
Noot  'n  drama  moet  maak. 

3.  Watter  rol  speel  die  begrip  'spook'  in  al  sy  betekenisse  in  hierdie  stuk? 

4.  Gaan  die  verskille  na  tussen  die  werklike  digter-dramaturg  Leipoldt  en  laasgenoemde  as 
karakter  in  Henriëtte  Grové  se  hoorspel. 


H.S.  Wolvaardt 
Bart  Nel  (J.  van  Melle) 

Oor  Bart  Ne/  is  daar  wyd  geskryf.  Allerweë  word  dié  roman  as  van  hoog- 
staande  gehalte  beskou  — 'n  kunswerk  vanuit  die  ouer  romantradisie  wat 
vandag  nog  met  veel  genot  gelees  en  met  groot  vrug  bestudeer  word.  In 
sommige  van  die  besprekings  van  die  werk  word  oorsigtelik  te  werk  ge- 
gaan;  in  ander  word  'n  bepaalde  epiese  element  nader  belig.  Maar  weinig 
hiervan  is  op  matriekvlak  bruikbaar.  Wat  nou  hier  volg,  is  dus  'n  poging  om 
uit  die  groot  verskeidenheid  besprekings  dit  wat  met  vrug  deur  leerlinge 
bestudeer  kan  word,  uit  te  haal.  Aan  die  einde  hiervan  is  'n  genommerde 
leeslys  wat  deur  die  onderwyser  of  ywerige  leerling  gebruik  kan  word  vir  in- 
dringender  studie  van  bepaalde  aspekte:  dit  is  die  paar  bronne  wat  hoof- 
saaklik  as  die  basis  van  hierdie  bespreking  gebruik  is  en  waarna  telkens  deur 
middel  van  die  nommers  verwys  word. 

HISTORIESE  GEGEWENS 

Johannes  van  Melle  (1887—1953)  was  Hollander  van  geboorte  wat  na  sy 
opleiding  as  onderwyser  na  Suid-Afrika  koin.  Aanvanklik  skryf  hy  in  Neder- 
lands,  dog  algaande  meer  Afrikaans  sodat  sy  latere  werk  volledig  Afrikaans 
wasL  Dit  is  ook  aan  Bart  Ne/  te  siene.  In  1936  verskyn  Bart  Ne/,  de  Op- 
stande/ing  in  Nederlands,  met  die  dialooggedeeltes  in  Afrikaans.  Hy  her- 
skryf  dit  volledig  in  Afrikaans  en  publiseer  dit  in  1942  onder  'n  nuwe  titel,  nl 
En  e/<  is  nog  tiy.  By  latere  herdrukke  word  die  huidige  titel,  Bart  Nei, 
bevestig.  (In  hierdie  bespreking  word  by  bladsy-aanduidings  deurgaans  na 

die  tiende  druk  [1980]  van  die  tweede  uitgawe  verwys  — dit  is  dié  een  wat 
tans  ineestal  by  skole  gebruik  word). 

KARAKTERS 

Bart:  Daar  is  min  van  Bart  se  uiterlike  bekend.  Hy  is  "'n  lang  sterkgeboude 
man"  met  'n  "breë  bors  ...  donker  kop"  en  "donker  oë".  Sy  gesig  is 
"mooi",  "bruingebrand",  "swaarbenig  en  gespierd"  en  hy  het  "ferm  lippe" 
(bl.  7).  Hieruit  blyk  dadelik  dat  hy  'n  kragtige  persoon  is.  Meer  aandag  word 
aan  sy  innerlike  eienskappe  geskenk;  trouens,  die  hele  roman  is  daarop  uit 
om  die  innerlike  botsing  en  verwydering  tussen  die  karakters  te  beeld.  En  dit 
is  nie  nodig  om  veel  uiterlike  besonderhede  te  verskaf  nie,  want  die 
karakters  in  Van  Melle  se  verhale  is  nie  daadmense  nie^,  en  Bart  self  is  veel 
eerder  iemand  wat  sake  deurdink  as  om  'n  man-van-aksie  te  wees^. 

Enkele  van  sy  karaktereienskappe  is  maklik  agterhaalbaar.  By  die  uiterlike 
beskrywing  word  gesê  dat  sy  kop  "dapper  en  hoogmoedig"  staan  en  dat  dit 
lyk  asof  hy  "stug  en  nors"  is.  Dus  'n  trotse  persoon  wat  sy  innerlike  nie 
maklik  ontbloot  nie  — die  uiterlike  en  innerlike  stem  ooreen. 

Hy  is  ongetwyfeld  iemand  wat  hom  nie  deur  ander  laat  beïnvloed  nie.  As 
Fransina  sê  dat  Pieter  hom  omgepraat  het  om  teen  Botha  te  draai,  sê  hy  dat 
hy  deur  niemand  omgepraat  word  nie:  "Nie  deur  Pieter  nie  en  nie  deur  Fran- 
soois  nie  en  nie  deur  iemand  in  die  wêreld  nie"  (bl  12).  Selfs  die  ou  profeet 
kan  hom  nie  beïnvloed  nie:  "Ek  loop  nie  agter  profesieë  nie;  ek  locp  met  my 
eie  oë  by  die  lig  wat  ek  het"  (bl.  147).  Beginsels  is  vir  hom  belangriker  as 
menslike  oorwegings:  "Daar  is  hoër  bevele  as  dié  van  jou  regering,  Oom", 
sê  hy  aan  oom  Giel  as  dié  hom  tot  'n  ander  standpunt  probeer  oortuig  (bl. 
35).  Fransina  sê  dat  hy  "eiesinnig"  is  (bl.  13),  inaar  hy  glo  dat  hy  slegs  doen 
wat  sy  plig  is.  Selfs  nadat  Fransina  van  hom  wil  skei,  bly  hy  onkreukbaar 
onder  sy  pligsbesef  om  vir  sy  kinders  'n  toekoms  te  bou  (bl.  150).  Al  lei  sy 
pligsbesef  en  uitlewing  van  beginsels  tot  vereensaming,  sal  hy  dit  nie  ver- 
saak  nie:  "Ek  kan  alleen  síaan.  Alleen  sal  ek  my  pad  deur  die  beroerde 
wêreld  loop"  (bl.  149).  Selfs  as  Fransina  na  hom  toe  wil  terugkeer,  weier  hy 
weens  beginseloortuigings  (bl.  183). 

Alhoewel  dit  dus  op  die  eerste  oogopslag  lyk  asof  Bart  'n  vaste, 
onveranderbare  karakter  het,  vind  daar  deur  die  roman  heen  'n  baie  duide- 
like  groeiproses  in  hom  plaas.  Hy  verkry  ware  insig  in  verskeie  sake  en  die 
wesentlike  van  sy  lewenstryd. 

Aanvanklik  het  Bart  nie  'n  sterk  godsdienssin  nie^.  Wanneei  die  rebelle  op 
kommando  vertrek,  neem  Bart  nie  eens  'n  Bybel  saam  nie  omdat  "die 
gedagte  daaraan  nie  by  hom  opgekom  (het)  nie"  (bl.  139).  As  die  komman- 
do  na  die  krygsraad  'n  diens  hou,  is  Bart  "een  van  die  agterstes,  teen  'n 
boom  geleun"  (bl.  54).  Tog  bring  die  gesang  vir  hom  dié  aand  troos  as  hy 
dit  vóór  hy  aan  die  slaap  raak  na-mompel  (bl.  55).  In  die  tronk  vind  die  groot 
ommekeer  egter  plaas.  Hy  leen  oom  Gawie  se  Bybeltjie  om  deur  lees  die  tyd 


122 


te  verdryf.  Algaande  lees  hy  meer  daarin,  ''want  in  die  Bybel  vind  'n  rebel 
veel  troos"  (bl.  151).  Dit  is  daarom  dat  hy  na  sy  vrylating  en  op  Fransina  se 
versoek  tot  terugkeer  kan  sê:  "Ek  dink  die  Here  sou  dit  afkeur,  Pa"  (bl.  183). 
Hy  het  dus  só  in  sy  geloof  gegroei,  dat  hy  wél  soos  'n  Job  alles  verloor, 
maar  sy  siel  behou  — oneindig  veel  meer  werd  as  aardse  besittings. 

'n  Opvallende  ontwikkeling  vind  ook  plaas  ten  opsigte  van  sy  leierseien- 
skappe^  Hy  was  nie  iemand  wat  hom  op  die  hoogte  van  politieke  verwikke- 
lings  gestel  het  nie.  Hy  laat  selfs  sy  koerante  onoopgemaak  lê  (bl.  22).  Dit  is 
I ander  — bv.  Pieter  en  oom  Giel  — wat  hoin  van  sake  inlig.  Op  die  vergade- 
I ring  kan  hy  wel  sy  woord  doen,  dog  bepleit  slegs  protes.  Wanneer  daar 
besluit  word  om  te  rebelleer,  word  hy  voorlopig  as  leier  aangewys,  nié  om- 
dat  hy  so  'n  aansien  het  nie,  maar  omdat  daar  nie  op  daardie  oomblik  van- 
selfsprekend  iemand  anders  is  nie  (bl.  32). 

Op  kommando  tree  hy  soms  onbeslis  op.  Hy  twyfel  of  die  oornagplek  wat 
hy  uitgekies  het  die  veiligste  is  (bl.  40),  hy  laat  na  om  'n  afskrif  van  die  lys 
goedere  wat  hulle  geneem  het  van  die  Joodse  winkelier  te  kry  (bl.  43),  hy 
wonder  wat  om  te  doen  (bl.  48).  Hy  laat  wel  toe  dat  hy  gevange  geneem 
word  sodat  sy  makkers  vry  kan  gaan. 

In  die  tronk  kom  hy  ná  die  brief  van  Fransina  en  sy  geloofsgroei  egter  tot  in- 
sig^  sodat  hy  daarna  as  grootser  en  gesuiwerde  figuur  kan  optree.  Met  sy 
aankoms  op  Uitdraai  word  hy  as  held  verwelkoin  en  lewer  hy  'n  grootse 
toespraak  waarin  hy  om  vergifnis  teenoor  die  Engelse  pleit  (bl.  154).  Hy  sien 
selfs  weer  die  positiewe  eienskappe  van  Botha  raak.  Met  'n  forse  optrede 
hou  hy  hulle  in  sy  greep:  "Met  bleek  gesigte  staan  hulle  en  luister,  hul  oë 
vas  op  sy  gesig.  Daar  staan  hy,  Bart,  hul  kommandant,  en  praat  die  taal  van 
hul  hart"  (bl.  155).  Die  volgende  uitspraak  van  André  P.  Brink  som  hierdie 
groei  op:  "Sy  grootsheid  het  hy  verwerf  ...  Hy  het  nog  die  uiterlike  reaksies 
— koppigheid,  alleenheid,  broeiende  swygsaamheid  — wat  hom  vroeër 
gekenmerk  het,  maar  hy  het  ook  nuwes  bygekry:  'mensliker'  oortuigings; 
en  hy  het  ander  afgelê:  aarseling  en  blinkheid  ...  Hy  is  nie  meer  wat  hy  was 
nie.  Hy  is  méér  homself  as  wat  hy  ooit  was.  Of:  méér  as  tevore  weet  hy  wie 
hy  is"  (2,  bl.  44). 

Fransina:  Net  soos  dit  met  Bart  die  geval  is,  is  uiterlike  besonderhede  oor 
Fransina  skaars  en  eintlik  net  ter  illustrasie  of  bevestiging  van  haar  innerlike. 
Sy  word  beskryf  as  "'n  jong  vrou  inet  lang  witvaal  hare,  welig  en 
glansend".  Haar  innerlike  gemoedstoestand  is  uiterlik  te  bemerk,  want  sy 
het  "ligblou  oë  wat  verdonker  en  ligter  word  by  die  gang  van  haar 
gedagtes"  (bl.  4),  'n  eienskap  wat  sigbaar  word  na  sy  Bart  se  brief  ontvang 
het  en  "haar  ligte  oë  verdonker  en  beef  van  woede  en  verdriet"  (bl.  125). 
Voorts  word  sy  geteken  as  "'n  vroxj  wat  lief  kan  wees  as  jy  haar  kans  gee  en 
een  wat  haar  wil  kan  laat  gelde  as  jy  teen  haar  sin  gaan"  (bl.  4).  Ook  Fran- 
soois  beskou  haar  as  "ongemaklik  ...  as  dit  nie  gaan  soos  sy  dit  wil  hê  nie" 
(bl.  21).  By  hierdie  eie  wil  het  sy  ook  vaste  oortuigings  wat  op  ernstige  na- 

denke  oor  sake  berus.  So  glo  sy  dat  dit  'n  man  se  plig  is  om  sy  familie  bo  die 
politiek  te  stel  (bl.  15).  Hy  moet  sy  boerdery  behartig  in  plaas  van  om  oor 
landsvraagstukke  te  gesels  (bl.  23)  of  om  oorlog  te  gaan  maak  (bl.  27). 
Net  soos  Bart,  is  sy  dus  'n  trotse  persoon  wat  'n  onversetlike  standpunt  kan 
inneem.  Selfs  al  besef  sy  dat  haar  eise  onherroeplike  gevolge  kan  hê,  ver- 
murwe  of  kla  sy  nie.  Van  haar  sê  tant  Katrina:  "Sulke  mense  kan  ek  nie  ver- 
staan  nie"  (bl.  92). 

Tog  is  daar  ook  by  Fransina  innerlike  verandering.  Haar  onbegrip  van  Bart 
se  beweegredes  verander  as  sy  dinge  kalmer  begin  oordink.  Gaandeweg 
verkry  sy  helderheid  en  "sien  sy  nou  wel  dat  sy  self  net  soveel  skuld  het  as 
Bart".  Sy  begryp  dat  Bart  "nou  eeninaal  so  'n  mens"  is  (bl.  128).  Dit  is  op- 
vallend  dat  as  sy  en  Basson  vir  Bart  een  dag  op  Uitdraai  raakloop  en  "hy 
daar  amper  net  so  uit(sien)  as  die  dag  toe  hy  van  Kafferkraal  weggery  het" 
(bl.  165),  sy  hom  meteens  verstaan  met  "sy  verdriet  so  trots  gedra,  sy  leed 
oor  haar".  In  plaas  van  'n  ongenaakbare  houding  kry  sy  hom  nou  selfs  jam- 
mer  omdat  hy  'n  man  is  wat  "veel  moeilike  en  gevaarlike  paaie  alleen  geloop 
het  en  wat  verdriet  het,  verdriet  oor  haar"  (bl.  166). 

Aan  die  einde  van  die  verhaal  is  sy  "stiller,  ernstiger,  meer  ingetoë"  en  daar 
kom  "amper  nooit  meer  'n  driftige  woord  uit  haar  mond  nie"  (bl.  184).  Maar 
soms  is  daar  trane  in  haar  oë  en  gee  sy  aan  Basson  toe  dat  sy  liewers  by 
Bart  sou  wou  wees. 

Hiermee  staan  sy  in  skrille  kontras  met  Bart.  Hý  het  alles  aards  verloor,  dog 
sy  siel  behou;  sý  het  'n  oorvloed  aan  aardse  besittings,  maar  'n  sielsgebrek 
wat  nooit  geheel  kan  word  nie. 

Ferdinand:  Alhoewel  Ferdinand  net  so  oud  as  Fransina  is  (dertig  jaar),  lyk  hy 
jonger.  Hy  het  blou  oë,  dra  bril,  het  'n  blosende  gesig  met  "'n  swart  snorre- 
tjie  bo  sy  rooi  inond"  (bl.  101).  Uiterlik  skep  hy  gevolglik  nie  'n  forse  indruk 
nie.  Dit  word  deur  die  feit  dat  hy  maklik  bloos  (ble.  103  en  109), 
onderstreep.  Hy  is  wp'l  goed  aangetrek,  sien  daar  netjies  uit  en  lyk  goedig  en 
opgeruimd.  Self  beskryf  hy  hom  as  nie  dapper  nie  — "sommer  'n  ou  vrou" 
(bl.  102)  en  "te  lafhartig"  (bl.  109).  Gevolglik  neem  hy  ook  nie  aan  die  rebel- 
lie  deel  nie,  ten  spyte  daarvan  dat  hy  die  rebelle  goedgesind  is.  Hy  sê  dat  hy 
hom  eintlik  skaam  omdat  hy  'n  draadsitter  is  en  dat  hy  met  'n  volgende 
rebellie  "wragtie  waar  saam(gaan)"  (bl.  111).  Hy  weier  darem  om  self  met 
sy  motor  vir  die  regeringsmagte  te  ry  (bl.  103). 

'n  Verdere  eienskap  van  hom  is  dat  hy  "'n  goeie  deursig  in  besigheid"  (bl. 
117)  het.  Tog  oorheers  sy  gevoel  vir  Fransina  sy  besigheidsin  as  hy  Bart  se 
plaas  teen  'n  onrealistiese  prys  koop.  Hieroor  beskryf  hy  homself  as  "'n 
groot  gek"  (bl.  117).  En  dit  is  juis  hierdie  begeerte  na  Fransina  wat  hom 
daartoe  dryf  om  Bart  se  afwesigheid  te  benut  om  haar  sover  te  kry  om  van 
Bart  te  skei.  Hy  voel  wel  moreel  daaroor  sleg,  dog  regverdig  homself  deur  te 
dink:  "Mens  kan  nie  van  regskapenheid  lewe  nie.  As  jy  altyd  goed  wil  wees, 
kom  jy  naderhand  die  slegste  daarvan  af"  (bl.  118). 

Ironies  is  dit  dan  dat  hy  Fransina  wel  wettiglik  as  vrou  verkry,  dog  nooit  haar 
hart  ten  volle  kan  verower  nie.  Sy  is  nie  op  hom  verlief  nie  en  hy  voel 
homself  teenoor  haar  "soos  'n  hond  wat  nie  genoeg  kos  kry  nie  en  altyd 
deur  lê  en  vra"  (bl.  163).  Dié  onvervuldheid  is  selfs  naderhand  aan  sy  uiter- 
like  te  siene  as  sy  skouers  "bietjie  vorentoe  hang"  en  sy  oë  "hul  helderheid 
verloor"  (bl.  160).  As  Fransina  uiteindelik  teenoor  hom  erken  dat  sy  nog 
steeds  vir  Bart  liefhet,  is  die  slotwoorde  oor  hom  dat  hy  weer  terugdryf  "in 
'n  wye  weemoed"  (bl.  185).  Fly  is  dus  nie  die  uiteindelike  oorwinnaar  oor 
Bart  nie,  maar  die  weemoedige,  gefrustreerde  verloorder.  Ook  hy  moet  — 
soos  Fransina  — maar  die  tweede  beste  aanvaar. 

DIE  KONFLIK  TUSSEN  BART  EN  FRANSINA 

Oindat,  soos  gesê,  Van  Melle  se  karakters  nie  daadmense  is  nie,  is  hul  uiter- 
like  handeling  ondergeskik  aan  die  innerlike  beweegredes.  Anders  gestel: 
dit  wat  uiterlik  plaasvind,  is  maar  die  afspieëling  van  die  innerlike  dryfvere 
daartoe. 

Dat  alles  nie  honderd  persent  pluis  is  in  die  verhouding  tussen  Bart  en  Fran- 
sina  nie,  blyk  reeds  uit  die  heel  eerste  kennismaking  inet  hulle  as  Fransina 
half  beskuldigend  teenoor  Bart  opmerk  dat  hulle  al  so  lank  getroud  is,  maar 
nog  net  twee  kinders  het  (bl.  4).  Die  lewe  met  Bart  was  vir  Fransina  altyd 
bietjie  moeilik:  "Telkens  raak  jy  in  slote  of  moes  jy  as't  ware  teen  kliprand- 
jies  uitklim.  Dan  het  jy  soms  wel  weer  saam  op  'n  hoogte  gestaan  en  het  die 
lewe  pragtig  gelyk,  maar  jy  was  nooit  seker  hoe  lank  dit  duur  nie"  (bl.  119), 
dink  sy. 

Die  grondoorsaak  van  die  verwydering  tussen  Bart  en  Fransina  is  geleë  in 
hul  onderskeie  trotse,  selfstandige  en  hardkoppige  geaardhede.  Dit  lei  daar- 
toe  dat  die  een  die  ander  nie  ten  volle  begryp  nie  en  ook  geen  toenadering 
tot  mekaar  soek  as  hulle  verskil  nie.  Hulle  wil  hulself  innerlik  nie  vir  mekaar 
"ontbloot"  nie.  Bart  wil  volgens  die  lig  wat  hy  het,  handel  en  Fransina  be- 
skou  enige  toenadering  om  sake  tussen  hulle  reg  te  stel  as  'n  vernedering 
(bl.  128).  Hulle  wantrou  mekaar  selfs  en  weerhou  inligting  van  mekaar.  "Ek 
moet  versigtig  wees  met  die  vrou  van  my,  sy  het  nie  nodig  om  alles  te  weet 
nie",  dink  Bart  as  hy  begin  beplan  om  te  rebelleer,  terwyl  Fransina  verbit- 
terd  sit  en  dink  dat  hy  vir  haar  lieg  (bl.  30). 

Die  begin  van  hul  verwydering  is  te  vinde  in  Bart  se  besluit  om,  as  Fransina 
hom  die  keuse  voorhou,  die  volksaak  bó  sy  familie  te  kies.  Hy  sê  aan  haar: 
"Eers  maak  ons  hierdie  ding  reg  en  dan  maak  ek  met  jou  reg".  Hierop 
reageer  sy  trots:  "0,  jy  met  my  regmaak?  — Ek  sal  nog  met  jou  regmaak, 
ja"  (bl.  28),  en  beskou  later  hierdie  woorde  van  Bart  as  haat  teenoor  haar 
(bl.  120).  Dit  is  gevolglik  aanvanklik  juis  die  feit  dat  Ferdinand  onbetrokke 
teenoor  die  stryd  bly,  wat  haar  tot  hóm  aangetrokke  laat  voel.  "Die  bestes  is 
nog  dié  wat  niks  gedoen  het  nie",  merk  sy  teenoor  hom  op  (bl.  113). 
Volgens  haar  het  die  rebellie  van  Bart  'n  ander  man  as  dié  een  wat  sy  geken 

het,  gemaak  (bl.  114).  Tog  moet  sy  later,  soos  vroeër  aangedui,  teenoor 
haarself  erken  dat  Bart  nog  maar  altyd  dieselfde  gebly  het. 

Die  finale  verwydering  tussen  Bart  en  Fransina  berus  op  'n  misverstand  wat 
hulself,  weens  hul  onwilligheid  om  mekaar  tegemoet  te  koin,  bewerkstellig. 
As  Fransina  die  brief  aan  Bart  skryf,  doen  sy  dit  nie  om  werklik  van  hom  te 
skei  nie,  maar  "die  verlange  om  hom  pyn  te  doen,  was  te  sterk  in  haar".  Sy 
wou  hom  "ook  laat  ly,  sy  onverskilligheid  breek,  hom  laat  huil  van  smart 
daar  in  die  tronk"  (bl.  122).  Daarna  sou  sy  hom  vergewe  en  sou  alles  weer 
goed  wees.  Tog  besef  sy  diep  onder  in  haar  bewussyn  dat  sy  verkeerd  op- 
tree  in  hierdie  waagspel,  want  Bart  is  nie  iemand  wat  toegee  nie. 

Ook  die  bewoording  van  die  brief  plaas  die  onus  op  Bart.  Sy  gee  nie  te 
kenne  dat  sy  nie  wil  skei  nie,  wil  weet:  "Wat  dink  jy  Bart?"  Eintlik  suggereer 
haar  woordkeuse  dat  sy  geneë  voel  tot  Basson.  Dit  is  dan  ook  Bart  se  inter- 
pretasie  (bl.  148).  Daarom  antwoord  hy:  "As  jy  wil,  skei,  my  goed"  (bl. 
150).  Hierdeur  dryf  hy  haar  onherroeplik  na  Ferdinand  omdat  sy  trots  nie 
toelaat  dat  hy  sy  ware  gevoel  jeens  haar  openbaar  nie.  Die  tragiek  lê  dus 
daarin  dat  die  hele  verwydering  gekeer  kon  gewees  het  as  hulle  mekaar 
meer  vertrou  het  en  hul  nie  elkeen  in  'n  kokon  van  ontoegeeflikheid 
afgeskerm  het  nie.  Slegs  een  woord  van  ware  sielsopenbaring  kon  hul  ver- 
dere  lewensloop  verander  het.  Ironies  is  dit  dat  elkeen  onderskeidelik  aan 
ánder  persone  erken  dat  hulle  mekaar  nog  liefhet,  inaar  dan  is  dit  reeds 
veels  te  laat:  Fransina  teenoor  Ferdinand  (bl.  184)  en  Bart  teenoor  sy  skoon- 
vader  (bl.  182). 

Ruimte:  Dit  is  opvallend  hoe  die  hele  verhaalruimte  'n  besonder  betekenis- 
volle  rol  speel.  Op  die  eerste  bladsy  al  word  Bart  deur  die  beskrywing  van 
Kafferkraal  as  'n  presiese  en  hardwerkende  boer  geteken.  Ook  Fransina 
word  met  die  eerste  kennismaking  in  haar  sitkamer  geteken  — besig  met 
naaiwerk.  Die  vertrek  getuig  van  iemand  met  goeie  smaak  wat  graag  die 
beste  wil  hê. 

Die  ligging  van  die  plaas  word  besonder  noukeurig  beskryf:  in  'n  hoek  van 
drie  kante  deur  rante  omring,  dog  met  'n  onbelemmerde  uitsig  na  die  ooste. 
Dit  is  dus  'n  ingeslote  wêreld  waarin  Bart  hulle  bevind  met  'n  toegang  tot  dit 
wat  daar  buite  wag.  Waarna  dikwels  in  besprekings  ook  verwys  word,  is  die 
sogenaamde  konsentrasie  sirkels  in  die  ruimtelike  tekening^.  In  die  eerste 
paar  bladsye  word  eers  na  die  distrik  van  Pretoria  verwys,  daarna  na  die 
plaas,  die  werf,  die  huis  en  uiteindelik  die  sitkainer.  Hier  ontmoet  ons  vir 
Bart  en  Fransina,  as't  ware  afgeskei  van  dié  rondom  hulle  — mense  tussen 
wie  hulle  eintlik  nie  tuishoort  nie,  die  "klomp  Vermaaks  en  Le  Rouxs,  algar 
familie  van  mekaar"  (bl.  1). 

Hierdie  ruimtelike  konsentrisme  het  egter  ook  'n  ander  perspektieF.  Bart  en 
Fransina  is  in  hul  huis,  die  sentrum,  van  mekaar  geskeie,  die  distrik  is  in 
tweespalt,  die  verdeling  loop  deur  die  land  tot  in  die  wêreld  daarbuite  wat 
deur  oorlog  in  'n  tweestryd  gewikkel  is.  Vanuit  die  Kafferkraalruimte  wat  as 

so  beskut  geteken  word,  beweeg  Bart  dan  oor  die  Rooirant  (bl.  37)  die  ver- 
skeurde  wêreld  in  oin  daardeur  ook  'n  huislike  skeuring  te  bewerkstellig.  Dit 
wat  naby  is,  is  dus  veilig,  'n  beskutting,  terwyl  dit  wat  ver  lê,  onbeskut  en 
onveilig  is®. 

'n  Verdere  aspek  van  die  ruimtelike  tekening  wat  opval,  is  die  teenstelling 
tussen  onder  en  bo®.  As  Kafferkraal  beskryf  word,  word  die  begrip  "laag" 
telkens  gebruik:  "by  'n  laagte",  "deur  die  laagte",  "twee  lae  rante",  ens. 
(bl.  2 en  3).  In  hierdie  laagte  is  alles  groen,  goed  en  vol  belofte.  Hierteenoor 
is  die  grillige  klipstapelinge  van  die  rante  rondom  "'n  getande  lyn"  teen  die 
lug  (bl.  3).  Maar  die  perspektief  verskuif  dikwels  ook  na  heel  bo,  nl.  die  son, 
maan  en  sterre  waarvan  die  karakters  dikwels  bewus  is. 

Treffend  is  ook  die  beskrywings  van  die  nietigheid  en  weerloosheid  van  alles 
binne  die  groot  ruimte®.  As  Bart  water  lei,  word  die  wêreld  rondom  beskryf: 
"Nietig  in  die  groot  ruimte  wei  hier  en  daar  troppe  vee  ..."  (bl.  11).  Nadat 
Bart  en  Fransina  die  aand  heftig  verskil,  stap  hy  uit  en  dan  word  die 
nietigheid  en  enkeldheid  in  die  groot  stilte  rondom  beklemtoon:  "Die  jong 
bome  op  die  werf,  die  klein  boord  vrugtebome,  die  ry  bloekombome,  die 
enkele  sierboom,  staan  roerloos  in  die  beweginglose  lug"  (bl.  15).  Binne  die 
groot  ruiinte  word  die  mens  en  sy  dade  telkens  as  nietig  geteken.  Bart  en  sy 
makkers  is  "'n  swak  bende  stryders,  klein  en  onbetekenend  in  die  wye 
uitgestrektheid  van  die  land"  (bl.  45).  Na  die  skermutseling  is  die  regerings- 
troepe  "'n  sombere  skare  manne  in  die  grys  skemering  en  stil  en  eensaam  lê 
die  rantjie  weer  in  die  sterwende  lig"  (bl.  59).  As  die  rebelle  die  hopeloos- 
heid  van  hul  stryd  besef,  staan  hulle  "'n  donker  groep  van  sestig  manne  ... 
in  die  skemeragtige  lig  van  die  sakkende  maan"  (bl.  67). 

Soos  die  boek  begin,  eindig  dit  ook  met  'n  veelbetekenende  ruimtelike  teke- 
ning.  Hierin  is  al  die  ruimtelike  betekenisse  saamgetrek.  Bart  en  Maritz  sit  in 
'n  afgeslote  ruimte,  die  klein  kamertjie,  "en  kyk  deur  die  oop  deur  na  die 
verte";  dan  gaan  staan  Bart  in  die  deur  en  kyk  oor  die  veld  uit  na  die  "einder 
van  die  westerhemel".  Hy  sien  homself  in  sy  verbeelding  al  verder  stap  "al- 
gaande  na  die  ver  ruim  lig".  Dié  uitbeweeg  na  die  uitgestrektheid  na  buite 
hou  egter  nou  nie  meer  vir  Bart,  soos  aan  die  begin,  'n  bedreiging  in  nie. 
Nou  stap  hy  die  ruimte  in  "met  sy  siel  in  hom".  Hierdie  groeiproses  in  Bart 
word  ook  ruimtelik  bevestig  as  hy  nie  meer  as  klein  en  nietig  geteken  word 
nie,  maar  groots,  "swaar  en  swart",  wél  vermoeid  en  alleen,  maar  die 
gelyke  van  die  ruim  wêreld  daar  buite.  Die  roman  het  dus  beweeg  vanaf  'n 
uitsig  oor  die  ooste  tot  'n  grootse  uitsig  op  die  weste  waar  die  lig  uiteindelik 
gevind  is. 

Tyd'.  Die  tydsverloop  in  die  roman  word  op  'n  bepaalde  wyse  georden^.  Elke 
hoofstuk  se  gebeure  word  chronologies  aangebied,  maw  voortgaande  in 
die  tyd,  dog  die  verskillende  hoofstukke  volg  nie  chronologies  op  mekaar 
nie. 

Die  eerste  hoofstuk  vertel  vanaf  die  aanvanklike  gesprekke  op  die  plaas  oor 

die  rebellie,  van  Bart  se  besluit  om  te  rebelleer  en  van  die  rebellie  self  tot 
waar  oorgegee  word.  Slegs  aan  die  begin  van  die  hoofstuk  word  van  Bart 
én  Fransina  vertel;  daarna  val  die  aksent  slegs  op  Bart.  Die  tweede  hoofstuk 
spring  terug  na  die  oomblik  toe  Bart  van  Fransina  af  wegry.  Vanuit  Fransina 
se  perspektief  word  nou  weer  van  dieselfde  tydperk  vertel  as  in  hoofstuk  1. 
Dan  gaan  die  hoofstuk  egter  verder  en  vertel  vanaf  Fransina  se  kant  alles 
wat  gebeur  tot  waar  Bart  en  Fransina  skei.  In  hoofstuk  3 word  weer  vertel 
vanaf  Bart  se  gevangeneming  tot  waar  hy  Fransina  se  skei-voorstel  ontvang 
en  sy  uiteindelike  vrylating.  Dit  alles  word  vanuit  Bart  se  perspektief  vertel. 
In  die  laaste  twee  hoofstukke  word  Bart  en  Fransina  nie  meer  in  die  vertel- 
ling  van  mekaar  geskei  nie. 

Die  rede  waarom  hierdie  tydhantering  gebruik  word,  is  tweeledig.  Eerstens 
word  die  gebeure  wat  tot  die  skeiding  lei,  vanuit  albei  se  standpunte  vertel. 
Nêrens  kies  die  verteller  kant  nie.  Die  leser  moet  self  probeer  besluit  wie  die 
skuld  moet  dra  en  besef  dan  dat  altwee  tot  die  ongelukkige  gebeure 
bygedra  het.  Deur  die  aparte  beligting  word  elkeen  se  optrede  grondig 
gemotiveer  en  kan  die  leser  hul  onderskeie  beweegredes  begryp. 
Tweedens  word  die  twee  karakters  se  ruimtelike  en  geestelike  isolasie  van 
mekaar  geïllustreer.  Bart  en  Fransina  dink  nie  eenders  nie  en  móét  apart 
belig  word.  Daar  is  'n  gapende  kloof  tussen  hulle  en  algaande  vereensaam 
en  vervreem  hulle  van  mekaar.  Uiteindelik  is  versoening  onmoontlik.  In  die 
laaste  twee  hoofstukke  is  dit  nie  meer  nodig  om  Bart  en  Fransina  geskeie  te 
beeld  nie.  Hulle  ís  nou  geskei  en  hul  "gesamentlike"  verdere  ervaring  word 
vertel.  Hulle  loop  mekaar  fisies  weer  raak,  wéét  weer  van  mekaar,  dog  sal 
nooit  weer  versoen  kan  raak  nie. 

Ten  slotte:  As  'n  mens  na  die  sobere  taalgebruik,  die  volronde  karakter- 
uitbeelding,  die  funksionele  aanwending  van  ruimte  en  tyd,  asook  die 
grootsheid  van  die  tema  in  die  verhaal  kyk,  kan  jy  nie  anders  as  om  saain  te 
stem  dat  dit  wél  een  van  ons  gróót  romans  is  nie. 

M.J.  Prins 

De  Onrustzaaier  (Willem  G van  Maanen) 


Hierdie  roman  is  'n  ek-roinan  of  eerstepersoonsroman.  Ons  bedoel  daarmee 
dat  die  verteller  self  'n  karakter  (hier  die  sentrale  karakter)  is  in  die  verhaal 
wat  hy  vertel.  Die  verhaal  word  vanuit  sý  perspektief  vertel.  Die  leser  kyk 
as't  ware  deur  sý  oë  na  die  gebeure,  die  ander  karakters  en  die  ruimte  van 
die  verhaal. 

So  'n  roman  vertoon  dikwels  'n  belydeniskarakter,  d.w.s.  dit  neem  die  vorm 
aan  van  'n  erkenning  van  persoonlike  skuld  of  behoefte  of  verlange  of  iets 
dergeliks.  Dit  gaan  dus  hoofsaaklik  oin  die  "binnewêreld"  van  die  verteller, 
'n  binnewêreld  wat  in  en  deur  die  vertelling  fel  belig  word.  Die  ander  karak- 
ters  bly  grotendeels  vlak  (d.w.s.  hulle  is  vir  die  leser  eerder  tipes  as  mense) 
omdat  hulle  net  van  buite  af  gesien  word.  In  die  hy-roman  of  derdeper- 
soonsroman  het  ons  dikwels  'n  alwetende  verteller,  iemand  dus  wat  meer 
as  een  karakter  van  binne  uit  kan  ken. 

'n  Ander  gevolg  van  die  eerstepersoonsroman  se  konsentrasie  op  die  pers- 
pektief  van  'n  bepaalde  individu  is  dat  hierdie  individu  se  lewensiening  baie 
sterk  beklemtoon  word,  want  die  leser  kry  voortdurend  hierdie  bepaalde  in- 
dividu  se  perspektief  op  mens  en  wêreld. 

In  De  Onrustzaaier  kry  die  leser  veral  te  doene  met  die  notaris  se  lewensie- 
ning  of  lewenshouding.  Hy  is  'n  tipiese  burgerman,  afkerig  van  plotselinge 
en  drastiese  verandering,  iemand  vir  wie  rus  en  vrede  die  hoogste  norm  is. 
Omdat  drastiese  en  plotselinge  verandering  tot  onrus  lei,  is  hy  daarteen  ge- 
kant.  Hy  glo  nie  dat  een  mens  alleen  'n  ommekeer  kan  bring  nie  — verande- 
ring  is  iets  wat  oor  generasies  heen  moet  gebeur  (28).  Daarom  beskou  hy 
ineester  Chris  as  'n  fanatikus  (34). 

Ons  sou  meester  Chris  (en  hier  moet  ons  baie  versigtig  beweeg)  as  'n 
"revolusionêr"  kon  bestempel  en  die  notaris  as  'n  "evolusionêr".  Maar,  let 
wel,  as  ons  die  roman  versigtig  lees,  besef  ons  dat  dit  nie  'n  pleidooi  vir 
revolusie  sonder  meer  is  nie.  Ons  het  nie  hier  'n  teenstelling  tussen  'n  held 
(meester  Chris)  en  'n  skurk  (Pilaar)  nie.  Want  in  Pilaar  se  standpunt  sit  tog 
ook  iets  van  die  waarheid:  Die  tyd  laat  dikwels  veel  groei  van  wat  die  mens 
met  geweld  wil  bewerkstellig.  Dit  is  beter  om  sommige  toestande  op  'n  na- 
tuurlike  wyse  te  laat  ontwikkel  (62). 

Pilaar  se  fout  is  egter  dat  hy  hierdie  idee  te  veel  op  die  spits  dryf,  te 
dogmaties  is  in  sy  standpunt,  nie  kan  insien  dat  dit  soms  nodig  is  dat  dinge 
skielik  en  drasties  moet  verander  nie.  Hierdie  boek  is  in  'n  sekere  sin  'n 
besinning  op  die  idee  van  revolusie  — dit  wil  die  leser  laat  besef  dat 
revolusie  nie  iets  is  wat  in  sigself  uit  die  bose  is  nie,  dat  daar  ook  so  iets  is 
soos  'n  positiewe  of  "gesonde  revolusie".  Meester  Chris  is  nie  heeltemal 
verkeerd  nie;  Pilaar  verteenwoordig  klaarblyklik  'n  gemeenskap  met  'n  groot 
behoefte  aan  vernuwing;  hy  is  in  'n  sekere  sin  inderdaad  'n  "steunpilaar  van 

een  vermolmd  bouwsel"  (99). 

Reeds  op  die  eerste  bladsy  blyk  Pilaar  se  liefde  vir  die  onveranderde  en  sta- 
tiese  dinge  (27).  Hy  woon  reeds  sestig  jaar  in  dieselfde  huis  en  beoefen 
dieselfde  beroep  as  die  wat  sy  vader  beoefen  het.  Omdat  hy  ook  dieselfde 
voorletters  as  sy  vader  het,  hoef  die  bordjie  in  die  voortuin  nie  oorgeskilder 
te  word  toe  hy  die  praktyk  oorgeneem  het  nie.  Ook  elders  in  die  roman  leer 
ons  die  notaris  ken  as  man  van  die  tradisie.  Wanneer  hy  byvoorbeeld  om- 
draai  om  na  die  huis  van  die  klompemaker  te  kyk,  doen  hy  dit  soos  hy  dit 
vyftig  jaar  vantevore  reeds  gedoen  het,  "zoals  mýn  vader  me  het  had 
geleerd"  (108).  En  dan  merk  hy  op  dat  selfs  die  bome  nog  soos  50  jaar 
vantevore  wuif.  Ook  die  norme  waarvolgens  hy  leef,  verklaar  hy,  is  dié  wat 
sy  vader  gehanteer  het  (113). 

Sy  liefde  vir  die  onveranderlike  is  'n  uitvloeisel  van  sy  voorkeur  vir  rus  en 
kalmte.  Dit  maak  hom  afkerig  van  skielike  verandering.  Sy  gemoedsrus  wil 
hy  nie  graag  laat  versteur  nie.  Vir  hom  is  die  vermoë  om  ander  mense  met 
rus  te  kan  laat,  een  van  die  belangrikste  vorme  van  beskawing.  Hoe  minder 
mense  mekaar  lastig  val,  hoe  beter  word  die  samelewing  (52).  Omdat  sy  rus 
vir  hoin  so  belangrik  is,  verafsku  hy  meester  Chris  se  rugsak,  simbool  van 
laasgenoemde  se  fisieke  en  geestelike  rusteloosheid  (30).  Sy  konfrontasie 
met  meester  Chris  dwing  hom  egter  om  sy  oordeel  oor  homself  te  hersien, 
iets  wat  hy  uiters  moeilik  vind,  juis  omdat  sy  rus  daarmee  gemoeid  is  (133). 
Die  notaris  is  iemand  met  'n  beperkte  geestelike  horison,  mens  van  die  klein 
en  alledaagse  dingetjies.  Sy  eie  gewoontes  en  opvattings,  sy  eie  voor-  en 
afkeure  is  vir  hom  baie  belangrik:  Hy  is  'n  selfingenome  mens.  Hierdie  self- 
tevredenheid  maak  hom  afkerig  van  verandering.  Omdat  hy  homself  as  'n 
"model"  beskou,  moet  ander  hom  met  rus  laat.  Sy  oggendwandeling  is  'n 
goeie  gewoonte  wat  hy  almal  aanraai  (39). 

Dat  die  notaris  'n  mens  van  die  klein  dingetjies  is,  word  dáárdeur  gemanifes- 
teer  dat  hy  telkens  in  die  loop  van  sy  vertelling  op  een  of  ander  relatief 
onbenullige  bykomstigheid  fokus.  Wanneer  hy  byvoorbeeld  van  sy  gesprek 
met  Heeringa  vertel,  vind  hy  nog  tyd  om  na  sy  uitvallende  wenkbroue  te 
verwys  (56).  Hierdie  enigsins  banale  gegewe  kontrasteer  op  koinies-ironiese 
wyse  met  Heeringa  se  erns.  Soortgelyke  voorbeelde  is  sy  verwysing  na  die 
konjak  wat  hy  vir  juftrou  Heidendaal  ingeskink  het  tydens  sy  gesprek  met 
haar  (45)  en  sy  verwysing  na  sy  mooi  rose  (en  hoe  hy  hulle  behandel)  wan- 
neer  hy  van  sy  gesprek  met  meester  Chris  vertel  (60).  Sy  relaas  omtrent  die 
konfrontasie  tussen  hom  en  meester  Chris  bevat  'n  verwysing  na  die  feit  dat 
hy  by  daardie  geleentheid  nie  daarin  kon  slaag  om  'n  kissie  sigare  oop  te 
maak  sonder  om  die  deksel  te  laat  bars  nie  (61). 

Op  hierdie  wyse  word  die  leser  telkens  in  een  asem  deur  die  verteller  gekon- 
fronteer  met  die  universele  sowel  as  met  die  banaal-persoonlike.  Verder  sin- 
jaleer  dit  Pilaar  se  "ongeestelikheid"  of  verknogtheid  aan  die  konkrete 
dinge.  Terwyl  hy  byvoorbeeld  besig  is  om  die  kontras  tussen  meester  Chris 
se  rustelose  soektog  na  die  nuwe  en  sy  eie  konserwatisme  te  bepeins,  ver- 

wys  hy  na  die  lekkende  kannetjie  wat  op  sy  skryftafel  staan  (63). 

Die  hewigheid  van  sy  emosies  illustreer  hy  by  voorkeur  aan  die  hand  van 
een  of  ander  afwyking  van  sy  persoonlike  gewoontes  of  tradisies.  Sy  ver- 
warring  en  ontsteltenis  na  sy  eerste  aanblik  van  meester  Chris  se  kermiswa 
blyk  uit  die  feit  dat  hy  'n  glas  drank  in  een  teug  leegdrink:  "Dat  doe  ik  nooit; 
er  blijkt  wel  uit  hoe  ik  in  de  war  was"  (72).  Deur  sulke  jukstaponerings 
demonstreer  die  skrywer  iets  van  die  verteller  se  vlug  vir  die  diepere  en 
hoëre  aspekte  van  die  menslike  eksistensie.  Pilaar  is  iemand  wat  deur  die 
term  "ware  mens"  onseker  gemaak  word:  "die  roept  een  afgrond  gevuld 
met  een  mist  van  eeuwigheid  voor  me  op  waar  ik  ieder  ogenblik  in  kan 
vallen"  (111). 

As  mens  van  die  alledaagse  is  die  notaris  ook  nugter  mens.  Dis  egter  'n  nug- 
terheid  wat  sekere  beperkinge  by  hom  tot  gevolg  het.  Teenoor  meester 
Chris  se  (oordrewe)  idealisme  staan  sy  (siniese)  nugterheid.  Terwyl  moester 
Chris  glo  dat  niemand  dom  gebore  word  nie,  weet  Pilaar  hoe  moeilik  dit  is 
om  kennis  aan  te  kweek  by  mense  wat  nog  nie  ryp  is  daarvoor  nie  (39). 
Waar  die  idealisme  maklik  onprakties  kan  wees  en  tot  fanatisme  geneig  is, 
daar  hou  die  realisme  die  gevaar  van  sinisme  in,  wat  op  sy  beurt  weer  tot 
laksheid  en  apatie  aanleiding  kan  gee. 

Die  notaris  se  (siniese)  nugterheid  blyk  byvoorbeeld  uit  sy  beskrywing  van 
die  mense  wat  hulle  vir  meester  Chris  se  kursus  aangemeld  het:  "Hongerige 
gezichten  die  eerder  zouden  ontspannen  door  het  toedienen  van  een 
boterham  dan  van  geestelýk  voedsel"  (43).  Verder  verklaar  hy  dat  die  lewe 
'n  illusie  is  en  dat  oortuiginge  eintlik  niks  werd  is  nie,  ja,  oorbodig  is  vir  die 
lewe  (53). 

Deur  sulke  self-tiperende  opmerkings  verskaf  die  notaris  onbedoeld  aan  die 
leser  'n  insiggewende  sleutel  tot  die  perspektief,  die  lens  waardeur  die  ge- 
beure  gesien  word.  Ander  voorbeelde  is  sy  erkenning  van  die  afwesigheid 
van  'n  drang  tot  liefde  by  hom,  wat  daartoe  aanleiding  gee  dat  hy  hierdie 
"neiging"  ook  in  andere  nie  kan  herken  nie  (107)  en  sy  verklaring  dat  die 
lewe  vir  hom  dáárin  bestaan  om  bedags  te  werk  en  saans  te  rus  — die  lewe 
is  "het  toch  waarachtig  niet  altýd  waard"  om  met  'n  hoofletter  geskrywe  te 
word  soos  meester  Chris  dit  wil  doen  nie. 

As  ewewigtige  burgerman  en  man  van  die  rus,  is  Pilaar  ook  mens  van  die 
balans,  iemand  wat  nie  maklik  van  stryk  raak  nie.  Die  feit  dat  juf.  Heiden- 
daal  begin  huil  het,  vertel  hy,  het  hom  nie  juis  geroer  nie,  want  "dergelýke 
overgangen  van  het  menselýk  gemoed  ken  ik  te  goed  dan  dat  ik  me  erdoor 
van  de  wijs  laat  brengen"  (45).  As  ewewigtige  mens  staan  hy  afkerig  van 
die  moderne  literatuur  met  sy  voorliefde  vir  geestelike  afwykinge  (54). 

Die  hoë  premie  wat  Pilaar  op  geestelike  ewewig  plaas,  maak  hom  ook  afke- 
rig  van  dit  wat  sy  gemoedsrus  versteur.  Van  die  gebeure  rondom  die  kwa- 
jongensrympie  waaroor  juf.  Heidendaal  so  ontsteld  geraak  het,  merk  hy  op: 
"Ik  vond  de  hele  situatie  luguber,  en  daar  houd  ik  niet  van,  dus  deed  ik  pog- 
ingen  er  een  eind  aan  te  loaken"  (69).  Hoewel  hy  meester  Chris  bewonder 

oin  sy  eerlikheid,  sy  veglus,  selfs  sy  onafhanklikheid,  voel  hy  dat  dit  alles  te 
fanatiek  gedemonstreer  word  (93). 

Pilaar  is  nie  'n  mens  wat  van  intense  en  hewige  emosie  hou  nie.  Dit  blyk  ook 
uit  die  gemoedelike  wyse  waarop  hy  die  emosies  van  andere  beskrywe.  Juf. 
Heidendaal  is  só  ontsteld  dat  haar  oë  begin  uitpeul,  "en  ze  had  haar  tas 
weer  op  haar  schoot  gezet,  misschien  om  ze  in  op  te  vangen  als  ze  uit  hun 
kassen  zouden  rollen"  (46).  Die  wethouer  se  misnoegdheid  laat  hom  sy  kop 
tussen  sy  skouers  intrek  asof  'n  paar  reëndruppels  langs  sy  nek  afgegly  het 
(49).  Waarom  God  juffrou  Heidendaal  se  bors  as  'n  wegwyser  na  die  ewig- 
heid  sou  gebruik,  kon  die  notaris  nie  begryp  nie  (48). 

Hierdie  gemoedelike  kommentaar  van  die  verteller  en  die  gemoedelike  soort 
beeldspraak  waarvan  hy  hom  bedien,  bepaal  grotendeels  die  toonaard  van 
die  roman.  Wanneer  die  wethouer  by  Pilaar  kom  klae  oindat  hy  (die  wet- 
houer)  een  van  diegene  is  wat  al  baie  lank  deur  juffrou  Heidendaal  beledig 
word,  hul  die  wethouer  haar  in  'n  rookwolk,  waarop  Pilaar  haar  byna  on- 
sigbaar  maak  (50).  Deur  hierdie  soort  beeldspraak  word  die  verteller  se  ewe- 
wigtigheid  gedemonstreer.  Hierdie  ewewigtigheid  kontrasteer  telkens  met 
die  hewige  emosies  van  die  ander  karakters.  Wanneer  hy  vertel  hoe  juf. 
Heidendaal  byvoorbeeld  hoogs  ontsteld  kom  klae  het  omdat  die  seuns  haar 
agternaroep,  beskrywe  hy  die  plat  flessie  (waaruit  hy  haar  la^  drink  het) 
noukeurig  en  gebruik  verder  die  gemoedelike  beeld  van  die  sambreel  om  die 
wethouer  se  gebare  mee  te  beskrywe  (68).  Op  bl  82  gebruik  hy  weer  die 
sambreelbeeld,  hierdie  keer  om  die  wethouer  se  eie  verwardheid  en 
onsekerheid  mee  te  beskrywe. 

En  tog  — ten  spyte  van  sy  gemoedelikheid,  het  die  notaris  geboei  geraak 
deur  meester  Chris  se  entoesiasme  (33).  Hierdie  reaksie  is  sielkundig  waar: 
'n  Mens  vind  dikwels  jou  antipode  boeiend.  In  die  tweede  plek  moet  ons 
onthou  dat  die  gebeure  rondom  Pilaar  en  meester  Chris  in  sommige  opsigte 
die  verhouding  tussen  Petrus  en  Christus  in  die  Bybel  weerspieël,  asook 
Christus  se  veroordeling  deur  Pilatus  (die  naam  "Pilaar"  klink  ook  baie  na 
"Pilatus").  Derdens  sou  meester  Chris  nie  'n  bedreiging  vir  die  notaris  se 
geinoedsrus  kon  ingehou  het  indien  die  notaris  heeltemal  ongevoelig  vir 
meester  Chris  se  invloed  was  nie. 

Hierdie  tweeslagtigheid  in  die  notaris  se  houding  t.o.v.  meester  Chris  (aan 
die  een  kant  afkeer  en  aan  die  ander  bewondering)  maak  van  hom  'n  boei- 
ende  en  komplekse  karakter.  Dit  boei  die  leser  om  te  sien  hoe  Pilaar  telkens 
probeer  om  sy  simpatie  met  meester  Chris  te  verantwoord.  Telkens  gee  hy 
'n  ander  verklaring  daarvoor:  Op  bl  33  verklaar  hy  dat  dit  miskien  deur  sy 
ergernis  oor  Evers  se  drinkery  en  rokery  aangeblaas  is.  Op  bl  41  sê  hy  dat  hy 
aanvanklik  onseker  was  oor  sy  houding  m.b.t.  meester  Chris.  Hy  het  gevoel 
meester  Chris  besit  'n  seldsame  geeskrag  en  hy  het  nie  geweet  of  hy  dit 
moes  beteuel  of  vrylaat  nie.  Dat  meester  Chris  'n  vegter  was,  dit  kon  hy 
waardeer  — meester  Chris  het  iminers  geveg  vir  'n  saak  wat  hyself  begin 
het.  In  meester  Chris  se  vermoëns  het  hy  grenslose  vertroue,  maar  hierdie 

verinoëns  kan  te  groot  of  te  sterk  wees  vir  'n  bepaalde  omgewing,  sodat  dit 
beteuel  moet  word  (53). 

Meester  Chris  self  formuleer  by  geleentheid  die  verskil  tussen  hom  en  Pilaar 
só:  Pilaar  dink  hy  is  vooruitstrewend,  terwyl  hy  in  werklikheid  konserwatief 
is.  Sulke  mense,  sê  hy,  werk  remmender  op  die  maatskaplike  ontwikkeling 
in  as  mense  wat  uit  oortuiging  daarteen  is  (73). 

Die  gebeure  rondom  die  invalidewaentjie  slinger  die  notaris  nog  eens  heen 
en  weer  tussen  bewondering  en  haat  (112).  En  dat  hy  hierdie  gevoelens  er- 
vaar,  is  te  wyte  aan  meester  Chris  se  koms.  Noudat  die  onrussaaier  weg- 
gaan,  sal  hierdie  emosies  weer  afneem  en  kan  hy  terugkeer  na  die  rus  van 
vroeër.  Dit  is  veral  in  die  innerlike  van  die  notaris  dat  meester  Chris  die 
onrussaaier  was. 

Hierdie  tweeslagtigheid  by  Pilaar  hou  natuurlik  ook  die  moontlikheid  in  van 
'n  verandering,  'n  nuwe  insig  by  hom.  En  dit  is  juis  die  doel  van  sy  vertelling 
aan  die  leser  as  implisiete  luisteraar:  Hy  wil  tot  helderheid  (en  daardeur  tot 
rus)  kom.  So  word  sy  vertelling  'n  byna  onbedoelde  belydenis  waarin  hy 
besig  is  om  homself  "op  die  rug  te  sien"  (27).  Hy  glo  dat  mense  deur  so  'n 
"op  die  rug  sien"  hulleself  beter  kan  leer  ken  as  wanneer  hulle  altyd  in  die 
spieël  kyk.  Hierdie  uitspraak  van  die  notaris  bevat  'n  belangrike  sleutel  tot 
die  agternaperspektief  van  die  roman.  Sy  vertelling  van  wat  in  die  jongste 
verlede  plaasgevind  het,  werk  verhelderend  vir  hoin,  lei  tot  begrip  van  wat 
presies  gebeur  het  (51).  Hy  verstaan  nou  waarom  mense  'n  avonturier  uit- 
stoot,  maar  'n  idioot  duld:  die  idioot  (juf.  Heidendaal)  versteur  niks  nie. 

En  tog  het  die  notaris  spyt  oor  meester  Chris  se  vertrek,  want  hy  kon  soveel 
goeie  werk  in  die  dorp  gedoen  het.  Meester  Chris,  verklaar  hy,  was  die 
gangmaker  van  baie  wat  goed  was,  maar  ongelukkig  ook  van  baie  meer 
kwaad.  So  sleep  die  goeie  die  kwade  agter  hom  aan:  elke  hervorming  kos 
bloed  (71).  Uiteindelik  kom  die  notaris  dan  ook  tot  die  belydenis  dat  hy  sy 
vriend  verraai  het  toe  hy  meester  Chris  verlaat  het  (124). 

Hierdie  eerlikheid,  hierdie  openbaring  van  sy  opregte  menslikheid  maak  van 
die  notaris  'n  oortuigende  karakter  en  stel  die  leser  in  staat  om  inet  hom  te 
identifiseer.  Die  notaris  is  as  gevolg  daarvan  veel  meer  as  'n  blote  karika- 
tuur. 

Aan  die  slot  van  die  roman  erken  hy  ruiterlik  dat  hy  'n  "mislike"  rol  gespeel 
het  in  die  tragedie  met  meester  Chris  en  bestempel  hy  homself  as  'n  troue- 
lose  (133).  Hy  kom  tot  die  slotsom  dat  hy  sy  oordeel  oor  homself  sal  moet 
hersien.  So  'n  selfondersoek  sal  moeilik  wees  omdat  sy  rus  daarmee  ge- 
moeid  is.  Hierdie  besef  dat  alles  nie  pluis  is  met  hom  nie,  staan  in  skrille  kon- 
tras  met  die  selfingenome  wyse  waarop  hy  homself  aan  die  begin  van  sy  re- 
laas  as  'n  "aristokraat"  bestempel  het  (39). 

Die  insig  waartoe  sy  drie  uur  lange  vertelling  hom  bring,  is  dat  sy  neerlaag 
volkoine  is  (135).  In  die  slotparagraaf  van  die  roman  vertel  hy  van  die  "gol- 
wende  bloedspoor"  wat  die  vertrekkende  boot  nalaat.  Hiermee  word  terug- 
gegryp  na  sy  vroeëre  opmerking  dat  elke  hervorming  bloed  kos  — 'n 

toespeling  op  die  bloed  wat  Christus  (die  groot  Hervormer)  gestort  het.  Ook 
Pilaar  sal  slegs  deur  onrus  en  lyding  werklik  kan  verander. 

Oor  De  Onrustzaaier  bestaan  daar  ook  'n  Blokboek  (nr.  26),  geskryf  deur 
Louis  Eksteen." 


Hein  Viljoen 

Man  van  Ciréne  (F  A Venter) 

In  Markus  15:21  staan  daar  die  volgende  geheimsinnige  woorde: 

En  hulle  het  'n  sekere  Simon  van  Ciréne  wat  van  die  veld  afgekom  het, 
die  vader  van  Alexander  en  Rufus,  gedwing  om  (Jesus  se)  kruis  te 
dra. 

Oor  hierdie  Simon  is  niks  verder  bekend  nie.  Dit  is  op  hierdie  geheim  dat  F A 
Venter  lig  wil  warp  met  Man  van  Ciréne.  Hoewel  daar  baie  Jode  in  Ciréne 
gewoon  het,  is  dit  nie  onmoontlik  nie  dat  Simon  'n  ware  inwoní^r  van  Afrika 
kon  gewees  het  — maw  dat  hy  swart  was.  Hy  word  in  die  roman  trouerís 
Simon  Niger  genoem  omdat  hy  donker  is.  "Amper  so  swart  soos  'n  Numi- 
diër"  (bl  10).  Dit  lyk  ook  waarskynlik  dat  sy  seuns,  Rufus  en  Alexander, 
bekend  was  onder  die  Christene  — self  ook  Christene  was.  En  dan  waar- 
skynlik  in  Rome  bekend  was  waar,  volgens  oorlewering,  Markus  sy  evan- 
gelie  geskryf  het  (Greijdanus  1941:  260).  Die  kiem  van  die  boek  lê  in  'n 
enkele  teksvers.  Dit  vorm  dus  'n  interessante  voorbeeld  van  wat  deesdae 
met  'n  groot  woord  genoem  word:  intertekstualiteit:  die  wyse  waarop 
verskillende  tekste  bymekaar  aansluit. 

Die  roman  moet  eintlik  drie  vrae  beantwoord:  wie  Simon  was,  hoe  hy  in 
Jerusalem  gekom  het  om  Jesus  se  kruis  te  dra  en  wat  die  uitwerking  van  die 
dra  van  die  kruis  op  hom  was?  Die  skrywer  doen  egter  meer  as  net  dit  en 
herskep  die  hele  kruisigingsgeskiedenis  van  Jesus  soos  Simon  dit  sien.  Nie 
net  een  Bybelvers  is  dus  van  belang  vir  die  boek  nie,  maar  die  hele  lydings- 
geskiedenis  van  Jesus  — beginnende  by  daardie  groot  wonderwerk  waar- 
van  Simon  deels  getuie  is:  die  opwekking  van  Lasarus. 

Die  skrywer  gebruik  'n  bekende  tegniek  van  die  historiese  roman,  naamlik 
om  'n  belangrike  historiese  gebeurtenis  uit  die  oogpunt  van  'n  histories 
minder  belangrike  karakter  te  beskryf . Dit  bied  hom  die  nodige  ruimte  vir  sy 
roman:  oor  belangrike  historiese  figure  soos  Jesus  is  daar  te  veel  bekend, 
en  dit  lê  die  skrywer  te  veel  aan  bande.  Andersyds  was  daar  moontlik  'n 
bietjie  skroom  by  die  skrywer:  skroom  om  Jesus  die  hoofkarakter  van  'n 
roman  te  maak,  wat  weer  te  doen  mag  hê  met  die  idee  dat  die  roman  'n 

minder  opbouende  genre  is.  Dit  is  dieselfde  tegniek  wat  Venter  in  sy  Groot 
Trek-romans  gebruik.  Bowendien  is  Jesus  waarskynlik  'n  karakter  met  te 
min  gewelddadigheid  na  Venter  se  smaak.  Hy  is  nie  'n  naïewe  geweldenaar 
soos  Simon  self  of  soos  Rudolf  Dreyer  uit  die  Groot  Trek-romans  nie.  'n 
Ander  aspek,  weer,  van  die  intertekstualiteit. 

Die  karakter  van  Simon 

Op  die  eerste  vraag,  wie  Simon  was,  lui  die  antwoord:  'n  baie  sterk, 
opvlieënde  maar  gelowige  Jood  uit  Ciréne.  Hy  is  'n  karakter  met  vier 
belangrike  dryfvere: 

Aan  die  positiewe  kant: 

— sy  Joodse  nasionalisme  en  Joodse  geloof; 

— sy  liefde  vir  vrou  en  kinders  en  die  grond.  Dit  is  eintlik  deel  van  sy 
trots,  soos  hy  later  self  verklaar:  die  grond  is  syne;  elke  oes  wat  hy 
maak,  is  vir  hom  'n  oorwinning,  beteken  vir  hom  rykdom  (vgl  bl  321). 

Aan  die  negatiewe  kant: 

— sy  haat  teenoor  die  Romeine  en  Rome; 

— sy  haat  teenoor  Christus  en  sy  volgelinge. 

Hierdie  vier  dinge  kan  mens  in  die  volgende  diagram  saamvat  (ontleen  aan 
Hendricks  1972:  109): 


Figuur  1 : Betekenisstruktuur  van  Man  van  Ciréne 


Voorgeskrewe  dinge 

God,  Jodendom  

Jerusalem  

Nie-verbode  dinge-*'''^^ 
sy  vrou,  kinders,  die  grond 
Ciréne  

Toelaatbare  verhoudings 
KULTUUR 


Verbode  dinge 

Jesus,  sy  dade,  sy  volgelinge 
Galilea 

Nie-voorgeskrewe  dinge 

die  Romeine 
Rome 

Nie-toelaatbare  verhoudings 

NATUUR 


Voetnoot:  Die  pyltjies  beteken  die  volgende: 


— ► beteken  die  twee  dinge  is  teenoorgesteldes. 

— beteken  die  twee  dinge  is  teenstrydig. 

=►  dui  implikasie  aan:  die  boonste  impliseer  die  onderste. 

As  gelowige  Jood  kom  Simon  die  voorskrifte  van  die  Joodse  godsdiens 
getrou  na,  hoewel  mens  nie  in  die  boek  'n  baie  goeie  beeld  van  dié  gods- 
diens  kry  nie.  Die  voorskrifte  word  eintlik  eers  duidelik  deurdat  Jesus  'n 
klompie  van  hulle  oortree.  Hy  gaan  om  met  tollenaars,  melaatses,  met 
dooies  (Lasarus  wat  hy  uit  die  dood  opwek).  Sy  volgelinge  is  vissers;  hyself 
'n  timmerman,  nie  'n  "eerbare"  landbouer  nie.  Hy  oortree  die  Sabbatsvoor- 
skrifte.  En  les  bes  dreig  hy  om  die  Tempel  — die  belangrikste  simbool  van 
die  Joodse  godsdiens  — af  te  breek  en  binne  drie  dae  weer  op  te  bou.  Hy 
gaan  selfs  die  paleis  van  Pilatus  binne  en  verontreinig  homself  daardeur. 
Deur  sy  kruisdood  word  Jesus  ingevolge  die  Joodse  wette  'n  uitge- 
worpene. 

Die  verhouding  tot  Rome  en  die  Romeine  kan  as  'n  nie-voorgeskrewe 
verhouding  beskou  word,  omdat  die  Joodse  wette  nie  voorskrifte  daaroor 
bevat  nie.  Die  Romeine  word  in  die  boek  gehaat  om  politieke  en  nie  om 
godsdienstige  redes  nie.  Daarom  hoort  hulle  aan  die  negatiewe  kant  van  die 
diagram.  Jesus  openbaar  nie  die  gebruiklike  haat  teenoor  die  Romeine  nie 
— wat  daarvoor  pleit  om  Hom  aan  dieselfde  kant  van  die  diagram  te  plaas. 
Die  vierde  posisie  in  die  diagram  is  al  plek  waar  die  laaste  belangrike  ding 
geplaas  kan  word:  Simon  se  liefde  vir  sy  vrou,  kinders  en  die  grond  is  iets 
wat  nie  deur  die  Joodse  wette  verbied  word  nie.  Dit  is  die  ruimte  wat  die 
individu  gegun  word  vir  selfontplooiing.  Hierdie  dinge  lê  baie  na  aan  die 
kern  van  Simon  se  karakter  in  die  boek:  dit  vorm  as't  ware  sy  identiteit. 

Betekenisverskuiwings 

Die  verhoudings  tussen  hierdie  vier  dryfvere  is  baie  belangrik  vir  die  boek. 
Om  maar  een  ding  te  noem:  die  gebeure  word  daardeur  beheers.  Dit  is 
byvoorbeeld  die  konflik  tussen  Simon  se  liefde  vir  die  grond  en  sy  haat 
teenoor  die  Romeine  wat  veroorsaak  dat  hy  uit  Ciréne  moet  vlug  — die  ant- 
woord  op  die  tweede  vraag.  Meer  nog:  hierdie  vier  dinge  vorm  saam  'n  hele 
betekenissisteem.  Dit  is  die  dinge  wat  sin  gee  aan  Simon  se  "bestaan" 
binne  die  boek.  En  die  boek  is  veral  ook  die  verhaal  van  verskuiwings  binne 
hierdie  sisteem  van  betekenisse. 

Die  verskuiwings  vind  plaas  in  konsentriese  sirkels  om  Simon:  eers  by 
vreemde  mense,  dan  by  seuns,  sy  vrou  en  uiteindelik  by  homself.  Die  hele 
boek  is  een  lang  stryd  van  Simon  om  hierdie  nuwe  betekenisse  te  aanvaar; 
'n  stryd  wat,  omdat  dit  slegs  uiterlik  is,  ongelukkig  nie  oortuig  nie.  Selfs 
Simon  se  woedebuie  oortuig  nie. 

Die  boek  begin  amper  idillies,  al  staan  Ciréne  in  die  skade  van  Rome.  Simon 
sien  uit  na  die  koms  van  Alexander,  maar  hierdie  verwagting  slaan  om  in  bit- 
ter  teleurstelling  as  Alexander  Rome  bo  die  Jodendom  en  sy  vader  verkies. 
Dit  is  die  eerste  verskuiwing.  Die  tweede  vind  plaas  by  Rufus  — hy  bestu- 
deer  Romeinse  wysheid  in  plaas  van  die  Wet  en  die  profete.  Hierdie  verskui- 
wing  word  nog  groter  as  Rufus  'n  volgeling  van  die  Galilëer  word.  Die  derde 

verskuiwing  vind  plaas  wanneer  Simon  se  vrou,  Debora,  'n  kruik  wyn  agter 
Jesus  aandra,  soos  Simon  haar  later  verwyt.  Die  stryd  wat  al  hierdie  dinge 
by  Simon  veroorsaak,  druk  hy  self  uit  op  bl  122: 

My  twee  seuns  . . . het  ek  dan  nie  meer  wysheid  om  hulle  te  lei  nie? 
Het  ek  dan  nie  meer  krag  om  hulle  te  beskerm  nie?  Het  ek  so  'n  groot 
sondaar  geword  dat  God  my  huis  onder  my  afbreek?  Is  die  tradisie  van 
Israel  dan  verlore  en  het  die  Wet  dan  nie  meer  betekenis  nie?  Het  ons 
hulle  dan  nie  grootgemaak  soos  Isak  nog  sy  seuns  grootgemaak  het 
nie?  Kry  ons  'n  nuwe  wêreld  waarin  die  tollenaars  en  die  melaatses  en 
die  wetsverbrekers  die  nuwe  uitverkorenes  is? 

Die  ou  betekenisse  begin  hulle  geldigheid  verloor;  die  nuwes  is  nog  onaan- 
vaarbaar. 

Die  keerpunt  by  Simon  kom  as  hy  die  voorhangsel  van  die  tempel  sien  skeur 
en  die  ark  van  God  aanskou  — duidelik  'n  aantasting  van  die  ou  Joodse 
geloof.  As  hy  Jesus  se  kruis  op  die  eerste  dag  van  die  Pasga  dra,  raak  hy 
self  verontreinig.  Jesus  se  opstanding  en  verskyning  aan  die  dissipels  is 
maar  net  die  laaste  wonder  wat  Simon  werklik  daarvan  oortuig  dat  Hy  die 
Messias  is.  So  aanvaar  hy,  saam  met  sy  gesin,  dat  Jesus  se  leer  ook  tot  die 
toelaatbare  dinge  behoort,  en  dít  is  'n  radikale  verskuiwing  van  die  bete- 
kenissisteem.  Die  haat  teenoor  Rome  en  alles  wat  Romeins  is,  verdwyn. 
Simon  se  liefde  vir  die  grond  raak  van  minder  belang;  Christus  vorm  nou  die 
sentrum  van  sy  lewe.  Selfs  al  verloor  hy  sy  vryheid,  sy  krag,  sy  vrou  en  sy 
een  seun  deur  die  toedoen  van  die  Romeine,  bly  hy  liefhê.  Die  vierdelige 
betekenissisteem  het  plek  gemaak  vir  'n  tweeledige:  vir  Christus  of  teen 
Christus;  geloof  of  ongeloof.  Nou  aanvaar  Simon  Alexander  se  Romeins- 
heid.  Hy  keer  terug  na  Ciréne  om  daar  te  preek  — Ciréne  eers  geliefde  stad, 
nou  sendingobjek.  Uiteindelik  sterf  Simon  aan  'n  kruis  in  Ciréne  nadat  hy 
deur  sy  volksgenote  aan  die  Romeine  uitgelewer  is.  En  dit  is  maar  een  van 
die  ooreenkomste  tussen  sy  dood  en  Jesus  s'n. 

Lig  en  donker 

Hierdie  hele  reeks  semantiese  verskuiwings  word  begelei  deur  'n  ander 
teenstelling:  die  teenstelling  tussen  lig  en  donker.  Ook  hierin  vind  daar  'n 
verskuiwing  plaas:  lig  verskuif  van  die  positiewe  na  die  negatiewe  kant; 
donker  omgekeerd.  So  lyk  dit  in  die  algemeen,  hoewel  hierdie  patroon  nie 
konsekwent  deurgewerk  word  nie. 

Ciréne  word  in  die  eerste  klompie  paragrawe  van  die  boek  baie  duidelik  as 
stad  van  lig  en  son  geteken.  "Haelwit  stad"  word  dit  genoem  (bl  9),  dit  skit- 
ter,  dit  blink  in  die  son.  Simon  self  word  met  die  son  geassosieer  as  die 
verteller  sê:  "Die  vrug  van  son  en  aarde  en  reën  is  vir  hom  'n  seëning"  (bl 
10).  Lig  en  son  word  egter  ook  met  die  Romeine  geassosieer.  Hulle  wapen- 

rustings  en  wapens  blink  en  skitter  in  die  son.  (Kyk  byvoorbeeld  bl  54  en 
55.)  Ook  die  eerste  indruk  wat  die  leser  van  Jerusalem  kry,  is  een  van  lig:  die 
koepel  van  die  tempel  skitter  doíweg,  die  paleis  van  Herodes  skitter  "soos 
'n  groot,  wit  juweel"  (bl  95).  Hierdie  ligindruk  word  egter  dadelik  gevolg 
deur  'n  onheilspellende,  'n  profetiese  donkerte:  Die  son  gaan  onder: 

En  dit  slinger  'n  diep  skarlaken  gloed  oor  Jerusalem,  soos  die  bloed 
van  duisend  martelare.  Dit  omgewe  die  stil  koepel  van  die  tempel  met 
'n  purperrooi  en  dit  glim  dreigend  op  paleis  en  tempels  op  toring  en 
spits  en  heuwel  (bl  95). 

'n  Mens  sou  kon  redeneer  dat  hierdie  paragraaf  'n  anachronisme  is:  Simon 
weet  immers  nog  nie  van  die  bloed  van  die  martelare  van  later  jare  nie;  die 
verteller  en  die  leser  egter  wel.  Bowendien  is  dit  hieruit  duidelik  dat  die  lig, 
veral  sonlig,  nie  onvermeng  positief  is  in  hierdie  roman  nie. 

Baie  van  die  belangrikste  dinge  vind  trouens  in  die  donker  plaas.  Simon  se 
geveg  met  die  Romeine  vind  in  die  aand  plaas;  so  ook  die  ontsnapping  in 
Alexandrië  waartydens  Simon  vir  moeder  Naomi  ontmoet  en  sy  'n  soort 
seën  oor  hom  uitspreek.  Simon  ontmoet  die  melaatse  ook  in  die  aand.  Sy 
besoek  aan  Lasarus  vind  in  die  laatmiddag  plaas.  Wanneer  hy  gewond  by 
die  huis  kom,  is  dJ  heeltemal  donker.  Hy  tref  vir  Jesus  op  die  vooraand  van 
die  Pasga  in  Getsémané  aan  en  verraai  hom  later  saam  met  Judas.  Hy  volg 
die  hele  verhoor  van  Christus  dié  nag.  Hy  aanskou  die  wonder  as  die 
tempelvoorhangsel  skeur  ook  in  die  donker:  die  vreemde  donkerte  wat  met 
Jesus  se  dood  gepaard  gaan.  Dit  is  'n  donkerte  en  'n  dood  wat  nuwe  lig 
moontlik  maak: 

Simon  kyk  op  en  die  son  verblind  hom  Dit  is  weer  die  son.  Jemsalem 
lyk  nuut  en  skoon  in  die  nuwe  lig.  Die  Olyfberg  is  weer  daar  . . . en  die 
liggroen  bome  van  Getsémané  . . . die  swaai  van  die  Kedron  (bl  266). 

Ook  die  deurslaggewende  gesprek  waarin  Petrus  vir  Simon  oortuig  dat 
Jesus  werklik  opgestaan  het  en  aan  hulle  verskyn  het,  vind  in  die  aand,  in 
die  lig  van  'n  lamp,  plaas.  Daarop  volg  die  14  jaar  wat  Simon  in  die  myn 
deurbring  en  die  sonlig  glad  nie  sien  nie.  Uiteindelik  sterf  hy  in  Ciréne  aan 
die  kruis  — weer  in  die  nag  omring  deur  fakkels. 

Dit  is  opvallend  hoeveel  van  hierdie  tonele  begelei  word  deur  takkellig:  die 
geveg  met  die  Romeine,  die  ontsnapping  uit  Alexandrië,  die  ontmoeting 
met  Jesus  in  Getsémané,  die  verhoor,  die  gesprek  met  Petrus,  die  myn- 
tonele,  die  dood  van  Simon.  Dit  is  asof  die  natuurlike  dinge  plek  gemaak  het 
vir  'n  mensgemaakte,  'n  kulturele  lig.  Dit  sluit  aan  by  'n  ander  gedeelte 
waarin  Simon  pardoksaal  genoeg  na  die  donker  verlang.  Dit  staan  nog  aan 
die  begin  van  die  boek.  In  die  helderwit  lig  van  Ciréne  verlang  Simon  na  die 
waarheid:  die  waarheid  in  verband  met  Jesus: 


138 


Onderwyl  die  roosterkoek  stil  in  sy  ruwe  palms  lê,  slinger  hy  deur  die 
onsekerheid,  probeer  hy  deurbreek  deur  die  sonlig  na  bo  waar  dit  don- 
ker  is  en  waar  die  waarheid  lê,  waar  die  suiwer  sekerheid  skuil.  Maar  in 
dieselfde  oomblik  kom  hy  terug  van  sy  ver  vlug  tot  voor  die  poort  wat 
vir  hom  nog  altyd  gesluit  is  (bl.  14). 

Dit  is  duidelik  een  van  die  betekenisverskuiwings  van  die  roman  dat  donker- 
te  en  kunsmatige  lig  'n  positiewe  waarde  kry.  Simon  verander  van  sonligka- 
rakter  na  karakter  van  die  donker.  G'n  wonder  dat  hy  sy  groot  liefde  vir  die 
grond  deels  verloor  nie.  Dit  is  deel  van  die  groot  siklus  wat  die  boek  beskryf : 
van  die  sonlig  van  Ciréne  na  die  ou  lig  van  Jerusalem  wat  deur  die  dood  van 
Jesus  weer  vernuwe  word,  tot  by  die  donkerte  in  Ciréne  — 'n  heilsame  don- 
kerte  dié  slag. 

Aktansiële  patroon 

Simon  word  in  die  roman  geteken  as  groot  en  sterk  en  opstandig  teen  alles 
en  almal  wat  sy  lewensideaal  of  die  eenheid  van  sy  gesin  bedreig.  Die  aan- 
vanklike  spel  van  kragte  in  die  boek  kan  'n  mens  in  die  volgende  diagram 
saamvat: 

Begunstiger Objek Begunstigde 

God  'n  Nuwe  lewe  Simon  self, 

Vryheid  sy  gesin 


Helpers 

- Subjek  

Teenstanders 

Sy  vrou 

Simon 

Die  Romeine 

Sy  seuns,  sy  knegte 

Sy  seuns  en 

Die  Jode 

later  sy  vrou 

Judas 

Die  Nasarener 
en  sy  dissipels 
Jode  van  Ciréne 

Figuur  2 Aktansiële  patroon  van  Man  van  Ciréne 

Elkeen  van  die  punte  van  die  diagram  verteenwoordig  'n  aktant  — 'n  rol  in 
die  storie.  Simon  vervul  die  rol  van  die  subjek:  die  aktant  wat  'n  bepaalde 
doel,  nl.  die  objek,  nastreef.  Hy  word  deur  die  helpers  gehelp  en  deur  die 
teenstanders  verhinder  om  hierdie  doel  te  bereik.  Die  begunstiger  is  die  ak- 
tant  wat  die  hele  onderneming  moontlik  maak  en  die  begunstigde  die  aktant 

wat  die  voordeel  trek  uit  die  bereiking  van  die  doel  (Greirnas  1966:  172  e.v.; 
Bal  1980:  33  e.v.). 

Op  'n  hele  paar  plekke  in  die  boek  word  daar  gesuggereer  dat  Simon  na  iets 
anders,  na  'n  nuwe  lewe,  streef.  Dit  kom  reeds  tot  uiting  in  die  gedeelte  wat 
ek  op  die  vorige  bladsy  aangehaal  het:  sy  strewe  na  waarheid  anderkant  die 
sonlig.  Sy  strewe  na  'n  nuwe  lewe  is  een  van  die  redes  waarom  Simon  die 
Messias  verwag:  'n  Messias  wat  veral  die  Romeinse  oorheersing  sal  beëin- 
dig.  As  hy,  na  die  opstand,  by  Josef  van  Arimathea  grond  te  huur  kry,  sê 
Simon:  "ons  het  weer  'n  toekoms"  (bl.  112).  Op  bl.  120  gebruik  die  verteller 
die  beeld  van  die  lampvlam  as  parallel  vir  Simon:  dit  bly  altyd  soek:  "soek  na 
'n  ander  lewe,  'n  beter  bestaan,  na  stilte  en  veiligheid,  ewig  soek  sonder  dat 
dit  ooit  tot  rus  versteen".  Dit  is  veral  Debora  wat  hunker  na  'n  nuwe  wêreld 
(bv.  bl.  122).  Op  bl.  148  vind  ons  Simon  in  gesprek  met  Josef  van  Arima- 
thea,  en  daarin  spel  hy  sy  visioen  van  die  Messias  uit.  Let  hier  op  die  teen- 
stellings  wat  hy  na  vore  bring:  Die  Messias  sal  'n  vors  wees,  nie  'n  nederige 
timmerman  nie.  Hy  sal  Rome  uitdelg.  Hy  sal  in  'n  paleis  tuisgaan,  nie  by  'n 
pottebakker  nie.  Hy  sal  vorstelik  wees,  hoog,  verhewe.  Hy  sal  met  vuur  re- 
geer.  Hy  sal  die  Jode  vrymaak.  Hy  sal  vorstelik  wees;  nie  so  gewoon-mens- 
lik  soos  Jesus  nie. 

Die  ander  lewe  word  egter  eers  na  die  opstanding  moontlik.  Dan  is  die  son- 
lig  self  en  die  seisoene  vernuwe.  Eers  nadat  hy  dié  wonder  aanvaar  het,  is 
Simon,  wat  so  dikwels  in  die  roman  met  'n  boom  vergelyk  word,  "soos  'n 
boom  wat  in  die  nag  die  winter  afgeskud  het"  (bl.  299).  Dan  tree  die  stilte 
en  die  rus  eers  in. 

Uitverkiesing 

Daar  is  in  die  boek  egter  'n  sekere  teenstrydigheid:  Simon  streef  na  'n  nuwe 
lewe,  maar  terselfdertyd  word  hy  deur  die  Nasarener  uitverkies  en  na  Jeru- 
salem  gelei  om  die  kruis  te  dra.  Daar  is  dus  in  die  boek  'n  ander  krag  aan  die 
werk,  'n  krag  waarteen  Simon  tevergeefs  stry.  Moeder  Naomi  van  Alexan- 
drië  is  die  eerste  om  daarop  te  wys.  En  Simon  word  later  self  ook  daarvan 
bewus.  Dit  is  nadat  hy  gaan  kyk  het  of  Lasarus  werklik  leef.  In  sy  gesprek 
met  Debora  sê  hy  dan: 

Hierdie  Man  . . . hierdie  timmerman  . . . Ek  voel  vasgekeer,  ek  voel  as- 
of  ek  omsingel  is  . . . Dit  voel  partykeer  asof  Hy  met  sy  vinger  na  my 
wys  en  vir  my  sê:  Simon  Niger,  dit  is  Ek  wat  jou  uit  Afrika  laat  kom  het 
. . . waarom  verwerp  jy  My?  Waarom  verwerp  jy  My?  Waarom  wil  jy 
nie  glo  nie?  (bl.  162). 

Dit  is  omdat  hy  hierdie  roepstem  hoor  en  hom  daarteen  verset  dat  Simon 

probeer  om,  saam  met  die  Sanhedrin  en  Judas,  vir  Jesus  uii  te  skakel,  en 
daardeur  sy  gemoedsrus  te  herwin  en  die  eenheid  van  sy  gesin  te  herstel. 
Dit  is  'n  bekende  narratiewe  patroon:  'n  verbetering  moet  bewerkstellig 
word,  en  daarvoor  moet  die  teenstander  uitgeskakel  word.  Hier  slaag  die 
uitskakeling  wel  en  is  Simon  tevrede  met  die  resultaat:  die  Nasarener  is 
dood  en  sal  gou  vergeet  word.  Dan  gebeur  die  onmoontlike  egter:  Jesus 

I staan  op.  Deur  die  proses  van  uitskakeling  het  Simon  dus  indirek  deel  ge- 

I had  aan  die  werklike  verbetering.  Wat  vir  hom  aanvanklik  na  'n  verslegting 
lyk,  maak  op  die  ou  end  'n  volkome  nuwe  lewe  moontlik.  Dit  is  op  die  ou 
end  'n  baie  groot  verbetering.  Daarin  lê  een  van  die  ironieë  van  die  boek. 

I Perspektief 

Ek  het  aan  die  begin  geskryf  dat  hier  'n  bekende  tegniek  gebruik  word  deur 
die  historiese  gebeurtenisse  uit  die  oogpunt  van  'n  minder  belangrike  karak- 
ter  te  beskryf.  Dit  is  juis  een  van  Antonissen  se  belangrikste  besware  teen 
die  boek  dat  hierdie  oogpunt  nie  konsekwent  gehandhaaf  word  nie.  Daar  is 
twee  belangrike  tonele,  naamlik  die  verhore  van  Jesus  deur  Pilatus  en  deur 
Herodus  wat  glad  nie  deur  Simon  waargeneem  kan  word  nie,  omdat  hy  nie 
binne-in  die  paleise  was  nie,  om  dan  maar  te  swyg  oor  die  gesprek  tussen 
Pilatus  en  sy  vrou. 

Dit  is  natuurlik  so  dat  ons  elders  in  die  boek  ook  verskuiwings  van  die  per- 
spektief  kry.  In  deel  I kry  ons  vir  'n  oomblik  Juba,  die  Swart  kneg  van  Si- 
mon,  se  kyk  op  sake  (bl.  73).  Hy  verlang  ook  na  'n  Messias  — om  hom  te 
bevry  van  sy  knegskap.  Die  eerste  deel  van  hfst.  4 speel  in  die  paleis  van  die 
Goewerneur  van  Ciréne  af.  Ook  daar  was  Simon  nie  teenwoordig  nie.  Die 
verskil  tussen  hierdie  toneel  en  die  verhoortonele  is  dat  dit  direk  iets  te  make 
het  met  Simon  Niger:  was  dit  nie  vir  Quirinius  se  neerhalende  aanmerkings 
teenoor  Vitellus  nie,  sou  Ig.  nie  op  sy  beurt  weer  vir  Simon  getart  het  nie. 
Dit  vorm  dus  deel  van  die  ketting  van  oorsaak  en  gevolg  wat  tot  Simon  se 
vertrek  uit  Ciréne  lei.  Die  verhoortonele  spruit  egter  eerder  uit  'n  begeerte 
om  die  kruisigingsverhaal  so  volledig  moontlik  weer  te  gee.  Dit  is  deel  van  'n 
sekere  tweeslagtigheid  in  die  boek:  gaan  dit  nou  eintlik  oor  Simon  of  gaan 
dit  oor  Christus?  Veral  in  die  tweede  deel  is  die  manipulerende  hand  van  die 
outeur  maar  te  opsigtelik.  Orals  moet  hy  truuks  uithaal  om  te  verseker  dat 
Simon  wel  'n  getuie  van  die  belangrikste  momente  van  die  kruisigingsver- 
haal  is.  En  die  probleem  is  dat  baie  van  hierdie  dinge  nie  oortuigend  is  nie. 
Simon  sien  byvoorbeeld  hoe  die  voorhangsel  skeur.  Hoe  fiet  hy  daar  ge- 
kom?  Sy  vrees  vir  die  donker  het  hom  skynbaar  vanselt,  Jood  wat  hy  is, 
daarheen  gedryf.  En  hoe  ontmoet  hy  vir  Barábbas  in  die  taveerne?  Bloot 
omdat  hy  dors  is  en  op  Josef  van  Arimathea  moeg  wag.  Die  een  oomblik 
moet  hy  Judas  agternasit  om  (amper)  getuie  van  sy  selfmoord  te  wees  — 'n 
toneel  sonder  veel  dramatiese  belang  vir  die  verhaal  van  óf  Simon,  óf  Jesus 

— en  net  daarna  moet  hy  weer  hardloop  om  betyds  te  wees  om  die  kruis  te 
dra.  Dit  alles  net  omdat  daar  in  die  Bybel  staan  hy  het  van  die  veld  af  gekom. 
Kon  die  skrywer  hom  nie  maar  op  'n  ander  manier  van  die  veld  af  laat  kom 
het  nie?  Deur  minder  belangrike  dinge  onnodig  te  beklemtoon,  raak  die 
werklik  belangrike  dinge  soos  die  gevangeneming  van  Jesus  in  Getsémané 
verlore  (vgl.  Antonissen  s.j.;  207). 

Dit  was  wel  'n  meesterlike  set  van  die  skrywer  om  Simon  in  Getsémané  te 
plaas:  dit  is  baie  strategies  geleë  om  getuie  van  die  kruisiging  te  wees.  Maar 
selfs  hier  is  Simon  se  "comings  and  goings"  dikwels  swak  gemotiveer. 

Ruimte 

In  die  betekenisstruktuur  van  die  boek  het  ek  reeds  gewys  op  die  ruimtelike 
teenstellings:  Jerusalem  en  Ciréne  staan  teenoor  Rome  en  Galilea.  Galilea  is 
die  enigste  van  hierdie  ruimtes  wat  Simon  in  die  boek  nie  besoek  nie,  want 
die  boek  verloop  in  'n  kringloop:  van  Ciréne  na  Jerusalem  en  van  daar,  na 
veertien  jaar  in  die  myne,  na  Rome  en  uiteindelik  weer  terug  na  Ciréne.  Si- 
mon  se  lewe  beskryf  'n  volmaakte  sirkel;  van  ongeloof  tot  geloof,  van  trots 
tot  nederigheid,  van  haat  tot  liefde.  Daar  is  talle  ooreenkomste  tussen  die 
eerste  deel  en  die  laaste  hoofstuk  van  die  boek.  En  daar  is  ook  talle  ooreen- 
komste  tussen  Simon  se  dood  aan  die  kruis  en  Jesus  s'n.  Albei  vind  in  die 
donker  plaas:  Simon  s'n  natuurlik  in  die  natuurlike  donkerte.  Die  spons  met 
hisop  en  sekere  van  die  kruiswoorde  is  ook  herhalings  van  Jesus  se  kruis- 
dood.  Simon  is  dus  in  sy  dood  'n  afskaduwing  van  Christus.  Daarin  bereik 
hy  uiteindelik  sy  grootste  vervulling. 

Simon  van  Ciréne  en  die  Afrikaanse  leser 

Dit  is  nie  onwaarskynlik  nie  dat  die  skrywer  die  figuur  van  Simon  gekies  het 
vir  'n  roman  omdat  hy  ook  'n  man  uit  Afrika  is.  Daar  is  nog  meer  ooreen- 
komste  tussen  Simon  en  die  Afrikaner:  hulle  Ou-Testamentiese  geloof  en 
hulle  nasionalisme,  byvoorbeeld.  Simon,  staan  dit  daar  baie  duidelik  in  die 
eerste  hoofstuk,  "is  'n  vaderlander  wat  seerkry  onder  die  hiel  van  die  Ryk" 
(bl.  11).  Hy  is  boer  met  'n  liefde  vir  die  grond,  die  son  en  die  reën.  Sy  grond 
en  sy  gesin  is  sy  trots.  Daar  is  selfs  spore  van  'n  teenstelling  tussen  stad  en 
platteland  in  hierdie  boek;  Simon  verafsku  die  leeglêers  van  Rome  aan  wie 
hy  sy  koring  moet  verkoop.  Simon  het  dus,  half-onbewus,  'n  Afrikaner  in 
Joodse  mondering  geword.  Hoekom  is  hy  in  die  boek  byvoorbeeld  nie  'n 
skaapwagter  of  'n  karavaandrywer  nie?  Hy  deel  selfs  sekere  van  die  stereoti- 
pes  van  die  Afrikaner,  byvoorbeeld  dat  Swart  mense  geskape  is  om  hand- 
langers  te  wees. 

Is  die  boek  daarom  in  staat  om  dieselfde  betekenisverskuiwings  as  wat  by 

Simon  plaasvind  ook  by  die  Afrikaanse  leser  te  laat  plaasvind?  Die  antwoord 
daarop,  dink  ek,  moet  nee  wees.  Die  boek  is  nie  oortuigend  genoeg  daar 
voor  nie.  Simon  se  stryd  word  nooit  werklik  oortuigend  nie.  Bowendien  is 
die  dinge  wat  vir  Simon  nuut  en  vreemd  is  vir  die  Afrikaanse  leser  lankal  ou 
nuus.  Hulle  het  meer  as  'n  Simon  van  Ciréne  nodig  om  hulle  uit  hulle  ou  ge- 
woontes  te  skud. 

Vir  verdere  studie 

1.  Bespreek  die  rol  van  Debora  in  die  roman.  In  hoeverre  word  sy  'n  karakter  in  eie  regi’ 

2.  Gaan  die  ooreenkomste  tussen  die  eerste  deel  en  die  laaste  hoofstuk  self  verder  na. 

3 Probeer  bepaal  of  Barábbas  nodig  is  vir  die  boek. 

4.  Bespreek  die  tydsvolgorde  in  die  roman  en  bring  dit  in  verband  met  die  sentrale  beteke- 
nisverskuiwings. 

5.  Gaan  na  waar  Simon  oral  in  die  boek  met  'n  boom  vergelyk  word.  Bepaal  die  funksie 
van  hierdie  beelde  en  bepaal  ook  waar  hulle  in  die  betekenisstruktuur  inpas:  aan  die  na- 
tuurkant  of  aan  die  kultuurkant.  Lê  daar  enige  patroon  hierin? 

